
NOTA EDITORULUI 


Nu aduce anul, ce aduce ceasul, spune un proverb 
românesc, căruia i-am înţeles cu adevărat semnificaţia în 
luna februarie 2017. Speranţa continuării „seriei Radu 
Cinamar” era la cota de avarie, după mulţi ani de liniște 
desăvârșită în această privință din partea autorului. Toate 
solicitările noastre în acest sens, exprimând de asemenea 
nenumăratele apeluri și întrebări din partea cititorilor, pe 
care le-am primit la redacţie, au rămas fără niciun răspuns. 

Și totuși, sunt unele momente în viață când surpriza face 
să te gândești mai profund la ceea ce Einstein a spus acum 
un secol: Există două moduri de a-ţi trăi viaţa: ca și cum nu 
ar exista miracole sau ca și cum totul ar fi un miracol. Poate 
că e prea mult să considerăm revenirea autorului ca fiind un 
„miracol”, dar în orice caz ea constituie o mare surpriză 
pentru toţi cititorii seriei, mai ales că acest volum conţine o 
mină de informaţii tulburătoare. Probabil el va da naștere la 
controverse, argumente și opinii, dar dincolo de toate acestea 
vom putea să ne explicăm mai bine unele mistere pe care 
până acum le consideram de nerezolvat. 

În cele câteva rânduri pe care ni le-a trimis, Radu Cinamar 
a lăsat să se înțeleagă faptul că acesta este momentul potrivit 
pentru a continua revelaţiile în legătură cu Sala Proiecţiilor 
din Munţii Bucegi. De asemenea, el a făcut menţiunea că 
seria volumelor nu se va opri aici, ci prin intermediul 
viitoarelor apariţii va aduce în atenţia cititorilor și a 
comunităţii științifice elemente uluitoare despre trecutul 
omenirii și despre posibilităţile pe care ea le are în viitor. 

Noi am parcurs cu emoție manuscrisul, ca o regăsire a 
„magiei” extraordinare ce răzbate din primele patru volume și 
am solicitat doar câteva ajustări minore ale textului, deoarece 
informaţiile respective ar fi putut avea urmări nedorite asupra 
editurii, precum și asupra unui eșalon din cadrul 
Ministerului de Interne. Autorul a acceptat imediat aceste 
modificări, iar noi dorim să îi mulțumim cu căldură pentru 
înțelegerea și promptitudinea cu care a acţionat. 
Considerăm că ne aflăm în pragul unei etape fundamentale, 
care este deschisă prin cartea de față. Acest volum reprezintă 
piatra de temelie pentru o nouă paradigmă a cunoașterii 
Pământului și totodată oferă o cale ezoterică și chiar fizică de 


acces câtre lumile misterioase dinlăuntrul planetei noastre. 
Oricare ar fi viziunea cititorului asupra elementelor 
prezentate în această carte, un lucru este cert: concepţia 
noastră despre Terra trebuie să fie reevaluată din temelii. 


ARGUMENI 


După publicarea celui de-al patrulea volum am considerat 
că ceea ce a fost dezvăluit în această serie de cărţi era 
suficient. Nu aveam în intenţie o prezentare rocambolească, 
cu atât mai mult cu cât noua mea poziţie în cadrul 
Departamentului Zero îmi  răpea mult timp, iar 
responsabilitatea era cu mult mai mare. 

I-am explicat lui Cezar punctul meu de vedere și într-o 
anumită măsură el a fost de acord, dar a specificat că ar fi 
bine să am în vedere posibilitatea de a continua seria 
dezvăluirilor, deoarece lumea are nevoie să cunoască 
realitatea dincolo de aparenţe. La vremea respectivă eram 
prea entuziasmat și uluit de cursul evenimentelor din viaţa 
mea, pentru a acorda atenţia cuvenită celor spuse de el. Abia 
după mai mulţi ani am început să-mi dau seama de 
necesitatea de a reveni în spaţiul livresc, pentru a face 
cunoscute lumii noile evenimente care s-au petrecut. 

O contribuţie majoră la această hotărâre au avut-o cititorii 
cărților pe care le-am scris. Editorul m-a înștiințat că în cei 
șapte ani de „liniște totală” din partea mea au existat 
nenumărate apeluri, întrebări și îndemnuri de la cei interesaţi 
să afle dacă există sau va exista o continuare a seriei. Acest 
volum răspunde așteptării lor îndelungate și sper să îi bucure 
în mod deosebit. 

Pe de altă parte trebuie să fac anumite precizări: de câţiva 
ani au apărut pe internet unele site-uri sau blog-uri sub 
denumiri identice sau inspirate din cărţile mele care aduc la 
cunoștința publicului diverse fapte, mistere, supoziţții sau 
întâmplări mai mult sau mai puţin legate de cele scrise de 
mine în primele patru volume ale seriei. Apreciez aceasta ca 
fiind un fapt pozitiv, iar aspiraţia și entuziasmul manifestate 
de cei care postează acele articole și informaţii pot deschide 
noi orizonturi pentru cititorii care sunt interesaţi de domeniu, 


condiția fiind aceea de a selecta cu atenţie informaţia 
prezentată. 

Intr-o notă diferită sunt conturile false de Facebook care 
îmi poartă numele și care induc în mod deliberat ideea că eu 
aș fi titularul lor. Este libertatea fiecăruia să-și numească 
blog-ul, site-ul sau contul de reţea de socializare după cum 
dorește, dar vreau să mă folosesc de acest prilej pentru a 
lua o poziţie radicală și a transmite într-un mod cât se poate 
de clar și direct cititorilor mei: nu am avut și nu am vreo 
legătură cu aceste modalităţi de informare de pe internet și 
nici cu ceea ce se prezintă acolo. De fapt, nu am nici cea mai 
mică legătură cu diferitele supoziţii care există în spaţiul 
alternativ virtual sau în mass-media în ceea ce privește 
persoana mea și subiectele pe care le-am tratat în volumele 
precedente; toate cele care au fost spuse în această direcţie 
reprezintă felurite postări, analize, opinii personale sau 
articole ale celor care au vrut să aducă în discuţie subiectul 
cărților mele. Singura modalitate prin care m-am făcut 
„cunoscut” până în acest moment au fost cele patru volume, 
trimise la și publicate de editura Daksha, care deţine 
drepturile exclusive atât pentru volumele precedente, cât și 
pentru cele care vor apărea de acum înainte. 

Cu totul altfel se pune problema în cazul domnului Peter 
Moon, directorul editurii Sky Books din New York, care a 
adus o contribuţie elegantă, inventivă și chiar tenace la 
popularizarea subiectului principal al volumelor scrise de 
mine. Un om corect, integru și bine pregătit în domeniul 
ezoterismului, căruia îi mulțumesc pentru efortul de a fi venit 
de mai multe ori în România pentru a se informa la faţa 
locului, atât cât i-a fost în putinţă, prin legăturile pe care și le- 
a format. Una dintre aceste „piese de rezistenţă” ale lui Peter 
Moon este genialul fizician David Anderson, o persoană care 
înțelege foarte bine necesitatea ocultării aproape totale, din 
poziția de consultant științific și chiar de subcontractor 
pentru Pentagon și alte agenţii guvernamentale ale SUA, 
pentru care a lucrat. Subiectul volumului de faţă ar putea fi un 
excelent „studiu de caz” pentru David. 

Opiniile despre identitatea mea, exprimate pe forumuri 
sau în alte părți sunt uneori amuzante atunci când se încearcă 
cu orice chip să fiu „asimilat” cu un alt scriitor român, care a 
dobândit la un moment dat o anumită faimă prin publicarea 


cărților sale beletristice. Pentru mine este un mare semn de 
întrebare cum pot fi făcute astfel de afirmaţii sau presupuneri 
care sfidează logica, bunul simț, precum și analiza 
comparativă ce poate fi făcută cu ușurință în ceea ce privește 
stilul, conţinutul cărţilor și modul de tratare a subiectului în 
cazul acelui autor și în cazul meu. Dar, pentru ca lucrurile să 
fie cât se poate de clare, afirm aici cu putere că nu sunt 
nicidecum acea persoană și de asemenea nu sunt nici „un 
grup” sau „0 organizaţie” care ar fi scris (sic!) cele patru 
volume. 

Revenind la volumul de faţă, pot spune că s-au făcut chiar 
anumite „presiuni” din partea unor factori de putere, atât din 
Servicii cât și din politica autohtonă, care să mă determine să 
continuu seria dezvăluirilor. A existat și un revers al medaliei: 
interesele mai mult sau mai puţin oculte s-au îmbinat cu 
avertizări și chiar ameninţări din partea anumitor poziţii 
importante în eșalonul statal, pentru ca publicarea acestor 
dezvăluiri să înceteze. 

Pentru a înţelege complexitatea acestor intrigi de interese 
și țeluri trebuie să fii implicat chiar în „afacerea stupului”. 
Dificultatea majoră constă în faptul că nu ai voie să spui nimic 
sau aproape nimic despre toate acestea. Chiar dacă 
Departamentul Zero este un „caz particular” și are o integrare 
foarte specială în aparatul de stat, fapt care îi asigură o 
anumită independenţă, totuși a fost nevoie de multă 
diplomaţie, precum și de numeroase discuţii și intervenţii din 
partea generalului Obadea și a lui Cezar pentru ca primele 
patru volume să apară pe piaţă. 

Din nefericire, generalul Obadea nu mai este printre noi. 
În luna mai, 2011 el s-a stins din viaţă, în urma unui atac 
cerebral. Nu doresc să fac speculaţii asupra acestui aspect, 
care este clasificat. Vreau doar să amintesc cititorilor că în 
opinia mea generalul a fost unul dintre cei mai mari patrioţi 
pe care i-a avut această ţară. Chiar dacă influenţa lui a fost 
mereu ocultată, totuși ea a fost decisivă în momente cheie 
pentru siguranţa statului. 

Moartea lui a însemnat o lovitură puternică pentru 
Departament, care a fost clătinat din temelii, iar la începutul 
lui 2012 a fost chiar în pericol de a fi dizolvat și asimilat unei 
alte structuri din Servicii. Totuși, poziţia și influenţa puternică 
pe care o dobândise Cezar, precum și extraordinara lui 


abilitate de a rezolva situaţii foarte delicate au contribuit 
decisiv nu doar la menţinerea Departamentului, dar și la 
întărirea lui. Relaţiile la nivel foarte înalt pe care Cezar le are 
și respectul de care se bucură în structurile similare din 
străinătate au contribuit mult la păstrarea status quo-ului. 

In baza noilor evenimente și necesităţi, structura și 
funcţionarea Departamentului Zero au fost regândite. Așa 
cum era firesc, funcţia generalului Obadea a fost preluată de 
Cezar, iar în locul acestuia a urcat locotenentul Nicoară. Eu 
am  râmas la conducerea secţiunii de pregătire 
„neconvenţională”, pe care unii o traduc ca fiind 
„paranormală”. În plus, în anul 2014 am primit sarcina de a 
înfiinţa și dirija în cadrul Departamentului o direcţie specială 
de legătură și colaborare cu Serviciile Secrete din străinătate, 
însă doar pe direcţia informaţiilor „sensibile”, cunoscute ca 
„operaţiuni limită”. Acestea se referă la toate fenomenele de 
„tip K” ce se petrec atât la sol, cât și în spaţiu, dar mai 
ales care au legătură cu Sala Proiecţiilor din Bucegi și cu 
cele trei tuneluri (Despre evenimentele de tip K, vezi primul 
volum: Viitor cu cap de mort, Daksha, 2004, pg. 89 -n.ed.). 
Hotărârea lui Cezar de a-mi încredința înfiinţarea acestei 
secțiuni a avut la bază experienţa pe care o acumulasem în 
relaţiile cu unele agenţii de informaţii americane, atât prin 
stadiul de pregătire la care am luat parte în urmă cu zece ani, 
cât și prin numeroase alte deplasări pe care le-am făcut mai 
apoi în Statele Unite sau în diverse alte locaţii, având legătură 
cu „operaţiunile limită”. Aceasta mi-a permis să pun bazele 
unor relaţii și legături utile cu membrii unor Servicii din 
Occident,  folosindu-mi printre altele cunoștințele în 
diplomaţie pe care deja le aveam. 

Pentru mine, cel mai important avantaj al avansării în 
funcţie a fost creșterea nivelului de autorizare, prin care 
aveam acces liber și direct în Sala Proiecţiilor. Nu este vorba 
doar despre nivelul de securitate guvernamentală, ci mai ales 
despre cel de securitate internă, un clearance special care nu 
putea fi emis decât de Departamentul Zero, în consultanţă cu 
o secţiune din cadrul Pentagonului. Acest tip de înţelegere 
foarte specială a fost stabilit în anul 2005, pentru a reduce 
aproape complet  imixtiunile politice. De exemplu, 
Departamentul Apărării din SUA și o anumită Comisie din 
Parlamentul României au făcut presiuni pentru o extindere 


considerabilă a listei celor admiși în Sala Proiecţiilor și chiar 
pentru manifestarea unui anumit control asupra complexului 
secret din interiorul munţilor Bucegi. 

La acea vreme, atât colonelul Obadea cât și Cezar și-au 
dat seama că le va fi foarte dificil să gestioneze avalanșa de 
forțe și interese ce vizau deja accesul în complexul secret din 
munţii Bucegi. De aceea, printr-un joc foarte complicat de 
relaţii și intervenţii, mai întâi ei au solicitat și pe urmă au 
aranjat o reuniune a părților română și americană, la care 
participarea politică a fost minimă: câte un reprezentant din 
fiecare Departament de Stat al Apărării. Nu aș vrea să se 
înțeleagă în mod greșit că în acest caz a fost sau este 
vorba despre un „complex industrial-militar”, ci mai curând 
de unul militar-securizat, menit să păstreze un anumit 
echilibru de interese, care în cazul locației din Bucegi este 
foarte sensibil. 

Discuţiile și aranjamentele prealabile au implicat multe 
tensiuni, s-au solicitat amânări și chiar au existat anumite 
ameninţări voalate atât de o parte, cât și de cealaltă. In cele 
din urmă lucrurile au fost convenite de comun acord între 
partea militară și cea politică la masa tratativelor, invocându- 
se motivul „negaării plauzibile”. Pentru noi, aceasta a fost o 
cale diplomatică de a evita „contribuţia” politicului, unde 
influenţele și interesele sunt complicate. Dacă aceste interese 
ar fi reușit să aibă putere sau să controleze într-un fel sau 
altul complexul din Bucegi, lucrurile ar fi putut scăpa foarte 
repede „la vale”, mai ales în contextul geopolitic actual. Prin 
urmare, s-a luat hotărârea unui control exclusiv militarizat. 
De fapt, lucrurile sunt cu mult mai complicate, dar mă voi 
opri deocamdată aici cu dezvăluirile în legătură cu acest 
aspect. 

Pentru mine, accesul liber în Sala Proiecţiilor a 
reprezentat o „gură foarte mare de oxigen”. Moartea 
generalului Obadea lăsase un gol sufletesc, fiind o mare 
pierdere pentru Departamentul nostru. O anumită perioadă a 
fost foarte dificil să menţinem bunul mers al Bazei, datorită 
presiunilor mari din exterior, care vizau preluarea sub control 
atât a Departamentului, cât și a locației din Bucegi. Dar 
personalitatea, calmul și maturitatea lui Cezar, precum și 
devotamentul altor persoane remarcabile din cadrul 
Departamentului au făcut posibilă continuitatea activităţii lui. 


Problema a fost pusă atât la nivelul Serviciilor Secrete 
românești și americane, cât și la nivelul celor două 
Departamente de Stat ale Apărării. Într-o anumită măsură, 
situaţia s-a asemănat cu cea din anul 2005, despre care am 
vorbit mai sus, dar acum ea era totuși mai simplu de rezolvat, 
datorită vastei experienţe acumulate, precum și a 
descoperirilor noi care fuseseră făcute. 

Din partea americană, generalul Roddey a avut un cuvânt 
greu de spus și noi știm că aceasta s-a datorat în mare măsură 
legăturii foarte strânse de prietenie care a existat între acesta 
și generalul Obadea. La întâlnirea bilaterală care a avut loc în 
2012, o intervenţie benefică surprinzătoare a venit din partea 
trimisului special al Pentagonului, amiralul Ken Hudson, 
care se pare căavea un mandat special. Mai târziu, Cezar 
mi-a destăinuit că atunci a fost eliminată în mod definitiv 
influenţa nocivă a unei loje importante din Organizaţie, lucru 
care a nivelat multe tensiuni și neînţelegeri bilaterale, chiar 
dacă au mai rămas câteva de rezolvat. 

„Apele învolburate” au fost liniștite: Departamentul nostru 
și-a continuat activitatea, structura lui a fost îmbunătăţită, 
fondurile au crescut, iar parteneriatul cu americanii a fost 
fructuos, chiar dacă ar fi să privim lucrurile doar din 
perspectiva tehnologiei foarte avansate pe care ei au furnizat- 
o pentru a garanta securitatea zonei din Bucegi. Comparând 
cu ceea ce am văzut în anul 2003, când am venit pentru prima 
dată în locul respectiv, în prezent exteriorul este de 
nerecunoscut. Relieful în zona imediat înconjurătoare intrării 
în munte a fost ușor modificat, astfel încât să permită o 
supraveghere continuă Și un control eficient, iar în alte două 
zone s-a recurs la proiecția holografică. Totul acum este 
controlat din interiorul muntelui, care a fost special amenajat 
lângă intrarea în Marea Galerie. Într-o anumită măsură, 
tendința americanilor a fost aceea de a reproduce structura 
propriei lor baze din munţii Cheyenne; totuși, tehnologia pe 
care au adus-o și au aplicat-o în cazul locației exterioare din 
Bucegi este cu mult mai avansată decât cea pe care am 
putut să o observ la baza Forţelor lor Aeriene din Cheyenne. 

Chiar dacă până în 2014 am fost de mai multe ori în 
interiorul Sălii Proiecţiilor însoţit de Cezar, acum aveam 
acces liber și individual. Natura funcţiei pe care o deţin îmi 
permite să stabilesc lista cu persoanele care urmează să intre 


în Sală, cine le însoțește și perioada de timp alocată vizitei. 
Protocolul este foarte strict și destul de complicat, deoarece 
pe lângă personalul militar care trebuie să existe, se pune 
problema echipelor de savanţi care vizitează periodic locaţia. 
Chiar dacă aceste echipe nu sunt niciodată mai mari de trei 
persoane, totuși analiza documentelor arată că locul a fost 
vizitat de-a lungul anilor de câteva zeci de oameni de știință 
din toată lumea. Dintre aceștia, în cei treisprezece ani care 
s-au scurs de la realizarea descoperirii, doar nouă savanţi 
au pătruns în Sala Proiecţiilor și au studiat ceea ce se 
găsește acolo. Restul echipelor au studiat probele aduse sau 
datele furnizate în laboratorul ce a fost construit în 
interiorul muntelui, lângă intrarea în locaţie, ori în cel care a 
fost detașat în capitală pentru o anumită perioadă de timp. 
Probabil mulţi cititori își imaginează că Marea Galerie și 
Sala Proiecţiilor reprezintă un fel de „muzeu” în care 
afluxul de oameni este continuu și destul de intens. Aici 
problema constă în a înțelege corect natura descoperirii care 
a fost făcută. Ea comportă o serie de caracteristici care de 
multe ori sunt bulversante pentru psihicul și mentalul fiinţei 
umane. Cred că cea mai potrivită redare a situaţiei ar putea 
fi făcută prin expresia: „o neașteptată transformare de 
comportament și gândire”, imediat după ce se pătrunde în 
Marea Galerie. O dată ce ajungi în Sala Proiecţiilor, mintea 
tinde să fie izolată de amintiri sau de gânduri secundare. 
Într-un fel care cu greu poate fi descris, ea este cumva 
„suspendată” și „liniștită”. Gândurile sunt rare și ele se 
îmbină cu un gen de emoție foarte profundă, având aproape 
un caracter sacru. La început, atunci când am vizitat pentru 
prima dată locul, am crezut că această senzaţie este 
generată de măreţia extraordinară a construcției și a spaţiului 
de acolo, de tehnologia foarte avansată și de ineditul situaţiei 
în care ești pus atunci. Totuși, în anii care au urmat mi-am dat 
seama că fenomenul se repetă identic, ceea ce înseamnă că 
el nu se datorează unor tendinţe subiective, ci este o 
consecinţă a vibraţiei foarte speciale care există în acel loc. 
Impresia generală este aceea de „altă lume” și aceasta nu 
doar prin specificul tehnologiei și al obiectelor din interior, ci 
mai ales printr-o „cunoaștere intuitivă”, care apare și modifică 
natura gândurilor și acţiunilor. Impulsul meditativ și de 
relaxare este foarte accentuat, iar lăuntric apare un gen de 


elan nedeslușit spre lucruri nobile, elevate, spre tot ceea ce 
este bun, frumos și plin de o aspirație înălțătoare. 

Ne-am dat repede seama că accesul în acel loc special 
poate fi oferit doar unei anumite categorii de persoane, care 
trebuie să aibă o pregătire adecvată din punct de vedere 
psihic și mental. Chiar și persoanele care au asigurat sarcinile 
de rutină pentru un timp au trebuit alese din rândul ofiţerilor 
superiori sau au trebuit să urmeze cursuri de pregătire 
speciale. Fără un antrenament psiho-mental adecvat nu se 
poate pătrunde în interiorul Sălii, decât cu riscul unor 
manifestări ulterioare bizare. Cezar mi-a Povestit că aceste 
aspecte au fost înțelese abia după ce s-a observat 
comportamentul straniu al unor soldaţi, care prin natura 
situației au fost prezenţi în cadrul complexului din interiorul 
muntelui imediat după descoperirea lui. Acei oameni păreau 
rupţi de realitate și nu au reușit să-și revină complet decât 
după câteva săptămâni. Funcţiile motorii sunt de asemenea 
afectate: mișcările devin rigide, trupul se mișcă greu, iar 
privirea rămâne aţintită într-un singur punct, chiar dacă există 
stimuli sonori și vizuali puternici. 

Tocmai de aceea s-a pus în mod special problema stabilirii 
unui program de pregătire și a unor teste adecvate pentru 
persoanele care pătrund acolo. O dată cu înființarea 
secţiunii de contrainformaţii din cadrul Departamentului, pe 
care o conduc, am revizuit în mare parte acel protocol și l-am 
adecvat necesităţilor de moment. 

Acesta a fost mereu unul dintre punctele sensibile în 
discuţiile cu partenerii noștri din alte state. Ei par să nu 
înțeleagă faptul că Sala Proiecţiilor reprezintă mai mult decât 
o simplă cavitate fizică în interiorul muntelui, fie ea și foarte 
tehnologizată. Într-adevăr, putem vorbi despre o altă 
concepţie și viziune, despre o diferenţă colosală de tehnologie, 
dar spaţiul respectiv este de asemenea o trecere, iar acest 
aspect pare să fie greu de conceput pentru știința modernă. 
Noi am ajuns destul de repede la concluzia că, pentru a 
înțelege corect ce reprezintă complexul subteran din munţii 
Bucegi, este necesar să ne debarasăm în mare parte de 
principiile și gândirea strict materialistă a științei actuale. O 
dovadă în acest sens este că până în 2010 savanții care au 
fost implicaţi în studiul locației nu au putut furniza niciun 


indiciu și nicio explicaţie la feluritele aspecte și semne de 
întrebare pe care le-a ridicat locaţia secretă din Bucegi. 

Dar nu acesta reprezintă motivul principal. Cel mai 
important aspect este că, o dată ce se pătrunde în interiorul 
muntelui, în Marea Galerie și mai ales în Sala Proiecţiilor, 
frecvenţa de vibraţie a fiinţei biologice se schimbă. Aici se află 
cheia înţelegerii tuturor proceselor aparent ciudate care se 
petrec cu psihicul și mentalul omului, precum și percepțiile 
adeseori stranii care intervin atunci când se pătrunde în 
cele trei tuneluri care pleacă din Sala Proiecţiilor. Nu vreau 
să anticipez, deoarece acesta este unul dintre subiectele 
principale despre care voi vorbi în acest volum. 

Experienţa pe care am trăit-o în prima expediţie la care am 
luat parte, spre Camera Ocultă din subsolul Egiptului, m-a 
marcat în mod profund. Nu doar prin ineditul descoperirii, dar 
și prin specificul stărilor pe care le aveam în timpul călătoriei 
prin acel prim tunel. Am crezut că expedițiile prin celelalte 
două tuneluri vor fi asemănătoare cu cea din primul tunel, 
dar realitatea s-a dovedit a fi cu totul alta. Totuși, până spre 
sfârșitul anului 2014 am aflat aceasta doar din povestirile lui 
Cezar. Abia după ce am fost investit cu funcţia de conducere a 
secţiunii speciale din cadrul Departamentului am avut prilejul 
și experiența extraordinară de a pleca în expediţie spre 
celelalte două direcţii. 

Până atunci, Cezar a realizat mai multe deplasări, mai ales 
prin cel de al doilea tunel spre interiorul Pământului, iar unele 
perioade în care a lipsit au durat chiar și câteva luni. Am 
căutat să suplinesc lipsa lui printr-o pregătire temeinică în 
domeniul  ezoterismului și  paranormalului, iar după 
integrarea mea în structura Departamentului m-am dedicat 
organizării, antrenamentului și dobândirii experienţei necesare 
în acest domeniu foarte dificil și alunecos al Serviciilor 
Secrete. 

Din discuţiile pe care le-am avut cu Cezar, am înţeles pe 
deplin importanţa pregătirii individuale, ca fiind o condiţie 
esenţială pentru a putea avea succes în expedițiile următoare. 
El mi-a spus că în cazul tunelului spre interiorul Pământului și 
al celui spre Irak lucrurile erau diferite și necesitau o anumită 
pregătire interioară, care trebuia să fie mult mai intensă decât 
pregătirea pentru accesul în complexul din Bucegi. Vorbele 
lui Cezar mi-au trezit și mai mult curiozitatea, dar am 


așteptat răbdător și m-am străduit să fiu la înălțime, urmând 
propriile lui indicaţii, antrenamentele din cadrul Bazei și 
stagiile de pregătire specială remote-viewing din Statele 
Unite. 

Totuși, după moartea generalului Obadea situaţia a devenit 
dificilă, iar perioadele în care Cezar lipsea erau foarte 
apăsătoare. Intr-un anumit sens, rolul lui tindea să devină cel 
al unui „ambasador” în interiorul planetei, iar la una dintre 
discuţiile pe care le-am avut cu el, între două plecări, mi-a 
spus că s-a pus chiar problema rămânerii lui în interiorul 
Pământului. Moartea generalului a schimbat mersul lucrurilor 
și Cezar a revenit, conștient că în absenţa lui, munca de o 
viață a generalului, precum și toate secretele pe care le 
deţinea Departamentul ar fi fost însușite, controlate și 
exploatate în moduri egoiste și foarte periculoase. 

In acea perioadă foarte tensionată, o rază de lumină a fost 
revederea lui Elinor. La sfârșitul anului 2012 acesta a venit pe 
neașteptate în ţară pentru câteva zile, care pentru mine au 
fost ca un izvor de apă în mijlocul deșertului, înfățișarea lui 
era neschimbată, chiar mi s-a părut puţin mai tânăr decât îl 
știam. A apărut în modul lui inconfundabil, intrând degajat și 
natural în camera din vila lui, în care se află biblioteca. Mă 
aflam acolo în unul dintre rarele momente libere pe care mi le 
permiteam, după ce am început activitatea în Departament, 
deoarece majoritatea timpului îl petreceam în cadrul Bazei 
Alpha sau în alte deplasări în ţară sau străinătate, în interesul 
Departamentului. Fie a fost o sincronicitate remarcabilă, fie 
pur și simplu Elinor a știut că mă aflam în vila lui, în acel 
moment. Oricare ar fi răspunsul, surpriza a fost minunată, iar 
următoarele două zile au reprezentat un deliciu al discuţiilor 
și informaţiilor complexe pe care ni le-am împărtășit. Mi-a 
mărturisit că vizitele lui se petrec în general vorbind cam o 
dată la 6-7 ani. Persoane ca el sau ca doctorul Xien au un 
statut special, iar misiunile lor se întind de obicei pe perioade 
foarte lungi. Dar, în timp ce doctorul Xien acţionează prin 
legături guvernamentale, Elinor face parte dintr-o categorie 
„invizibilă” de ființe umane, care este „vânată” intens de 
anumite societăţi oculte, în primul rând de Organizaţie. 
Tocmai de aceea, prezenţa lui trebuie să fie incognito, iar 
reședințele sale în lume, necunoscute. 


Începând cu anul 2013, Cezar a rămas în majoritatea 
timpului în cadrul Bazei Alpha. Era ca o revenire la „vremurile 
bune”, atunci când petreceam ore în șir discutând cu el, 
notând cu atenţie ceea ce îmi spunea, întrebând și lămurindu- 
mi diferite aspecte. Acum noviciatul era demult încheiat, iar 
experiența pe care o dobândisem era și ea destul de 
consistentă. Obișnuiam să vorbim mai ales despre uluitoarele 
lui deplasări în interiorul Pământului, despre acele lumi 
misterioase și fenomenele care le caracterizează, despre 
implicaţiile unei astfel de cunoașteri și multe alte variante și 
planuri ce ar fi posibile, care să aibă un rezultat benefic 
pentru ţară. 

Cred că toamna anului 2014 a fost cea mai frumoasă pe 
care am trăit-o până în prezent; dacă cineva ar putea crede că 
într-o bază ultrasecretă, militarizată, nu pot exista și momente 
feerice, într-un peisaj de vis, atunci în mod sigur se înșală. Era 
bucuria nerostită a libertăţii de cunoaștere, care a venit odată 
cu noua funcţie; erau descrierile uluitoare ale lui Cezar, prin 
care îmi revela o lume incredibilă, într-un loc incredibil; erau 
misterele extraordinare ale istoriei omenirii și biblioteca 
temporală la care se ajunge prin cel de-al treilea tunel. 

În una dintre acele memorabile seri, în lumina unui apus 
sublim și calm, Cezar mi-a spus că în curând vom pleca într-o 
nouă expediţie. Visul meu de ani de zile mi se împlinea: urma 
să pătrund pentru prima dată în interiorul Pământului, să aflu 
tainele care pentru majoritatea oamenilor rămân neștiute și 
neiînțelese. Știam deja că în ceea ce privește cel de-al doilea 
tunel situaţia este mai complicată decât cea din tunelul spre 
Egipt și chiar bulversantă pentru capacitatea de înțelegere 
comună a omului obișnuit. Eram deja pus în temă cu o parte 
dintre aspecte, însă cel care avea să mă lămurească în detaliu 
în această privință a fost doctorul Xien, care și-a anunţat 
venirea la Bază în acea perioadă. Primisem notificarea venirii 
lui din partea serviciilor chineze. Doctorul Xien urma să fie 
însoţit de asistenta sa, enigmatica și tulburătoarea Shin Li. 

Discuţiile, explicaţiile și principalele evenimente care au 
urmat reprezintă în sinteză conţinutul volumului de faţă și 
se referă la călătoriile în interiorul Pământului pe care le-am 
realizat împreună cu Cezar, în lunile noiembrie și decembrie 
2014. 


Radu Cinamar 
10 ianuarie, 2017 


Cap. 1 - UN SOC PUIERNIC: 
CE ÎNSEAMNĂ CU 
ADEVĂRAT CĂLĂTORIA 
SPRE CENTRUL PLANETEI 


Noua expediţie în interiorul Pământului, la care urma să 
particip și eu, s-a dovedit o dată în plus a fi o surpriză: Cezar 
mi-a spus că în călătorie urma să plecăm doar noi doi. Faptul 
în sine nu era chiar o noutate, deoarece știam că majoritatea 
deplasărilor prin cel de-al doilea tunel, mai ales în perioada 
2008-2012, au fost făcute de el singur. Cezar a evitat să-mi 
dea informaţii cu privire la acest subiect, pe care îl considera 
foarte sensibil. Singura persoană cu care purta discuţii în 
această direcţie era generalul Obadea. Totuși, din unele aluzii 
pe care le-a făcut, mi-am dat seama că se pregătea ceva major 
și că în timpul expedițiilor sale reușise să stabilească niște 
legături foarte importante. 

Cu minima cunoaștere pe care o aveam la acea vreme, nu 
mă puteam gândi decât la faptul că într-un fel sau altul Cezar 
a pătruns în miticul tărâm al Shambalei. Ceea ce am aflat în 
anii care au urmat, rod al propriei experienţe și din 
explicaţiile pe care le-am primit, a oferit o perspectivă foarte 
complexă asupra subiectului, care nu poate fi judecat în mod 
simplist. Nu mă voi referi la principalele lucrări care au 
apărut pe această temă, începând cu scrierile lui Ossendovski, 
Roerich, Bernard sau la numeroasele articole care înfățișează 
felurite aspecte și fapte stranii despre interiorul gol al 
Pământului. 'Toate spun câte ceva, dar nicio descriere nu oferă 
tabloul de ansamblu și înţelegerea corectă a ceea ce este 
cu adevărat interiorul planetei noastre. 


Pământul plin și Pământul gol 
La interior 


Savanţii afirmă pe bună dreptate că nu au posibilitatea să 
culeagă eșantioane sau mostre pentru studiu de la adâncimi 
de mii de kilometri și, prin urmare, ei nu pot să emită decât 
teorii pe baza unor măsurători indirecte. Pe de altă parte, 
relatările și cărţile care au fost publicate descriu subiectul 
interiorului gol al Pământului în termeni foarte generali, fără 
explicaţii, detalii sau concluzii pertinente. 

Totuși, putem face o departajare clară între două idei sau 
concepţii majore: știința contemporană afirmă că planeta este 
„plină” și are o anumită compoziţie solidă, stratificată; pe de 
altă parte, există un segment al populaţiei care crede că, în 
realitate, interiorul planetei este gol. Pornind de la această 
„dispută”, cei din urmă sunt catalogaţi de știință și de mass- 
media ca fiind susținători ai unor „teorii conspiraţioniste”. Nu 
este deloc clar care sunt aceste „conspiraţii” și împotriva cui 
sunt ele îndreptate, dar frontul comun și dur al științei 
materialiste și al intereselor statale a reușit să arunce 
subiectul în derizoriu. 

Credibilitatea unui subiect scade atunci când el este 
făcut să pară ca fiind o glumă și nu punctul de pornire 
pentru o discuţie argumentaţi vă. La fel de bine am putea 
considera și teoria științei modeme despre structura internă 
a planetei noastre ca fiind „conspiraţionistă”, deoarece ea nu 
se sprijină pe date și măsurători concrete, ci doar pe 
aproximaţii, interpolări și ipoteze. De aceea, a respinge ideea 
că Pământul este gol la interior nu e o atitudine justă, mai 
ales atunci când există elemente care pot să o susţină. Unele 
dintre acestea sunt chiar de notorietate, cum ar fi misterioasa 
operaţiune  „Highjump” a Marinei americane în zona 
Antarcticii, din anul 1947, precum și declaraţiile amiralului 
Byrd care a condus acea vastă expediţie militară. Oricât de 
mult s-ar dori ignorarea sau discreditarea într-o formă sau 
alta a acelei expediţii sau chiar a amiralului Byrd, faptele 
sunt totuși fapte și ele au rămas consemnate. 

Problema cu interiorul gol al planetei este că acest subiect 
e considerat tabu de către toate armatele și serviciile secrete 
ale lumii. El este ridicat la rangul de înalt secret de stat, 
comparabil doar cu secretul despre civilizațiile extraterestre, 
datorită implicaţiilor ideologice, economice și militare pe care le- 
ar putea avea dezvăluirea lui. În acest sens politica de negare, 


de bagatelizare sau de ignorare a ideilor incomode, care 
exprimă totuși adevărul, a fost considerată cea mai potrivită. 
Această viziune de „ocultare” a subiectului despre Pământul 
gol la interior este valabilă mai ales în cazul marilor puteri ale 
lumii și în mod special al Statelor Unite ale Americii. Dar, 
dacă în cazul OZN-urilor și al civilizaţiilor extraterestre 
lucrurile sunt clare, chiar dacă ele nu au fost dezvăluite 
omenirii, în cazul interiorului gol al Pământului nu se 
cunoaște aproape nimic. Această ignoranță, precum și 
incapacitatea de a controla fenomenul de pătrundere spre 
centrul planetei sau de a cunoaște ce se află acolo a dat fiori 
liderilor militari și politici de-a lungul ultimelor decenii. 

În astfel de cazuri, incertitudinea este factorul care 
deranjează cel mai mult. Aparent, niciunul dintre liderii 
militari și politici ai lumii nu știe ce anume se găsește în 
interiorul planetei; cu alte cuvinte, ei nu știu la ce se pot 
aștepta, dar la un anumit nivel foarte înalt de securitate, unele 
dintre agenţiile de informaţii cunosc foarte bine anumite 
„zone de acces” în interior, dintre care cele de la Polul Sud și 
de la Polul Nord sunt cele mai importante. Statele Unite, 
Canada și Rusia au programe speciale de monitorizare și 
studiu, dar ele nu au nicio posibilitate de a controla fenomenul 
și nici nu îl înțeleg. Pătrunderea în interiorul Pământului a 
reprezentat întotdeauna o piatră de încercare pentru 
posibilităţile tehnologice și conceptuale ale omenirii. 


Fenomene enigmatice 


Descoperirea complexului secret din munţii Bucegi a 
însemnat un nesperat salt înainte, care părea să ofere o 
șansă extraordinară pentru elucidarea problemei despre 
interiorul planetei noastre. Ne-am convins însă destul de 
repede că lucrurile erau departe de a fi așa simple. Chiar de la 
început au existat tensiuni și neînţelegeri, deoarece locaţia se 
afla în România, deci americanii nu o puteau controla în mod 
direct. 

Pe de altă parte, puţini sunt cei care înțeleg că 
pătrunderea în interiorul Pământului nu are legătură cu 
armamentul, cu strategia militară sau cu fondurile alocate. 


Unul dintre aspectele importante este faptul că nu orice 
persoană poate să se deplaseze prin cel de-al doilea tunel 
spre interiorul gol al planetei, ceea ce a redus dramatic 
numărul membrilor care au realizat expediţii prin acest tunel. 
În plus, nu toţi rezistă la întregul parcurs al expediției; ceva 
nedeterminat pare să blocheze accesul pentru unele fiinţe 
umane. Acestea resimt subit o stare generală de râu, greţuri 
și manifestă accese de panică. Chiar și o pregătire 
individuală intensă nu asigură reușita necondiționată, pentru 
că într-un mod straniu acele persoane nu au posibilitatea să 
pătrundă dincolo de o anumită zonă a tunelului sau a regiunii 
din interiorul planetei, în care se ajunge. 

Aceste situaţii neobișnuite au dat naștere la anumite 
frustrări, dar s-a realizat destul de repede că avem de-a face 
cu un fenomen pe care nu îl putem controla prin voinţă, arme 
sau tehnologie. Un fapt s-a evidenţiat cu claritate atât pentru 
noi, cât și pentru americani: accesul în interiorul Pământului 
nu este ca pe maidan, iar fenomenele care însoțesc această 
deplasare prin cel de-al doilea tunel depășesc capacitatea de 
înțelegere a științei contemporane. 

În ceea ce mă privește, am avut șansa să primesc 
explicaţii valoroase de la doctorul Xien și de la Cezar, care mi- 
au clarificat înțelegerea asupra structurii planetei noastre la 
interior. Într-un mod simplu și direct, doctorul Xien mi-a 
punctat elementele principale, atât cele de natură științifică, 
cât și cele ezoterice, pentru a avea o viziune clară asupra 
acestui subiect. Înainte de acea memorabilă discuţie m-am 
documentat într-o anumită măsură asupra datelor științifice 
care există în prezent despre structura internă a Pământului 
și am realizat un tur al principalelor referinţe legate de 
aceasta. 


Concepţia științifică moderna despre 
interiorul planetei noastre 


În principiu, oamenii de știință cred că Pământul este 
solid și rigid la interior și au extins această concluzie la toate 


corpurile telurice din Cosmos. Ei spun că dacă planeta noastră 
ar fi goală în interior, atunci și celelalte planete solide ar 
trebui să fie la fel. Asta înseamnă că toate planetele telurice 
sunt fie pline și solide la interior, fie goale la interior. In 
această idee, nu se poate ca unele planete să fie pline, iar 
altele să fie goale la interior, deoarece s-a observat că atunci 
când masele planetare sunt comparate, densităţile lor apar ca 
fiind similare. De aceea, savanții au tras concluzia că 
planetele telurice se formează și se structurează în mod 
asemănător, adică ele sunt fie pline, fie goale în interior. 

Din nefericire, ei au ales varianta Pământului solid și rigid 
la interior, ceea ce ridică multe probleme ce au rămas 
nerezolvate. Structura internă a planetei a fost „elaborată” 
de știință pe baza unor presupuneri și extrapolări de rezultate 
și pe baza măsurătorilor care au fost realizate, dar adeseori 
acestea furnizează rezultate stranii sau chiar contradictorii, ce 
nu pot fi înţelese. 

În prezent, concepţia științifică acceptată este aceea că în 
centrul Pământului se află o sferă solidă, alcătuită în principal 
din fier și nichel, care sunt metale cu puternice proprietăţi 
magnetice. Această sferă solidă de metal ar reprezenta, în 
viziunea oamenilor de știință, miezul sau nucleul interior al 
Pământului. Ea este înconjurată de un strat gros de magmă, 
care reprezintă așa-numitul nucleu exterior al Pământului. 
Savanţii afirmă că, datorită mișcării de rotaţie a planetei și 
prin dinamismul intens dintre nucleul exterior și cel interior, 
care este solid, la care se adaugă energia termică ce este 
emanată de acesta spre suprafaţă, se generează câmpul 
magnetic al Pământului. 

În continuare, știința ne spune că acest ansamblu din 
centrul planetei, format din nucleul interior și cel exterior este 
înconjurat de o manta groasă în stare semisolidă (materie 
vâscoasă, adică magmă de diferite tipuri), după care, la 
exterior urmează ceea ce numim scoarţa terestră, care este 
solidă. 

În realitate, pentru fizicieni şi geologi nimic nu este clar 
din punctul de vedere al structurii interne a planetei. Există 
multe date și rezultate contradictorii, care nu suportă modelul 
științific realizat „pe nevăzute”. 

De pildă, care este sursa adevărată a câmpului magnetic 
al planetei noastre? Cum ia el naștere cu adevărat? In această 


privinţă, ca și în celelalte vizavi de structura internă a 
Pământului, se emit doar supoziţii, se susțin anumite 
concepte și se fac aproximări, având la bază un model 
ipotetic, pe care cercetătorii l-au încropit pentru a avea totuși 
o idee despre ceea ce se află în interiorul planetei noastre. 


Atmosferă 
Scoarța 


Mantaua superioară 
Mantaua inferioară 


Nucleu exterior 
(lichid) 


Nucleu interior 
(solid) 


Structura de principiu a interiorului planetei noastre 
în viziunea științifică 


Întreaga viziune este pur materialistă. Nimeni nu a făcut o 
„secţiune verticală” prin planetă pentru a se convinge de 
adevărul ipotezei pe care o emit savanții despre structura ei 
interioară. Cu tehnologia actuală nu s-a reușit să se foreze 
dincolo de 12 kilometri, dar cu toate acestea se emit păreri 
sigure despre ce se află în nucleul Terrei, la peste 6300 de 
kilometri adâncime. 


Viziunea înșelătoare a „exteriorului“ 
și „interiorului“ 


De aici înainte intervin explicaţiile doctorului Xien. Mă 
aflam cu el și cu Shin Li în sala de protocol din incinta 
Bazei Alpha, așezați confortabil în jurul mesei ovale din 
mijlocul camerei. Întâlnirea avea scopul unui seminar de 
pregătire Pentru călătoria pe care urma să o realizez cu 
Cezar prin cel de-al doilea tunel. 

Așa după cum mi se părea firesc, am început conversaţia 
remarcând faptul că știința modernă nu concepe ideea de 
interior gol al planetei. Foarte curând, însă, doctorul Xien a 
adus discuţia într-o zonă care m-a lăsat perplex. 

— Tot ceea ce oamenii de știință cred despre interiorul 
plin și rigid al Pământului reprezintă o iluzie bazată pe 
limitările lor conceptuale. De asemenea, tot ceea ce alţi 
cercetători observă sau măsoară despre Pământul gol în 
interior este un mod particular în care ei încearcă să își 
explice existenţa cavităţii din mijloc. Şi unora și altora, 
Pământul li se arată pe baza unităţilor de măsură care sunt 
folosite în știința actuală. Ei analizează datele pe care le au 
la îndemână după nivelul de înțelegere la care au ajuns. 
Ceea ce ei consideră a fi „răspunsul” despre interiorul 
Pământului nu reprezintă starea reală a lucrurilor, ci e mai 
mult o stare adaptată la cât pot oamenii de știință să 
înțeleagă și să conceapă în momentul actual. Atât este nivelul 
lor de conștiință, până aici au pătruns ei în misterul existenţei 
unei planete. 

Pentru o clipă m-am gândit că doctorul Xien își bătea 
joc de mine și căutam motivul pentru care ar fi vrut să o 
facă. Mi-am revenit totuși; la urma urmelor, aceasta era doar 
o reacţie orgolioasă din partea mea. 

— Bine, și atunci care e adevărul? Din câte înţeleg, nici 
unii, nici ceilalți nu au dreptate. Deci, există sau nu interiorul 
gol al Pământului? 

— În mod cert există o realitate foarte specială în inima 
planetei, însă ea nu este „în interior”, ci doar există. Atunci 
când oamenii de știință spun că o planetă are un volum mare 
sau mic, asta nu reprezintă decât o aparenţă cantitativă, 
lipsită de aspectul calitativ al acelui corp ceresc. De aceea, 
fundamental vorbind nu există „interior” sau „exterior”, 
pentru că aceste denumiri sunt specifice doar unui limbaj 
limitat. El se datorează înţelegerii eronate pe care oamenii de 
știință o au asupra spaţiului. 


Trebuie să recunosc faptul că am rămas năucit. Până în 
acel moment credeam că stăpânesc anumite cunoștințe de 
fizică, însă ceea ce auzeam de la doctorul Xien îmi bulversa 
mintea, făcându-mă să mă întreb dacă ceea ce știam avea 
vreun sâmbure de adevăr. Nu puteam să pun la îndoială 
înțelepciunea doctorului, astfel încât nu-mi rămânea decât să 
încerc să înţeleg cât mai bine ceea ce el îmi spunea. 

— Dacă desenăm un cerc pe o hârtie, conceptele noastre 
ne îndeamnă să gândim că există un „interior” și un „exterior” 
față de acel cerc, a continuat el să-mi explice. Totuși, această 
observaţie este doar prin raport la acea foaie de hârtie, care 
este bidimensională. Dacă noi am fi chiar ființe 
bidimensionale și am trăi pe foaia de hârtie, atunci într-adevăr 
cercul desenat ar fi pentru noi o limitare, adică el ar „împărți” 
acea realitate în ceea ce noi numim interior și exterior. Dar, 
dacă privim problema din punctul de vedere al cuiva care 
trăiește în lumea tridimensională, cum e cazul omenirii de 
pildă, cercul nu delimitează nimic la modul real. Pentru noi, 
„interiorul” și „exteriorul” de pe hârtie este irelevant. Acum 
mută exemplul de pe hârtie, din plan bidimensional, într-un 
plan superior, de exemplu în plan tridimensional. Nu mai ai un 
cerc, ci o sferă care delimitează un așa-zis „interior” și un 
„exterior”. Totuși, pentru o fiinţă care trăiește într-o lume în 
patru dimensiuni sfera din planul tridimensional nu limitează 
deloc un volum „închis”. Ea ar fi atunci pentru acea ființă 
așa cum Pentru noi a fost cercul desenat pe hârtie. Totul este 
o aparenţă, iar limitarea noastră ne face să considerăm că în 
interiorul Pământului există un așa-zis „gol”. 

Logica doctorului era perfectă și începeam să-mi dau 
Seama că discuţia noastră avea în mod evident o Profunzime 
mult mai mare, pe care deocamdată nu o Puteam discerne. 
Faptul că propriul meu set de concepte și idei asupra lumii nu 
se „potrivea” cu ceea ce auzeam, nu însemna că el era corect, 
ci mai degrabă scotea în evidenţă dificultatea problemei și 
eforturile mele de înţelegere și procesare a informaţiei. 
Doctorul Xien a continuat să-mi explice: 

— Ca să faci o călătorie dintr-un loc de pe suprafaţa 
Pământului către lumea din „interior”, nu este suficient să 
calculezi „distanţa” de aici și până acolo. Trebuie să schimbi 
unitatea de măsură, pentru a putea să înţelegi cum trebuie să 
parcurgi acea distanţă. Modul în care faci călătoria te 


asigură că poţi să ajungi de aici și până la ceea ce denumești 
generic „interiorul Pământului”. Asta pentru că în mod clar nu 
există un „gol” real și fizic în interiorul Pământului, ci există o 
lume misterioasă într-un plan superior de existenţă, care se 
află în zona din așa-zisul „interior” al planetei. 

Începeam să întrevăd firul logic al subiectului. 

— Vrei să spui că distanţa dintre un punct de la suprafaţă 
și un alt punct din centrul Pământului este o aparenţă? Am 
întrebat, căutând să înţeleg mai bine punctul lui de vedere. 

— Da, asta vreau să spun. La urma urmelor, ce înseamnă 
„distanţă” pentru tine? 

M-am gândit câteva clipe, încercând să-mi aleg cât mai 
bine cuvintele. Am spus: 

— O măsură sau o „cantitate” a spaţiului, pe care o 
parcurg de la un punct la alt punct. 

— Într-adevăr, ea este o măsură, dar nu reflectă realitatea 
în ea însăși, ci doar modul tău de a vedea spaţiul dintre două 
puncte. Însă dacă schimbi perspectiva, atunci conceptul tău 
despre spaţiu devine irelevant. Din acest motiv, o distanţă 
mică sau mare reprezintă doar modul în care spui că poţi 
ajunge sau nu dintr-un loc în altul. De fapt, atunci tu adaugi o 
altă măsură pentru a putea desemna distanţa, iar această 
nouă măsură este timpul. Cum exprimi tu distanţa de la 
Pământ la Soare? Ai putea să dai mărimea ei în kilometri, dar 
în orice caz, nu o măsori cu metrul. În schimb, spui că lumina 
o parcurge în opt minute și asta pentru că tu ești conștient că 
nu poţi acoperi cu pasul acea distanță. Timpul necesar ca să 
ajungi pe jos de la Pământ la Soare, presupunând că ai 
putea să faci asta, ar reprezenta un timp incomensurabil 
pentru tine. Deci, ai rezolvat problema. 

— Ce rezolvare? Am replicat nedumerit. S-a schimbat 
doar sistemul de referință ca măsurătoare. Nu mai e spaţiul, 
ci timpul. 

— Așa este. Folosești unităţile de măsură ce corespund 
nivelului tău de înțelegere și cuprindere, pe care îl are 
conștiința ta. Atunci când măsori ceva, fie mare, fie mic, faci 
asta în funcţie de capacitatea ta de a fi conștient. 

Nu înţelegeam prea bine ce anume vroia să-mi spună. 

— Indiferent de sistemul de măsurare, toţi știu că distanţa 
până la Soare e imensă! Am insistat. 


— Vulturul știe? E o fiinţă. Ca și tine, el apreciază 
distanţele, mai ales atunci când vânează, dar o face în felul 
lui, după instinctul și experienţa pe care o are. Ce ţi-ar fi spus 
oamenii despre distanţa asta prin anul 1200? Ce ţi-ar spune 
un autist? Dar un imbecil? 

Trebuia să recunosc că subiectul era mai delicat decât îmi 
imaginasem. Nu chiar așa dificil de înţeles, dar am realizat că 
trebuia să fiu mai atent. Am încuviinţat că acum lucrurile îmi 
erau clare. 

Doctorul Xien a readus discuţia la subiectul nostru: 

— În momentul în care privești sau analizezi problema 
centrului Pământului, tu doar ai senzaţia că acolo este ceva, 
Pentru că altfel nu-ţi explici situaţia și nici nu poţi să-ţi dai 
răspunsuri. le gândești că dacă sapi, atunci vei da de nisip, 
de pietriș, apoi de apă, apoi de lavă și alte asemenea straturi 
geologice. Omul nu-și poate imagina în legătură cu asta, 
decât ceea ce el deja știe și care se bazează pe ceea ce știința 
îi spune și îl învaţă. 

— Acest lucru este valabil atât pentru un cerșetor, cât și 
pentru un intelectual care emite o teorie acceptabilă pentru 
ceea ce este în centrul Pământului, am completat eu, luându-i 
vorba din gură, bucuros că în sfârșit vedeam corelaţia cu 
subiectul adus de la început în discuţie. 

— Exact. Oamenii își imaginează că în centrul planetei 
trebuie să fie „ceva”, însă ei gândesc că acel ceva trebuie 
să fie tot palpabil, tot fizic, deoarece aceasta este pregătirea 
lor mentală, asta sunt ei pregătiţi să știe și să înțeleagă. 
Existenţa lor se desfășoară pe suprafaţa unei planete sferice, 
iar această suprafaţă este asociată cu partea ei „exterioară“; 
mai apoi și în mod automat oamenii gândesc că, dacă există 
„exteriorul”, atunci trebuie să fie și „interiorul” planetei. 
Este deci o problemă de concept. 

Ma gândeam intens la ceea ce tocmai aflasem. Eram 
uimit, dar în același timp fascinat de modul simplu și 
elocvent în care doctorul Xien îmi explica un adevăr la 
îndemâna tuturor, pe care noi, însă, îl ignorăm în mod 
sistematic. 

— Unii oameni de știință își pun problema dacă acea bilă 
solidă din fier și nichel există cu adevărat în centrul 
Pământului, a continuat el. Alţii se întreabă dacă există sau 
nu oameni în interiorul Pământului. Nici unii, nici alţii nu 


observă că punctul lor de vedere este parţial și limitat, pentru 
că își imaginează că acolo se află o lume care ar funcţiona 
după aceleași legi fizice ca și cele de la suprafaţă. Totuși, dacă 
ar începe să sape spre centrul Pământului și ar înainta spre 
adâncimi din ce în ce mai mari, ei ar trebui să-și schimbe 
fără îndoială perspectiva și sistemul de măsură. 

Am rămas câteva clipe pe gânduri. Doctorul Xien avea un 
mod de a prezenta lucrurile foarte direct, rapid și inteligent. 
Nu permitea breșe, nu te lăsa să „evadezi” mental fără sens. 
Trebuia să îți menţii atenţia mereu activă, mai ales atunci 
când subiectul era important. Procesarea informaţiei trebuia 
să se petreacă în timp real, să aibă loc odată cu asimilarea ei, 
altfel riscai să pierzi șirul explicaţiilor. 

— Vrei să spui că apare o obișnuinţă mentală și de 
percepţie a lucrurilor, am punctat eu. Un automatism mental, 
un reflex de gândire. Oamenii sunt tentaţi să judece lucrurile, 
chiar și pe acelea pe care nu le cunosc, după „modelul” a ceea 
ce ei știu deja. Asta înseamnă că, prin raport la interiorul 
Pământului, ei calculează mereu doar distanţa de la suprafaţă 
până la centru și nu iau în calcul perspectiva calitativă a 
acestei „distanţe”. 

Doctorul Xien a dat aprobator din cap: 

— Da, acesta este procesul. Fiecare ia lucrurile așa cum s- 
a obișnuit, cum a fost învăţat și cum a văzut toată viaţa. De 
aceea oamenii de știință își imaginează că nucleul Pământului 
este o sferă incandescentă de metal, pentru că în felul acesta 
ei au găsit o „soluţie” care de fapt se bazează pe efectele care 
apar: gravitația, câmpul electric și câmpul magnetic al 
planetei. Ei răspândesc mai departe această cunoaștere, iar 
mulți oameni iau de bun ceea ce li se spune, repetând 
același lucru. "Totuși, în esenţă nu există ceea ce ei își 
imaginează. Savanţii doar au senzaţia că există un nucleu 
solid al planetei, pentru că s-au condiţionat mental prin 
cunoștințele și experienţele pe care le-au avut până în acest 
moment. Ei cred, datorită limitării dată de percepţia 
tridimensională, că planeta ar fi doar o sferă plină cu materie 
fizică. Apoi observă anumite particularităţi ale planetei și 
creează modele prin care să aproximeze observaţiile de 
până acum ale științei. În felul acesta ei concep un model 
matematic tridimensional al Pământului, care limitează 
înțelegerea corectă a ceea ce planeta noastră este de fapt. 


Cu alte cuvinte, savanții cred cu putere ceea ce de fapt nu 
există. 

Deși simţeam că am prins firul ideii și al explicaţiilor, mă 
gândeam totuși cât de dificil ar putea fi pentru alţii să 
raționeze în acest mod. Văzusem și trecusem prin multe 
experienţe uluitoare până în acel moment și totuși îmi era 
destul de greu să mă adaptez noului „sistem de gândire”, pe 
care mi l-a prezentat doctorul Xien. Aflam brusc despre o 
perspectivă asupra realităţii înconjurătoare, la care nu mă 
gândisem niciodată până atunci și care era lipsită de „virusul” 
iluziei. Mă întrebam câţi oameni puteau să înțeleagă așa ceva 
și câţi ar dori cu adevărat să aprofundeze aceste aspecte. Eu 
însumi făceam eforturi să mă adaptez „în timp real” la noile 
idei, care deși nu erau foarte dificile, totuși loveau puternic în 
conceptele adânc înrădăcinate în minte. 


Câmpul magnetic al planetei: 
Enigme și interpretari 


Încă nelămurit pe deplin, l-am întrebat pe doctorul Xien: 

— Atunci spune-mi, cum se pune de fapt problema în 
cazul centrului planetei? Ce este acolo în realitate? 

— Momentan se afirmă că acolo este o sferă de metal 
solid, care se răcește treptat pentru că emană continuu 
căldură spre suprafaţă, dar, așa cum ţi-am spus, această 
idee reprezintă doar interpretarea oamenilor de știință, care 
e preluată orbește de restul populaţiei. 

— Bine, dar există totuși măsurători, există niște efecte, 
niște determinări care au fost făcute, am spus destul de 
contrariat. Oamenii aceia de știință vorbesc în conformitate cu 
anumite evidențe. 

Conceptele și rezistența manifestată de prejudecățile 
mentale erau puternice și creau în mintea mea un conflict dur. 
Mă aflam deja în etapa în care simțeam cum îmi „fuge 
pământul de sub picioare”. Începeam să mă frământ și am 
căutat să mă îmbărbătez singur: 

— Nu se poate, ceva nu este în regulă. Este imposibil ca 
geologii și fizicienii să greșească în acest fel. Au folosit o 
anumită tehnologie, au determinat într-un fel existenţa sferei 


metalice din centrul planetei sau cel puţin au extrapolat 
rezultatele pe care le aveau și a rezultat această concluzie, 
care este admisibilă. Undeva trebuie să existe o explicaţie 
care să unească atât observaţiile lor, cât și ceea ce îmi explici 
tu acum. 

Doctorul Xien mi-a răspuns cu mult calm: 

— Nu poţi să unești ceva fals cu ceva adevărat. E ca în 
iluzia creată de un magician într-un spectacol: el îţi arată un 
efect și tu crezi că el rezultă în conformitate cu ceea ce ai 
văzut și știai până atunci, dar explicaţia din spate este cu 
totul alta. Ce vezi sau apreciezi tu este iluzie; ce face el este 
realul. Cercetătorii sunt precum spectatorii la un astfel de 
spectacol: ei văd niște efecte și interpretează rezultatul în 
conformitate cu ce văd și cu ce măsoară, dar realitatea este 
alta. 

— Bine, și care e aceea? Am întrebat nerăbdător. 

— În cazul nucleului din centrul Pământului trebuie să 
pornești de la ideea că în mod evident cercetătorii nu știu că 
acolo se află o sferă solidă de fier și nichel. Oamenii de știință 
doar bănuiesc asta. Ei gândesc cam așa: „La un astfel de 
câmp magnetic, pe care îl are Pământul... ce anume ar 
putea să îl producă? El nu poate fi provocat de scoarță, 
evident. Nici de lavă, care nu are forţa să-l genereze la 
asemenea intensitate. Atunci de cine? Pentru ca un astfel de 
câmp magnetic să poată exista, trebuie ca în centrul planetei 
să fie o sferă de fier și nichel, care e înconjurată de lavă, iar 
acest tandem manifestă un dinamism puternic ce creează 
câmpul magnetic!”. 

— Da, este o concluzie logică, deși recunosc că e doar 
teoretică. 

— Precum spui: este doar o teorie a propriei lor 
interpretări. Ei nu își pot explica în alt mod faptul că există un 
câmp magnetic așa de intens al planetei. Savanţii nu pot 
înţelege ce anume și cum este generat acest câmp magnetic, 
altfel decât prin prisma a ceea ce ei deja cunosc, cu legile și 
teoriile actuale ale fizicii. 

— Adică ei greșesc și fac studii eronate? Am întrebat 
mirat. 

— Nu neapărat, doar am specificat că ei interpretează în 
mod limitat ceea ce ei observă, prin prisma a ceea ce cunosc 
până acum ca fiind realitatea. Indiferent de „simulările” pe 


care le realizează pe computer, ori de alte extrapolări, în final 
ei își servesc singuri rezultatul pe care îl doresc și pe care îl 
presupun că există. Apoi sunt mulţumiţi că ideile lor „s-au 
verificat”. Adevărul este că ceea ce gândesc ei despre nucleul 
Pământului reprezintă singura teorie logică pe care au putut 
să o emită, pe baza cunoștințelor de până acum ale științei, 
care ar putea da o soluţie pentru prezența câmpului magnetic 
terestru. Dar asta nu este suficient. 

De ceva timp îmi aţintisem privirile asupra asistentei 
doctorului Xien, Shin Li. Stătea imobilă pe scaun, cu mâinile 
sprijinite elegant pe masă, ca o statuie de o tulburătoare 
frumuseţe și un ales rafinament. Reflectam la faptul că ea 
însăși era pentru mine un mister de nepătruns și, într-un fel, 
regretam că doctorul Xien nu îmi dezvăluia și acea necunoscută, 
care mă fascina. 

În acel moment mintea mi-a fost străfulgerată brusc de 
următoarele cuvinte: „Nu îţi dispersa atenţia. Aprofundează 
misterul.” Am tresărit ușor; Shin Li mă privea fix cu ochii ei 
parcă născuţi din ape ancestrale, transmițându-mi cu putere 
acel mesaj telepatic. Deși nu eram sigur, totuși mi s-a părut 
că discern de asemenea o nuanţă amuzată și chiar o fină 
ironie în privirea ei intensă. Am preferat să revin, focalizat, la 
discuţia cu doctorul Xien. Trecuseră doar câteva secunde, dar 
Shin Li avea capacitatea extraordinară, la care recurgea 
uneori, de a crea impresia că spaţiul și timpul se dilată. Nu 
era prima dată când mă confruntam cu așa ceva în prezenţa 
ei. 

— "Totuși, trebuie să existe o cauză care generează acest 
câmp magnetic al planetei, nu-i așa? Am pus eu întrebarea 
evidentă, pe care o aveam deja pregătită. Oamenii de știință 
au făcut observaţii, determinări, au interpretat undele 
seismice. Toate acestea se bazează pe ceva, nu poţi spune că 
sunt doar vorbe în vânt. 

Doctorul Xien a zâmbit din nou, abia perceptibil. Am 
înțeles atunci intuitiv că nu eram singurul care știam de 
transmisia telepatică a asistentei Shin Li. Mi-a răspuns însă ca 
și cum nimic nu s-ar fi petrecut; egal, profund, impactant la 
nivel de cunoaștere. 

— Există un fel de „joc” al unui triunghi format din 
câmpul electric, câmpul magnetic și concentrarea lor în ceea 
ce numim noi „materie”. Este un triunghi al unor transformări 


recurente. Cele trei forme de manifestare trebuie să fie într- 
un echilibru permanent. 

Urmăream mâna doctorului Xien care desena cu 
dexteritate, în timp ce el explica, o schemă aproximativă a 
acestui proces. Mai apoi am rupt foaia din blocnotes și am 
împăturit-o cu grijă, știind că îmi va servi mai târziu când voi 
scrie despre aceste lucruri. Cele două schițe de mai jos sunt 
reprezentarea desenului său pe hârtie: 

Conversia câmp electric - câmp magnetic - materie 
— Materia „naște” atunci un val, o undă în manifestare, 


care se desface în cele trei componente: masă, spaţiu și timp, a 
continuat să explice doctorul Xien. 

— Asta înseamnă condensare, energie electrică și energie 
magnetică, pentru că masa corespunde materiei condensate, 
spaţiul corespunde câmpului electric, iar timpul corespunde 
câmpului magnetic. De fapt, câmpul magnetic al Pământului nu 
este altceva decât „valul” prezenţei fizice a planetei noastre în 


Univers. Este „ecoul” prezenţei fizice a planetei noastre 
spaţiul și timpul din Univers. 

Liniile de câmp magnetic ale Pământului și polii săi magnetici 


„Inima” unei planete 


Lucrurile începeau să se clarifice din ce în ce mai mult. 
Totuși, unele aspecte păreau să nu se coreleze, așa că am 
întrebat: 

— Dacă materia apare după cum spui, atunci înseamnă că 
ea există de asemenea și în centrul planetei. Ce m-ar putea 
face să cred că nu e așa? Cred că pe asta se bazează și 
oamenii de știință în teoria lor. 

— O planetă, fie că este telurică sau gazoasă, nu 
reprezintă doar o sferă de materie amorfă în spaţiul cosmic. 
Nimic din ceea ce se naște sau apare în Univers nu este 
aleatoriu sau gratuit. Pentru orice, chiar aparent neanimat în 
planul fizic, există o sursă superioară care a determinat 
apariția acelui obiect, a acelei forme. Ea nu apare „din 
neant”, doar prin concursul unor forţe așa-zis „aleatoare”, 
după cum susţine știința. 

Doctorul Xien se opri câteva clipe, apoi - fără îndoială că 
sub impulsul unei inspiraţii subite - a continuat plin de patos 
și simţire: 

— la exemplul unei fiinţe umane: există o cauzalitate, o 
sursă de la care ea a pornit, există o concepţie iniţială, de la 
care apare embrionul, care mai apoi se dezvoltă tot mai mult. 
Urmărește etapele: nașterea, creșterea gradată, învăţătura, 
grija părinţilor. Cei care l-au conceput și i-au dat naștere îi 
sunt în continuare o sursă de inspiraţie și dezvoltare, ca un 
fel de centru moral și emoţional. Ceea ce este sădit de părinţi 
în copil, ca intenţie și cunoaștere în viaţă, rămâne și se 
dezvoltă în etape, dar păstrează informaţia iniţială, ca o sursă 
nevăzută, însă mereu prezentă. Este moștenirea părinţilor ce 
s-a transferat asupra copilului. 

Văzând că nu reușeam să înţeleg pe deplin ce dorea să 
îmi spună, doctorul Xien mi-a oferit un alt exemplu: 

— Consideră statuia unui sculptor, o adevărată operă de 
artă prin rafinamentul și frumuseţea cu care a fost realizată. O 
stare de perfecţiune, ce transpare chiar dacă materia din care 
este alcătuită statuia e așa-zis amorfă. 


Am devenit mai atent. Aveam vaga impresie că doctorul 
Xien se exprima aluziv la reveria mea față de misterioasa Shin 
Li. 

— Nu te ghida după concepţiile pe care au vrut alţii să le 
crezi despre frumuseţe și armonie, deoarece ei te-au învăţat 
într-un fel anume, având la bază propria lor percepere. A fost 
nivelul lor de necunoaștere. Trebuie să percepi forma și 
armonia atât ca aspect exterior, cât și ca ceea ce o generează. 
Tot așa, sculptura din marmură, deși aparent amorfă, este 
plină de spiritul creatorului ei. El este sursa, sculptorul care 
impregnează opera cu suflul și cu energia lui magnetică, iar 
acel magnetism transpare chiar și după mii de ani. De 
exemplu, Afrodita și creatorul ei, Fidias. 

Acum nu mai aveam îndoieli despre „strategia” de o fină 
ironie a doctorului Xien; ţineam ochii aţintiţi asupra mesei, 
fără să mai spun ceva. Și totuși, ce subtil îmbina el aspectele 
ezoterice și învăţătura prețioasă cu umorul fin și cu percepţia 
clară a ceea ce se petrece în jurul lui! În prezenţa unor astfel 
de fiinţe te simţi oarecum „dezgolit”, ca și cum nu poţi să 
ascunzi nimic de ele. Ceea ce este și mai interesant e faptul 
că nici nu îţi dorești atunci să faci așa ceva. Tendinţele sunt 
paradoxale: pe de o parte îndemnul egotic de a te „ascunde”, 
pe de altă parte apare intuiţia superioară a evoluţiei, a 
înțelegerii corecte despre ceea ce și cum ești tu de fapt. Am 
adoptat demult a doua variantă, iar Cezar mi-a fost un 
eminent profesor. Acum, Shin Li și doctorul Xien păreau să mă 
pregătească pentru un salt semnificativ în evoluţia mea. 

Subiectul adus în discuţie era foarte interesant, însă 
doream să clarific un anumit aspect, astfel incât am intervenit: 

— In ambele cazuri, al fiinţei umane și al sculpturii, avem 
totuși o sursă conștientă și chiar vizibilă a lor, ceva care le-a 
creat. Nu văd însă care ar fi această sursă în cazul unei 
planete. Unde este ea? Vezi, aici ar putea fi o problemă. 

Răspunsul a fost șocant, chiar dacă doctorul Xien l-a 
rostit fără să clipească: 

— Sursa se află în centrul planetei. Acolo este începutul, 
sâmburele de formare și de menţinere a ei. Într-un fel, 
oamenii de știință intuiesc ceva în această privinţă, însă 
greșeala lor constă în faptul că vor să rezolve problema doar 
din punct de vedere al aspectului fizic. Acesta este pragul 
fundamental de gândire și cunoaștere a științei pe Pământ la 


ora actuală. E un blocaj, pentru că deocamdată știința nu 
concepe un stadiu superior al realităţii fizice, ea este încă 
tributară unor concepţii ruginite, pur materialiste. Nici chiar 
mecanica cuantică nu a reușit să desţelenească prea mult 
această „amorţeală” conceptuală. Cum să le explici savanților 
că mare parte din eșafodajul lor de gândire este eronat în 
felul în care concep ei materia și întregul Univers? Mai curând 
înțelege o minte neacademică, fără diplome și titluri 
onorifice, aspecte despre structura lumii și legile ei de 
manifestare. Inteligența de tip științific, încastrată în dogme 
și prejudecăţi este nesemnificativă atunci când este 
comparată cu inteligenţa spirituală, a cunoașterii ezoterice, 
a flexibilităţii intelectuale în sensul adevărului. Apoi, firește, 
urmează înţelepciunea, care vine din experiența directă a 
realităţii diferitelor planuri de existenţă. Unul dintre acestea 
este cel care se referă la corpurile cosmice, la planete, stele 
și altele. Sunt ele doar fizice? 

— Nicidecum, am spus repede. Cezar mi-a vorbit deja 
despre structura lor subtilă, despre felul în care ar trebui 
privite și înţelese, ca niște fiinţe vii, pentru că în cele din urmă 
ele chiar asta sunt: mari suflete în manifestare. Dar în 
discuţiile noastre nu am intrat în amănunte despre structura 
lor interioară sau despre centrul lor. 

— Da, există o eșalonare pe niveluri de manifestare. O 
ființă umană se află pe un anumit nivel; o fiinţă planetară sau 
stelară, adică o planetă sau o stea se află pe alt nivel de 
evoluţie. Însă atât omul, cât și planeta au în comun tendinţa 
lor către evoluţie, indiferent de forma sau locul pe care îl 
ocupă pe această scară dimensională. 

— Și ce rol are aici centrul unei planete? Ce este el de 
fapt? 

— Este chiar „inima” acelei planete, raţiunea ei de a fi, 
așa cum omul nu poate trăi fără inimă. Ea este centrul 
fiinţei tale, dar fundamentul ei subtil este sufletul. Medicul, să 
zicem, poate să atingă cu mâna inima pacientului, dar el nu 
poate să atingă sufletul acestuia, deoarece este vorba despre 
o realitate subtilă, superioară, a fiinţei lui. Dar este tot ființa 
lui, numai că pe un nivel mai înalt de înţelegere, mai aproape 
de sursa universală. La fel este și cazul nucleului unei planete, 
care este centrul fiinţei ei subtile. Așa cum în inima ta se află 
legătura subtilă cu Realitatea Supremă, prin care poţi 


„atinge” Infinitul, tot astfel în centrul unei planete se află o 
realitate care oferă același tip de realizare și de evoluţie 
uluitoare pentru fiinţa care este acea planetă. Diferenţa este 
că acel ceva nu este ceea ce își imaginează știința 
contemporană. 

— Dar ce este? Dacă aș merge de la suprafaţă spre 
interiorul planetei, tot mai mult, ce aș vedea? Ce aș simţi? 

— Ar fi ca o călătorie spirituală pe un drum evolutiv. Pe 
orice planetă te-ai afla, indiferent de gradul ei de evoluţie la 
suprafață, dacă înaintezi spre centrul ei și ajungi acolo, 
descoperi că realitatea este mult mai evoluată. Nu poţi să te 
îndrepţi spre centrul unei planete rămânând doar în planul 
fizic. Chiar și dacă privești lucrurile în mod simbolic, ele au 
sens: este ca o întoarcere acasă, o revenire la sursă, care este 
centrul spiritual. Mereu centrul, sursa, punctul de 
discontinuitate de la care pleacă totul. Aparent, el nu e nimic, 
dar cu toate acestea reprezintă totul pentru planetă. Atunci te 
afli mai aproape de esenţa acelei planete. 


Simulare: călătorind spre 
centrul planetei 


Simţeam cum întreaga ființă îmi fremăta de interes și 
nerăbdare, pentru că ceea ce aflam avea un enigmatic 
răspuns în sufletul meu, care mă îndemna să cunosc mai 
multe informații, într-un mod mai detaliat. Era dulceaţa unei 
intuiţii plină de efervescenţă, care îmi spunea că toate acele 
informaţii nu îmi sunt date întâmplător, că sunt pregătit 
pentru a trăi în curând o astfel de experienţă. Într-adevăr, 
aceasta s-a petrecut mai repede decât m-aș fi așteptat. Revin 
însă la explicaţiile doctorului Xien, care sunt esenţiale. Am 
sugerat o situaţie inedită: 

— Să presupunem că sunt îndeplinite condiţiile 
tehnologice pentru a fora un tunel suficient de larg pentru o 
capsulă cu echipaj uman. Să zicem că unghiurile de înaintare 
ale tunelului sunt reglate de așa natură, încât deplasarea să se 
facă în condiţii normale. Tunelul urmează calea direct spre 
centrul Pământului. Ce ar vedea și ce ar întâlni oamenii de 
știință care sunt în acel echipaj? 


— Un anumit timp ar vedea ceea ce se așteaptă: materie 
solidă, pământ, roci... iar la un moment dat, lavă vulcanică. 

— Să zicem că ar avea posibilităţi tehnice de a trece și 
de stratul de lavă. 

— Aici lucrurile devin mai complicate. Într-un fel, e ca 
atunci când te îndrepţi cu o navă către Soare; ca să reziști, 
este necesar ca nava să aibă un scut magnetic foarte 
puternic, pentru a te apropia din ce în ce mai mult de stea 
și pentru a nu fi spulberat de forţele gigantice care se 
manifestă atunci, ori de radiaţia foarte intensă pe care 
Soarele o emană. Tot așa, să zicem că în drumul ei spre 
centrul Pământului nava echipajului este dotată cu tot ceea ce 
este necesar să străpungă stratul masiv de lavă și să reziste 
câmpului energetic pe care ea îl degajă. Membrii echipajului 
ar începe să treacă atunci prin acel strat de lavă, dar cu cât 
vor înainta mai mult, ei vor trebui să se protejeze din ce în 
ce mai bine, pentru a rezista presiunii, temperaturii și 
radiaţiei uriașe. Tehnologic vorbind, ei vor trebui să creeze 
niște câmpuri magnetice atât de intense, încât acestea îi vor 
transforma chiar și pe ei înșiși, ca materie biologică, astfel 
încât percepţia lor asupra lucrurilor ar deveni atunci mult 
schimbată. 

— Ce vrei să spui? am întrebat, puţin nedumerit. 

— E ca și cum ai pune un om din anul 1600 să lucreze cu 
un calculator. Ca să facă asta, tu trebuie să începi să-l înveţi 
cum să procedeze, dar în momentul când va ajunge să știe 
cum să lucreze la calculator, acel om va fi deja la un nivel 
avansat de cunoaștere, net diferit de cel din lumea în care a 
trăit până atunci. Înțelegerea lui s-a schimbat, iar asta 
inevitabil dă naștere la transformări majore asupra corpului 
său biologic. Noi vorbim acum foarte strict, dar în exemplul cu 
deplasarea unei nave spre centrul Pământului se ajunge la un 
moment dat ca necesitatea de a avea o tehnologie foarte 
avansată să fie așa de mare, încât chiar acea tehnologie, prin 
efectele pe care ea le produce asupra organismului unei 
persoane care ar întreprinde o astfel de călătorie, transformă 
integral fiinţa și modul ei de a gândi. 

— Bine, dar ce se întâmplă efectiv dacă se realizează 
această evoluţie personală a fiecăruia dintre membrii 
echipajului? 


Curiozitatea mea era legitimă, dar simţeam că aveam deja 
răspunsul. Îmi dădeam seama că atunci înaintarea spre 
centrul planetei nu mai avea neapărat un aspect cantitativ, ci 
mai ales unul de natură calitativă. Voiam să știu însă cum s- 
ar îmbina atunci elementele fizice cu cele subtile. Cum ar 
apărea realitatea înconjurătoare? Ce fel de percepții ar 
genera ea? 

Doctorul Xien mi-a explicat cu răbdare ce fenomene au 
loc atunci: 

— Membrii echipajului intră pe o altă frecvenţă de 
rezonanţă energetică și dacă aceasta se întâmplă, atunci ei 
vor trece dincolo, adică pe un plan sau dimensiune care 
vibrează cu o frecvenţă superioară celei corespunzătoare 
planului fizic. Intrarea lor într-o astfel de lume nu se 
petrece însă pentru că au trecut de stratul de lavă, ci pentru 
că au reușit să treacă de limita condensării care era specifică 
materiei fizice întâlnită până atunci, adică sedimente, roci, 
lavă. Au depășit astfel frecvenţa de vibraţie a acelui tip de 
condensare a energiei ce reprezintă materia așa cum o știm 
noi. Practic vorbind, au intrat într-o nouă realitate, care e 
superioară celei fizice. Ei intră atunci în planul eteric. 

Eram uluit și total bulversat, dar concluzia era clară: 

— Asta înseamnă că de fiecare dată când cineva se va 
îndrepta spre centrul fizic al Pământului, de fapt nu va ajunge 
niciodată acolo, pentru că înainte de asta va pătrunde deja în 
planul eteric, intrând într-o dimensiune superioară celei 
fizice. 

— Da, ai înţeles. Chiar înaintarea fizică spre centrul 
planetei este condiţionată de necesitatea evoluţiei personale 
ca frecvență de vibraţie, deoarece intensitatea câmpului 
magnetic crește foarte mult. Odată cu apropierea din ce în ce 
mai mare de centru, ființa umană evoluează în mod 
obligatoriu; altfel, pur și simplu nu poate înainta, nu poate 
să treacă de pragul care corespunde frecvenţei de vibraţie 
limitată la planul fizic, de la care a început călătoria. In cele 
din urmă ajunge în centru, dar acolo este deja o altă lume, 
pentru că a pătruns gradat chiar cu mult timp înainte în planul 
eteric, iar mai apoi în celelalte planuri subtile din ce în ce 
mai elevate. Frecvența de vibraţie a fiinţei sale, de la trup la 
minte, a evoluat. Acesta este un proces care se petrece 
automat, dar el respectă totuși anumite condiţii. Trebuie ca 


ființa să aibă o anumită pregătire psiho-mentală și o 
cunoaștere interioară adecvată, altfel transformările sunt 
prea intense pentru ca ea să reziste la evoluţia accelerată ce 
are loc în timpul deplasării spre centrul planetei. 

— Ce se petrece atunci? Am întrebat repede, gândindu- 
mă ușor înfiorat la apropiata mea plecare în expediţie. 

— Aparent, nimic deosebit. Se poate ca acel om pur și 
simplu să nu mai vrea să înainteze spre centru, dorind brusc 
să se întoarcă acasă. Ori s-ar putea să i se facă rău; acesta 
poate fi el însuși un motiv puternic pentru a reveni la 
suprafaţă. Într-o formă sau alta, pare că acelei ființe umane îi 
este interzis accesul spre sau în centrul planetei, pentru că 
deocamdată ea nu este suficient de pregătită pentru saltul 
vibraţional pe care trebuie să-l facă. Diferenţa între propria ei 
frecvenţă de vibraţie și vibrația la care trebuie să ajungă este 
prea mare, iar trecerea nu se poate realiza. Pentru aceasta 
este necesară o pregătire atentă, o evoluţie gradată a întregii 
fiinţe. 


Interiorul Pământului și evoluţia 
nivelului de conștiință 


Doctorul Xien făcu o scurtă pauză și apoi vorbi cu un glas 
egal și detașat, privindu-mă în ochi: 

— Din punctul de vedere al legilor de manifestare a 
Universului, nu există un centru geometric propriu-zis al 
planetei, așa cum îl concep oamenii de știință actuali. 

Aceea a fost una dintre cele mai stranii afirmaţii pe care 
le-am auzit, dar începeam deja să-i intuiesc semnificaţia. Am 
profitat de faptul că Shin Li ieșise din cameră și am decis să 
pun o serie de întrebări scurte, pentru a-mi clarifica în minte 
cât se poate de bine noua viziune despre structura internă a 
planetei noastre. Nu doream ca Shin Li să creadă că nu am 
înțeles explicaţiile ce mi-au fost date, așa că m-am adresat 
repede doctorului Xien, profitând de lipsa ei: 

— Poate că a fost cam bruscă schimbarea paradigmei de 
la materialism la planurile subtile. Cred că intuiesc destul de 
bine fondul ei, dar aș vrea să-mi lămuresc din nou și cât mai 
clar poziţia. Să o luăm de la început. Aș vrea să știu ce se 


întâmplă dacă te deplasezi direct spre centrul Pământului, 
într-o capsulă care nu este dotată cu o tehnologie foarte 
avansată. Sunt aici, în planul fizic și pornesc în această 
călătorie spre nucleul planetei cu o astfel de mașinărie, care 
totuși rezistă la temperaturi ridicate. Am de gând să ajung 
chiar în centrul planetei, indiferent ce voi găsi acolo. Ce se 
întâmplă pe drum? 

— La un moment dat vei începe să-ţi pierzi minţile. Nu 
vei mai înţelege nimic. 

Am mărit ochii de uimire. 

— Din ce motiv? Doar pentru că se transformă mediul și 
frecvenţa lui de vibraţie? 

— Ţi-am spus, iar acum îţi repet. Pornești de aici, de la 
suprafață; prima parte a călătoriei nu-ţi va pune probleme, 
pentru că vei depăși straturile succesive de pământ, rocă, 
pungi de lavă sau alte substanțe. Deocamdată ești în 
domeniul material, există materie ponderală, vibrația ei este 
similară cu cea a materiei corpului tău, iar mintea ta gândește 
în termenii cunoscuţi ai legilor fizicii clasice. Vei ajunge, să 
zicem, după câteva sute de kilometri la limita dintre materia 
solidă și cea lichidă și vei dori să înaintezi, dar la un moment 
dat te vei opri, pentru că nu vei mai putea merge dacă rămâi 
la nivelul actual de vibraţie a conștiinței. Ai ajuns la limita 
experienţei tale fundamentale din planul fizic, în care trăiești. 
Doar până aici poţi percepe, doar până aici poţi rezista. 
Dincolo de această zonă sau „barieră” a frecvenţei de vibraţie 
vei simţi că nu mai poţi și, dacă insiști, îți vei pierde 
cunoștința. Realitatea aceea, la care tu ai ajuns, nu mai 
corespunde nivelului de vibraţie a conștiinței tale, ci este mai 
înaltă. Atunci tu nu mai ai capacitatea de a înţelege ce se 
petrece acolo, nu mai poţi să faci corelaţii. Ai fi în postura 
unui eschimos care vede un șarpe sau în situaţia de a 
observa cum cresc copaci pe Lună. În ambele cazuri 
înțelegerea mentală obișnuită este bulversată și probabil 
foarte șocată. 

— Nu simt că aș leșina totuși din această cauză. 

— Aceste exemple sunt menite doar pentru ca tu să aio 
punte analogică de comparaţie. În realitate, dacă ai face 
această călătorie în condiţiile date, nu ai putea rezista de la 
un anumit punct înainte. Însă asta nu e valabil doar pentru 
tine; capsula însăși, cu toate aparatele din ea se va bloca de 


asemenea. Capacitatea ta de pătrundere și înțelegere se 
blochează și ea. Totul se blochează atunci, între realitatea 
fizică din care faci parte și această nouă realitate la care ai 
ajuns există o diferenţă de frecvenţă de vibraţie, iar tu și 
tehnologia capsulei în care te afli nu rezonațţi cu această nouă 
frecvenţă. 

Am întrebat, pentru a clarifica și mai mult: 

— Este o problemă de devenire personală sau de stare a 
conștiinței? 

— Una o slujește pe cealaltă. Atât tehnologia capsulei, 
cât și conștiința ta se află la un nivel de vibraţie care este 
inferior frecvenţei ce crește pe măsură ce te apropii de 
centrul planetei. Atunci ori ai capacitatea reală de 
înțelegere superioară și de rezonanţă cu acele frecvenţe 
înalte de energie, ori pur și simplu îţi pierzi cunoștința, 
pentru că mintea ta nu poate procesa senzațiile și 
informaţiile pe care le primește. 

— Asta am înţeles. Dar mă interesează să știu cum apare 
o astfel de călătorie dacă ea ar fi urmărită de un observator 
extern. 

L-am privit concentrat câteva clipe pe doctorul Xien. 
Ideea asta mă urmărea de ceva timp și eram foarte curios să 
aflu răspunsul. Am continuat, oferind chiar un cadru de 
acţiune: 

— Să zicem că la suprafaţa Pământului, în centrul de 
comandă a misiunii, se află o echipă ce monitorizează ceea 
ce se petrece în capsulă. Echipa asta nu are de ce să 
leșine, pentru că ea rămâne la suprafață. Ce vor vedea cei 
din fața monitoarelor? 

— La un moment dat nu vor mai vedea nimic pe ecranele 
lor. 

Doctorul Xien tăcu un moment, cu privirea în pământ. 
Apoi continuă calm, cu voce egală: 

— Îmi dau seama, totuși, că n-ai înţeles. Ai uitat deja că 
întreaga tehnologie de pe capsulă, precum și tot ce este 
conectat cu ea se blochează pentru că nu mai există 
compatibilitate între frecvențele de vibraţie? Nu se mai 
transmite și nu se mai primește nimic, deoarece aparatele 
nu pot funcţiona la acel regim de frecvenţe, la care ajungi 
cu capsula atunci când începi să te apropii de centrul 
planetei. Frecvenţele pe care le întâlnești acolo sunt mult mai 


înalte decât cele la care este concepută tehnologia din 
Prezent. În acel loc nu mai există legături coerente între 
componentele electronice. 

— Insist. Dacă frecvenţa crește așa mult, atunci ce se 
petrece cu materia solidă din interiorul Pământului? 

Doctorul Xien a zâmbit fin, așa cum făcea de fiecare 
dată atunci când aprecia o observaţie de calitate. Am răsuflat 
cumva ușurat, zicându-mi în minte că după una rece, acum a 
urmat una caldă, suficient cât să revin pe „linia de plutire” în 
această discuţie. Deși ceea ce mi se explica nu era chiar așa 
dificil de înţeles, aveam de luptat mai mult cu rezistenţa 
mentală datorată unor concepte de gândire materialistă, de 
programare îndelungată în spiritul materiei dense a planului 
fizic. În principiu lucrurile îmi erau clare, dar voiam totuși să 
le înțeleg mai în amănunt. 

Deși atunci nu am bănuit nimic, acela a fost un punct 
important de inflexiune a discuţiei. Explicaţiile care au urmat, 
m-au năucit. Până atunci reacționasem mai mult într-un spirit 
de noutate, pentru că analiza oferea un cadru relativ apropiat 
de planul fizic, cu variante și posibilităţi inedite. Acum, însă, 
doctorul Xien dorea să treacă pe un alt nivel cu explicaţiile 
sale. Am sesizat aceasta încă de la primele cuvinte, astfel că 
am schimbat și eu registrul mental în care purtam conversaţia. 

— "Treci de scoarță și după ce ajungi la manta sau imediat 
după ce acest strat începe, noi doar aproximăm ce se află în 
acea zonă și apoi mai departe, spre centru. 

— Ce fel de aproximare? am întrebat cu interes. 

Doctorul Xien mi-a răspuns, privindu-mă în ochi: 

— In principiu, de la acea zonă mai departe nu mai există 
materie fizică. De la acel nivel, datorită creșterii frecvenţei de 
vibraţie, deja se intră în planurile subtile. Pătrunzi în planul 
eteric, apoi în cel astral, apoi în planul mental și apoi ajungi 
în planul cauzal, care „învelește” chiar centrul planetei. Este o 
structură de manifestare care se regăsește la toate corpurile 
cosmice, dar de asemenea și la ființa umană. In tine este totul, 
perfect structurat pe frecvenţe de vibraţie din ce în ce mai 
elevate, pornind de la corpul fizic până la corpul subtil 
cauzal și la centrul fiinţei tale, în inimă, care este esenţa. 
Planeta este și ea o fiinţă, în felul ei. Este același tip de 
„organizare” a materiei și conștiinței, doar că tu ești o ființă 
umană, iar ea este o planetă. 


— Este principiul corespondenţei despre care se vorbește 
în tradiţiile spirituale: ceea ce este jos este precum ceea ce 
este sus, pentru a săvârși miracolul Totului, am spus eu. 

— Jos înseamnă „mic”, microcosmos, tu; „sus” înseamnă 
mare, Macrocosmos, de pildă planeta sau o galaxie. La orice 
scară de manifestare, principiul de structurare este același. 
Dacă înţelegi asta, înţelegi și ce se petrece atunci când 
cineva călătorește spre centrul Pământului. După învelișul 
material al planetei, te apropii și începi să pătrunzi în 
învelișurile ei subtile, adică în planul eteric, astral și așa mai 
departe. Însă vei merge doar până acolo unde îţi va permite 
propriul tău nivel de vibraţie a conștiinței, doar până acolo 
unde vei putea să îndeplinești condiţia de rezonanţă. Dacă 
ceva este mai elevat decât frecvenţa de vibraţie a conștiinței 
tale individuale, nu vei putea vedea acel ceva, nu vei putea 
înțelege și nu vei putea pătrunde. 


Singularitatea din centrul planetei 


Lucrurile sunt mai clare acum. Dar în condiţiile astea, ce 
se află totuși chiar în centrul planetei? Înţeleg că nu mai 
poate fi vorba despre materie solidă, nicidecum de vreo bilă 
de fier și alte structuri fizice în fricţiune. Ce se află totuși 
acolo? Trebuie să fie ceva, nu-i așa? Ce este acea sursă? 

Doctorul Xien tăcu un timp mai îndelungat, cântărindu-și 
cuvintele. Simțeam că interesul lui era ca eu să preiau în mod 
corect toate acele informaţii. O deviaţie în această direcţie din 
partea mea ar fi provocat anumite neplăceri sau întârzieri, 
probabil, în planurile sale. Nu aveam de unde să știu asta, dar 
nici nu eram îngrijorat, deoarece simțeam că asimilez destul 
de bine explicaţiile pe care el mi le oferea. Intr-un anumit fel 
intuiam că este vorba despre o revelaţie foarte importantă, 
dar nu m-am așteptat totuși să fie ceea ce mi-a spus. 

— În mijlocul Pământului se află de fapt o gaură neagră. 

Am tăcut din nou, îndelung, amândoi, însă din motive 
diferite. Eu căutam să-mi pun în ordine firavele mele noţiuni 
ezoterice și științifice, pentru a putea asimila în mod corect 
aceste explicaţii, fără să bânuiesc pe cineva că vrea să-și bată 

joc de mine, ori să mă facă să mă simt ridicol. Doctorul Xien, 


pe de altă parte, era într-o așteptare relaxată, părând că dorea 
să-mi ofere timpul necesar pentru a „digera” informaţia și 
pentru a-mi pregăti întrebările. 


AUIIUDICI d EXALCIL Iară 
- Scoarța exterioară 


Mantaua exterioară 


Zona de trecere 
din planul fizic în cel. 


Mantaua inferioară 
Scoarța interioară 
Atmosfera interioară 


Singularitatea / 
Gaura neagră / 
Soarele interior 


Structura internă a Pământului așa cum este în realitate 


Am hotărât să nu mă grăbesc și de aceea am solicitat o 
anumită înţelegere pentru recurenţța întrebărilor mele. În 
plus, voiam să câștig ceva timp pentru a mă adapta noului 
nivel la care discuţia ajunsese. 

— Simt nevoia să o luăm gradat și cât se poate de exact. 
Vreau să-mi clarific lucrurile, să știu că am umplut toate 
„golurile” înainte de a trece mai departe. 

— Întreabă, zise doctorul Xien. 

M-am grăbit să o fac, pentru a evita alte surprize sau 
modificări de intenţie din partea lui: 

— Am trecut de scoarță și am înaintat încă puţin. Deja 
frecvența de vibraţie crește. Cum se face trecerea în planul 
subtil eteric? 

Doctorul Xien se aplecă peste masă și rupse o foaie de 
hârtie. În timp ce desena, îmi explica păstrând aceeași voce 
egală, aproape hipnotică: 

— Aici intervine o altă surpriză. Oamenii de știință deja au 
obținut date care le arată că dincolo de grosimea scoarței 
terestre există un ocean imens de apă, ce separă grosimea 
fizică a planetei, de partea subtila, care urmează de acolo spre 


centru. Bineînţeles, și-au pus problema de unde provine acea 
cantitate imensă de apă. 

— Impactul planetei noastre cu comete sau asteroizi din 
cosmos? Știu că asta este teoria agreată, deși nu e nimic cert 
în această privinţă. 

— Într-un mic procent apa de pe planeta noastră a 
provenit și de la cometele care au lovit-o, dar în realitate apa 
care există, atât cea din oceanele și mările de la suprafaţă, cât 
și cea a imensului ocean din interiorul Pământului, provine în 
mare parte de la gaura neagră care există în centru. 

Atunci chiar am rămas perplex. 

— Asta e cireașa de pe tort, am spus. Nu știu cine va putea 
să o înghită. 

— Cei care vor intui că acesta este adevărul și, de 
asemenea, cei care au avut deja experienţa interiorului 
planetei. Unii dintre ei au văzut Soarele central, care este 
chiar gaura neagră. Aici, inteligenţa sterilă și diplomele sau 
onorurile academice nu înseamnă nimic prin comparaţie ai 
cunoașterea veritabilă și cu experienţa directă. Lucrurile 
acestea pot fi verificate de către cei care au ajuns la un anumit 
nivel de cunoaștere spirituală sau chiar prin mijloace 
tehnologice foarte avansate. 

— Totuși, noţiunea de gaură neagră în centrul Pământului 
este deja foarte greu de acceptat, darmite faptul că apa 
oceanului intermediar provine de la această gaură neagră! 

Doctorul Xien a continuat să-mi explice cu răbdare: 

— „Revolta” ta se datorează necunoașterii, dar ascultă-mă 
acum cu atenţie și lasă deoparte prejudecățile. Astfel de 
chestiuni depășesc cadrul științific materialist actual; ele sunt 
ezoterice. Nu le poţi judeca prin formule sau alte observaţii, 
așa cum ar vrea savanții. Mai degrabă au legătură cu alt gen 
de științe, care prin natura lor sunt discreditate în zilele 
noastre, așa cum este de exemplu alchimia. Ea nu îţi vorbește 
despre oceanul imens de apă din interiorul Pământului, dar îţi 
dă indicii despre umiditatea radicală și despre felul în care se 
formează mai apoi elementele, metalele și mineralele. Aproape 
toate sursele indică faptul că, la începuturi, totul a pornit de la 
apă, de la o umiditate. Este un mare mister, care are conotaţii 
atât metafizice, cât și științifice. Până și cercetătorii moderni 
au admis că, de fapt, viaţa a început în oceanele planetei. 


— Crezi că este cineva dispus să admită că „stăm” peo 
gaură neagră și că, în plus, aceasta „fabrică” apă, iar acea 
apă formează un ocean foarte mare în interiorul planetei? Am 
întrebat eu dintr-o suflare și cu un oarecare năduf. 

— Este treaba cui vrea dacă admite sau nu adevărul 
acestor explicaţii. Pe noi nu ne interesează dacă lumea 
argumentează prin fel și fel de ipoteze ceea ce eu îţi spun aici 
sau dacă pur și simplu neagă, ori nu crede. Asta ţine de 
nivelul fiecăruia de înţelegere, de intuiție și mai ales de 
capacitatea de a verifica. Dar anumite elemente, ca dovezi, se 
adună totuși. Pornește, de exemplu, chiar de la noţiunile 
cosmogonice: noi vorbim în Orientul îndepărtat despre Apele 
Primordiale, din care mai apoi a apărut totul. Nu se spune 
niciodată că lumea a apărut din foc sau din aer. 

Am făcut rapid o corelaţie: 

— In Biblie se spune că am fost creaţi din „lut”, dar la 
urma urmei lutul e apă amestecată cu pământ. Dacă privim din 
perspectiva elementelor primordiale, este exact ceea ce se 
găsește la acel nivel din interiorul planetei: oceanul de apă și 
materia solidă a scoarței. Exprimarea este evident metaforică, 
dar eu cred că are totuși un sâmbure de consistenţă reală. 

— Ai fi surprins să afli cât de literară este totuși această 
exprimare. Nu este deloc metaforică. Apa chiar există în 
spaţiul cosmic, creată de dinamica găurilor negre. Mai bine 
Zis, procesul este o „condensare a apei subtile” din planul 
eteric prin intermediul dinamicii și rotației unei găuri negre, 
iar această „condensare” face să apară în planul fizic, în 
spaţiul cosmic, ca o „expulzare” din vortexul găurii negre sau 
în imediata lui apropiere, a apei sub forma gheții. Deci apa 
există în spaţiul cosmic și chiar în cantităţi uriașe. Chiar și 
astrofizicienii au observat asta, cu mare uimire. Sigur, nute 
aștepta să fie ca „apa de la robinet”, pentru că are totuși niște 
proprietăţi speciale, dar este apă. Același proces îl întâlnești 
și în interiorul Pământului: apa este „condensată” acolo de 
dinamica găurii negre din centrul planetei. 

— Este uluitor... noţiunile și dogmele științifice se bat cap 
în cap și totul pare să fie așa fantasmagoric, dar cu toate 
acestea este destul de simplu și evident, dacă faci un efort să 
depășești șocul iniţial! 

— Ar trebui să nu te mai miri de faptul că în centrul 
Pământului există de fapt o gaură neagră. Orice structură, 


oricât de mică sau de mare ar fi, se bazează pe același 
principiu fundamental: în centrul ei există o gaură neagră, un 
vortex care este atât principiul ei creator, cât și cel al 
resorbţiei ei la sfârșitul existenţei. Orice galaxie are în 
centrul ei o gaură neagră masivă; orice atom are în nucleul 
său o gaură neagră minusculă, care îi asigură existenţa și 
evoluţia în manifestare. Nu te ghida după paradigma științei 
contemporane; ea este încă la un nivel foarte modest al felului 
în care concepe lumea, fie că este vorba despre universul 
cuantic, fie despre cel macrocosmic, pentru că se limitează 
doar la o înţelegere pur fizică a lucrurilor. 

— Cred că omul reacţionează la astfel de aspecte mai întâi 
prin respingere, datorită prejudecăţilor, iar apoi prin 
rezistenţă, datorită dogmelor științifice sau de altă natură, am 
spus eu. 

— Da, aceasta pare să fie reacţia în cazul celor mai multe 
persoane. Dar, după cum îți spuneam, asta nu e important 
pentru noi. Dacă fiinţa nu face efortul de a se depăși, de a 
înțelege intuitiv aceste realităţi, cum te aștepți să reacționeze 
pozitiv? Din ce resurse? 

— Nu știu... mă gândeam totuși că astfel de informaţii 
sunt bulversante. Cine este așa dispus să creadă că în spaţiul 
vid interstelar există apă care provine de la găurile negre 
cosmice? Dar, în primul rând, cum ar putea ca o gaură neagră 
să producă apă? Din câte știu, o gaură neagră doar absoarbe 
materia, nu o creează. 

Doctorul Xien se îndreptă în scaun. 

— Te pierzi în consideraţii așa-zis „știinţifice”. Până nu 
demult se considera că nimic nu trece de gravitația unei găuri 
negre. Recent s-a emis ipoteza „halucinantă” că parcă totuși 
ceva ar putea să fie eliberat de câtre o gaură neagră. Ai văzut 
de câte ori știința a considerat un aspect ca fiind definitiv, 
pentru ca peste câtva timp să modifice totul și să recunoască 
faptul că s-a înșelat. E irelevant să aduci în discuţie ecuaţii, 
formule și concepte științifice, atâta timp cât viziunea generală 
a științei contemporane este fundamental greșită. Suntem în 
secolul 21, dar sunt destui cei care încă mai cred că particulele 
elementare se lovesc ca niște bile materiale între ele. Și acesta 
nu este decât un exemplu minor. Nu este însă locul și nici 
timpul să vorbim despre „sta. Îţi voi explica unele elemente 
foarte importante din acest domeniu mai târziu. Altele vei 


putea să le studiezi chiar tu prin experienţă directă, cu ajutorul 
tehnologiei avansate. 

Am ridicat din sprâncene. Nu înţelegeam la ce se referea. 

— Când? Unde? Cum? 

— Răbdare. Ai văzut multe deja și ai avut anumite 
experienţe deosebite, dar încă păstrezi o doză de „recul” 
mental. 

Evident, acum era vorba despre o neînțelegere de 
comunicare în cele ce amândoi am vrut să spunem, dar am 
tăcut din gură. Eram în schimb foarte interesat să aflu despre 
interiorul Pământului. Eu îmi imaginam că va fi o călătorie 
relativ ușoară, precum cea spre Camera Ocultă din Egipt, dar - 
așa după cum îmi specificase Cezar - lucrurile păreau a fi cu 
mult mai complicate. 


Apa și modul real de formare 
A planetelor 


Am reluat subiectul, accentuând asupra celui mai sensibil 
punct: 

— Oricât aș fi de permisiv din punct de vedere științific, 
este foarte greu să concep că apa există în vidul cosmic în 
cantități uriașe și că „izvorăște”, așa cum ai spus, din 
dinamica găurilor negre. 

— Procesul nu este așa de complicat, a răspuns doctorul 
Xien. Realitatea spaţio-temporală este foarte distorsionată în 
preajma unei găuri negre, care semnifică un pasaj de trecere 
spre alte dimensiuni ale manifestării. Apa lichidă, așa cum o 
cunoști tu, este doar expresia fizică a unei energii subtile 
specifice, care este elementul subtil denumit „apă”. In jurul 
unei găuri negre sunt condiţii energetice speciale, așa că în 
anumite circumstanţe această „apă” subtilă din planul eteric 
„condensează” în apa lichidă din planul fizic. Deja sunt 
observaţii clare în această privinţă. 

— Dar cum se leagă această explicaţie de apa din 
interiorul planetei? 

Doctorul Xien mi-a făcut un semn să am răbdare. 

— În fazele iniţiale, atunci când în spaţiul vid există doar 
vortexul găurii negre ca nucleu de formare a viitoarei planete, 
apa condensează și este expulzată sub formă de gheaţă în 


cosmos, unde se amestecă cu alte „tipuri de materie” și praf 
cosmic, după care „centura” de materie astfel formată începe 
să fie atrasă din nou de gaura neagră și se apropie de aceasta, 
formând un fel de „dop” în jurul vortexului. O parte din 
obiectele de gheaţă și materie amestecate scapă însă spre 
exterior și își încep periplul prin spaţiul cosmic. Este cazul 
cometelor, de pildă. Restul centurii de materie și gheaţă revine 
spre vortexul găurii negre și se conglomerează ca o crustă, 
de la care se formează planeta. Crusta formată blochează 
oarecum acţiunea găurii negre centrale, cam la fel cum un 
dop blochează curgerea în spirală a apei într-o chiuvetă, prin 
sorbul acesteia. Sau dacă vrei, este ca atunci când 
construiești o arcadă, iar ultima bucată de materie, în vârful 
arcadei, susţine tot restul în echilibru și îl împiedică să cadă 
la pământ. 

Ascultam uluit aceste explicaţii și nu ma hotărâm ce să 
cred: luam cunoștință despre un proces real sau totul nu era 
decât produsul unei fantezii cu iz de science-fiction? l-am 
împărtășit atunci cu sinceritate doctorului Xien gândurile 
mele. 

— Şi Galilei ar fi gândit poate la fel ca tine, dacă i se 
explica la vremea respectivă despre teoria relativităţii. Știința 
și-a arogat de mai multe ori până acum „supremaţia” 
cunoașterii și de fiecare dată a trebuit să recunoască faptul că 
mereu apar elemente noi, care sunt praguri de evoluţie. 

— Dar este suficientă acea crustă pentru a asigura 
condiţiile necesare vieţii pe o planetă? Am întrebat eu, dorind 
să trec mai departe pentru a afla noi informaţii. 

— Lucrurile nu se petrec „la întâmplare”, cum cred 
oamenii de știință, ci sunt rodul unor necesităţi. Elementele se 
combină, pornind de la destinul acelei planete ca suflet în 
manifestare și până la particularităţile regiunii din cosmos în 
care ea se află. În timp, se formează un „habitat interior”, care 
își urmează evoluţia având în centru gaura neagră. Toate sunt 
echilibrate atunci prin activitatea conștientă a găurii negre 
centrale: materie, apă, lavă și toate celelalte. 

— Singularitatea este și ea conștientă? Am întrebat, 
siderat. 

— Desigur, este un spirit evoluat, care are grijă de ceea ce 
a creat. Dar nu vom discuta acum despre asta. 

— Deci gaura neagră centrală are grijă de proporții. 


— Ea reglează și elementele de la suprafață? 

— Totul. La „exteriorul” planetei se creează de asemenea 
un habitat în decursul timpului. Suprafața poate fi lovită de 
alte corpuri cerești, își poate crește temperatura și își poate 
crea o atmosferă propice pentru susţinerea vieţii fizice, dar 
aceasta nu este ceva obligatoriu. Există mereu un echilibru 
de forţe și influenţe între „exterior” și „interior”, marcat de 
destinul specific al acelui corp ceresc. De aceea întâlnim o 
varietate extraordinară de posibilităţi și moduri de 
manifestare, fie că vorbim de planete, sateliți naturali, 
asteroizi, comete sau alte corpuri cerești. În cazul stelelor 
procesul este asemănător, însă gaura neagră centrală fiind 
mult mai mare, condiţiile de presiune și temperatură 
determină alte tipuri de manifestări ale clementelor din planul 
subtil; în acest caz predomină manifestarea elementului subtil 
„foc” și tocmai de aceea stelele „se aprind” și devin focare 
principale de susţinere m planul fizic al sistemelor planetare. 
Menirea lor e alta, prin comparaţie cu cea a planetelor. 

— Apa nu intervine în cazul lor? 

— Doar în primele faze de creaţie, după care există o 
transmutare către elementul foc și steaua se aprinde. Însă 
ceea ce am vrut să scot în evidenţă este faptul că în cazul 
planetei noastre aproape toată apa care există provine din 
gaura neagră centrală, din interiorul planetei. Reţine că în cea 
mai mare parte, apa vine din așa-zisul interior al planetei. 
Oceanul planetar interior, care a fost identificat și de oamenii 
de știință, conţine apă creată în modul pe care ţi l-am expus. 
In plus, există multe alte surse de apă, lacuri sau chiar mări, 
situate la diferite adâncimi și în diferite zone din interiorul 
Pământului. 

— Ceea ce mi-ai spus tu contrazice tot ce se știe despre 
geneza cosmică a unei planete. Şi, de asemenea, cam tot ce se 
știe despre felul în care „funcţionează” o gaură neagră, am 
spus eu cu o anumită preocupare. 

— Nu-ţi face griji în legătură cu asta. Observă că nu poţi 
avea deocamdată răspunsuri de la știința modernă, pentru că 
bazele ei de gândire și concepţie a universului înconjurător 
sunt încă materialiste. E chiar obositor să vezi atâta limitare și 
uneori chiar prostie la niște oameni care pretind că sunt 
inteligenţi și că au ajuns la niveluri academice. Știința nu 
înţelege nici măcar natura vidului, nu a stabilit încă în mod 


real ce este Conștiinţa; cum ar putea ea să înțeleagă misterul 
naturii și al comportamentului unei găuri negre din Univers 
sau din orice altă parte a Creaţiei? E ca și cum tu ai vorbi cu 
un copil de trei ani despre ecuaţii diferenţiale și despre 
mecanica cuantică; indiferent că îi vei spune despre astea, ori 
despre un concurs de frumuseţe, el îţi va arăta mereu doar ce 
știe el și atât, adică săpăliga cu care se joacă în nisip. 

— Bun, asta am înţeles, e clar că noţiunile actuale ale 
științei nu pot să străpungă semnificaţia unor astfel de 
revelații, dar totuși cum apare apa din găurile negre?! Nu am 
nevoie de formule, ci de o explicaţie naturală. 

— Ţi-am spus: este un fenomen de „conversie”, care poate 
fi înțeles ca o „condensare” din planul subtil în planul fizic, 
material. „Convertorul” este gaura neagră centrală a planetei. 
Apa este expulzată în diferite etape ale istoriei planetei și în 
diferite cantităţi. La început este expulzată ca gheaţă în 
cosmos, unde se combină cu praful cosmic și cu alte 
elemente materiale. După ce crusta planetei s-a format în 
jurul găurii negre centrale, apa creată din gaura neagră 
alimentează oceanul interior, apoi acesta prin fisuri 
alimentează oceanele și mările de la suprafaţă. 


O paralelă cu știința moderna 


Evident că afirmaţiile doctorului Xien aveau prea puţin de 
a face cu teoria acreţiei din astrofizică, unde planetele se 
formează în timp îndelungat prin ciocnirea și adunarea 
laolaltă a numeroși „bolovani” de rocă și de gheaţă. Există 
însă și alte teorii, pe lângă teoria acreţiei la nucleu, ceea ce 
arată dorinţa oamenilor de a găsi un răspuns la anumite 
întrebări și realități din universul ce îi înconjoară. Din 
nefericire, ei caută răspunsuri care să fie în conformitate cu 
nivelul cunoștințelor și concepţiilor care deja există. Dacă se 
expune ceva care contravine acestor idei, teoria devine o 
„imposibilitate” sau o „prostie”. Așa după cum doctorul Xien a 
subliniat într-o discuţie ulterioară, una dintre Principalele 
cauze ale eșecului lor de gândire și apreciere este că nu 
acordă suficientă atenţie jocului celor cinci elemente în 
Univers, pe care îl consideră a fi mai mult o teorie filozofică cu 
nuanţe fanteziste, decât ceva pe deplin real. 


Pe de altă parte, oamenii de știință nu iau în considerare 
decât fenomenele care au loc la nivelul planului fizic, în spaţiul 
cosmic, uitând sau neștiind deloc că acestea nu reprezintă 
altceva decât manifestarea ultimă a unor influenţe și energii 
superioare. Aici intră în discuţie găurile negre, ce anume 
reprezintă și ce manifestă ele cu adevărat. 

Până la un anumit punct, calculele și ecuaţiile pot descrie 
o manifestare materială a fenomenelor din jurul unei găuri 
negre. De pildă, scoarţa și mantaua terestră, care se formează 
prin acreţie datorită atracției exercitată de gaura neagră din 
centrul planetei se aseamănă într-o anumită măsură cu discul 
de acreţie din jurul unei găuri negre cosmice, care „suge” 
materia plasmatică de la o stea cu care formează un sistem 
binar, ori chiar materie din cosmosul apropiat, cum ar fi praf 
cosmic, particule sau roci și bolovani de felurite mărimi, 
atâta timp cât acestea rămân la o distanţă adecvată. 

Informaţiile pe care le-am primit atunci de la doctorul 
Xien au fost echivalentul unui „trăznet” pentru ideile ce le 
aveam despre aceste aspecte. A fost o carbonizare destul de 
rapidă a prejudecăţilor pe care le aveam, totuși nu lipsită de 
anumite „tensiuni” interne. Am încercat să mă justific într-un 
anumit sens faţă de doctorul Xien: = 

— Este greu de depășit ideologia materialistă actuală. Iţi 
mărturisesc că și pentru mine e dificil să accept această idee, 
despre găurile negre care emit apă și formează „stelele și 
planetele lichide”, ca niște protostele sau protoplanete. Iar 
asta se petrece în condiţiile în care eu, totuși, am avut ocazia 
să văd lucruri extraordinare și să mă conving de multe aspecte 
uluitoare până în acest moment, după cum tu însuţi ai spus. 
Cu toate acestea, chiar și după ce mi-ai explicat procesul, îmi 
vine foarte greu să înțeleg cum poate apa să izvorască dintr-o 
gaură neagră și să stea la baza formării unei planete. Parcă nu 
pot să scap de întrebarea asta. 

— Nu e chiar atât de dificil de înţeles precum ţi se pare, 
mi-a răspuns doctorul Xien cu bunăvoință. Poţi să ai un 
punct de referință dacă te gândești la compoziţia cometelor, 
care conţin foarte multă gheaţă, deci apă. Toţi astrofizicienii 
au în vedere o anumită „geneză”, inclusiv a cometelor, dar 
totdeauna pornind de la o anumită etapă și o anumită zonă 
din Cosmos. Nimeni însă nu spune, de exemplu, de unde au 
luat cometele acea gheaţă sau cum a apărut gheaţa, deci 


apa, în „vidul” cosmic. Doar teoria acreţiei nu stă în picioare, 
iar ei știu asta foarte bine, pentru că nu explică formarea 
planetelor gazoase. Nu poţi spune că planetele telurice s-au 
format într-un fel, iar cele gazoase în alt fel. Dar dacă iei în 
considerare ceea ce ţi-am explicat cu expulzarea gheții în 
fazele iniţiale ale protoplanetei, dinspre gaura ei neagră 
centrală și ceea ce urmează după aceea, atunci poţi să înţelegi 
mult mai simplu originea cometelor. 

Următoarea întrebare am rostit-o în mod spontan: 

— Atunci ce lipsește științei actuale pentru a înţelege 
aceste lucruri? Doar faptul că nu aplică teoria elementelor? 

— Ăsta este doar un caz particular. În general vorbind, la 
savanții contemporani există un set de principii și concepții 
învechite, de natură materialistă, care se opune în mod 
sistematic unei înțelegeri largi, de ansamblu, a Universului. 
Doar puţini dintre ei au început să aibă o viziune holografică 
asupra funcţionării creaţiei. Celor mai mulţi le lipsește 
deocamdată puterea de înțelegere, pentru ca mintea oamenilor 
de știință este blocată într-un cadru foarte limitat de 
evenimente spaţio-temporale ce aparţin planului fizic. 

Aceea a fost prima discuţie pe care am avut-o cu doctorul 
Xien despre interiorul Pământului. Noaptea ce a urmat nu 
am dormit aproape deloc, analizând în minte din nou și din 
nou ceea ce tocmai aflasem. Nu am crezut că Problema 
despre interiorul planetei noastre poate fi așa complexă și 
începeam să am o stare tot mai mare de uimire, realizând cât 
de insignifianţi în aparenţă suntem, ca ființe, prin raport la 
marile mistere ale Universului. In același timp avem acces 
total la aceste mistere, dacă știm să ne dezvoltăm 
capacităţile interioare și dacă înțelegem în mod corect 
lucrurile. 

Abia așteptam zorii zilei pentru a mă întâlni cu Cezar și a 
dezbate cu el aceste noi elemente, care mi-au fost dezvăluite 
de doctorul Xien, cu atât mai mult cu cât în program era deja 
stabilită o deplasare a noastră la complexul din munţii Bucegi, 
în vederea pregătirii expediției. Voiam să folosesc cât mai bine 
timpul pe care îl aveam la dispoziție, așa că am profitat de 
drumul până la locaţie pentru a vorbi în continuare despre 
acest subiect. 


Cum păâtrunzi în interiorul Pământului 


După ce am pus la cale unele aspecte de ordin tehnic și 
administrativ din interiorul Bazei, am plecat împreună cu 
Cezar spre Bucegi. De această dată am preferat deplasarea 
cu mașina, pentru a putea discuta nestingheriţi. Lui Cezar îi 
plăcea mult să șofeze, astfel că ori de câte ori avea 
posibilitatea, recurgea la această variantă. 

I-am împărtășit cu mult entuziasm și în sinteză ceea 
ce aflasem de la doctorul Xien și mi-am exprimat speranţa ca 
nivelul conștiinței mele să-mi permită să realizez cu succes 
călătoria care va urma. Cezar mi-a îndepărtat eventualele 
dubii: 

— În această privinţă lucrurile sunt deja stabilite, 
deplasarea a fost programată. Îţi pot spune chiar că suntem 
așteptați și, pentru această primă călătorie nu vor fi 
probleme. 

Am rămas tăcut câteva clipe. Am întrebat apoi, nesigur: 

— Ce vrei să spui cu „această primă călătorie”? Vor fi 
mai multe expediţii? 

Cezar aprobă din cap. 

— Există mai multe niveluri de acces în interiorul 
pământului, iar acomodarea ta este necesară. Structura 
interioară a planetei e foarte complexă și dacă acum ești 
uimit cu cele aflate de la doctorul Xien, pregătește-te pentru 
ceea ce urmează. Lumile din interior sunt diverse și 
surprinzătoare. 

Savuram acea stare de așteptare activă, plină de mister 
și cumva ruptă de realitatea cotidiană a omului obișnuit. 
Deși în interiorul Departamentului ea era destul de comună 
prin chiar specificul activităţii, totuși în unele momente 
speciale, cum ar fi acesta, de pregătire a unei noi expediţii, 
senzațiile și percepțiile lăuntrice se amplificau. 

Am deschis repede discuţia cu Cezar, dorind să-mi 
lămuresc un semn mai vechi de întrebare pe care îl aveam, 
în legătură ai pătrunderea spre interiorul gol al Pământului: 

— Am înţeles că nu oricine poate pătrunde în interiorul 
planetei, cel puţin la adâncimi mai mari. Dar locul pe unde 
se pătrunde este important? Are el vreo particularitate? De 


exemplu, al doilea tunel respectă vreo regulă în această 
privinţă? 

În timp ce rosteam întrebarea, l-am privit pe Cezar: 
concentrat, emanând o extraordinară încredere în sine și 
sinceritate, era după părerea mea una dintre puţinele ființe 
umane care înțelegea situaţiile complexe la justa lor 
valoare, fie că acestea aveau legătură cu intricaţiile lumești, 
fie cu cele spirituale. Mi-a răspuns în modul lui direct și 
simplu, pe care îl cunoșteam prea bine de aproape 
douăzeci de ani: 

— Cel mai ușor pătrunzi în interiorul unui corp ceresc 
pe liniile lui de câmp magnetic. La fel e și în cazul 
Pământului. Dacă intri pe sus, de-a lungul liniilor de câmp 
Magnetic, atunci pătrunzi gradat în planurile subtile: eteric, 
astral, mental, cauzal, până în centru. Dacă vrei să mergi 
direct, la întâmplare, pătrunzi prin scoarţa terestră, dar la 
un moment dat te oprești, deoarece nu mai ai capacitatea de 
a înțelege ce se petrece acolo și îţi pierzi cunoștința. Totul 
se blochează, după cum ţi-a spus și doctorul Xien: aparate, 
tehnologie, procese mentale. Și atunci, ori ai capacitatea 
reală de a pătrunde și poţi să mergi mai departe, adică ființa 
ta este pregătită pentru acel salt vibraţional; ori te oprești 
acolo sau chiar înnebunești. 

— Deci pe sus, pe la poli, este mai ușor de pătruns... Am 
rămas puţin gânditor, apoi am vrut să aplic cu Cezar 
aceeași „tehnică” precum în cazul doctorului Xien: 

— Să spunem că cineva poate înainta fără probleme în 
interiorul planetei pe o astfel de linie de câmp magnetic. 
Ce va vedea atunci? Peisaje care se schimbă? 

— Grosimea scoarţei și a unei părţi din manta este 
parcursă la nivel fizic, dar apoi nu mai există materie fizică, 
pentru că se intră în dimensiunile subtile: eterică, astrală și 
așa mai departe. 

— Bine, dar oamenii de știință au dat o structură destul 
de clară a interiorului planetei. Greșesc ei așa mult în 
teoria pe care o expun? 

Modul de pătrundere în interiorul Pământului 
urmând liniile lui de câmp magnetic 


Practic vorbind, nu voiam să-l „verific” pe Cezar 
întrebându-l cam aceleași lucruri ca pe doctorul Xien, ci 
doream mai mult să asimilez eu însumi problema, privind-o 
din mai multe unghiuri de vedere. 

— Este doar aproximarea lor, bazată pe extrapolări și 
observaţii indirecte, dar realitatea este alta. Te vei convinge 
singur, m-a asigurat Cezar. 

Așteptam și eu emoţionat acele momente. Doream totuși 
să cunosc mai multe despre apropiata călătorie, așa că l-am 
întrebat: 

— Trecerea de la materia fizică la planurile subtile se 
face brusc? 

Inainte să-mi răspundă, Cezar a făcut o scurtă pauză, îl 
vedeam cum căuta să-și aleagă cuvintele cu grijă, pentru a 
mă face să înţeleg cât mai bine: 


— Nu, nu se face brusc. Dacă respecţi o anumită 
continuitate a deplasării, materia fizică începe să devină 
cumva mai „ușoară”, mai rarefiată, apoi apare o stare 
plasmatică a ei, apoi intri total în planurile subtile, unde 
„materia” este de fapt energie pe diferite frecvenţe de 
vibraţie, în funcţie de dimensiunea sau planul de manifestare 
la care ai ajuns. Dar nu poţi să treci mai departe de zona 
pentru care ești pregătit din punct de vedere energetic. 
Câmpul subtil de acolo acţionează cumva elastic. Dacă la el 
ajunge o energie grosieră, aceasta „ricoșează” elastic, în 
sensul că nu poate pătrunde, deoarece nu este 
„recunoscută” ca frecvenţă de vibraţie. 

Am rămas tăcut un anumit timp, încercând să asimilez 
această informaţie. 

— Deci nu poţi să forțezi... 

— Nu. Îţi pierzi cunoștința sau pur și simplu ești deviat. 
Dacă cineva ar avea un mecanism adecvat și ar începe să 
foreze nebunește, direct spre centrul Pământului, la un 
moment dat dispozitivul de forare pur și simplu s-ar bloca, s- 
ar opri, n-ar mai putea să funcţioneze, deoarece frecvenţa lui 
de vibraţie, ca tehnologie și material din care este alcătuit, 
nu ar mai corespunde cu cea a stratului interior la care a 
ajuns. Mergi exact până acolo unde îți permite frecvenţa 
conștiinței tale individuale. Asta e valabil atât pentru fiinţe, 
cât și pentru obiecte din materie amorfă. 

— Inţeleg asta, dar nu-mi pot imagina totuși cum ar 
putea fi blocat un astfel de dispozitiv în înaintarea lui... 

Cezar se gândi puţin, după care îmi oferi un exemplu 
sugestiv: 

— Este exact ca la pătrunderea unei navete cosmice în 
atmosferă: dacă ea vine într-un unghi prea abrupt și cu o 
energie mare, va fi consumată, se va aprinde datorită frecării 
intense; dacă unghiul este prea larg, atunci forța gravitaţiei o 
va respinge, iar naveta va ricoșa pe lângă planetă. Doar sub 
un anumit unghi și pe o anumită direcţie ea poate să intre în 
siguranță în atmosferă și să ajungă pe suprafaţa planetei. 
Principial vorbind, regula este aceeași și la pătrunderea în 
interiorul Pământului, unde vei intra pe liniile de câmp 
magnetic și vei parcurge dimensiunile subtile, intrând mai 
întâi în planul eteric, apoi din ce în ce mai subtil, până în 


centru. Asta, firește, dacă nivelul individual de conștiință este 
adaptat unei astfel de călătorii. 

Am intervenit, pentru că aici mi-am adus aminte despre 
un aspect pe care de asemenea doream să-l clarific: 

— Eu știu că la om corpurile lui subtile învelesc corpul 
fizic, iar ultimul, la exterior, este corpul cauzal, care este cel 
mai rafinat. Dar, din cele aflate de la doctorul Xien și de la 
tine, în cazul planetei nu este la fel. 

— Corpurile subtile ale fiinţei umane sunt prezentate ca 
învelind” corpul fizic și ele se extind din ce în ce mai mult în 
exteriorul acestuia, de la corpul eteric la corpul cauzal. 
Totuși, această extindere nu este doar pe o singură direcţie, 
deoarece corpul fizic este de asemenea pătruns și în 
interiorul său de celelalte corpuri subtile. In cazul 
Pământului și al oricărei alte planete lucrurile sunt la fel, 
chiar dacă aparent este invers, adică se pornește de la corpul 
fizic și se merge spre centru unde este corpul cauzal. La fel 
de bine pot spune că și planeta noastră are un corp eteric 
care acoperă suprafaţa fizică, apoi cel astral care acoperă 
planul eteric și tot așa. Însă aceasta este doar o reprezentare 
dimensională a problemei, pe care mintea o atașează în 
nevoia ei de a înţelege „mecanismul”. Evoluţia spirituală a 
unei ființe umane de exemplu, nu se face spre „exterior”, ci 
totdeauna mergând spre interiorul fiinţei, spre centrul 
spiritual. Din perspectiva faptului că o planetă este de fapt o 
ființă, faptul că în centrul spiritual al planetei găsești 
frecvența cea mai înaltă de vibraţie este perfect justificat. 
Prin urmare, problema este „inversată” doar din perspectiva 
minţii, care o interpretează dimensional, introducând ideile 
de „interior” și „exterior”. Din această cauză lucrurile par să 
fie opuse, dar în realitate ele sunt unitare. Acum înţelegeam 
foarte bine situaţia și i-am mulțumit lui Cezar pentru 
explicaţii. 


Bariere conceptuale 


Un timp am tăcut amândoi, el savurând șofatul, eu 
punând în ordine mentală noţiunile pe care le-am aflat în 


ultimele ore. După mai multe minute am reluat discuţia 
asupra unuia dintre punctele sensibile: 

— Mie mi se pare foarte interesant acest proces de 
formare planetară, despre care mi-a vorbit doctorul Xien, 
care nu prea are legătură cu concepţia științifică actuală, cea 
a acreţiei materiei la un nucleu. 

Cezar înclină din cap, aprobator. 

— Interesant, nu-i așa? Ce departe pot fi ei de adevăr în 
această privinţă și totuși cât de mult se zbat pentru a menţine 
o idee retrogradă și limitată, pur materialistă, în câmpul 
conștiinței omenirii. În realitate, toate stelele și planetele se 
creează pornind de la acest principiu de gaură neagră, dar 
știința înțelege fenomenele doar prin prisma posibilităţilor ei 
actuale. Deși explicaţia lor cu bolovanii cosmici care se 
ciocnesc și, prin acreţie, ajung să formeze planetele este în 
mod evident insuficientă, ea totuși funcţionează într-un anumit 
context foarte limitat, al unei explicaţii teoretice, conceptuale. 
Oricâte erori ar fi, nepotriviri sau observaţii care contrazic 
această teorie, ei se încăpăţânează să o menţină, deși își dau 
seama că nu are cum să funcţioneze. 

— Mă întreb ce îi face pe oamenii de știință să rămână la 
acest stadiu limitat de concepţie..., am spus eu cumva retoric. 

Știam răspunsul, dar voiam totuși să aud și părerea lui 
Cezar. Nu a trebuit să aștept prea mult. 

— Orgoliul, aroganţa și rutina; faptul că unii savanţi s-au 
cantonat într-un sistem de concepţii învechite, pur 
materialiste, iar asta îi privează să aibă o viziune mai largă 
asupra Universului. Nu poţi să ceri la nesfârșit dovezi prin 
„măsurători”, atâta timp cât însăși aparatele de măsură și 
tehnologia de măsurare sunt relativ limitate și modeste. În 
astfel de cazuri obţii doar ceea ce vrei, adică atât cât îţi pot 
oferi acele aparate. Nu fenomenele trebuie să-și coboare 
frecvenţa pentru ca tu să le observi și să devii conștient de 
existența lor prin intermediul aparatelor de măsurare, ci tu 
trebuie să-ți mărești frecvenţa personală de vibraţie pentru a 
determina transformări în tehnologie, în modul de gândire și în 
comportamentul științific, ca să ajungi să percepi acele 
fenomene sau realităţi superioare așa cum trebuie. Principala 
barieră în faţa progresului științei este concepţia «i 
materialistă asupra lumii. 


— În orice caz, mi se pare că e prea mult pentru ei să 
accepte ca sursă de formare planetară o gaură neagră de 
dimensiuni reduse. 

— Ceva rudimente despre o astfel de concepţie au avut 
și astrofizicienii moderni, atunci când au emis teoria formării 
stelelor printr-o mișcare gradată rotitoare a materiei din norul 
de praf stelar, doar că ei au încercat să „rezolve” totul din 
punct de vedere fizic și mergând cumva „de-a îndoaselea”. De 
fapt, mai întâi apare acest vortex fundamental, ca o 
singularitate, ce manifestă un câmp din ce în ce mai intens de 
forțe în rotaţie, până când încep să se manifeste primele 
rudimente ale materiei fizice, adică praful stelar; apoi, după o 
perioadă de timp apare și apa. 

— Este foarte interesant și uluitor cum se petrec lucrurile 
de fapt în Cosmos, cum apare materia..., am spus eu, 
realmente fascinat de aceste mistere. 

— Există câteva voci în știința actuală care presupun că 
elementele principale ale materiei, vorbind de electroni, 
protoni și neutroni, se formează în zonele intens magnetice din 
vecinătatea unor găuri negre care se rotesc foarte repede. 
Alţi cercetători consideră că aceste elemente apar din 
„neant” și apoi se topesc în „neant”, adică în „vidul” cosmic. 
De fapt, vidul este real și există, chiar dacă energia lui pare să 
fie „magică”. Orice mini-vortex care există în cosmos 
reprezintă o mini-gaură neagră, iar energia vidului se 
„condensează” și se manifestă atunci prin intermediul lui ca o 
fină peliculă, ca un fel de „vid lichid”, ca o suprafaţă de lichid 
care se ondulează mereu. 

— Eu înţeleg într-o anumită măsură, dar mă îndoiesc că 
cercetătorii moderni ar putea fie măcar să asculte așa ceva. 
Asta i-am spus și doctorului Xien. 

— Am studiat problema, pentru că m-a interesat. Spre 
surprinderea ta, cercetătorii au descoperit deja acest adevăr, 
însă nu înţeleg ce să facă cu el. Faptul că ei se încăpățânează 
să spună că așa ceva nu apare în mod natural în Univers, e 
problema lor, nu a noastră. Tot așa, ei își imaginează că totul 
e o „întâmplare”, un haos mai mic sau mai mare din care „se 
întâmplă” să apară viaţa, o stea sau niște planete. 

Eram amuzat că Cezar folosea aproape aceleași expresii și 
idei ca doctorul Xien, ceea ce însemna că învăţăturile acestuia 
prinseseră rădăcini adânci și în el. 


— Singurele care „guvernează”, în concepţia oamenilor de 
știință contemporani, sunt legile Universului fizic, care se 
aplică la un domeniu limitat al realităţii. Mereu apar 
necunoscute, mereu sunt semne de întrebare, mereu sunt 
mistere nerezolvate, chiar dacă legile lor spun că un anumit 
obiect, fenomen sau manifestare n-ar trebui să existe acolo 
unde apare sau în forma în care apare. Nu poţi să construiești 
un bloc doar cu dalta și ciocanul, pentru că riști să se surpe; nu 
ai elementele de legătură, nu cunoști esenţa proiectului. Intr- 
un astfel de caz, savanții ar trebui să se documenteze, să 
cerceteze, să fie deschiși la alte posibilități mult mai vaste, 
pentru a realiza un salt semnificativ de concepţie. Deocamdată 
aceasta nu s-a petrecut, dar poate că există șanse în viitorul 
apropiat. (Probabil autorul se referă la „condensatul Bose- 
Finstein”, care este o stare a materiei diferită de cele 
cunoscute în natură, în care atomii ajung să se comporte 
corelat, la unison, atunci când temperatura este foarte 
apropiată de zero absolut - n. ed). 


Accesul în interior pe la Poli: 
Subtilităţi, repere, certitudini 


— Eu nu prea văd cum ar putea să facă asta, atâta timp cât 
ei nu pot concepe existenţa unei dimensiuni subtile de 
manifestare la o frecvenţă de vibraţie superioară a materiei, 
am spus eu. Nu vor avea acces în interiorul planetei, nu vor ști 
cum să pătrundă în interior. 

Cezar a preluat ideea și a spus: 

— Într-adevăr, oamenii nu înțeleg cum se face trecerea 
spre dimensiunea subtilă. Toţi își imaginează că Pământul gol 
la interior ar trebui să fie precum o nucă de cocos scobită. 
Asta se petrece datorită concepţiei pur materialiste pe care o 
au asupra lucrurilor. Uite, de exemplu, cei care au descris că 
au pătruns cu barca în lumea din interior. Ce crezi că s-a 
petrecut de fapt? 

Stiam prea bine relatările de această natură și acum le 
puteam reinterpreta pe baza noţiunilor aflate. Am spus: 


— Pluteau în regiunea cercului arctic și a fost șansa lor să 
se alinieze cu barca pe una dintre liniile de câmp magnetic și 
gravitațional, care duce spre interior. 


Învelişul solid al Pământului 
(crustă + manta) 


Reprezentarea schematică a pătrunderii 
în interiorul Pământului pe la Polul Nord 


— Întocmai. Pe la poli este cel mai ușor de pătruns, dacă 
există rezonanţă între frecvenţa intrării în planul eteric și 
frecvenţa individuală a fiinţei. Depinde însă și de viteza de 
înaintare a bărcii, care întretaie liniile de câmp magnetic și 
gravitațional. Dacă ea este variabilă, atunci vei rata intrarea pe 
liniile de câmp magnetic, care sunt aliniate cu cele de câmp 
gravitațional în zona polilor. Important este ca viteza bărcii 
să fie constantă. Nu vei pătrunde spre interior pe la ecuator, 
pentru că acolo liniile de câmp magnetic sunt orientate 
perpendicular pe cele de câmp gravitațional, iar influenţa lor 
nu produce acest efect. În schimb, acolo diversitatea biologică 
este favorizată. Dar la marginea „conului magnetic” din zona 


arctică, chiar la limita tranziţiei spre planul eteric, spre 
interiorul Pământului, câmpul magnetic este puternic și el se 
aliniază cu liniile de câmp gravitațional. Influenţa lor conjugată 
se transmite atomilor din corpul fizic și aceștia sunt puternic 
energizaţi. Apoi, pe măsură ce intri în „conul magnetic”, 
intensitatea câmpului magnetic scade, dar frecvenţa de 
vibraţie a atomilor corpului a crescut și ea permite trecerea 
spre eteric de-a lungul liniilor de câmp magnetic. 


Zonă în care liniile de 
câmp magnetic 
se aliniază cu direcţia de 

„Conul magnetic” și zona de aliniere a liniilor de câmp 
magnetic cu atracția gravitațională 


— Am înţeles. Să zicem că sunt la marginea „conului 
magnetic” și respect condiţiile pe care le-ai spus. Intru eu 
atunci în interiorul Pământului? 


— Ai trei posibilităţi. Dacă direcţia în care te deplasezi nu 
este orientată către pol, atunci îţi continui drumul pe apele 
oceanului, plutind deasupra zonei de intrare. In acest caz 
rămâi în planul fizic; nu înţelegi ce reprezintă acea zonă, nu 
simţi și nu pătrunzi în interiorul planetei. Dacă direcţia ta 
este mai apropiată, dar nu coincide totuși cu cea către pol, 
atunci intri într-o anumită stare ca de transă, în care îţi dai 
seama că se petrece ceva neobișnuit, poate chiar ai anumite 
informaţii, dar atât; este doar o trăire interioară. Fizic 
vorbind, tu treci însă cu barca peste zona de acces, fără să 
pătrunzi în interiorul Pământului. Dar dacă direcţia de 
deplasare este câtre pol, există șanse mari ca tu să intri în 
planul eteric și prin aceasta în „interiorul” Pământului. Insă 
pentru asta e nevoie ca frecvenţa ta individuală să fie egală 
sau foarte apropiată de frecvenţa de trecere, cu alte cuvinte 
dacă nivelul tău de conștiință și de înţelegere este compatibil 
cu această trecere, adică este suficient de elevat și pur, 
atunci te aliniezi cu liniile de câmp magnetic și gravitațional 
și intri în următorul plan, care este planul eteric. Pătrunzi 
astfel în ceea ce este numit „interiorul Pământului”. 

In timp ce Cezar îmi explica toate acestea, eu căutam să- 
mi reprezint mental o astfel de situaţie și, ca lucrurile să-mi fie 
mai clare, după ce am revenit la Bază am desenat câteva 
schițe. Mai jos este varianta finală, cu reprezentarea celor 
trei posibilităţi. 

— Să nu uităm însă că este vorba doar despre un desen 
fizic, ce urmărește să reprezinte o realitate subtilă de la un 
anumit punct încolo. De pildă, desenul ne arată că aparent 
intrăm în interior și ne întoarcem cu barca pe partea 
inferioară a scoarţei, urmând curbura din figură. În realitate, 
dacă cineva ar trăi această experienţă în modul indicat, nu ar 
sesiza deloc o astfel de curbură sau „întoarcere” cu susul în 
jos. Aceasta nu din cauza razei mari de curbură, cum au 
încercat unii să sugereze, ci pentru că în realitate se intră în 
planul eteric subtil. Acolo nu vom percepe că ne „întoarcem” 
cu susul în jos, ci pur și simplu vom urma linia gravitaţională 
și magnetică spre centrul Pământului, pe care am pătruns. 

Vasul trece parţial prin zona de intrare către interiorul Pamântulu 


Vasul pătrunde în interiorul Pamântului pe liniile de câmp magnetic 


— Cele trei situaţii care pot să apară în zona polilor, în 
legătură cu pătrunderea în interiorul Pământului. 

— În jurul nostru va fi tot apă, în general vom vedea 
același cer, însă destul de repede vor începe să apară și alte 
elemente, despre care noi știm că nu ar avea motiv să fie 
acolo, în apele arctice. Cei care își descriu în acest fel 
experienţa spun că au intrat „în interiorul Pământului”, dar 
ei gândesc așa pentru că se consideră în continuare în 
planul fizic. De fapt, ei au pătruns deja într-o altă 
dimensiune, care este cea eterică și corespunde planetei 


noastre în zona respectivă. Neștiind despre o astfel de 
realitate subtilă, ei încearcă să o asocieze cu ceea ce cunosc 
din planul fizic și de aceea impresia lor este că, într-un 
anumit fel, au pătruns în „interiorul gol” al planetei. 

Cezar mi-a explicat mai apoi ceva care poate să pară 
straniu și care face subiectul principal al neînțelegerii 
acestui fenomen: după puţin timp de la pătrunderea în 
dimensiunea eterică a Pământului, dacă privești bolta 
cerească din acest plan subtil eteric, la mijlocul ei poţi 
vedea Soarele central al planetei, care nu este același cu 
Soarele nostru de pe cer, din planul fizic. Totuși, în cazuri 
foarte rare, pentru o scurtă perioadă de timp și dacă 
momentul pătrunderii este potrivit, atunci poţi vedea pe cer 
doi Sori: unul este cel din planul fizic, care este astrul din 
spaţiul cosmic, iar celălalt este Soarele din planul eteric, din 
interiorul planetei. Curând însă rămâne doar acesta din 
planul eteric, deoarece călătoria se continuă spre centru; el 
luminează mai slab și are o dimensiune mai mică. 

— Nu prea îmi este clar cum e posibil ca Soarele din 
interior să reprezinte gaura neagră din centrul planetei, am 
spus eu. Aproape sigur că trebuie să fie o eroare în 
expunere. Ori este o singularitate, o gaură neagră ce 
absoarbe, ori este o stea, adică un Soare. 

Aparent aveam dreptate. Totuși, intuitiv simțeam că pe 
undeva judecata mea era viciată de microbul necunoașterii. 

— Nici eu, nici doctorul Xien nu ţi-am spus că în 
mijlocul planetei se află o stea, mi-a răspuns Cezar. Ceea 
ce se vede ca fiind un Soare acolo reprezintă de fapt 
expresia luminoasă a găurii negre centrale în planul eteric. 
În mod normal, tu nu ai vedea nimic acolo, deoarece 
frecvența de vibraţie a singularităţii este foarte înaltă, 
depășind spectrul de frecvenţe din planul fizic. 

— Și atunci de ce există totuși un Soare care 
luminează? am întrebat mirat. 

— EI este de fapt radiaţia emisă de gaura neagră, care 
apare în urma procesului de absorbţie a materiei. Tu vezi 
chiar acest fenomen care se traduce prin radiaţie luminoasă 
eterică, pentru că atunci ești deja în planul eteric. I se 
spune „Soare interior”, pentru că ne-am obișnuit să 
denumim generic „Soare” ceea ce luminează pe cer. Gaura 
neagră centrală, pe care o denumim „Soare interior” are 


un câmp magnetic și gravitațional propriu; există de 
asemenea o viteză unghiulară a ei și aceste elemente 
determină gradul de absorbţie a materiei, care se realizează 
lent, dar se realizează. Lumina Soarelui interior este 
sensibil mai slabă decât cea a Soarelui din planul fizic, 
vizibil pe cer. De aceea el mai este cunoscut ca fiind 
„Soarele Fumuriu”. 

Am tăcut un timp, aproape ameţit de acele explicaţii. 
Căutam să decantez această nouă cunoaștere valoroasă, de 
zgura unor informaţii false sau eronat înţelese, pe care le 
aveam până în acel moment, așa cum au fost și încă sunt 
furnizate de știința contemporană. 

— Trecerea din planul fizic în planul eteric trebuie să 
mai îndeplinească o condiţie, mi-a mai spus Cezar. Dacă ești 
pregătit lăuntric și dacă există rezonanţă între frecvenţa de 
vibraţie a conștiinței tale și frecvenţa de vibraţie din planul 
eteric, atunci între cele două planuri există o anumită plajă 
comună de frecvenţe, pe care tu atunci va trebui să o 
parcurgi rapid, fără să-ţi pierzi conștiința. În acel scurt 
interval al trecerii tu trebuie să rămâi perfect conștient. 
Pătrunderea în planul eteric nu se face brusc, ci lin, într-un 
interval accesibil de timp. Cu cât ființa este mai bine 
pregătită, cu atât această trecere este mai puţin 
stânjenitoare, dar ea poate totuși să fie sesizată, mai ales 
prin faptul că ceva aparent ciudat se petrece. Lucrurile par 
să rămână la fel și totuși ele încep să fie diferite, până când 
elementele noi devin flagrante, cum ar fi vegetaţie în zona 
„arctică”, vânt cald, un soare nou, animale nemaivăzute, apă 
mai caldă. 

— Şi aceasta este lumea din interiorul Pământului? am 
întrebat eu curios. 


Zonă 


Munte Suprafața planetei / planul fizic pepeni 
La Zonă 
Peşteră cu petrol 
nelocuită Zona de trecere 
Cavitate din planul fizic 
locuită în planul eteric 
lin planul fizic 


Magmă 


Cavitate locuită 
din planul eteric 


Suprafața interioară 
a planetei / planul eteric 


Elemente structurale în scoarta și mantaua planetei 

— Sunt multe astfel de „lumi” în interiorul planetei 
noastre. Depinde la care te referi. Există civilizaţii, într-un 
sens mai restrâns al termenului, care subzistă în cavităţi 
imense chiar în interiorul scoarţei terestre. Scoarța planetei 
este fizică, dar la apropierea de „mantaua terestră” apare 
deja o zonă de tranziţie spre planul eteric. Această porţiune 
fizică a planetei, care nu este prea groasă, apare ca un 
„fagure” în secţiune și prezintă multe cavităţi de diferite 
mărimi; unele sunt goale, în altele trăiesc fiinţe, sunt chiar 
orașe, comunități mai mici sau mai mari. Tipurile de fiinţe 
sunt de asemenea diferite. Alte astfel de „bule” din interiorul 
Pământului sunt pline cu lavă, cu petrol, iar în altele există 
lacuri imense. Le putem numi „lumi subterane” și ele sunt 
chiar foarte diverse. Unele dintre acele comunităţi de fiinţe, 
care sunt mai apropiate de suprafaţă, fac parte integrantă din 
planul fizic; altele, care se află la o adâncime mai mare trec 
deja în planul eteric sau se întreţes cu acesta. 


Pe ape, prin peșteri sau prin păduri 


— Dacă așa este structura interioară a scoarţei 
Pământului, atunci cred că toate acele ființe care trăiesc 
acolo nu intră sau ies doar pe la poli. Probabil au și alte căi 
de acces, așa cum noi putem pătrunde prin al doilea tunel. 

— Bineînţeles. De fapt, există trei feluri principale de 
acces spre centrul planetei. Primul dintre ele, pe la poli, este 
cel mai ușor și l-am descris. A doua posibilitate este prin 


intermediul unor locuri speciale, de obicei peșteri sau 
caverne în interiorul munţilor, dar ele pot fi la fel de bine și 
la suprafaţa solului, în păduri sau chiar pe câmp. Oamenii 
de știință le denumesc distorsiuni spaţio-temporale sau 
portaluri și într-un fel chiar asta sunt, adică ele reprezintă 
punctul de intersecţie a unor vortexuri de energie din 
planurile fizic și eteric, în principal, iar uneori chiar și din 
planul astral. Acolo unde ele se intersectează, creează un fel 
de „filon” energetic, ce determină la suprafaţa fizică a 
Pământului o zonă specială. Unele dintre aceste „filoane 
energetice” durează mai mult timp, altele mai puţin. Cele 
puternice pot dura sute sau chiar mii de ani; altele pot fi 
scurte de numai câteva minute. 

— Acesta este motivul pentru care preoţii din vechime 
obișnuiau să realizeze ritualuri inițiatice sau de invocare în 
păduri? 

— Este unul din motive. De aceea se și spune că 
sunt unele păduri în care oamenilor le este sau le era 
frică să intre. Nu pentru că acele păduri ar fi avut vreo 
problemă, ci pentru că în interiorul lor existau sau chiar 
există anumite zone care reprezintă treceri spre planul 
eteric, unde realitatea este diferită. Vegetaţia și ființele apar 
de cele mai multe ori într-un alt fel decât în planul fizic și 
asta îi sperie pe oameni. Ei devin confuzi, nu se mai 
regăsesc în spaţiul și timpul cu care erau obișnuiți, nu 
înţeleg ce se întâmplă cu ei și nu realizează că de fapt se 
află deja în alt plan de manifestare, care este superior 
planului fizic. De exemplu, unele dintre aceste păduri 
speciale puteau fi relativ mici ca întindere și totuși, după ce 
intrau în ele, oamenii puteau merge zile întregi fără să le 
dea de capăt, pentru că deja ei pătrundeau într-o altă 
dimensiune, de obicei în planul eteric, iar acolo pădurea 
avea alte caracteristici. Se putea petrece însă și invers; totul 
depinde de specificul locului de trecere. 

După o scurtă pauză, Cezar a continuat: 

— Dacă pătrunzi sau treci pe acolo și dacă ești 
pregătit pentru așa ceva, atunci se produce trecerea ta în 
planul eteric și poţi intra chiar în interiorul Pământului. 
Insă pentru asta, repet, trebuie să fii pregătit, să ai o 
stare interioară potrivită, să înţelegi aceste aspecte, să fii 
în locul respectiv la momentul potrivit. Dacă este necesar, 


toate aceste elemente se „aranjează” exact așa cum trebuie. 
Tu mergi, de pildă, printr-o pădure și deodată apare o cărare 
ce este altfel decât celelalte; o urmezi și ajungi la o 
stâncă, unde vezi o intrare aparent banală într-o grotă. 
Acea grotă sau intrare în munte nu exista însă până 
atunci. Urmezi acea intrare și apoi te adâncești tot mai 
mult, dar pe măsură ce înaintezi în peșteră, ai senzaţia că 
pereţii ei se îngustează din ce în ce mai mult și că ei „curg” 
cumva mai repede pe lângă tine, deși tu te deplasezi în mod 
normal. 

— Există multe astfel de locuri speciale? am întrebat, 
fascinat de discuţie. 

— Dinamica lor este mare, însă unele dintre ele sunt 
„consacrate”, durând de mult timp și fiind foarte puternice. 
Chiar dacă ele au ajuns să fie cunoscute de unii oameni, 
totuși efectul pe care îl generează este în primul rând 
acela de frică și chiar panică. Instinctul de conservare 
acţionează atunci foarte puternic în om. Frica de 
necunoscut, amplificată de „povești”, precum și de alte 
elemente stranii care se petrec împrejur creează o legendă 
adeseori terifiantă a locului respectiv. Tendinţa localnicilor, 
dar și a autorităţilor este aceea de a bloca accesul. 
Tensiunea care apare la schimbarea frecvenţei de vibraţie 
în apropierea unor astfel de locuri generează stări de 
confuzie, emoţii puternice, haos mental și cel mai adesea 
sentimentul pregnant de frică. 

Am intervenit cu o întrebare care mi se părea 
importantă: 

— Dar, presupunând că intri pe un astfel de „filon 
energetic”, raportul spaţiu-timp rămâne la fel cu cel din 
planul fizic? Eu aș spune că nu. 

— Şi chiar ai dreptate. O distanţă relativ mică 
străbătută în interiorul unui astfel de „filon energetic” poate 
să însemne zeci sau chiar sute de kilometri în planul fizic. 
Călătoriile în interiorul Pământului sunt de obicei rapide, 
dacă ai mijloacele potrivite sau dacă nimerești „filonul 
energetic” potrivit. 

După ce mi-a dat aceste explicaţii, Cezar mi-a vorbit 
despre a treia posibilitate de acces în interiorul planetei: 

— Aceasta era folosită în antichitate și ea făcea parte 
din chiar setul lor de credinţe, căci pentru ei era ceva foarte 


natural pe atunci. În acest caz, pătrunderea spre centrul 
Pământului se face pe ape. Ești de exemplu pe lacul 
potrivit, cu o barcă; destul de repede apare o ceaţă stranie, 
intri în ea și apoi te pomenești în alt loc. Asta îţi arată că ai 
intrat deja în planul eteric și, cel mai probabil, te afli în 
interiorul planetei. 

— Ăsta poate fi cazul specific Triunghiului Bermudelor, 
am spus eu imediat. 

— Chiar așa este. Singura problemă e că, în cazul 
avioanelor ce pătrund în ceața respectivă, deoarece se 
schimbă frecvenţa de rezonanţă, aparatele de bord nu mai 
funcţionează, nu știi unde te îndrepţi și chiar motoarele tind 
să se oprească. Dar atâta timp cât ești pe o ambarcaţiune, 
vei pluti pur și simplu în derivă prin acea ceaţă, până când la 
un moment dat ieși din ea, dar atunci deja te afli în 
interiorul Pământului, în plan eteric. 

— Chestiile astea îmi par totuși cam întâmplătoare. E un 
grad mare de neprevăzut și chiar de risc. 

— Doar aparent. Astfel de zone sunt precum niște 
„avanposturi energetice”, care sunt cunoscute foarte bine 
de locuitorii din interior și de aceea, în cele mai multe cazuri 
la ieșirea din ceața albă ești așteptat și întâmpinat. Asta e 
valabil nu doar pe apă, ci și în zonele de distorsiune pe 
uscat, în peșterile din interiorul munţilor sau la alte astfel de 
„treceri” spre interiorul Pământului. 'Te vei convinge de asta 
în curând. Un bun exemplu este și cel despre regele Arthur 
și cavalerii săi, care știau cum să meargă spre Tărâmul sau 
Insula înțelepţilor, ce nu aparţinea de planul fizic, dar în 
care se putea ajunge trecând „o ceaţă” pe un tac. În 
gravurile care au rămas, barca lor era reprezentată Pe lac, 
iar sub ea, în apă, poţi vedea un șarpe care își mușcă coada, 
realizând un cerc sau mai bine zis un oval. Este șarpele 
Uroboros din mai multe tradiţii ezoterice, dar semnificaţia 
lui este aceeași: el semnifică legătura cu energia vidului, iar 
trecerea din planul fizic spre planul superior de manifestare, 
care este planul eteric, se face printr-un astfel de „vid”, în 
fapt o singularitate. 

— Eu eram uluit că oamenii din acea vreme aveau 
cunoștințe deosebite despre planuri și dimensiuni subtile și 
chiar știau și puteau să le acceseze la voință. Cezar a făcut 
niște precizări suplimentare: 


— Într-adevăr, asta arată anumite cunoștințe iniţiatice, 
pe care Arthur și cei apropiaţi lui le aveau în acele vremuri. 
Știi bine că nici până în prezent nu au putut să identifice 
locul în care s-a aflat cetatea lui, Avalon. De aceea istoria și 
cultura preferă să-l treacă atât pe Arthur, cât și pe Merlin și 
cetatea lor în categoria miturilor și legendelor. E mai simplu 
și mai convenabil, iar justificarea este că nu s-au găsit 
„dovezi”. Insă lipsa acestor dovezi, care se datorează 
faptului că acele cetăţi, orașe sau personaje nu au fost sau 
nu au mai rămas în planul fizic, ci au tranzitat în planul 
eteric, pot fi regăsite în multe alte cazuri. De exemplu, 
orașul incaș Eldorado, cetatea Troia și încă multe altele, 
despre care nu se știe mai nimic sau informaţiile sunt 
contradictorii. 

Ultimele 24 de ore fuseseră un adevărat „tur de forță 
ideologic”, în care concepţia mea despre structura internă a 
planetelor a fost resetată în totalitate. Într-o anumită măsură 
mă simţeam pregătit pentru a realiza prima călătorie, însă 
plecarea era programată peste câteva zile. Odată ce am 
ajuns în interiorul locației din Bucegi, i-am solicitat lui 
Cezar două ore pentru a mă putea odihni, ceea ce am și 
făcut. Apoi, plin de resurse nebănuite și de exaltare în 
suflet, am reintrat în atmosfera magică a Sălii Proiecţiilor. 


Cap. 2 - MAREA 
CONTROVERSAĂ: 
PĂMÂNTUL PLIN VERSUS 
PĂMÂNTUL GOL ÎN 
INTERIOR 


După ce m-am trezit, m-am ocupat pentru un timp scurt 
de verificarea și semnarea unor acte și documente. Noua 
„formulă” de aparat administrativ și de organizare a 
locației secrete din munţii Bucegi ajunsese la un regim 
optim de funcţionare. Sarcinile erau ușor de stabilit, iar 
procedurile, lanțul de comandă și organigrama personalului 
fuseseră mult simplificate. In mare parte, aceasta s-a 
datorat tehnologiei excepţionale americane, cu care baza 
secretă era dotată. Unele dintre aceste elemente tehnologice 
aproape frizează cărţile SF, dar realitatea este că noi ne 
bucurăm acum de ele. 'Ioţi cei din Departament știm că 
această tehnologie nu provine din proiecte 
guvernamentale, ci de altă natură, dar există un acord 
tacit între noi și ofițerii americani de la Pentagon pentru a 
nu dezvolta acest subiect sensibil. In baza acestui fapt am o 
responsabilitate mărită și, deoarece sunt aspecte care 
privesc mai mult partea americană, nu voi menţiona anumite 


tehnologii care au fost proiectate special pentru această 
locaţie. 


Update 


Supravegherea bazei și sistemele de protecţie sunt atât 
de sofisticate, încât nevoia de personal s-a redus foarte mult. 
Ca relief, dacă urci muntele și ai șansa să ajungi în zonă, nu 
vezi deviația de drum care conduce la locaţie. Ea a fost 
disimulată într-un mod foarte inteligent. Dar chiar dacă, 
prin cine știe ce străpungere a sistemului de protecţie, ai 
găsi și ai urma scurta bucată de drum cu aparenţă de drum 
forestier, vei trece pe lângă munte aproape fără să înţelegi 
că acolo se află poate cea mai importantă bază secretă de pe 
planetă în momentul actual. Pentru a se obţine acest efect 
de securitate muntele a fost pur și simplu „prelungit” pe o 
distanţă de aproximativ 30 de metri în grosime, ca un fel de 
„plombă” în zona intrării, iar pe lungime i s-a modificat 
aspectul într-o curbă pe o distanţă de mai bine de 80 de 
metri, după care a fost acoperit cu sol și vegetaţie. 
Modificarea de relief a fost făcută astfel încât să pară o 
stâncă abruptă care se prelungește sus, în panta muntelui, 
cu brazi deasupra. 

Am fost de faţă, împreună cu Cezar, atunci când s-a 
realizat această modificare și am rămas uluit cât de eficientă 
era acea tehnologie. Dacă au putut să realizeze așa ceva în 
acel mod aparent simplu și rapid, înseamnă că nu au 
probleme să construiască, dacă vor, baze pe orice satelit 
sau planetă care permite asta. Sursa energetică nu este 
convenţională și nici materialul folosit. Intreaga lucrare, 
care era uriașă ca dimensiuni și dificultate pentru 
posibilităţile tehnologice obișnuite, a fost construită în 
două zile, dintre care prima zi a constat numai în setarea, 
programarea și dispunerea prin încercări succesive a trei 
mecanisme care nu seamănă cu nimic din arsenalul 
tehnologic contemporan „la vedere”. Mai apoi procesul s-a 
derulat ca un fel de „magie“; nu am mai văzut niciodată așa 
ceva, depășește imaginea conceptuală pe care o avem 
despre realizarea construcţiilor și despre materie. 


Această schimbare a reliefului a fost gândită din două 
perspective: prima avea în vedere securitatea sporită a 
locului; a doua viza crearea de spaţiu nou în interior, pentru 
un centru de comandă și control al locației. Acest spaţiu 
includea sursele energetice și de redistribuire funcţională a 
compartimentelor, deoarece laboratorul științific de analiză 
„la prima mână” a fost readus în cadrul complexului secret. 
După ce în urmă cu mai mulţi ani el a fost mutat în 
București, într-o clădire special amenajată și destinată 
acestui scop, s-a constatat că procedurile sunt mult mai 
greoaie, fără un câștig substanţial de valoare calitativă. Cel 
care a adus în discuţie posibilitatea revenirii laboratorului 
științific în cadrul complexului secret, așa cum el a existat 
în primii ani, a fost generalul Obadea. Ideea lui a fost 
dusă la bun sfârșit de Cezar, după mai bine de un an de la 
moartea generalului. Laboratorul de cercetare a revenit în 
cele trei săli lungi din interiorul hangarului săpat în munte, 
iar spaţiul de odihnă, de pregătire a expedițiilor, precum și o 
mică sală de mese au fost redistribuite în spaţiul nou creat 
prin „prelungirea muntelui”. În aceeași zonă a fost 
delimitată și o sală de mari dimensiuni pentru depozitare. 

Spaţiul pentru laborator a fost de asemenea reamenajat. 
Cele trei camere în care el a funcţionat la început, în 
interiorul marelui hangar săpat în munte, au fost 
transformate în două spaţii mai largi, fiind dotate cu o 
aparatură foarte sofisticată. Echipa de savanţi era generic 
formată tot din trei persoane, care nu știau însă ce anume 
reprezintă acel loc; ele doar primeau temele de cercetare și 
de studiu al artefactelor și dispozitivelor care erau aduse în 
laborator. Contractele care erau încheiate cu cercetătorii 
de acolo includeau clauze de confidenţialitate foarte severe, 
erau manageriate de partea americană și durau 6 luni, după 
care puteau fi reînnoite doar o singură dată pentru aceeași 
persoană. 

Ușile masive culisante, atât de la intrarea în hangar, cât 
fi de la tunelul propriu-zis în munte au fost și ele eliminate, 
in locul lor s-a utilizat de asemenea o tehnologie foarte 
avansată, a câmpurilor energetice de protecţie, peste care 
era suprapusă o proiecţie holografică. Partea interesantă 
este că aceste câmpuri energetice sunt adaptate la o 
frecvență de rezonanţă specifică pentru fiecare dintre 


persoanele atestate să intre în Marea Galerie și în Sala 
Proiecţiilor. La sosire în această locaţie secretă, cei care 
aveau acces în interior purtau un fel de brățară, 
asemănătoare cu un ceas plat, care emitea acea frecvenţă. 
Când se aflau în faţa câmpului energetic de la intrare, 
acesta permitea în mod automat accesul persoanelor 
respective. Tehnologia făcea parte și ea din „setul secret” al 
hi-tech-ului american, permiţându-ne să eliminăm toate 
celelalte verificări și bariere de protecţie. De exemplu, paza 
umană ce era asigurată în primele faze de acomodare cu 
locaţia și de amenajare a ei, atât la intrarea în tunel, cât și 
la intrarea în Marea Galerie și cea din Sala Proiecţiilor, 
fusese integral înlocuită prin această tehnologie uluitoare și 
foarte restrictivă. Nu-mi este însă permis să descriu 
dispozitivele care creează câmpul energetic și nici sursa de 
energie care îl susţine, de altfel neconvenţională. Prin 
această simplificare radicală s-a obţinut nu doar o protecţie 
aproape desăvârșită a locației, dar și o dorință mai veche a 
generalului Obadea și a lui Cezar, care nu erau de acord 
cu un flux prea mare de persoane în Sala Proiecţiilor. 

Există ceva foarte deosebit în legătură cu acest 
ansamblu arhitectonic secret din interiorul muntelui. În 
celelalte volume am căutat să redau într-o anumită măsură 
impresia de neșters pe care o lasă pătrunderea sau 
rămânerea în acest spaţiu. Este o experienţă radical diferită 
de experienţa cotidiană în lumea „de afară”. O ființă 
sensibilă ar putea spune că „îţi lasă o urmă de nostalgie în 
suflet”, alta ar putea să o descrie ca „o misterioasă chemare 
spre necunoscut”, iar alţii ar putea să definească totul ca „o 
adevărată magie”. 

Personal cred că fiecare dintre aceste caracterizări 
conţine un adevăr parţial, pentru că, așa cum am mai 
spus, atunci când pătrunzi în Marea Galerie și mai ales în 
Sala proiecţiilor este ca o intrare „într-o altă lume”. 
Sentimentul este complex și uluitor în același timp, te 
simţi parcă transportat într-un loc sacru. Chiar faptul că 
în interiorul locației nu există nicio urmă de praf sau 
murdărie este semnificativ. Însă dincolo de aceasta, există 
caracterul sacru de necontestat al locului; te simţi parcă mai 
ușor, lipsit de griji, ai vrea să nu te mai întorci în lume. 
Gândurile negre dispar, preocupările și planurile meschine 


de asemenea, tot ce dorești este o continuă năzuinţă către 
bine și armonie. 

Revenind la elementele structurale generale ale locației, 
una dintre cele mai sofisticate zone ale complexului militar 
secret din Bucegi este camera de control, care a fost 
construită în interiorul prelungirii artificiale a muntelui. De 
aici se monitorizează totul în legătură cu împrejurimile 
locației, căile de acces, funcţionarea permiselor energetice, 
alimentarea cu energie. Este greu de conceput că pe 
Pământ poate exista o asemenea tehnologie, dar ea este 
acum o realitate în locaţia noastră secretă. De pildă, ea 
asigură un „baraj psihic de protecţie a zonei”, însă 
tehnologia este radical diferită de ceea ce se cunoaște ca 
fiind HAARP; prin comparaţie, aceasta pare a fi o joacă de 
copii față de modul de protecţie subtil energetică, ce este 
asigurat pentru a împiedica alte ființe să se apropie prea 
mult de zona respectivă. Persoana se simte dezorientată și 
nesigură, pe fondul unei ușoare amețeli de care este 
cuprinsă, ceea ce este suficient pentru a o face să se 
retragă, însă remarcabil este că această tehnologie 
acţionează în mod „inteligent” fără asistență umană, 
apreciind dacă „intrusul” sau „intrușii” se îndreaptă spre 
complexul secret. Doar într-un astfel de caz și numai de la 
o anumită distanţă efectul de protecţie apare. Acesta 
reprezintă însă doar un exemplu de tehnologie implementată 
în acel loc, considerată relativ simplă; există însă și altele, 
mult mai sofisticate, care vizează apărarea în cazul altor 
tipuri de eventuale pătrunderi sau chiar agresiuni militare în 
zonă. Întreaga locaţie reprezintă un sistem complet autonom 
și securizat. 

Înainte de a intra în Sala Proiecţiilor am servit masa cu 
Cezar. În locaţie nu există bucătărie; mesele sunt asigurate 
ca în „regim de zbor cosmic”, în pachete speciale. S-a decis 
că renunţarea la o serie de facilităţi și funcţii, altfel comune 
într-o bază militară obișnuită, era absolut necesară pentru a 
nu complica lucrurile, mai ales că numărul celor care se 
aflau acolo, ca personal de bază, era relativ mic. Condiţiile 
sunt așa de bune și facilităţile tehnologice atât de mari, 
încât în perimetrul bazei se putea trăi fără probleme într-un 
deplin confort fizic și psihic. 


Sala Proiecţiilor, o altă lume 


După masă am pătruns cu Cezar în tunel prin ecranul 
energetic. Apropierea de el, având la încheietură brăţara cu 
frecvenţa particularizată, determină pe o anumită porţiune 
a câmpului o ușoară luminozitate, ca o irizaţie de culoare 
albastră, foarte plăcută, precum și un ușor zumzet. Trecerea 
se face individual; ca senzaţie, nu implică decât o foarte 
slabă percepţie de furnicături, pentru câteva fracțiuni de 
secundă. O dată pătrunși în tunel, vederea spre exterior este 
complet opacizată. Dacă te uiţi în spate, ești convins că te 
afli într-o cameră cu un perete de culoare albastru 
fosforescent. 

Vehiculele electrice de transport, care mie îmi plăceau 
foarte mult, ne așteptau aliniate în partea din dreapta a 
tunelului. Iluminarea până la intrarea în Marea Galerie era 
discretă și foarte plăcută, mai puţin intensă decât în primii 
ani după amenajare. Balizele roșii de pe pereţi au fost 
înlocuite cu un sistem mult mai plăcut cu leduri. Am parcurs 
încet distanța scurtă până la poarta gigantică de piatră ce 
străjuia intrarea în Marea Galerie. Ea era deschisă, dar 
pătrunderea era blocată de același câmp energetic; ca o 
perdea într-o ușoară mișcare de unduire, aici el avea o 
culoare verzuie, semitransparentă. Se renunţase astfel la 
vechiul sistem complicat de lasere și, bineînţeles, la 
prezenţa celor doi militari care îndeplineau protocolul de 
acces. 

La apropierea noastră, „perdeaua” energetică a 
reacţionat întocmai ca la intrarea în tunel, devenind ușor 
efervescentă și producând acel zumzet slab și reconfortant. 
Am trecut pe sub arcada impunătoarei porţi de piatră și nu 
m-am putut abţine să nu remarc, ușor amuzat, că nici în 
prezent nu era pe deplin înţeles modul în care a fost ea 
realizată și tehnologia după care funcţionează. M-am lăsat 
apoi prins în magia hipnotică a drumului prin Marea 
Galerie, cu acele „ape” de culori și unduiri ce relaxează 
foarte mult psihicul și mentalul, până am ajuns la intrarea 
splendid încadrată de câmpul energetic albăstrui, ce 
străjuiește accesul în Sala Proiecţiilor. Am coborât și, cu 


aceeași emoție care mă cuprindea de fiecare dată când mă 
aflam acolo, am pășit în imensul spaţiu subteran. 

În ultimii trei ani am fost de multe ori în acel loc, dar 
sentimentul sacrului nu dispare niciodată. Nu te 
„obișnuiești” fiind acolo, nu te plictisești, nu obosești. Este 
o adevărată minune tehnologică și spirituală în același 
timp, ceva pentru care omenirea va trebui probabil să 
parcurgă multe etape ale evoluţiei, pentru a ajunge la 
înțelegerea ei adecvată. Cezar mi-a respectat emoția de 
care eram cuprins și a păstrat tăcerea, mergând încet 
lângă mine. Mă hrăneam cu acea liniște maiestuoasă, cu 
lumina venind de niciunde, cu acel câmp de energie 
subtilă care îmi pătrundea ființa, sufletul, inima. Imi 
făcusem obiceiul ca, după ce pătrundeam în interiorul 
imensei cavităţi de sub munte, să mi privesc drept înainte 
spre uriașele guri ale celor trei tuneluri. Am observat că 
atunci conștiința traversa un fel de hiatus straniu și 
simţurile, percepțiile, precum și anumite capacităţi erau 
ușor decalate de la modul natural și continuu în care ar fi 
trebuit să se manifeste. Studiile și observaţiile ne-au arătat 
că aceasta era o situaţie comună aproape la toate 
persoanele care pătrundeau în Sala Proiecţiilor și tocmai de 
aceea se recomanda ca într-o primă fază privirea să fie 
îndreptată spre în jos, ori spre lateral. Totuși, după ce se 
ajungea în zona de mijloc a sălii, cam în dreptul podiumului 
cu cilindrul, senzaţia stranie de „dedublare” dispărea. 

In două dintre vizitele pe care le-am făcut la locaţie am 
fost singur în Sala Proiecţiilor. Era un privilegiu pe care îl 
aveam doar eu și Cezar, după moartea generalului Obadea 
și după investirea mea în funcţie. Doar experienţa vie și 
directă poate să confere emoția și starea lăuntrică ce tind 
atunci să copleșească ființa. Cezar cunoștea prea bine forţa 
lăuntrică extraordinară care este cumulată prin șederea 
prelungită în Sala Proiecţiilor, astfel încât mi-a permis 
accesul, dar mi-a recomandat să fiu totuși atent la evoluţia 
stării mele interioare. Am rămas mai multe ore de fiecare 
dată, trăind intens stări și emoţii foarte profunde, ca de 
transă. Cu toate acestea, la ieșirea din tunel și reîntoarcerea 
la Bază, foarte repede totul pare că se estompează și rămâne 
doar o amintire destul de neclară, asemănătoare cu cea a 
unui vis de peste noapte. Am discutat despre acest aspect cu 


Cezar și el mi-a spus că diferenţa între frecvenţa individuală 
de vibraţie a fiinţei mele și frecvenţa specifică spaţiului 
subtil din Sala Proiecţiilor este încă destul de mare și e 
nevoie de timp pentru ca ele să se ajusteze prin exerciţiu și 
repetare. 

Totuși, acum el a considerat că sunt pregătit pentru 
expediţia prin cel de-al doilea tunel, care de fapt este tunelul 
central, cel ce conduce spre interiorul Pământului. Atunci 
când privești din Sală gurile de intrare ale tunelurilor, 
acestea îți apar ca fiind imense, impunătoare și cumva 
hipnotice, senzaţie accentuată și de irizaţia de culoare 
verde-pal care pare să fie la gura de intrare, dar care în 
realitate răzbate din interiorul lor. Totuși, din Sală, de la 
distanţă, nu se poate vedea ce se află în interiorul 
tunelurilor. Atunci când te deplasezi și privești gurile de 
intrare sub diferite unghiuri, constaţi că luminozitatea 
este de asemenea diferită; uneori aceasta dispare aproape 
complet, gurile fiind întunecate, alteori lumina lor tinde spre 
turcoaz. 

Am ajuns în dreptul consolei, iar Cezar a iniţiat 
comenzile de activare. În fața noastră a apărut proiecția 
holografică a interiorului tunelului ce înfățișa prima lui parte 
și abia atunci am putut vedea anumite caracteristici. Prima 
impresia a fost aceea că, structural vorbind, el nu era diferit 
de primul tunel, care conducea spre Camera Ocultă din zona 
Marii Piramide din Egipt, dar imediat am observat că existau 
și deosebiri majore. Tunelul central spre interiorul 
Pământului începea să coboare într-o pantă lină după câţiva 
metri de la intrarea în el. Pe de altă parte, distorsiunea 
spaţială ca o pâlnie nu se afla în secţiunea de început a 
tunelului, precum la tunelul spre Egipt, ci puţin mai departe, 
fiind legată de o particularitate: imediat după distorsiune, 
holograma arăta pătrunderea într-un spaţiu mai larg decât 
diametrul tunelului, un fel de cub cu latura de aproximativ 8- 
9 metri. Am observat pe consolă că anumite date se 
schimbau în mod constant și am dedus că acolo exista un 
element de factură dinamică, energetică, care nu era 
înfățișat. 

Locașurile în formă de romb în care se aflau cristalele 
colorate de cuarț erau dispuse în același mod, de o parte și 
de alta a căii de acces, dar nu am observat canelurile din 


pereţi care existau în primul tunel, ce asigurau probabil un 
fel de „ghidare”. De asemenea, tunelul nu devia într-o parte, 
după modelul celui spre Egipt, ci pătrundea după o 
direcţie dreaptă chiar și după ce începea să coboare spre 
interior. 

Atenţia mi-a fost atrasă de modificarea bruscă a 
hologramei din fața consolei: în locul interiorului tunelului a 
apărut imaginea unei ființe umane cu pielea albă, stând 
nemișcată și privind în direcţia noastră. După cum am 
apreciat, avea aproximativ 1,80 metri în înălțime și purta un 
veșmânt ce putea fi lesne asimilat cu sutana unui călugăr 
franciscan, de culoare alb spre bej. Era lungă până la 
pământ, cu o centură îngustă în jurul șoldurilor și cu glugă. 
Privirea îi era foarte intensă și la început a rămas nemișcat 
mai mult timp. Apoi a ridicat încet mâna dreaptă cu palma 
spre noi până la nivelul pieptului, ca într-un semn de 
recunoaștere și înțelegere. Imediat după aceea, cu aceeași 
mână a făcut un gest ca de evantai și imaginea lui a 
dispărut. 


Distorsiunea 5m 
spaţială 


Intrarea 


în tunel 
esa 


înclinare Cristalele din 


lăcașurile rombice 


Tunelul spre interiorul Pământului - 
structura până la Marele Cub 


Am rămas privind ţintă la imaginea goală a hologramei. Nu 
a fost nevoie să întreb nimic, pentru că Cezar mi-a vorbit 


foarte natural, în timp ce închidea holograma și comenzile de 
pe consolă: 

— Numele lui este Dryn, dar se aude mai mult ca 
„Drian”. Este unul dintre înţelepţii locului spre care vom 
merge. Ne-am întâlnit de multe ori până acum, există o 
colaborare. Călătoria pe care o vom face fusese deja 
programată, mi-a confirmat doar că suntem așteptați. 

Nu am mai spus nimic, ci ne-am îndreptat amândoi spre 
ieșire, după ce Cezar a lăsat în interiorul tunelului valiza mare 
diplomat pe care o adusese. Știam că în unele privinţe nu era 
necesar să fiu insistent; experienţa mi-a arătat că, dacă era cu 
adevărat necesar, Cezar îmi explica ce aveam nevoie să știu. 
Unele dintre informaţiile din Departament erau și pentru mine 
strict secrete, pentru că nu aveam încă nivelul de securitate 
necesar pentru a le cunoaște. 


Întruniri misterioase 


De la Cezar știam doar aluziv, ca urmare a călătoriilor 
pe care le-a efectuat în ultimii ani, că legăturile, relaţiile și 
conexiunile cu cei care se află în interiorul planetei noastre 
sunt complexe și că menţinerea lor este o sarcină foarte 
dificilă, deoarece implică secrete la cel mai înalt nivel, iar 
guvernele marilor puteri sunt deosebit de interesate să le 
cunoască. Cea mai mare problemă o reprezintă însă interesele 
unor grupuri și organizaţii oculte, care sunt foarte puternice în 
dorinţa lor de control și chiar de cucerire. Sunt aspecte care 
depășesc nivelul securităţii naţionale, ele vizează ceva mult 
mai profund. 

Intuind cu ani în urmă că situaţia este mult mai complexă 
decât am crezut, nu am întrebat niciodată mai mult decât a 
fost cazul. Eram totuși avizat despre discuţiile pe această temă 
dintre Cezar și generalul Obadea, când cel de-al doilea încă 
mai trăia. $tiam de asemenea și despre întâlnirile strict 
secrete ale unui grup româno-american selectiv, format doar 
din câţiva membri, care aveau loc în special după revenirea lui 
Cezar din expedițiile sale spre centrul Pământului și, de două 
ori, după întoarcerea cu echipa sa din tunelul spre Tibet. Eu 
am primit sarcina să organizez din punct de vedere logistic 


acele întâlniri, dar nu am participat la ele. În legătură cu 
aceasta, nu am permisiunea să ofer niciun detaliu în ceea ce 
privește locul, numărul de persoane sau  acreditările 
participanţilor. 

Totuși, pot să spun că acele întâlniri se încadrau într-un 
cu totul alt „ritm” și după alte criterii decât cele cu care 
suntem obișnuiți la acest nivel diplomatic. Uneori, lucrurile 
pur și simplu nu pot fi rezolvate prin metodele comune, 
deoarece ele aparţin unui alt domeniu de cunoaștere. Acesta 
a fost motivul principal pentru care acele întâlniri nu au fost 
înregistrate și nu a fost permisă nicio stenogramă, excepţie 
făcând ultima dintre ele, în care a fost parafată o înţelegere 
la cel mai înalt nivel. Tehnica de securizare a fost uluitoare, 
deoarece era evident că multe alte state doreau informaţii cât 
mai detaliate în legătură cu ceea ce se petrece aici. 

La două dintre aceste întâlniri foarte importante, Cezar a 
venit însoţit de câte un bărbat ce nu purta costum sau 
uniformă militară și care părea că se mișcă și vorbește altfel 
decât ceilalți membri. Iniţial am fost mirat, pentru că persoana 
nu figura în organigrama foarte strictă a întâlnirii, iar Cezar 
nu mă anunţase nimic. Dar în Serviciile Secrete înţelegi foarte 
repede atunci când nu trebuie să pui întrebări incomode. 

Eu eram însă foarte interesat să observ persoanele 
respective, deoarece am remarcat modul lor special de a fi. Pe 
primul bărbat nu am avut ocazia să-l studiez bine, deoarece mă 
aflam într-o încăpere adiacentă culoarului prin care el a trecut 
însoţit de Cezar. L-am putut urmări doar câteva secunde, 
pășind rar, cumva maiestuos, înalt și gânditor. Am fost însă mai 
norocos cu cel de-al doilea personaj, deoarece mă aflam în 
imediata apropiere a heliportului, având grijă ca sistemele de 
protecţie și pază să fie asigurate. Din elicopter au coborât 
Cezar și acel personaj misterios, fiind întâmpinați de generalul 
Obadea. Inainte de a intra în clădire, generalul și Cezar s-au 
oprit câteva secunde, pentru a discuta o chestiune ce implica, 
după câte mi-am dat seama, o anumită alegere. În acel interval 
scurt de timp, necunoscutul a rămas la o oarecare distanţă de 
cei doi, ţinând mâinile la spate și capul ușor înclinat în faţă. II 
priveam din spate și îi admiram ţinuta înaltă, fermă, părând 
totuși foarte detașat de contingenţele acestei lumi. In acele 
clipe, spre marea mea uimire el se întoarse către mine, 
privindu-mă ţintă, dar cu o expresie blândă, binevoitoare și 


chiar cu un ușor zâmbet pe chip. Apoi bărbatul se întoarse din 
nou cu spatele și imediat după aceea toţi trei și-au continuat 
drumul spre clădire. Abia atunci mi-am dat seama ce repede 
îmi bătea inima, fără să înțeleg însă prea bine de ce. 


O înţelegere mai profundă 


Am revenit la Baza Alpha, unde am fost întâmpinați de 
doctorul Xien, care s-a retras cu Cezar într-unul dintre birouri. 
Am observat atunci că doctorul ţinea în mână ceva ce părea a 
fi o hartă, dar nu am putut să-mi dau seama ce anume 
reprezenta ea. A doua zi Cezar a plecat la București pentru 
anumite întâlniri oficiale, iar eu am găsit atunci momentul 
potrivit pentru a mai clarifica unele aspecte despre interiorul 
planetei. Plecarea în expediţie urma să aibă loc peste două 
zile, astfel încât aveam timp suficient să-mi sedimentez și 
ultimele cunoștințe în ceea ce privește structura internă a 
Pământului. Profitând de vremea frumoasă, spre seară l-am 
abordat pe doctorul Xien în timp ce acesta se afla într-o zonă 
mai retrasă a perimetrului bazei, privind nemișcat discul 
Soarelui care apunea. 

Mi-am imaginat o situaţie specială în care am putea privi 
Pământul și atunci nu știu cum ar putea fi înțelese aspectele 
despre care noi am discutat acum două zile. 

Netulburat, doctorul Xien îmi făcu semn să continui. 

— Să zicem că ne aflăm în spaţiul cosmic, cam la 2000 de 
kilometri altitudine și, ipotetic vorbind, planeta este secţionată 
pe jumătate de o rază laser. Este o operaţie care se realizează 
în planul fizic. Întrebarea mea este: ce s-ar vedea din spaţiu, 
dacă Pământul ar fi tăiat în acest fel în două, ca pe un măr? 

Ideea îmi venise pe drumul de întoarcere spre Bază, dar 
am renunţat să abordez atunci problema, dorind să mă 
gândesc eu însumi mai întâi asupra modului foarte special în 
care se face trecerea de la planul fizic la planurile subtile de 
manifestare. Cum ar putea fi așa ceva „văzut”? Cum trebuie 
înțeleasă această zonă de tranziție? După ce am ajuns la Bază, 
seara am petrecut-o în mare parte meditând la această 
problemă din diferite perspective, dar nu eram convins că am 
găsit răspunsul adecvat, astfel încât am luat hotărârea ca a 


doua zi să deschid subiectul și să cer lămuriri suplimentare. 
Aflând însă că Cezar a plecat în capitală, m-am orientat spre 
doctorul Xien pentru a primi aceste explicaţii. La urma 
urmelor, poate era chiar mai bine așa, având în vedere că 
întreaga discuţie pe tema interiorului Pământului a fost 
deschisă cu el. 

Doctorul Xien îmi răspunse, privind în continuare la discul 
roșu al Soarelui: 

— Mai întâi trebuie să înţelegi că, chiar și teoretic vorbind, 
nu poţi să tai în două Pământul cu un laser, pentru că laserul 
nu poate tăia o gaură neagră. Nu poţi tăia cu el singularitatea 
care se află în centrul planetei și care este sursa reală de 
formare a acesteia. Lumina laserului ar intra în gaura neagră, 
iar fotonii ei nu ar mai ieși, deci operaţia „tăierii” ar fi 
compromisă din start. 

Am tăcut câteva clipe, impresionat de această logică 
foarte simplă, la care recunosc că nu mă gândisem, fiind 
preocupat să înțeleg succesiunea planurilor de manifestare pe 
măsură ce secţiunea se apropie de centrul planetei. Tocmai de 
aceea am insistat pe acest subiect: 

— Am putea presupune, totuși, că oamenii de știință nu 
cunosc și nu cred că în centrul planetei se află o gaură neagră. 

— Teoretic vorbind, ei ar începe să taie în două Pământul, 
curioși să vadă ce se află în interiorul lui. Oricum, tranziţia Te 
la planul fizic la planurile subtile se face cu mult înainte Te a 
ajunge la nucleul planetei. Ce ar vedea ei atunci din spaţiul 
cosmic? 

Doctorul Xien zâmbi discret, apoi îmi oferi o descriere 
foarte asemănătoare cu cea pe care o făcuse Cezar în urmă cu 
câteva ore: 

— Ai „mania” exerciţiilor teoretice, dar ăsta e un lucru 
bun, te ajută să înţelegi ceea ce tu însuţi vei trăi curând în 
mod real. Dacă s-ar realiza o astfel de secţiune a planetei, la 
început s-ar vedea materia fizică a scoarţei, după care 
structura scoarţei devine asemănătoare cu cea a unui șvaiţer, 
care are în interiorul lui spaţii goale de diferite dimensiuni, în 
unele dintre cavităţi se poate găsi apă provenită din dinamica 
inițială a găurii negre centrale, iar alte cavităţi conţin lavă; 
poți întâlni și pungi petrolifere, unele conţin felurite tipuri de 
roci sau metale, iar altele sunt chiar locuite de diferite tipuri 
de fiinţe. Dar asta nu cred că mai reprezintă o surpriză pentru 


tine. În interiorul planetei noastre găsești o viață destul de 
diversă și bogată. 

Într-adevăr, ideea vieţii în interiorul Pământului nu era 
nouă pentru mine și o acceptam fără probleme, doar că nu îmi 
era clar modul în care ea subzistă, zonele în care se manifestă, 
precum și alte particularităţi legate de natura ființelor care 
trăiesc acolo. Informaţiile și relatările care există în prezent, 
fără a fi prea multe, oferă doar un cadru general al problemei, 
de multe ori chiar evaziv. Acum aveam ocazia să clarific multe 
detalii și puteam să fac diverse corelaţii, prin bunăvoința 
doctorului Xien și a lui Cezar. Înțelegeam prea bine că o 
pregătire teoretică și ideologică adecvată m-ar ajuta foarte 
mult în asimilarea corectă a senzaţiilor și experienţelor reale 
ce mă așteptau în expediţia planificată. 

Doctorul Xien a continuat să vorbească rar, privind în 
depărtare: 

— Dacă mergi mai în adâncime vei vedea că aceste goluri 
de „șvaiţer” devin tot mai largi, mai mari, pentru că te 
apropii de zona de tranziţie către planurile subtile. În zona 
scoarţei Pământului, la mică distanță de suprafaţa lui, 
influenţa găurii negre centrale nu se face suficient simțită, 
astfel încât materia este grosieră, dură, pur fizică. Dar pe 
măsură ce te apropii de stratul interior de lavă, materia fizică 
începe să devină mai rarefiată, iar dimensiunile cavernelor 
interioare cresc și ele foarte mult. 

— Înţeleg. Când devine însă notabilă această influenţă a 
găurii negre centrale? Cam la ce adâncime de la suprafaţa 
pământului putem vorbi despre tranziţia către planul eteric? 

— Nu poţi vorbi despre o linie de demarcaţie în acest sens, 
ci mai curând despre o zonă. Influenţa singularităţii din 
centrul Pământului devine clar perceptibilă cam de la 1800- 
2000 de kilometri adâncime, când începe tranziţia în planul 
eteric. Dar și până atunci, apropiindu-te de această zonă, 
remarci anumite fenomene de tranziţie către planul subtil, însă 
de la acel nivel al mantalei terestre se poate spune că se 
pătrunde efectiv în planul eteric. De acolo înainte, dacă vorbim 
strict din punctul de vedere al planului fizic, tu nu mai vezi 
NIMIC. 

— "Totuși, trebuie să percep ceva! mi-am manifestat eu 
nedumerirea. 


— Nu are sens să spui că dacă te îndrepţi spre centrul 
planetei, tu vei fora mereu prin materie solidă până vei ajunge 
acolo, așa după cum presupun și își imaginează oamenii de 
știință. Asta nu e doar o greșeală uriașă de concepţie, ci și o 
mare prostie din partea lor. E ca și cum ai vrea să spui că te 
apropii cu gheaţă de foc și că aceasta rămâne gheaţă în 
continuare; nu poţi, automat ea devine apă și apoi abur. La fel 
este și în cazul unei călătorii spre centrul Pământului: pe 
măsură ce înaintezi în interior, apar transformări de stare și 
de materie, care sunt din ce în ce mai înalte pe scara frecvenţei 
de vibraţie. 


Condensare materie 
din spaţiul cosmic 


Linie de demarcaţie 
a suprafeţei 


Absorbţie 
de materie 


Absorbţie sub 
formă de lumină 


Orizontul 
găurii negre 


„Distribuţia” materiei în exteriorul și în interiorul planetei. 
Absorbtia ei în grade diferite de subtilitate de către 
singularitatea din centrul Pământului 


— Şi cum văd eu aceste transformări? 

— Presupunând că ai putea să vezi ceva, tot ceea ce 
percepi, raportat la planul fizic, este un imens „gol”, un fel 
de vid în care cel mult sesizezi cum lumina este absorbită de 


gaura neagră centrală. Se poate spune că atunci ești la 
„orizontul evenimentelor”, vezi ca niște „fuioare” de lumină 
ce se îndreaptă spre centru, pentru că acesta este efectul 
atragerii materiei în centrul găurii negre. 

Eram conștient că ceea ce discutam atunci cu doctorul 
Xien putea fi considerat ca fiind la limita dintre nebunie și 
fantezie de către oamenii de știință și nu numai. Cu toate 
acestea, mă simţeam foarte atras de subiect, căutând să 
înţeleg cât mai bine subtilităţile lui. 

Am întrebat, revenind mereu și mereu la ideea mea iniţială 
cu „secţiunea” planetei: 

— Dar dacă păstrăm modelul cu secţiunea pe jumătate a 
planetei, la care ne uităm din spaţiu... cum vom vedea, teoretic 
vorbind, această realitate? 

— Atunci vezi secţiunea prin scoarţa solidă, apoi mantaua 
terestră care de asemenea este în mare parte solidă, dar are 
acea caracteristică de „șvaițer”; apoi vezi cavitățile interioare 
ale acestui șvaiţer care sunt din ce în ce mai mari și la un 
moment dat ajungi în zona în care începe un strat de lavă 
lichidă în manta, a cărui grosime nu este totuși prea mare. 
Chiar existența acestui strat de lavă îţi arată transformarea nu 
doar a stării de agregare a materiei, din solidă în lichidă, ci și 
trecerea spre un alt plan. Apoi, de la un moment dat nu vei mai 
vedea decât un spaţiu gol și modul în care materia este 
absorbită de gaura neagră din centrul planetei, iar această 
absorbţie o vei percepe sub forma unor „fire” de lumină. La 
limită, încă mai poţi vedea un brâu de roci, dar acelea sunt 
vârfurile munţilor din interior, din partea inferioară a mantalei. 

Problema influenţei găurii negre centrale asupra planetei 
era un aspect care m-a bulversat chiar de la început, după ce 
doctorul Xien mi-a vorbit despre structura reală a Pământului 
în interior. De fapt, cred că acesta este blocajul de natură 
mentală ce ne împiedică să înțelegem corect realitatea 
acestei structuri: concepţiile și prejudecățile pe care le avem 
despre efectele unei găuri negre ne apar ca fiind 
„devastatoare” prin raport la planeta noastră, despre care ne 
imaginăm că ar fi „spulberată” foarte repede de o astfel de 
gaura neagră, dacă aceasta chiar ar exista în centrul ei. 

In realitate, așa după cum mi-a explicat doctorul xXien, 
absorbţia materiei în centrul găurii are loc în mod lent, pentru 
că toate procesele sunt corelate. Nu ar avea sens ca ceea ce 


naște o planetă, adică vortexul ei energetic central, ca 
singularitate, să o distrugă mai apoi în mod stihinic. 
Astrofizicienii gândesc despre o gaură neagră că aceasta se 
produce prin implozia unei mase enorme, însă ei par să nu 
înţeleagă faptul că chiar gaura neagră, atunci când ajunge să 
se manifeste în plan fizic, este cea care începe să absoarbă 
gazele și praful cosmic din exterior, pentru a începe procesul 
ce contribuie la formarea unei planete sau a unei stele. 

— Tot ceea ce se manifestă în planul fizic, fie că este stea, 
planetă sau alt corp cosmic, ori chiar un atom sau o particulă 
elementară, se naște datorită unui vortex energetic ce apare în 
planul fizic și pe care noi îl asociem unei „găuri negre”. 

Doctorul Xien a desenat cu mișcări precise o schiță simplă 
a secţiunii planetei, apoi a continuat să-mi explice: 

— Gaura neagră centrală joacă un rol de „convertor” de 
materie; ea absoarbe materie cu o anumită viteză din 
învelișurile planetei, dar prin caracteristicile ei de rotaţie și de 
atracţie gravitaţională ajunge de asemenea să creeze 
materie. Acest fenomen nu este cunoscut pe deplin de către 
astrofizicieni, chiar dacă ei au făcut primii pași în observaţiile 
lor privind emisia unor unde și chiar a unor particule de către 
găurile negre (Așa-numita „radiație Bekenstein-Hawking” - n. 
ed.). Prin aceste caracteristici deosebite ale singularităţii 
centrale se menţine un anumit echilibru de dimensiune și de 
greutate a planetei noastre. Dacă nu ar fi așa, gândește-te 
ce dimensiuni ar fi trebuit să aibă planeta noastră, care a 
cumulat timp de miliarde de ani cantităţi imense de materie 
și praf cosmic. Nu este suficient să spui că ea s-a „erodat” 
constant în același timp, planeta rămânând cam la aceeași 
dimensiune. 

Am rămas încă o dată uimit față de simplitatea acestei 
observaţii, la care nu mă gândisem până atunci. În general 
vorbind, știința găsește mereu „justificări” mai mult sau mai 
puţin năucitoare la orice nu are o explicaţie plauzibilă din 
perspectiva legilor și principiilor clasice. Ea nu dorește să 
analizeze ideile care ies din „norma actuală de gândire și 
concepţie”. 

După câteva clipe de contemplare a desenului, am 
întrebat: 

— Ce anume s-ar vedea în centru, dacă secţiunea planetei 
ar fi privită din spaţiul cosmic? 


— Un „vid negru”, dar unii ar putea să vadă totuși o slabă 
licărire, ca un fel de strălucire misterioasă, punctiformă, însă 
aceasta ar fi valabil doar dacă ei s-ar apropia de centru. Nu vezi 
strălucirea de departe. 


Zona de trecere 
- în plan eteric 


Brâu de roci 
(vârt de munte) 


uta Absorbţia lentă, în spirală, 
aia Îi a materiei spre 
gaura neagră centrală 

*—— Centrul planetei / Gaura neagră 


Secţiune prin Pământul gol la interior. Succesiunea planurilor 
de manifestare și modul în care materia este absorbită de 
gaura neagră din centru. 


— De ce doar unii ar putea să vadă așa ceva? 

Mi-am dat seama că răspunsul ce avea să vină era 
important, pentru că doctorul Xien se întoarse către mine și 
mă privi în ochi: 

— Pentru că atunci când treci de planul fizic spre un plan 
subtil, ca să vezi ce se petrece dincolo va trebui inevitabil să-ţi 
ajustezi frecvenţa individuală de vibraţie; altfel nu vezi nimic. 
Dacă observi un fenomen care ţine de spaţiu și de timp 
trebuie să te corelezi cu relativitatea acelui fenomen. Asta 
înseamnă că, dacă se schimbă structura spaţiului și a timpului, 
atunci se schimbă și frecvenţa de vibraţie. Să zicem că te 


aliniezi la noua frecvenţă de vibraţie, că începi să rezonezi cu 
ea; brusc observi că acolo nu mai este întuneric, ci de fapt 
este un alt gen de realitate, pe o altă frecvenţă. 

Am rămas tăcut un timp, reflectând la cele spuse de 
doctorul Xien. 


Cum gândim și măsurăm spațiul 


Ceea ce aflasem despre interiorul Pământului era 
extraordinar, dar nu puteam să ignor în totalitate ceea ce 
știința prezintă ca fiind structura interioară a planetei noastre. 

Savanţii nici măcar nu își pun problema că interiorul 
Pământului ar putea fi altceva decât materie fizică, nicicum că 
în centrul lui s-ar afla o „gaură neagră”! Am exclamat eu. 
Chiar dacă nu au acces direct pentru a observa fenomenele 
care există acolo, ei se bazează totuși pe măsurători destul de 
precise ale undelor seismice. Cum am putea ignora așa ceva 
sau cum am putea spune că ele nu sunt corecte? 

Doctorul Xien zâmbi ușor în faţa nedumeririi mele sincere 
și îmi spuse: 

— Văd că îţi menţii dubiile de acum două zile, însă tot 
ceea ce ai de făcut este să renunţi la gândirea dogmatică. Noi 
nu negăm rezultatele pe care le-au obţinut oamenii de știință, 
ci felul în care ei le interpretează. Este o diferenţă de nuanţă, 
care este importantă. Ceea ce ei au obţinut ca indicii ale 
unei „realităţi fizice” în interiorul Pământului, poate să rezulte 
de asemenea și ca un ecou de la o altă realitate, care nu este 
fizică, ci pur energetică, așa cum este „gaura neagră” din 
centrul planetei și câmpurile ei intense pe care le generează. 
Cercetătorii pornesc de la premiza că trebuie să măsoare ceva, 
dar ca să o facă ei trebuie să se raporteze într-un fel la acel 
ceva; nu se poate să pornești un experiment fără să știi ce vrei 
să măsori sau să afli. Pentru asta, ei trebuie să aibă un spaţiu 
matematic în care să facă toate aceste aproximări, măsurători, 
formule, legi etc. Deci încă de la început știința desemnează un 
spaţiu matematic specific pentru ceea ce vrea ea să afle. 

— Nu pot fi învinuiți pentru asta, am spus. La urma 
urmelor, acel spaţiu e unul abstract, este un spaţiu pe care îl 


folosim cu toţii pentru calculele pe care le facem și pentru 
modul în care înțelegem lumea din jurul nostru și mișcarea ei. 

— Este adevărat, dar totuși el este un spaţiu desemnat de 
limita cunoașterii actuale. În chiar momentul în care tu vrei să 
măsori un anumit fenomen, el creează atunci spaţiul abstract 
în care tu îl măsori. E ca și cum ţi-aș spune că, deoarece 
vorbesc acum cu tine, tu exiști. Cu alte cuvinte, prin chiar 
faptul că eu vorbesc ai tine, înseamnă că tu exiști. 

— Neconcludent. Dacă tăcem amândoi, poţi spune că nu 
existăm? 

— Cine prin raport la ce există? Percepția este relativă, dar 
reprezintă o experienţă. Intenţia actualizează realitatea pe 
care tu dorești să o afli, așa că atunci când oamenii de știință 
caută să afle ce există în centrul Pământului, ei deja au în 
minte faptul că acolo nu poate fi decât ceva solid sau, în orice 
caz, ceva care este format din materie fizică. Acela este setul 
lor de idei și concepte, pe care îl proiectează cu multă 
convingere în spaţiul abstract specific acestei realităţi. Ei nu 
pot concepe că acest spaţiu matematic abstract s-a creat 
tocmai pentru că și-au pus problema că vor să măsoare ceva 
anume. Ideea că aparatul matematic a fost creat de ei tocmai 
pentru ca lucrurile să iasă în conformitate cu propriile lor 
concepte și principii, li se pare nebunească, nici măcar nu le 
trece prin minte că așa ceva ar fi posibil. 

— Înţeleg. Practic vorbind, ei au făcut ceea ce se spune în 
popor: o mână spală pe alta, fără măcar să realizeze acest 
lucru. Totuși, de ce le este așa greu să-și modifice ideile? am 
întrebat, mirat. 

— Datorită îndoctrinării foarte puternice în concepţia 
materialistă. Pentru mulţi dintre ei, totul reprezintă materie și 
este de natură ponderală. Chiar dacă au ajuns să-și dea 
seama că materia este de fapt energie, cu toate acestea 
tratează în continuare fenomenele și situaţiile ca și cum 
acestea ar aparține doar de lumea materială. Ruptura între 
concepţia științifică, limitată doar la planul fizic și spiritualitate 
este dramatică și împiedică orice progres semnificativ, de 
profunzime în înţelegerea Universului. 

Doctorul Xien a vorbit apoi cu o atitudine detașată, dar 
punctând foarte bine anumite aspecte: 

— Eu știu că majoritatea oamenilor de știință ironizează și 
chiar dispreţuiesc spiritualitatea și metafizica, pentru că în 


concepţia lor acestea „nu se pot măsura”. Dar, dacă ei ar 
studia cu minţile deschise măcar unele noţiuni de 
spiritualitate ar vedea că toate acestea nu sunt doar posibile, 
ci ele sunt chiar adevărate. Din nefericire, nu numai că ei nu 
fac așa ceva, ci chiar luptă cu înverșunare pentru a demonstra 
că spiritualitatea este falsă, că este un joc fantezist, o 
plăsmuire pentru cei nerealiști. 

L-am aprobat energic pe doctorul Xien, știind eu însumi 
multe exemple în acest sens. El a continuat cu fermitate: 

— Evoluţia fiinţei umane, inclusiv a științei, nu poate să 
aibă loc fără implicarea spiritualităţii. Conceptele științei 
materialiste sunt mult prea limitate și primitive. E ca și cum ai 
vrea să măsori cu metrul diametrul Soarelui; nu ai cum, ești 
limitat atât de condiţiile fizice, cât și de cele tehnologice, dar 
cu toate acestea este posibil ca unii să se încăpăţâneze chiar și 
în această direcţie. Cam așa este și cu știința actuală, cu 
setul ei de idei, concepţii și prejudecăţi materialiste; oricât de 
tare și de des s-ar lovi cu capul de pragul de sus, fără să-și 
poată explica o mulţime de lucruri, ea se va încăpăţâna totuși 
să nu renunţe la acele concepte limitate, care o fac să bată 
pasul pe loc. 

Fram perfect de acord cu cele spuse de doctorul Xien și 
mă gândeam că pentru fizicienii contemporani nu pare să 
existe vreo deosebire între spaţiul în care, să zicem, ei ar 
măsura circumferința Soarelui cu un metru de croitorie și 
spaţiul din interiorul unui atom, în care ei ar vrea să măsoare 
distanța dintre orbitalii acestuia. Felul în care înţeleg ei 
realitatea înconjurătoare îi face să creadă că spaţiul - de 
exemplu spaţiul la suprafaţa unei planete sau spaţiul ei 
atmosferic - este identic cu spaţiul cuantic, care este spaţiul 
din interiorul unui atom sau din interiorul nucleului său. 
Pentru ei, singura diferenţă ar fi că acesta din urmă este 
„mai mic”. In mentalitatea lor, metrica celor două spaţii 
este aceeași, diferă doar „fineţea” măsurătorii. Doctorul Xien 
mi-a explicat că aceasta este de fapt o eroare majoră de 
concepţie, care are la bază faptul că toate legile, constantele și 
principiile emise de știința materialistă se bazează doar pe 
niște aproximări care dau aparenţa că fenomenul respectiv „se 
petrece așa într-un anumit procent”. 


— Bine, dar cu restul procentelor cum rămâne? Ce 
explicaţie dau savanții despre ele? am întrebat eu, considerând 
că acesta era un punct de vedere ce nu putea fi ignorat. 

— Nu oferă nicio explicaţie. Doar spun că vor analiza acele 
procente „cândva în viitor”, când știința va mai progresa și vor 
vedea ei unde anume le vor încadra. Nici măcar atunci nu se 
gândesc să se abată de la linia materialistă. Nu poţi să ai 
pretenţia că rezolvi totul prin intermediul explicaţiilor de 
natură materială, când ești înconjurat de un ocean de unde, 
frecvenţe și vibrații energetice. Acele procente care nu pot fi 
explicate sunt chiar cele esenţiale. 

M-am gândit atunci că ele ar putea fi chiar „buturuga 
mică ce răstoarnă carul mare” și șubred al științei materialiste. 
Un bun exemplu sunt cele trei procente din ADN-ul uman, 
considerate „rebut” pentru că nimeni nu înţelege ce rost au ele 
în această macromoleculă esenţială a vieţii. Totuși, acest 
„rebut” conţine de fapt informaţii fundamentale despre ființa 
umană. 

La fel de bine ne putem gândi și la formula lui Einstein, 
care prezice că în apropiere de viteza luminii, masa tinde să 
crească la infinit. Până aproape de viteza luminii, masa crește, 
dar nu în mod semnificativ; însă în ultimele procente rămase 
ea crește brusc, tinzând spre infinit. Prin urmare, cele care 
pun de fapt „punctul pe i” în cazul acestui fenomen sunt 
procentele rămase. Oare nu ele reprezintă de fapt adevăratul 
mister al relaţiei lui Einstein și nu restul de procente, în care 
„realitatea” fizică nu este „zguduită” aproape deloc? 

Doctorul Xien a extins această logică la elementele 
prezentate despre nucleul Pământului: 

— Poţi să aplici acest punct de vedere și în legătură cu 
gaura neagră din centrul Pământului: te poţi apropia 
considerabil de ea, fără ca realitatea înconjurătoare să se 
schimbe prea mult față de ceea ce tu ești obișnuit. Apoi încep 
să apară fenomene stranii, dar pentru a ajunge aici trebuie să 
fii pregătit să le înţelegi. Asta nu se aplică și în cazul 
oamenilor de știință contemporani. Atunci când vor să vadă și 
să măsoare ceva despre care și-au format deja o părere 
preconcepută, ei vor obţine rezultate în conformitate cu ceea 
ce se așteaptă. Exact ca în cazul experimentelor din fizica 
cuantică: observi ceea ce îţi dorești să vezi sau ceea ce 
presupui că ar trebui să vezi. 


Ce, cât și cum „vede” știința actuala 


Înţelegeam acum situaţia destul de bine, dar nu puteam 
pricepe de ce știința nu insistă exact în direcţiile pe care nu le 
stăpânește, de ce nu abordează cu curaj acele domenii de 
studiu. Doctorul Xien mi-a explicat că pentru aceasta există 
două tendinţe care converg: 

— Prima dintre ele este îndoctrinarea ideologică. Unii 
oamenii de știință nu sunt neapărat dispuși să spargă bariere 
conceptuale sau să pătrundă pe teren necunoscut. Ei preferă 
mai degrabă să rămână la ceea ce este deja acceptat, să se 
ocupe de ceea ce este deja cunoscut, să analizeze ceea ce are 
înțeles pentru ei. Ajung să facă invenţii așa-zis practice, pentru 
a crea noi produse de consum și prin aceasta justifică că sunt 
de folos societăţii. Lor nu le place necunoscutul, provocarea, 
misterul, decât în măsura în care vor să le explice prin 
intermediul conceptelor pe care ei deja le știu. Intervine astfel 
un fel de blazare științifică, un fel de „batere a apei în piuă”, 
în care fiecare se entuziasmează în propria lui ogradă pe 
seama a ceea ce cunoaște de fapt toată lumea, însă această 
atitudine nu conduce decât la stagnare și la umbrirea 
înțelegerii profunde. Este ca și cum te-ai învârti în jurul 
propriei cozi. Spontaneitatea dispare, iar sclipirile de geniu 
sunt înăbușite. 

— Da, cunosc oarecum problema și mă întreb dacă există 
totuși cercetători care au curajul și energia de a se face 
„auziţi” în lumea științifică prin ceva de anvergură, am spus eu 
cu destulă amărăciune. 

— Slabe speranţe. Foarte puţini oameni de știință își 
permit să aducă noutăţi în gândire. Ei fac asta eventual la 
bătrâneţe, când sunt cunoscuţi și credibili sau când nu le mai 
pasă ce zice societatea. Până atunci ei sunt obligaţi să se 
alinieze cerinţelor clasice și palpabile, pentru a nu deranja 
însăși fundamentul științei materialiste. Aceasta este a doua 
tendinţă a științei contemporane, care se referă la o cutumă 
nerostită a științei și societăţii contemporane: nu ai voie să 
gândești, să studiezi, să analizezi și să prezinţi ceea ce nu se 


încadrează în sistemul materialist de gândire, pentru aceasta 
se folosesc tot felul de mijloace: ignorare, marginalizare, 
ironizare în spaţiul științific, șantaj și chiar alte metode mult 
mai dure. Progresul științific real este astfel blocat chiar din 
fașă, nu pentru că nu ar fi genii sau minţi luminate care să-l 
realizeze sau să-l înțeleagă așa cum trebuie, ci pentru că 
acestea nu sunt lăsate să o facă. 

În continuare, Doctorul Xien mi-a dat un exemplu elocvent, 
cel al numerelor complexe, adică al numerelor imaginare. 
Pentru savanţi aceste numere aparţin domeniului abstract și 
sunt folosite doar din considerente de calcul matematic. Știința 
contemporană lucrează însă în marea majoritate a cazurilor cu 
numere reale, care oferă soluţii ce sunt considerate posibile la 
diverse ecuaţii. Apoi doctorul Xien a punctat ceva remarcabil: 

— Orice fenomen care apare în planul fizic este cumva 
„paralel” cu toate celelalte, adică nu le influenţează prin el 
însuși. Pe de altă parte, toate fenomenele din planul fizic „sunt 
plasate” și se dezvoltă pe orizontală. Ele sunt doar efecte. 
Eroarea fundamentală a oamenilor de știință este că ei 
consideră că în același plan orizontal există atât cauza, cât și 
efectul. Cu alte cuvinte, dacă în planul fizic apare un efect, 
atunci savanții spun că tot aici se află și cauza lui. Aceasta este 
o viziune profund greșită. 

— Într-adevăr, ei par să amestece cauza și efectul „în 
aceeași supă”, am spus, mirat că nu mă gândisem până atunci 
la acest aspect evident. 

— Da, însă ea nu este bună de mâncat. Pentru a avea acces 
la cauzele fenomenelor trebuie să te ridici pe verticală, trebuie 
să ai acces la un plan superior planului fizic. Doar privind de 
„deasupra” poţi să înţelegi ceea ce coordonează un anumit 
efect care are loc „dedesubt”. Noi percepem aici, în lumea 
fizică, o „condensare” pas cu pas a cauzelor ce provin din 
planurile subtile superioare, până când acestea ajung să se 
materializeze sub forma unor fenomene, pe care noi le numim 
efecte. Aceasta este viziunea corectă. 

— Ba da, ei recunosc că pot exista și spaţii cu mai multe 
dimensiuni, însă doar din punct de vedere matematic, în sensul 
că astfel de spaţii nu sunt „reale”. Pentru știința 
contemporană, „real” înseamnă doar spaţiul și timpul fizic în 
care trăim noi și de care oamenii sunt conștienți. Savanţii 
admit chiar și alte planuri paralele cu planul fizic, dar în 


concepţia lor acestea nu sunt altceva decât variante ale 
timpului și spaţiului nostru fizic. Pentru ei, un plan paralel are 
aceeași structură sau „ţesătură” spaţio-temporală ca și planul 
nostru: timpul curge la fel, spaţiul se măsoară la fel, deci nu 
este vorba despre un plan situat deasupra planului nostru, ci 
este un alt plan fizic paralel. În felul acesta știința nu ia în 
considerare frecvenţa de vibraţie, care reprezintă de fapt 
elementul principal în structurarea Creaţiei. 


ai Setaiae 


Efect” 


Linia evenimentelor spațio-temporale în plan fizic 


Viziunea greșită a științei contemporane: cauza și efectul ei se 
găsesc în același plan (planul fizic). 

Linia evenimentelor spațio-temporale 


Viziunea corectă: cauza provine dintr-un plan superior 
planului fizic și determină în acesta un efect. 


Mi-am adus atunci aminte de unele texte ezoterice pe 
care le-am citit și de noţiunile prezentate în ele, despre care 


credeam că puteau fi corelate cu ceea ce îmi spunea doctorul 
Xien. Am intervenit: 

— Poate că tocmai aceasta semnifică și expresiile ambigue, 
care sunt folosite în unele scrieri ce ocultează realitatea. Ele 
vorbesc despre tărâmul de jos, tărâmul de mijloc și tărâmul de 
sus. După părerea mea aici este mascată o reprezentare a 
dimensiunilor sau planurilor de manifestare diferite ca 
frecvenţă de vibraţie. 

Doctorul Xien a dat din cap aprobator: 

—  Întocmai. Este vorba despre frecvenţe diferite de 
vibraţie a planurilor de manifestare. Tărâmul de jos nu 
semnifică faptul că e mai la sud, ci se referă la tărâmurile 
telurice, adică la planul fizic. Tărâmul de mijloc reprezintă 
planul eteric, iar tărâmul de sus se referă la planul eteric 
superior, la trecerea lui spre planul astral. Elfii, de pildă, 
corespund acestui tărâm. 

Ne-am oprit din conversaţie și ne-am îndreptat spre 
clădirea Bazei. Afară se întunecase și aerul era destul de rece. 
Simţindu-mi gândurile, care gravitau tot în jurul măsurătorilor 
pe care le realizează oamenii de știință în legătură cu structura 
internă a planetei noastre și cu ipoteza lor relativă la nucleul 
solid din fier și nichel al acesteia, doctorul Xien îmi spuse cu 
multă răbdare: 

— Te gândești în continuare la teoria științifică despre 
interiorul planetei, însă nu uita că ceea ce ei spun nu 
reprezintă altceva decât o aproximare a ceea ce ar putea să 
fie în centrul planetei și în învelișurile ei, o aproximare din 
punctul de vedere al fizicii, chimiei și geologiei, dar în 
realitate nu există ceea ce ei își imaginează. Planeta noastră 
nu este o masă compactă de materie fizică. 

l-am replicat doctorului Xien ceea ce îi repetasem de 
mai multe ori până atunci: 

—  Savanţii și-au construit teoria despre structura 
interioară a Pământului pe baza undelor seismice pe care le 
măsoară. La urma urmelor, ei ar putea să spună că au în mână 
dovezi aproape sigure. 

Însă nici doctorul Xien nu s-a lăsat mai prejos și mi-a 
împrospătat memoria: 

— Ei pot să spună asta, însă dovezile pe care le invocă 
sunt doar aparenţe. [i-am explicat deja că ceea ce oamenii de 
știință măsoară ca răspuns de la aceste unde poate să rezulte 


și ca reflexie a unei alte realităţi, care nu este fizică. De altfel, 
dacă ne gândim bine, undele seismice sunt singurul mijloc pe 
care savanții îl au la dispoziție pentru a emite ipoteze despre 
ceea ce se află în interiorul planetei. E cam puţin pentru a 
pretinde că ai răspunsuri categorice. 

M-am gândit atunci ce nebunie ar fi ca o echipă de oameni 
de știință să se deplaseze prin tunelul spre centrul 
Pământului. Pentru ei, cel puţin, tot eșafodajul științific 
modern ar fi atunci răsturnat într-un mod implacabil și 
definitiv. Probabil că șocul ar fi imens, iar rezultatele 
imprevizibile. Din nefericire, omenirea nu este încă pregătită 
din punct de vedere ideologic și spiritual pentru a înţelege și a 
asimila în mod corect realităţile subtile ale planetei noastre. 
Viziunea ei exclusiv materialistă asupra interiorului planetei nu 
este doar primitivă, ci și lipsită de sens, deși până la un 
anumit punct ea pare perfect justificată de măsurătorile și 
rezultatele pe care cercetătorii le obţin, analizând undele 
seismice. 

Pe de altă parte, ideea Pământului gol la interior nu 
trebuie nici ea tratată în mod simplist. Din explicaţiile pe care 
doctorul Xien mi le-a oferit, ideea că Pământul ar fi la 
interior precum o imensă cavitate scobită, înconjurată de o 
crustă cu o grosime relativ mică, de aproximativ 1500-1800 
kilometri, este într-adevăr nerealistă. Intr-un astfel de caz, 
„învelișul” planetei ar fi prea fragil, iar fenomenele n-ar 
corespunde cu realitatea pe care o cunoaștem. 


Zonă 
de intrare în interior 


Structura solidă 
a Pământului 
1800 - 2000 km 


Pământul 
gol în interior 


Viziunea eronată despre Pământul gol la interior 


Din acest punct de vedere observaţiile oamenilor de știință 
sunt corecte, deoarece undele seismice care se transmit doar 
prin materie fizică, după ce ar depăși la interior crusta 
Pământului ar ajunge la imensul spaţiul gol din interior și nu 
s-ar putea propaga mai departe. Or, măsurătorile arată cu 
claritate că undele seismice se propagă în continuare și sunt 
percepute pe partea opusă a planetei, faţă de locul în care 
s-a declanșat cutremurul. 

De fapt, se poate spune că undele seismice se propagă 
aproape spre orice zonă a planetei și aceasta i-a determinat pe 
savanţi să creadă în mod eronat că Pământul este într-adevăr 
solid la interior. Ei concep planeta noastră precum o bilă de 
biliard, care este rigidă la interior și plină cu materie solidă, în 
special roci stratificate. 


Interiorul gol 
al Pământului 


Unde seismice 


Puncte de pe 
suprafața pământului 
unde sunt măsurate 


Crusta Pământului undele seismice 


(materie solidă) 


Undele seismice nu se pot propaga prin interiorul gol al 
planetei, în cazul teoriei greșite despre acesta. 


Aici pot fi făcute unele observaţii, care ne arată că 
lucrurile nu sunt deloc așa clare, precum vrea știința să ne 
convingă. 


Scoarța 


Mantaua 


pf Eveniment seismic 


Unde seismice 


Miezul exterior 


Miezul interior 
(nucleul Pământului) 
Puncte de pe 
suprafața pământului 
unde sunt măsurate 
undele seismice 


Ştiinţa „vede” Pămintul ca fiind o sferă plină, solidă și 
rigidă Ia interior, conceptie care se bazează pe măsurătorile la 
suprafată a undelor seismice care se reflectă în interiorul 
planetei. 


Experimentul lui Cavendish 


Putem începe de la afirmaţia savanților că, pe măsură ce 
adâncimea crește spre centrul Pământului, presiunea devină 
uriașă, astfel încât materia este din ce în ce mai densă. Logica 
este aparent bună, dar realitatea o contrazice. Interesant este 
modul în care au ajuns oamenii de știință la aceste concluzii și 
pe ce anume se bazează ele. 

Uneori este suficient un singur experiment sau o singură 
teorie pentru a încastra în dogme rigide gândirea științifică, 
mai ales atunci când ea este de sorginte materialistă. În cazul 
teoriei științifice despre structura interioară a Pământului, 
aceasta se bazează în totalitate pe un singur experiment, vechi 
de 200 de ani, și pe teoria lui Newton despre gravitație, veche 
de 300 de ani. 

Fizicianul englez Henry Cavendish a vrut să măsoare 
densitatea planetei noastre și a conceput un experiment în 
urma căruia a rezultat o anumită valoare medie pentru 
aceasta; având densitatea, mai apoi s-a putut calcula masa 
planetei. Cavendish a realizat experimentul în anul 1799, iar 
de atunci și până în prezent aceasta a rămas singura metodă 


pe care știința o are la dispoziţie pentru a calcula masa 
Pământului. Mai mult decât atât, nu există nicio altă metodă 
prin care să se poată verifica rezultatele obţinute în acel 
experiment de laborator. 

Problema cu experimentul lui Cavendish este că el se 
bazează pe o serie întreagă de presupuneri. În primul rând, 
este evident că cele două bile de plumb care sunt implicate în 
experiment sunt neutre din punct de vedere electric. Pe de 
altă parte, la fel de evident este că planetele comportă o 
activitate electrică și magnetică intensă, atât în atmosferă cât 
și în interiorul lor, chiar dacă oamenii de știință le consideră 
a fi neutre din punct de vedere electric. Dacă aceasta este 
situaţia, atunci cum se mai poate vorbi despre similitudini 
între cele două bile de plumb din experimentul lui 
Cavendish și planeta noastră? Chiar dacă ar fi să luăm în 
considerare doar acest singur aspect, care se referă la 
electricitatea complet diferită în cazul bilelor de plumb și 
electricitatea în cazul Pământului, rezultatele experimentului 
nu ar mai avea sens. De exemplu, Pământul manifestă curenţi 
electrici gigantici în interiorul său, care au intensităţi ce pot 
ajunge chiar și la 1 miliard de amperi. Prin comparaţie, bilele 
de plumb din experimentul lui Cavendish nu manifestă nicio 
electricitate. În acest caz, despre ce fel de „similaritate” se 
poate vorbi? 

„Supapa” oamenilor de știință constă într-o aproximare 
grosolană: ei consideră Pământul ca fiind neutru din punct de 
vedere electric, ceea ce ar da gir experimentului lui 
Cavendish, deoarece atunci s-ar putea lua în considerare o 
anumită  „similaritate electrică” între bilele de plumb și 
planeta însăși. Această afirmaţie este cel puţin neadecvată, 
atâta timp cât Pământul este străbătut fără încetare de curenţi 
electrici gigantici, după cum arată măsurătorile efectuate. Prin 
urmare, dacă se poate demonstra că electricitatea intensă 
afectează forţa de gravitație, pe a cărei constantă se bazează 
în totalitate oamenii de știință, atunci experimentul lui 
Cavendish devine irelevant, iar rezultatele lui sunt anulate. 
Acest punct de vedere a fost susținut cu putere de unii savanţi 
și ei chiar au dorit să demonstreze aceasta prin observaţii și 
experimente laborioase. 

O primă observaţie în acest sens poate fi făcută chiar în 
natură: se știe, de exemplu, că electricitatea statică are o 


forță gigantică prin comparaţie cu cea a gravitaţiei și că ea 
ar putea să o influenţeze pe aceasta din urmă. Insă pentru a nu 
complica lucrurile, oamenii de știință consideră că planetele 
sunt neutre din punct de vedere electric și că electricitatea 
statică nu intră în discuţie. Cu alte cuvinte, ei iau în 
considerare mai mult forţa gravitaţiei și nu forţa 
electromagnetică. Totuși, se știe foarte bine că forţa 
electromagnetică este de trilioane de ori mai mare decât forța 
gravitaţiei în interiorul unui nucleu atomic, dar cu toate 
acestea savanții preferă să ignore acest aspect la nivel 
macrocosmic. Ei se bazează doar pe presupuneri, care sunt 
menite să sprijine rezultatele experimentului lui Cavendish. 

Pe de altă parte nu se poate ignora nici influența câmpului 
magnetic al Pământului asupra forţei de gravitație. Curenţii 
electrici de mare intensitate sunt o realitate măsurabilă în 
interiorul planetei noastre și tocmai de aceea magnetismul și 
electricitatea influențează într-un anumit mod gravitația. Este 
practic imposibil ca aceste forţe fundamentale ale Naturii să 
fie independente, pentru că totul în Univers este corelat și 
acţionează în mod armonios. 

O astfel de „veste” nu este totuși pe placul oamenilor de 
știință, pentru că dacă se recunoaște faptul că 
electromagnetismul propriu al planetei influenţează gravitația, 
atunci rezultă că Pământul va trebui să cântărească mult mai 
puţin sau mult mai mult decât a fost estimat prin experimentul 
lui Cavendish, iar rezultatele acestui experiment vor trebui să 
fie anulate. Întrucât nu există nicio altă metodă prin care să 
se poată măsura densitatea Pământului și masa lui, știința s- 
ar afla într-un impas stânjenitor: cu tot progresul științific 
actual și ai toată tehnologia avansată pe care o avem la 
dispoziție, savanții nu ar putea să spună cât cântărește planeta 
noastră și nici care este densitatea ei medie. 


Problema gravitaţiei 


Deși această forţă fundamentală a naturii este „curtată” 
în mod deosebit de către savanţi, totuși în prezent sunt 
cunoscute prea puţine lucruri despre ea. De exemplu, 
natura reală a acestei forțe nu este pe deplin elucidată și nici 


modul în care ea acţionează, ci se cunosc doar efectele pe care 
ea le produce. De când Newton a formulat celebra lege a 
gravitaţiei, știința nu a realizat pași semnificativi în direcţia 
dezvoltării acestei teorii. Nu se cunoaște, de pildă, sursa 
acestei forţe și nici nu se poate descrie comportamentul ei 
cuantic, decât într-o mică măsură. De asemenea, mărimea și 
„viteza” ei de manifestare nu sunt înţelese și nici cunoscute în 
profunzime. 

Unul din punctele sensibile în aceste studii este cel legat 
de „constanta gravitațională” g care definește mărimea forţei 
de gravitație. Ea rezultă dintr-o formulă, dar toate formulele 
au limitări severe, deoarece suportă aproximaţii și „rotunjiri”. 
A rămâne sclavul gândirii după formule reprezintă o mare 
greșeală, în care cad cei mai mulţi oameni de știință. 
„Formulele” nu reprezintă deloc un „argument” care să fie 
invocat într-o discuţie științifică, mai ales atunci când 
domeniul sau cadrul de aplicare al acestora este mult mai 
complex decât pot ele „suporta” din punct de vedere 
conceptual și noţional. Oamenii de știință care sunt cu 
adevărat bine pregătiţi și care au dezvoltat un anumit simţ 
interior au ajuns să știe sau măcar să intuiască limitele de 
aplicabilitate ale unei formule și, de asemenea, până unde ar 
trebui insistat cu calculele folosind diverse ecuaţii și formule. 

Este însă foarte greu să schimbi vechile opinii 
înrădăcinate adânc în minţile oamenilor și să le înlocuiești cu 
idei noi, iar aceasta este cu atât mai adevărat în cazul 
dogmelor științifice. 

Prin urmare, există multe variabile care pot să afecteze 
gravitația. Cum ar putea cineva să pretindă, doar prin 
aplicarea automată și prostească a formulei atracției 
gravitaționale dată de Newton, că gravitația acţionează în 
interiorul Pământului la fel ca la suprafața sa? Ce bun simţ 
științific este acela în care se consideră două bile de plumb de 
câțiva centimetri în diametru, precum în experimentul lui 
Cavendish, ca fiind similare cu planeta noastră, care are peste 
12 500 de kilometri în diametru? În acest caz există așa de 
multe variabile, forțe și efecte care nu sunt luate în 
considerare, încât te întrebi ce anume mai măsoară acest 
experiment? Cum este posibil să se considere gravitația ca 
fiind identică, de exemplu, la 3500 de km adâncime în 
interiorul Pământului, cu cea care există la 1-2 cm adâncime 


în bilele de plumb ale lui Cavendish? Și, ca întrebare 
retorică: cum se poate lua drept bun și adevărat acest simplu 
și unic experiment care există, pentru a emite cu 
„competenţă” teoria Pământului solid și rigid la interior?! 

În mod curios, astfel de întrebări nu au fost puse de 
prea mulţi oameni de știință, fie din lipsa inspiraţiei, fie din 
frica de a nu părea ridicoli. Totuși, unii cercetători de 
avangardă care au dat dovadă de mult curaj și determinare, 
cum ar fi Jan Lamprecht și alţii, au reușit să zdruncine astfel de 
„automatisme” științifice, care fac un mare deserviciu științei. 

Se poate invoca argumentul că era firesc să se facă în 
prealabil anumite presupuneri atunci când s-a efectuat 
experimentul și să se ia în considerare anumite aproximări, 
însă greșeala fundamentală a savanților este că ei nu se opresc 
doar la aceste presupuneri, ci le consideră mai apoi ca fiind 
literă de lege și strict adevărate. 

In realitate, eșafodajul pe care ei își bazează 
„cunoașterea vastă” în această direcţie, cea a structurii 
interioare a Pământului, este extrem de fragil. Aparent, 
calculele, metodele, diagramele și măsurătorile sunt stufoase 
și complexe; de asemenea, metodele de măsurare și 
tehnologia folosită pot să pară superioare și definitorii, dar în 
realitate ele nu spun nimic real, ci dau anumite indicii care 
sunt mai apoi interpretate în mod greșit. Cine poate ști, de 
exemplu, că g este într-adevăr o constantă atât la Paris, cât și 
la 4000 de kilometri adâncime? Există deja experimente care 
au demonstrat că g nu este constantă, iar cele mai cunoscute 
dintre acestea sunt cele efectuate în minele adânci din 
Africa de Sud, pe fundul oceanelor sau la baza calotelor 
glaciare: toate au arătat o creștere a valorii constantei atracției 
gravitaționale g. Prin urmare, nu se mai poate vorbi în mod 
evident despre o „constantă”. Chiar mai interesant este faptul 
că aceste valori diferite ale lui g au apărut la adâncimi mult 
mai mici. Ce să mai spunem atunci despre alţi numeroși 
factori de influenţă, care nu sunt cunoscuţi în detaliu? 

Se merge așadar pe „consensul unanim” că g este 
constantă oriunde pe planetă și, de asemenea, în interiorul 
ei. Dacă oamenii de știință ar recunoaște că de fapt 
electromagnetismul propriu al unei planete influenţează 
gravitația, așa după cum Einstein era pe deplin convins, 
aceasta ar da peste cap toate calculele și teoriile construite cu 


migală până acum. locmai de aceea, savanții contemporani 
neagă posibilitatea ca electromagnetismul să influenţeze 
gravitația, în ciuda unor experimente cu rezultate foarte 
stranii, implicând penduluri încărcate electric, pe care 
fizicianul de origine austriacă Erwin Saxl le-a realizat în 
urmă cu aproximativ 50 de ani. Controversate prin rezultatele 
pe care le-au furnizat, aceste experimente au fost desfășurate 
pe o durată de șapte ani, fiind în mod minuţios proiectate și 
repetate. De asemenea, s-au observat variaţii clare și un 
comportament deviat al pendulurilor în timpul eclipselor 
solare, unde de asemenea încărcarea electrică masivă, la 
nivel planetar, se schimbă. Ioate aceste rezultate și 
măsurători există, dar ele nu sunt luate în seamă, pentru că nu 
se dorește ieșirea din dogmă. 


Căldura planetei: de unde vine ea? 


Erupţiile vulcanice aruncă magmă topită, care evident 
provine din adâncuri. Ea are o temperatură medie de 1000- 
1100*C în funcţie de tipul și compoziţia ei. Problema este de 
unde provine căldura foarte mare care poate topi silicaţii ce 
formează în cea mai mare parte magma vulcanică din 
interiorul Pământului? 

Existenţa straturilor de magmă topită nu împiedică 
deplasarea undelor seismice, decât a unei anumite categorii a 
lor. Aceasta a oferit indicaţii savanților că scoarţa sau crusta 
Pământului este în cea mai mare parte de natură solidă, adică 
magma este doar pasageră în grosimea acesteia, fără să 
influenţeze în mod considerabil deplasarea undelor seismice. 

Atunci s-a pus întrebarea: de unde vine căldura care 
topește local silicaţii și rocile din interiorul planetei, 
transformându-le în magmă? Există două teorii științifice 
pentru aceasta și ambele întrunesc elemente care să le susțină, 
deci ele ar putea fi adevărate. Însă ideea că magma ar proveni 
dinspre centrul planetei nu poate fi adevărată, deoarece așa 
cum au subliniat și oamenii de știință, ea ar pierde din căldură 
de-a lungul enormei distanţe pe care ar trebui să o străbată 
spre suprafaţă și s-ar solidifica cu mult înainte de a ajunge aici. 
Prin urmare, este evident că lava care este aruncată de vulcani 


în erupții provine de undeva din depozite care se află la nivelul 
crustei Pământului, care este groasă doar de câteva zeci de 
kilometri, ori cel mult din straturile de sus ale mantalei 
superioare. 

Pe de altă parte, vârsta planetei noastre este estimată la 
aproximativ 4,54 miliarde de ani, dar chiar și după această 
enormă perioadă de timp care a trecut, se pare că Pământul 
are o sursă de căldură suficient de puternică, care poate să 
topească materia și să „procure” magmă topită. Evident, 
planeta își generează căldura din interior și, mai mult de atât, 
se dovedește că temperatura ei este relativ constantă. Asta ne 
arată că planeta noastră nu e doar o sferă încinsă, de materie 
topită, care se răcește gradat și se solidifică în timp, așa cum 
își imaginează sau cum cred în mod eronat foarte multe fiinţe 
umane. Realitatea se dovedește a fi cu totul alta, după cum o 
dovedesc măsurătorile și observaţiile curente. 

De fapt, sursa căldurii interne a Pământului rămâne un 
mister pentru știința modernă, cu atât mai mult cu cât ea nu 
poate fi cercetată sau măsurată decât indirect. În prezent, 
Știința admite că nu s-ar putea fora în interiorul Pământului 
decât până la cel mult 18-20 de kilometri adâncime, deoarece 
după aceea, datorită presiunii și temperaturii care cresc din 
ce în ce mai mult, rocile se topesc și cavitățile din scoarța 
solidă s-ar umple, astfel încât burghiele ar nimeri într-o masă 
semisolidă de materie topită și s-ar topi și ele. Practic vorbind, 
în conformitate cu teoria științifică este imposibil de forat la 
modul în care gândim noi spre interiorul Pământului, dincolo 
de o anumită adâncime, deoarece foreza nu ar putea menţine 
gaura pe care o realizează, aceasta fiind umplută de magma 
peste care nimerește de la o anumită adâncime. 

Până aici, observaţiile și deducţiile savanților sunt corecte, 
dar ei nu explică, așa cum a făcut-o doctorul Xien, ce se 
petrece după aceea. În plus, teoria științifică este valabilă doar 
pe un domeniu destul de restrâns al scoarţei, în niciun caz ea 
nu poate fi generalizată la nivelul întregii planete. Aceasta 
este de fapt marea hibă: știința  extrapolează teoria 
newtoniană a gravitaţiei pentru restul interiorului planetei, 
afirmând că presiunea și temperatura cresc în mod liniar cu 
adâncimea și că, în conformitate cu experimentul lui Cavendish 
care a stabilit o anumită valoare medie pentru densitatea 


Pământului, rezultă că în interiorul acestuia există o materie 
cu densitate mult mai mare decât rocile de la suprafaţă. 

De pildă, mulţi oameni de știință își imaginează că 
Pământul este plin de magmă vulcanică începând cu o anumită 
adâncime. Ei gândesc așa pentru că au observat că pe 
măsură ce cobori într-o mină, temperatura crește în mod 
constant. Asta i-a determinat să extrapoleze acest rezultat la 
adâncimi de sute și chiar mii de kilometri în interiorul 
Pământului, gândind că fenomenul se păstrează neschimbat, 
iar creșterea temperaturii este graduală și constantă până la 
nucleul planetei. La fel s-a presupus, la un moment dat în 
istorie, că Oceanul Atlantic continua până la capătul lumii; 
vechii greci presupuneau și ei că vremea caldă din deșertul 
Sahara continuă să se încălzească din ce în ce mai mult pe 
măsură ce se înaintează spre sud, adică spre Antarctica pe 
care o cunoaștem azi. 

Marea problemă a savanților din ziua de azi este că ei 
presupun că au o bază logică și raţională pe care își bazează 
aceste extrapolări. În primul rând, nici chiar cea mai adâncă 
mină nu ajunge decât la maxim 8-10 kilometri în interiorul 
Pământului, ceea ce nu reprezintă aproape nimic prin raport la 
cei peste 6300 de kilometri, cât măsoară raza Pământului. Este 
mult prea puţin pentru a considera această adâncime ca fiind 
un punct adecvat de pornire pentru a face astfel de extrapolări. 
Doar pentru faptul că s-a observat că temperatura Pământului 
crește cu aproximativ 1*C la 100 de metri, nu înseamnă deloc 
că această regulă se respectă oriunde pe suprafaţa sa și nici 
că regula de creștere a temperaturii se păstrează la orice 
adâncime în interiorul său. Totuși, nimeni nu pare să pună la 
îndoială că temperatura crește pe măsură ce ne îndreptăm mai 
adânc spre centrul Pământului, chiar dacă nimeni nu poate să 
verifice acest lucru. 

Să facem un exerciţiu simplu de logică: după cum am 
spus, magma vulcanică provine din interiorul crustei 
Pământului, care are o grosime de aproximativ 40 de kilometri. 
Lava are o temperatură medie de 1100*C atunci când este 
expulzată de vulcani, ceea ce ne face să ne întrebăm: dacă ea 
are această temperatură provenind din crustă, atunci ce 
temperatură ar trebui să existe în interiorul planetei la 
adâncimi de 2000 de kilometri sau mai mult, păstrând regula 
de extrapolare a științei modeme în acest caz? Evident, toate 


aceste valori și fenomene sunt presupuse pe baza teoriei 
gravitaţiei ce a fost dată de Newton. 


Forajele care complică lucrurile 


Acum câteva zeci de ani unele ţări au investit anumite 
fonduri pentru realizarea de foraje care să verifice teoria 
științifică despre structura internă a planetei noastre. Forarea 
crustei a arătat însă o diferență notabilă între experienţa 
efectivă și presupunerile oamenilor de știință. 

Așa după cum am spus mai sus, teoria universal acceptată 
era că temperatura în interiorul Pământului crește cu 1 grad 
Celsius la 100 de metri, dar forajele rușilor au arătat că dincolo 
de 3 kilometri, temperatura crește cu 2,5 grade Celsius la 100 
de metri, deci de două ori și jumătate mai repede. La 
adâncimea de 10 kilometri temperatura avea deja valoarea de 
180*C și nu de 100*C, așa cum ar fi trebuit să fie în 
conformitate cu teoria modernă. Practic vorbind, ea se 
dovedește a fi de aproape două ori mai mare decât ceea cea 
presupus teoria științifică. Ce bază mai poate fi pusă atunci pe 
o astfel de teorie?! 

Nimeni nu a schimbat însă nimic din informarea 
populaţiei, iar subiectul nu a fost dezbătut sau explicat în 
vreun fel. Pur și simplu s-a mers mai departe, păstrând același 
grad de dezinformare și ignoranță științifică. 

Germanii au realizat și ei un foraj în crusta Pământului, e 
drept că de mai mică adâncime decât rușii, dar cu rezultate 
remarcabile. Ei au constatat că la 4 km adâncime temperatura 
măsoară deja 100*C, dar la o adâncime mai mică, de pildă la 
3,4 km, temperatura era totuși mai mare, având valoarea de 
118*C. La același foraj realizat în Germania s-a constatat că de 
la adâncimea de 500 metri temperatura crește rapid, după 
care ea scade. Astfel de rezultate apar ca fiind neverosimile, 
cel puţin prin raport cu ceea ce fusese prezis de știință. Ele 
nu doar că nu converg cu teoria științifică, ci chiar se dovedesc 
a fi opuse ei. 

Valoarea densităţii materiei s-a dovedit și ea neconformă 
cu predicțiile oamenilor de știință: se presupunea că densitatea 
rocilor trebuie să crească pe măsură ce presiunea crește și ea, 


dar rușii au descoperit că, dacă până pe la 5 km adâncime 
densitatea rocilor crește într-adevăr în mod constant, după 
aceea ea scade, probabil datorită porozităţii mai mari a 
acestora. Nici acest rezultat nu a putut să frângă 
încăpăţânarea și rigiditatea concepţiilor pe care le au oamenii 
de știință. In principiu, ei nu vor să renunţe cu niciun chip la 
ideile de bază pe care își fundamentează teoria: ei susțin cu 
înverșunare că densitatea rocilor crește odată cu adâncimea, 
iar temperatura crește și ea pe măsură ce înaintăm spre 
centrul Pământului. Chiar dacă acestea sunt doar niște simple 
presupuneri, pentru că niciun savant nu a fost acolo să verifice 
dacă teoria este adevărată, totuși ele sunt unanim acceptate ca 
fiind adevăruri de necontestat. In plus, chiar simple verificări 
prin foraje superficiale au infirmat în totalitate acest model 
științific. 

Prin urmare, nimic din teoria presupusă de știință, prin 
care aceasta urmărește să înțeleagă ce se află în interiorul 
planetei noastre, nu este valabil și nu se respectă. După cum s- 
a observat, inconsistenţele cu această teorie științifică au 
apărut chiar în primii 10 km de forare; ce să mai spunem 
atunci pentru ceea ce ar putea să apară în următorii 5000 de 
kilometri? Cum este posibil ca o asemenea farsă științifică să 
fie totuși menţinută, într-un mod aberant și fără discernământ, 
manipulând prin omisiune sau ipoteze false pe toţi cei care 
manifestă o anumită inteligenţă și bună intenţie de a afla 
adevărul? 


Undele seismice 


Situaţia este aproape hilară, iar Jan Lamprecht o 
sintetizează foarte bine: avem un singur experiment, vechi de 
200 de ani, pe care știința își sprijină teoria actuală a 
Pământului solid și rigid în interior. Acest experiment al lui 
Cavendish este el însuși un produs direct al teoriei gravitaţiei 
expusă de Newton, care de asemenea are limitele ei. 

Singura metodă oarecum acceptabilă, prin care se pot 
emite anumite prezumţii cu privire la interiorul planetei 
noastre este „metoda seismologiei”, adică cea prin care se 
analizează și se măsoară undele seismice, deoarece acestea se 


propagă atât la suprafața pământului, cât și în interiorul lui. 
În realitate, nimeni nu știe cum și pe unde călătoresc aceste 
unde. lot ceea ce se poate face este ca ele să fie măsurate 
ca intensitate și direcţie de propagare de câtre staţiile 
seismice de la suprafaţa Pământului, iar apoi rezultatele să 
fie corelate și analizate de computere. Apoi aceste analize 
sunt supuse unor modele matematice complexe, în dorința 
savanților ca ei să înțeleagă cum anume este structurat 
Pământul la interior. 

Seismologia actuală se bazează pe acest singur 
experiment al lui Cavendish, care are la bază un set de 
presupuneri. Comportarea undelor seismice este de asemenea 
interpretată matematic. Prin urmare, absolut totul în această 
teorie științifică despre felul în care este interiorul Pământului 
poate fi descris ca fiind doar interpretare și presupunere. In 
aceste condiţii, dacă se dovedește că teoria lui Newton despre 
gravitație nu se respectă în interiorul Pământului, așa cum este 
ea la suprafaţa lui, atunci putem considera că întregul 
edificiu al științei moderne în ceea ce privește structura 
internă a planetei noastre este fundamental greșit. 

În plus, matematica și seismologia nu pot explica singure 
ce se află în interiorul planetei noastre, oricât de laborioase ar 
fi metodele lor de calcul și de interpretare. Există o limită ce 
este atinsă în această direcţie, pentru că ar fi lipsit de bun simţ 
să spui că oferi o teorie așa complexă despre interiorul 
planetei, bazându-te doar pe presupuneri oarbe, care și ele 
rezultă din extrapolarea unor rezultate obţinute pe baza unor 
ipoteze de bază. 

La rândul lor, aceste ipoteze au fost emise de savanţi, 
deoarece altfel ei nu ar fi putut începe elaborarea unor teorii și 
studiul asupra structurii interne a planetei. Toate sunt însă 
doar ipoteze, presupuneri a ceea ce ei s-au gândit că ar putea 
exista acolo, nimic altceva. Așa s-au gândit ei că ar trebui să 
fie, în spiritul teoriei materialiste, iar apoi au considerat aceste 
presupuneri ca fiind adevărate. 

De exemplu, teoria gravitaţiei dată de Newton le-a oferit 
prin intermediul „experimentului” lui Cavendish o așa-zisă 
„masă” a Pământului și densitatea lui medie, cu valoarea de 
5,5 gr/cm3. Singurul loc unde oamenii de știință pot măsura 
densitatea Pământului este la suprafaţa lui, iar aici ea are 
valoarea de 2,7 gr/cm3, adică jumătate din valoarea dată de 


Cavendish. Pentru a „echilibra” această medie, savanții au 
dedus că densitatea în adâncul Pământului trebuie să crească 
progresiv de la 2,7 gr/cm3 la o anumită valoare, astfel încât în 
final valoarea densităţii medii a Pământului să corespundă 
valorii găsite de Cavendish în urmă cu 200 de ani. Realizând 
calculele necesare, savanții au ajuns la concluzia că în mijlocul 
planetei densitatea medie trebuie să aibă valoarea de 8-10 
gr/cm3, oferind pentru structura internă a planetei o 
întreagă teorie cu „straturi” concentrice de densități diferite. 

Pornind mai apoi de la aceste modele, pe care le presupun 
a fi reale, oamenii de știință au început să interpreteze undele 
seismice. Dacă în decursul cercetării modelul lor se dovedește 
a fi greșit, atunci ei îi schimbă caracteristicile, pentru a se 
potrivi cu ceea ce ei măsoară, dar conceptual vorbind, toate 
modelele lor sunt la fel. 

Atunci când are loc un cutremur puternic, undele seismice 
se propagă peste tot, atât la suprafaţă, cât și în interiorul 
planetei, dar această propagare nu este uniformă. Analizând 
caracteristicile ei, oamenii de știință se străduiesc să 
înțeleagă ce anume se află în interiorul planetei, iar pentru 
asta ei fac apel și la alte noţiuni științifice, cum ar fi viteza de 
deplasare a undelor seismice prin felurite straturi de roci. Cu 
alte cuvinte, ei măsoară timpii de deplasare a undelor 
seismice. S-a observat însă că la anumite adâncimi undele 
suferă variaţii bruște de viteză. Concluzia oamenilor de știință 
a fost că atunci undele seismice traversează straturi formate 
din materie de densitate diferită. Aceasta ar putea fi o 
explicaţie decentă, dar s-a dovedit că modificările respective 
nu se petrec exact în aceleași locuri, ceea ce arată că 
Pământul la interior are un „relief” diferit. Daca „relieful” din 
interiorul planetei este diferit, atunci înseamnă că el „are 
spaţiu suficient” să se modifice și implicit aceasta înseamnă 
că densitatea,  compactitatea, rigiditatea și soliditatea 
structurii interne a planetei nu respectă nici pe departe teoria 
științifică modernă. 

Toate rezultatele pe care le obţin oamenii de știință se 
bazează pe două presupuneri despre care nimeni nu știe dacă 
sunt adevărate: în primul rând, savanții deduc viteza de 
deplasare a undelor seismice în interiorul planetei noastre 
bazându-se pe propriul lor model, în conformitate cu gravitația 
newtoniană despre care am amintit mai sus, însă nimeni nu 


are mijloacele necesare să verifice dacă aceste unde chiar 
ating adâncimile respective și se propagă cu acele viteze în 
interior; pe de altă parte, nimeni nu poate fi sigur că 
schimbările de viteză ale undelor se datorează schimbării de 
densitate a materiei din interiorul Pământului. De unde știm 
noi cu adevărat cât de adânc merg aceste unde seismice și 
care este densitatea materiei în acel loc? De exemplu, 
nimeni nu știe pe unde călătoresc undele seismice în interiorul 
planetei și nici ce anume traversează ele în realitate. Tot ceea 
ce se poate măsura implică doar efecte ale acestor unde, care 
sunt percepute la suprafața Pământului de către 
seismografele și staţiile seismice. 

Așa cum este firesc, ne așteptăm ca aceste unde să fie 
refractate și chiar există o întreagă teorie care ne arată cum 
anume se întâmplă asta în funcţie de densitatea materialelor 
ce sunt străbătute de unde, atunci când densitatea crește, 
însă aici ne putem întreba din nou: de unde știm noi cu 
adevărat că densitatea crește pe măsură ce adâncimea 
crește, așa cum presupune știința? Chiar și forajele 
superficiale care au fost efectuate până acum au arătat că 
această regulă este departe de a fi respectată. Şi atunci, cum 
putem noi pune bază pe ceva care deja se dovedește a nu fi 
adevărat? 

Savanţii fac presupunerea că schimbările în 
comportamentul undelor seismice se datorează structurii sau 
„reliefului” din interiorul Pământului, care are o natură fizică, 
deoarece așa „spune” teoria gravitaţiei a lui Newton, iar știința 
își fundamentează toată concepţia ei cu privire la structura 
internă a planetei pe această teorie clasică. Dar, în realitate, 
nimeni nu a testat nimic în această privinţă și nici nu există 
vreo șansă în direcţia aceasta, cel puţin cu mijloacele 
tehnologice pe care le avem la dispoziţie în momentul actual. 

O lovitură năucitoare pentru știința contemporană a 
venit chiar din partea rușilor, ca o concluzie a celui mai 
adânc foraj ce a fost realizat până în prezent, la care m-am 
referit mai sus. Ei au arătat foarte clar, pe baza datelor 
obţinute din penetrarea scoarței Pământului în insula Kola, că 
nici densitatea rocilor nu a crescut odată cu adâncimea, așa 
după cum era de așteptat din teoria furnizată de știință, nici 
viteza undelor seismice nu s-a mărit. Mai mult decât atât, nu s- 
au înregistrat modificări ale proprietăţilor fizice ale straturilor 


de rocă ce au fost forate, așa după cum prevedea teoria 
științifică. 

Astfel de date și concluzii sunt genul de informaţii care 
sunt imediat suprimate și nepublicate în mediul larg, ori care 
sunt pur și simplu ignorate. Ele nu doar că sunt stânjenitoare 
pentru știința modernă, dar ridică serioase probleme de 
credibilitate a teoriilor științifice și în multe alte domenii, în 
special în cel cuantic și nuclear. Datele obţinute în urma 
forajului din Rusia au arătat cu claritate că ideea tradiţională 
după care măsurătorile geofizice care sunt realizate la 
suprafaţă trebuie să se coreleze cu natura materialelor din 
scoarţa terestră, este de fapt complet falsă și ea trebuie 
schimbată în întregime. Şi totuși, știința contemporană 
continuă să „funcţioneze” exact după această idee, fără să 
acorde atenţie acestor rezultate. Oamenii sunt învăţaţi în 
continuare în școli și universităţi despre aceste teorii, fără a 
se intra în detalii, ci prezentându-se doar metoda după care 
se acţionează, precum și rezultatele ei, însă doar cele pe care 
cercetătorii le consideră ca fiind viabile. 

De pildă, știința geologiei prezintă teoria că la o adâncime 
de 5 km plăcile continentale sunt caracterizate de o mare 
discontinuitate a vitezei de deplasare a undelor seismice, care 
a fost pusă pe seama schimbării stratului de rocă de la granit 
la bazalt. Forajul din insula kKola a arâtat că discontinuitatea 
respectivă într-adevăr există, însă la o adâncime mult mai mare 
(între 8,5 și 9,5 km). 

Mai mult, rușii au detectat și alte discontinuități de acest 
tip, pe lângă cea care a fost postulată de știință la o 
adâncime eronată. Pe de altă parte, lovitura de graţie vine de 
la faptul că stratul de bazalt care fusese prezis pentru 
adâncimea de 5 km, nu a apărut nici la adâncimea de 9,5 km; 
el nu a apărut nici măcar la adâncimea de 12 km, care a fost 
adâncimea maximă până la care s-a forat. Zona de 
discontinuitate între tipurile de plăci tectonice există, dar s-a 
dovedit că după ce foreza a trecut dincolo de aceasta, natura 
rocilor nu s-a schimbat, așa după se așteptau cercetătorii. 

Acest exemplu ne arată cât de mult și de repede se pot 
înșela oamenii de știință, deoarece teoria nu este susținută de 
practică. Dacă o astfel de nepotrivire între teoria științifică și 
dovada experimentală s-a petrecut la o adâncime de 10-12 
km, cum putem noi crede ce ne spune știința că se petrece 


sau există în centrul planetei, la o adâncime de 6300 de 
kilometri? 

Rezultate care infirmă teoria științifică au obţinut și 
germanii, care au forat la mare adâncime. Ei s-au ghidat după 
această teorie, care spune că la o adâncime de 3 km ar 
trebui să apară o delimitare a rocilor, însă aceasta nu a fost 
identificată nici la adâncimea de 3,5 km. Problema este că de 
fiecare dată când oamenii de știință nu descoperă structura 
internă pe care ei au prezis-o, afirmă că „probabil aceasta se 
află la o adâncime mai mare”. Însă dacă este așa, atunci de ce 
nu au obţinut rezultatele scontate prin măsurătorile și 
analizele lor despre duratele de propagare a undelor seismice? 
Dacă într-adevăr acestea ar fi fost așa de precise, ar fi 
trebuit să nu existe probleme, iar erorile ar fi fost depistate 
imediat. 


Alte aspecte care nu se „potrivesc” 


De exemplu, o astfel de problemă este presiunea din 
interiorul Pământului, despre care se spune că, fiind foarte 
mare, ar închide practic orice gură de forare, fractură sau 
porozitate. În realitate, nu s-a descoperit nimic de acest gen 
atunci când s-a forat adânc, ba mai mult, geologii au fost 
bulversaţi de faptul că la adâncimi mari, unde nimeni nu se 
aștepta, au întâlnit fluide în circulaţie, cum ar fi apă puternic 
mineralizată și gaze. Orgoliul savanților occidentali nu a fost 
diminuat nici măcar de aceste rezultate evidente. Ei au dat 
atunci vina pe tehnica de forare deficitară a rușilor, dar același 
rezultat a fost obţinut mai apoi și de germani, care au 
descoperit fluide fierbinţi în fracturi deschise la 3,4 km 
adâncime, adică acolo unde savanții nici măcar nu visau să 
găsească așa ceva. 

Problema miezului Pământului este și ea controversată, 
întrucât acesta este descris în mai multe variante: ca având 
forma unui ovoid, ca o sferă sau chiar ca un hexagon. Dacă 
măsurătorile undelor seismice sunt așa de exacte, precum se 
afirmă, atunci cum se explică această „bâlbâială” științifică? 

Pe de altă parte, chestiunea „reliefului” din interiorul 
planetei a început să fie și ea ridicată pe măsură ce s-a 


constatat că de fapt rocile au o „flexibilitate” de 5% atunci 
când sunt străbătute de undele seismice, chiar și la adâncimi 
foarte mari. Știința tomografiei seismice a oferit posibilitatea 
vizualizării în sistem tridimensional a structurii mantalei 
Pământului, dar nu este totuși clar ce anume reprezintă 
imaginile respective: semnifică ele „relieful” mantalei sau ne 
arată schimbările de presiune din acele zone? S-a ajuns chiar 
ca unii savanţi să vorbească despre obiecte de dimensiuni 
continentale în regiunea centrului Pământului sau despre 
munţi și văi la felurite adâncimi ale mantalei superioare ori a 
crustei inferioare. Așadar, putem spune că încep să apară 
primele dubii și întrebări serioase din partea unor cercetători, 
cu privire la adevărata realitate din interiorul planetei noastre. 
Aceste dubii sunt cu atât mai justificate, ai cât nu există nicio 
dovadă că presiunea în interiorul planetei are valorile enorme 
pe care știința le preconizează. 

Există și alte semne serioase de întrebare, care până 
acum nu și-au găsit răspunsul exact din partea științei. Printre 
acestea se află problema „clătinării” planetei în rotația sa în 
jurul axei proprii, ca și cum ceva de natură lichidă în 
interiorul ei ar provoca aceste slabe variaţii ale mișcării de-a 
lungul anilor. Savanţii au câutat tot felul de explicaţii pentru 
aceste mici perturbații ale axei de rotaţie, dar nu s-au gândit 
că Pământul ar putea fi totuși gol în interior, astfel încât 
masa imensă de apă din interior, adică oceanul lui interior, 
să conducă la această ușoară alterare a mișcării sale. 


Unul dintre cele mai mari mistere, care infirmă teoria 
științifică despre structura solidă și rigidă a Pământului la 
interior, se referă la cutremurele de mare adâncime. În mod 
normal, cutremurele obișnuite au loc până la o adâncime de 
100-150 de km, dincolo de care teoria științifică ne spune că 
presiunea și temperatura ar fi atât de ridicate, încât 
tensiunile dintre straturile de roci ar face ca acestea mai 
degrabă să alunece într-un mod plastic unele peste altele, 
decât să se fractureze. Știința ne spune că la aceste adâncimi 
rocile devin într-un anumit sens ductile, adică ele se 
„înmoaie”, iar fracturarea lor bruscă și catastrofală nu mai 
este posibilă. 'Tocmai de aceea, teoria afirmă că dincolo de 
adâncimea de 150 de kilometri cutremurele n-ar mai trebui să 
existe, deoarece nu mai există tensiuni. 

Totuși, peste 20% din numărul cutremurelor înregistrate 
sunt cutremure de mare adâncime. Cutremure cu intensitatea 
8,2 pe scara Richter au fost înregistrate, de pildă, la adâncimi 
de 650 km. Un alt fapt straniu este că aceste cutremure de 
mare adâncime au proprietăți asemănătoare cu cele de mică 
adâncime, printre care și faptul că ele prezintă caracteristici 
de fracturare a faliilor. Aceste măsurători desființează practic 
teoriile științifice de laborator, care afirmă că o asemenea 
realitate nu are cum să existe la acele adâncimi, datorită 
presiunilor și temperaturilor foarte înalte care există acolo. 
lată însă că ele sunt totuși perfect posibile și se petrec, iar 
cea care le face cunoscute sub această formă este tot știința, 
care în acest fel pare că își bate cuie în propria talpă. 
Diagramele cutremurelor de mare adâncime arată exact 
opusul predicţiei științifice și anume, că presiunea la acele 
adâncimi în interiorul planetei nu este nici pe departe atât de 
mare precum se crede și că temperatura este de asemenea 
destul de scăzută. 

Savanţii cred că dacă undele seismice ajung în orice 
punct de pe planetă, atunci aceasta înseamnă că Pământul 
este complet rigid și solid la interior. Ei spun că, dacă de 
exemplu el ar conţine multă lavă, undele seismice principale 
nu ar putea să se deplaseze și ele nu ar ajunge în diferite 
puncte de pe glob. Prin urmare, ei au tras concluzia că 
Pământul trebuie să fie solid la interior în cea mai mare 
parte, astfel încât undele seismice principale traversează 


materia solidă și ajung în felurite puncte de pe glob, în 
conformitate cu măsurătorile efectuate. 

S-a simulat însă pe computer modelul în care Pământul ar 
fi gol la interior, adică miezul lui, cu un diametru de 
aproximativ 1200 km, ar fi gol. Simulările au arătat că în 
acest caz undele seismice s-ar propaga de asemenea pe 
întreaga suprafață a planetei, dând astfel impresia că 
Pământul ar fi solid la interior. În acest model, se consideră 
că densitatea nu crește constant spre centrul planetei, așa 
după cum consideră oamenii de știință, ci ea crește până la 
miezul exterior, după care scade către miezul interior al 
planetei. Modelul ar explica de asemenea și deviaţiile foarte 
mari ale undelor, care arată reflectarea și refractarea lor 
puternică de nucleul planetei. 

De fapt, întreaga structură bazată pe „miezul exterior” și 
„Miezul interior” al Pământului este doar o invenţie a 
savanților, care se sprijină pe anumite presupuneri ale 
acestora. Ei au măsurat tipurile de unde seismice și au văzut 
că undele principale, care se propagă doar prin materie 
solidă, nu trec într-o anumită zonă, în timp ce undele 
secundare, care se pot propaga și printr— un mediu lichid, 
trec. De aici ei au dedus că acela trebuie să fie un mediu 
topit și astfel au inventat „miezul exterior” ca fiind o topitură 
metalică, ce învelește miezul interior ce este solid și, în 
concepţia lor, foarte dens. Totuși, modelul Pământului solid la 
interior are inconsistența că undele seismice își micșorează 
viteza în miezul interior, când dimpotrivă, aceasta ar trebui să 
crească, deoarece ar fi vorba de materie solidă. Savanţii au 
motivat această misterioasă încetinire ca fiind un efect al 
modificării elasticității miezului, un factor care contribuie la 
modificarea vitezei. Insă modelul cu pământul gol la interior 
rezolvă toate aceste „nepotriviri” și prezice rezultate în acord 
cu toate tipurile de măsurători care au fost efectuate, fără să 
mai fie nevoie de „teoria” unui miez exterior și a unui miez 
interior. 


Densitatea 
crește 


Densitatea 
scade 


Mijlocul 
zonei solide 


Interiorul gol 
cu diametrul 
de 1200 km 


ipotetic, dar mai viabil, al Pământului gol la interior 


Toate aceste probleme apar pentru că oamenii de știință se 
încăpăţânează să găsească un „model” al structurii interioare a 
Pământului, care să se potrivească cu masa enormă a planetei, ce a 
rezultat din experimentul nefericit al lui Cavendish. In acest caz, ei 
trebuie să găsească o metodă prin care să explice cum anume se 
grupează foarte multă materie într-un volum dat, astfel încât să se 
respecte valoarea masei Pământului, ce a fost fumizată de 
experiment. Singura posibilitate pe care ei o au în acest sens este 
să găsească dovezi că materia își schimbă densitatea în interiorul 
planetei și că aceasta crește enorm spre centrul ei. In felul 
acesta ei ar putea explica și modificările de neînțeles ale vitezei 
undelor seismice la anumite adâncimi în interiorul planetei. 


Situaţia în prezent 


Unii dintre oamenii de știință își dau seama că realitatea 
din interiorul planetei este diferită de ceea ce susţine teoria 
actuală, însă dacă ar îndrăzni să prezinte un alt punct de 
vedere, ei ar fi ostracizaţi de reacţia comunităţii științifice. In 
felul acesta pare că „o mână spală pe alta” și, sub imperiul 


unei teribile manipulări și a unui control foarte opresiv al 
progresului și ideilor științifice, omenirea este ţinută de fapt 
sub un embargou al cunoașterii realităţii. 

Doctorul Xien îmi specificase în repetate rânduri că 
„dovezile” și măsurătorile oamenilor de știință în ceea ce 
privește structura internă a planetei doar par să înfăţișeze o 
anumită realitate, aceea pe care ei doresc să o impună, dar 
adevărul este cu totul altul. S-a demonstrat deja că, chiar și 
din punct de vedere fizic planeta poate să fie goală la interior, 
în centrul ei, respectând aceleași date și măsurători care sunt 
înregistrate în mod curent, dar despre care se crede că 
înfățișează o planetă compactă, plină la interior. Prin urmare, 
este doar o problemă de interpretare din partea oamenilor de 
știință contemporani, care preferă modelul solid al 
Pământului, chiar dacă acesta prezintă nenumărate 
inconsistenţe și chiar dacă e dovedit prin probe experimentale 
că el este fals. 

O eventuală recunoaștere a modelului cu interiorul gol al 
planetei ar atrage automat multe întrebări incomode, la care 
știința este încă departe de a oferi răspunsuri competente. De 
pildă, cum s-a format acel „gol” din interior? Ce se află 
acolo? Care este sursa de căldură și de energie a planetei? Ce 
anume formează câmpul ei magnetic? Care sunt condiţiile de 
mediu din acel interior „gol”? 

Savanţii evită să facă față unor astfel de provocări, dar 
nici nu doresc să recunoască limitele lor conceptuale. Ei nu 
vor să renunţe la paradigma învechită și lipsită de orizont a 
materialismului, pe care caută să o menţină cu disperare în 
orice explicaţie sau ipoteză științifică pe care o exprimă, atât 
asupra realităţii interioare a planetei, cât și a celei exterioare. 
De fapt, acest „blestem” al unei viziuni prăfuite s-a extins 
chiar și în domeniul cuantic, unde fenomenele nu sunt înţelese 
în esenţa lor subtil energetică, ci tind să fie interpretate tot în 
spiritul unor idei și principii pur materialiste. 

Atunci când i-am replicat doctorului Xien că nici noi nu 
putem oferi dovezi concrete pentru felul în care se petrec 
lucrurile în interiorul Pământului, el mi-a răspuns: 

— Este adevărat. Nu poţi arăta ceea ce nu se vede, dar 
există totuși multe persoane care au trăit aceste experienţe, 
într-o formă sau alta, mai mult sau mai puţin conștient. De 
obicei, ele trăiesc aceste experiențe atunci când fie devin 


conștiente în timp ce visează, fie se dedublează conștient în 
plan eteric sau astral și sunt conduse spre zona din 
„interiorul” planetei. Experiențele lor au multe puncte comune 
sensibile, iar asta nu poate fi justificat prin accesul la 
subconștientul colectiv, pentru că elementele respective nu 
aparţin activităţii cotidiene. Însă multe dintre aceste persoane 
fie nu realizează unde au ajuns, fie nu înţeleg mecanismul 
subtil care este implicat atunci. La revenire, amintirile lor sunt 
de obicei înceţoșate sau, dacă sunt clare, ele nu sunt înţelese 
pe deplin. Multe dintre elementele distinctive pe care ţi le-am 
explicat, ca viziuni, percepții sau situaţii în legătură cu 
interiorul Pământului sunt la fel precum în multe dintre aceste 
experiențe pe care unii oameni le trăiesc, fără ca ei să știe 
însă ce înseamnă. 

— Și atunci de ce astfel de persoane nu spun celorlalţi 
ce au trăit? 

— Din teama de a nu fi considerate ridicole. Lipsa unei 
anumite cunoașteri inițiatice sau a puterii de pătrundere a 
conștiinței le face să nu poată corela toate aspectele 
experienţei pe care ele o trăiesc și de aceea preferă să tacă și 
să ascundă ceea ce știu. 

Am vrut să clarific acest lucru: 

— Cel sau cea care „călătorește” în acest fel știe unde se 
află? Înţeleg că a pătruns în interiorul Pământului? 

— De cele mai multe ori nu își dă seama de aceasta. 
Depinde mult de natura experienţei care este trăită și de 
nivelul de conștiință al persoanei respective, care îi permite 
sau nu să înțeleagă ce se petrece cu ea. De aceea, în astfel de 
cazuri fiinţa este însoţită de unul sau mai mulţi ghizi, adică de 
alte fiinţe din lumile din interior sau din lumile celeste, care 
au misiunea de a conduce și uneori de a informa acea ființă 
despre ceea ce se întâmplă, dar asta nu e întotdeauna 
suficient pentru ca ea să înțeleagă sau să ţină minte. Adeseori, 
la un anumit timp după experienţă, totul tinde să fie încadrat 
în domeniul viselor interesante, dar în realitate fiinţa a trăit 
atunci o experienţă vie și reală, din care poate învăţa foarte 
mult. În schimb, atunci când accesul este direct, pornind din 
planul fizic printr-un portal sau pasaj interior, așa cum este 
cazul locației din Bucegi, situaţia este net avantajoasă, 
deoarece atunci tu „translatezi” cu întreaga structură a 


fiinţei, incluzând corpul fizic. Asta este important, cu condiția 
să se păstreze continuitatea conștiinței. 

Realizam că, în cele din urmă, totul pare să fie o problemă 
de pregătire interioară a fiinţei, un aspect care implică nivelul 
nostru de conștiință. În funcţie de stadiul la care am ajuns, 
avem sau nu acces la spiritualitatea din interiorul 
Pământului. 

Asta m-a condus spre următoarea observaţie retorică: 

— Bănuiesc că nu orice experienţă conștientă de acest 
gen înseamnă deplasarea în interiorul Pământului. 

— Nicidecum. Astfel de călătorii sunt dedicate, au un scop 
precis, iar persoanele care sunt implicate au anumite afinități 
sau tendinţe spre acele regiuni din interiorul Pământului, fie 
că își dau seama de aceasta, fie că nu. Totul are un sens și 
nimic nu este făcut „din întâmplare”. Experiențele de acest fel 
nu se petrec oricând și nici cu oricine, dar chiar și așa te 
asigur că există multe suflete care au trăit astfel de experienţe 
și nu o singură dată. Nu poţi discuta însă așa ceva cu oamenii 
de știință, deoarece pentru ei acesta este un domeniu 
inexisteni. 

— Dar în fine, nu există chiar nimeni care să pătrundă în 
interiorul planetei venind direct din planul fizic? Nu mă refer 
aici la tunelul nostru. 

Doctorul Xien a zâmbit abia perceptibil. Răspunsul lui a 
fost foarte apropiat de comentariul lui Cezar: 

— Există, dar foarte puţine cazuri. Astfel de intrări spre 
interiorul Pământului, pornind din planul fizic sunt bine păzite 
și ocultate accesului din exterior. De fapt, ele sunt mai mult 
ca niște „zone de tampon” între planul fizic și planul eteric, 
care conduc spre interiorul planetei. Trebuie să fii acolo la 
momentul potrivit și în starea potrivită pentru a ţi se 
permite accesul, de pildă în cazul intrărilor în anumite 
peșteri și de obicei în zone muntoase. Dacă este pe o 
suprafaţă întinsă și deschisă, cum ar fi pe ape sau în aer, 
atunci de cele mai multe ori cei care trăiesc acea 
experiență nu înţeleg ce li se întâmplă. Uimirea lor devine 
foarte mare și nu le este clar ce fenomen s-a petrecut. Cei 
mai mulţi se întorc în lumea de la suprafaţă, dar unii rămân 
acolo, în una dintre lumile din interiorul Pământului. 

— Ei sunt cei care aleg să facă asta? am întrebat curios. 


— Nu, este o problemă de destin, însă în anumite cazuri 
există și posibilitatea alegerii. 

— Iar dacă treci printr-o astfel de „poartă” venind de la 
suprafaţa planetei, intri conștient în planurile subtile și ajungi 
în interiorul ei, am spus eu mai mult pentru a-mi fixa ideea. 

— Intocmai cum ţi-am descris, dar numai dacă ai nivelul 
de conștiință pentru asta, numai dacă poţi să înţelegi ce se 
întâmplă atunci. 

Aveam să mă conving eu însumi în curând de aceasta. M- 
am despărţit de doctorul Xien și m-am retras în camera mea 
pentru a mă odihni. Ultimele două zile fuseseră solicitante 
atât din punct de vedere mental, cât și fizic, astfel încât 
doream să fiu în formă pentru expediţia care urma. 

Somnul mă cuprinse imediat și am alunecat într-un vis 
minunat, dar știu cu siguranţă că nu am ajuns atunci în 
interiorul Pământului. 


Cap. 3 - IOMASSIS, 
RADACINA ARHAICA 


Mi-am petrecut restul acelei seri meditând la structura 
reală a interiorului planetei noastre, așa cum mi-a fost ea 
explicată de doctorul Xien și Cezar. Practic vorbind, aproape 
nu există puncte de convergenţă cu teoria științei moderne în 
această direcţie. Dogmatismul și încăpăţțânarea oamenilor de 
știință se opun cu mare putere unei viziuni mai ample și 
eficiente, care ar propulsa omenirea pe un nivel superior de 
cunoaștere și realizare. Poate că balanţa va înclina în curând 
spre partea luminoasă a lucrurilor și atunci ignoranţa și 
judecata îngustă se vor risipi. 


Surprizele celui de al doilea tunel 


Cezar a sosit a doua zi în jurul prânzului și am lucrat 
amândoi la organizarea expediției, lăsând dispoziţiile 
necesare pentru activitatea Bazei. El mi-a spus că, în 
principiu, vom lipsi doar câteva ore. Am fost mirat și chiar 
puţin dezamăgit auzind aceasta, pentru că am crezut că nu 
vom înainta prea mult în interiorul planetei. 

— Vei vedea că această călătorie este diferită de cea 
precedentă la care ai luat parte, prin tunelul spre Egipt. Ea 
se realizează altfel și, într-o primă fază, vom merge doar 
prin ramificaţia secundară. 

Cezar nu mi-a mai oferit alte detalii atunci, fiind ocupat 
cu anumite ordine pe care le avea de dat. Nu știam nici 
cum vom călători, nici despre ce „ramificaţie” este vorba. 
Totuși, așteptarea mea a fost scurtă, pentru că a doua zi la 9 
dimineaţa ne aflam deja amândoi în Sala Proiecţiilor. De data 
aceasta am sosit cu elicopterul la locaţia secretă din Bucegi. 
Dormisem bine, dar când am ajuns în fața consolei am fost 
cuprins brusc de o emoție adâncă fără un motiv aparent, care 
m-a  moleșit. Am pus aceasta pe seama influenţei 
subconștientului și a reacției de apărare egotică, ce se 
manifesta cu putere după ce primisem informaţiile despre 


adevărata structura internă a planetei noastre. Era evident că 
această expediţie, chiar și scurtă ca durată, avea să implice 
într-un anumit fel o alterare a conștiinței obișnuite și este 
foarte probabil că resorturile mele egotice de apărare a unor 
concepţii și prejudecăţi fixate de societatea modernă au 
reacţionat în acest fel, încercând să mă oprească. 

M-am stăpânit cât am putut de bine și am devenit atent la 
comenzile pe care Cezar a început să le seteze pe consolă. 
Răspunsurile grafice pe ecranul lucios erau diferite ca formă 
și culoare și nu am recunoscut niciunul. După câteva secunde 
în fața consolei a apărut proiecția holografică a celui de al 
doilea tunel și traiectoria lui până într-un anumit punct. 

Spre deosebire de hologramele cu care eram obișnuit 
până atunci, ce înfățișau partea de intrare în tunel, aceasta 
prezenta structura lui pe o distanţă mai mare. Prima 
deosebire majoră faţă de tunelul spre Egipt era că 
distorsiunea spaţială apărea la o anumită distanţă după cele 
12 cristale, nu înaintea lor. Așa după cum am spus, tunelul 
cobora într-o pantă relativ lină și, la o distanţă pe care am 
apreciat-o a fi de câteva zeci de metri, după distorsiunea ca o 
pâlnie urma un spaţiu larg de forma unui cub, mai mare decât 
diametrul tunelului, în interiorul căruia vedeam un fenomen 
straniu: imaginea apărea ca și cum o realitate era decalată de 
cealaltă, iar zona comună vibra ușor. După aceea urma o 
bifurcaţie, care fără îndoială era „bifurcaţia” la care se 
referise Cezar: o ramură a tunelului păstra un unghi de 
înclinare mic spre în jos, iar cea de a doua ramură continua 
direcţia iniţială a tunelului. Aici, la mică distanţă de bifurcaţie, 
holograma prezenta o nouă distorsiune. Ea era verticală, dar 
suprafața ei se ondula încet și avea culoarea albastru închis, 
cu nuanţe violet. Am bănuit că rostul acelei distorsiuni era să 
faciliteze pătrunderea mult mai devreme în planul subtil 
eteric, un fel de „scurtătură” spre centrul Pământului. 

Cezar mi-a indicat că noi vom pătrunde prin ramificaţia 
cu unghi de înclinare mic. 

— Este important să te obișnuiești mai întâi cu acest gen 
de lume, cu frecvențele din interiorul planetei, mi-a explicat 
el. Sunt lumi locuite și fiecare are particularităţile ei. 

El mi-a spus că vom pleca spre o zonă din interiorul 
Pământului, un oraș locuit, care se numește Tomassis. Astfel 
de călătorii se fac în baza unui protocol bine stabilit, deoarece 


vizitele implică niveluri și domenii diferite: informaţional, 
politic, administrativ, comercial, militar. 


Ramificația spre A doua distorsiune  Distorsiunea sm 
centrul Pământului (ondulare) / Spațială 


Intrarea 
în tunel 


Cristalele din 


lăcaşurile rombice 
Zona decalajului ? 


de frecvenţe 


Ramificaţia către 
Tomassis 


Structura integrală a celui de al doilea tunel, 
cu marele cub și bifurcația 


Eu mă aflam la începutul celei de a doua expediţii prin 
tunelurile locației secrete din Bucegi, dar Cezar realizase deja 
34. Am documentat personal rapoartele generale în arhiva 
Departamentului și știam că el explorase practic toate 
posibilităţile pe care le oferea locaţia secretă din Bucegi, prin 
cele trei tuneluri. Cele mai multe dintre călătoriile sale au fost 
realizate în interiorul Pământului, atât cu echipe mixte 
româno-americane, cât și singur, mai ales după anul 2010. În 
noua poziţie pe care o ocup la nivelul Departamentului și 
datorită informaţiilor la care am avut acces în ultimii ani, 
cunosc unele elemente despre natura și implicaţiile celor 27 de 
misiuni ale lui Cezar în interiorul planetei noastre. Nu mi se 
permite însă dezvăluirea lor, nici prezentarea unor amănunte 
sensibile în această direcţie. Pot merge cu descrierile până la 
un anumit punct, în ideea informării corecte a populaţiei și a 
prezentării de ansamblu a unor elemente secrete, însă aceste 
dezvăluiri nu trebuie să puncteze informaţii delicate, de ordin 
strategic, ori detalii care ar putea să perturbe planurile care 
sunt în curs de desfășurare. 


După mai multe discuţii pe care le-am avut de-a lungul 
timpului cu Cezar, am stabilit împreună un set de parametri 
în care informaţia pe care o prezint să fie echilibrată. Chiar 
dacă volumele pe care le scriu nu reprezintă neapărat ceea ce 
își doresc Serviciile Secrete, totuși limita informaţiei la care 
dezvăluirile se opresc a fost aprobată în mod tacit. Cititorul 
poate a observat deja o anumită lipsă a detaliului în punctele 
sensibile, dar am încercat să suplinesc aceasta prin mai multe 
scheme și desene, care să ușureze înţelegerea intuitivă a 
elementelor prezentate. Sunt limite care nu pot și nici nu 
trebuie depășite în actuala conjunctură a lumii noastre. 

Multe dintre informaţii au caracter de secret de stat, 
totuși ele se încadrează într-o cunoaștere generală, cel puţin la 
nivel conceptual. Ele nu pot fi folosite ad literam, dar pot să 
contribuie la o schimbare de mentalitate a populaţiei, la 
evoluţia acesteia. De pildă, nici chiar în prezent mulţi dintre 
generalii și oficialii militari foarte importanţi ai SUA și ai 
României, care au legătură cu aceste proiecte și cu Agenţiile 
Secrete guvernamentale, nu înțeleg corect natura interiorului 
planetei și nici fenomenele de ordin subtil care se petrec acolo. 
Lipsa unei cunoașteri ezoterice solide și obișnuinţa de a trata 
astfel de elemente ca potenţiale ameninţări fizice, de control și 
dominare, îi împiedică să creadă sau să înţeleagă în 
profunzime ce se petrece de fapt atunci când se 
interacționează cu realitatea din interiorul Pământului. 

Am observat că există încă multă opacitate și îndoială în 
perceperea corectă a informaţiilor din rapoartele ultrasecrete 
care ajung la factorii de decizie. Pe de o parte, aceasta se 
datorează lipsei de pregătire conceptuală a liderilor militari și 
a șefilor de Agenţii sau departamente; pe de altă parte este 
vorba despre obișnuința lor de a se încrede și a se sprijini 
prea mult pe tehnologiile avansate pe care le au la dispoziţie, 
pe modurile de acţiune care sunt specifice planului fizic. 

Tehnologia și fondurile uriașe care sunt alocate nu 
reprezintă o garanţie pentru buna înţelegere a situaţiei și nici 
pentru hotărârile corecte ce pot fi luate în anumite tratative cu 
cei din interiorul Pământului. Pentru aceasta este nevoie de 
multe explicaţii, de întâlniri, de discuţii și lămuriri, dar viaţa în 
domeniul militar și în cadrul Agenţiilor de informaţii este prin 
ea însăși foarte agitată și concretă, astfel că nu permite cu 
ușurință asimilarea unor informaţii delicate asupra realităţii 


înconjurătoare. În general vorbind, șefii militari și liderii de la 
suprafața Pământului sunt tributari unor obișnuințe mentale și 
de educaţie a sistemului în care trăiesc, astfel încât pentru ei 
este destul de dificil să conceapă faptul că ar putea exista o 
altă realitate decât cea fizică cu care s-au obișnuit și în care 
acţionează. 

Apoi intervin interesele de stat. Este foarte greu să îmbini 
realitatea unor dimensiuni și lumi subtile superioare cu 
dorinţele fizice, concrete, cu ideile și tendinţele ce sunt 
caracterizate de o frecvenţă joasă de vibraţie, cum ar fi 
cuceriri de noi teritorii, controlul populaţiei, folosire 
discreţionară a unor resurse energetice, ori influenţe politice și 
militare. Datorită acestei incompatibilităţi, liderii de la 
suprafața Pământului nu înțeleg aproape nimic din natura 
fenomenelor care au loc atunci când se pătrunde în interiorul 
planetei și tocmai de aceea ei nu au acces acolo. Cu alte 
cuvinte, ei par să nu înţeleagă faptul că uleiul nu poate fi 
amestecat cu apa. 

Protocolul foarte special care există între statul român și 
cel american în ceea ce privește locaţia secretă din munţii 
Bucegi și descoperirile ce au fost realizate în expedițiile prin 
cele trei tuneluri a rezolvat unele dintre aceste aspecte și a 
creat unele oportunităţi extraordinare. Totuși, suspiciunea și 
interesele oculte din partea lanțurilor de conducere statală, 
care au propria lor înţelegere asupra situaţiei, reprezintă în 
continuare o barieră puternică în fața deschiderii și acţiunii 
directe. Atunci când se ajunge la un asemenea nivel de 
colaborare între civilizaţii, problemele nu pot fi rezolvate decât 
dacă există un salt calitativ la nivelul conștiinței. Vechiul mod 
de a gândi și acţiona, cu împărțiri de teritorii și influenţe 
geostrategice între liderii marcanţi ai lumii nu este doar 
penibil într-un astfel de caz, ci și complet ineficient. 

Cezar și colonelul Obadea înţeleseseră demult aceste 
aspecte și tocmai de aceea au căutat să modifice viziunea 
belicoasă a unor eșaloane de decizie atât din România, cât și 
din SUA. Moartea neașteptată a generalului a îngreunat acest 
demers, la care totuși Cezar nu a renunţat. Treptat, prin 
eforturi susţinute el a reușit să menţină un anumit echilibru de 
concepţie și intenţie din partea organismelor superioare de 
decizie, în special cele militare. Există o frică aproape atavică 
din partea militarilor atunci când tehnologiile lor sunt mult 


depășite sau când nu pot înţelege o anumită realitate a 
lucrurilor. Faptul că nu pot cunoaște sau nu pot avea acces la 
ceva anume le creează falsa impresie că acel ceva reprezintă 
ceva ameninţător și prin urmare trebuie tratat cu ostilitate. 
Este ca o nevoie instinctivă de securitate, dar în fapt reflectă 
dorinţa ascunsă de a cuceri și de putere. 

Între acest gen de viziune și realitatea unora dintre lumile 
din interiorul planetei este o diferenţă uriașă. Eram conștient 
într-o anumită măsură de legăturile complexe, mai ales la nivel 
diplomatic, pe care Cezar le avea în acest sens, precum și de 
ajutorul discret, dar extrem de eficient pe care doctorul Xien îl 
oferea în momentele cheie. Bănuisem demult că acest 
misterios personaj din Orient, pe care eu l-am cunoscut ca 
fiind Repa Sundhi, are misiuni mult mai complexe decât lasă 
să se întrevadă la prima vedere. Puterile și ramificaţiile 
legăturilor sale atât cu exteriorul cât și cu interiorul planetei 
sunt extraordinare și, chiar dacă o asemenea situaţie pare 
neverosimilă și chiar ciudată în contextul zilelor noastre, totuși 
astfel de ființe există și ele își manifestă prezenţa și influența 
în momente cheie și în perioade de timp critice, atunci când 
este nevoie pentru a susţine binele. 

După moartea generalului, au existat unele opinii din 
structurile secrete care urmăreau să inducă ideea că intenţiile 
doctorului Xien nu ar fi tocmai sincere. Cu acea ocazie am 
fost foarte uimit să aflu că cealaltă identitate a sa, care este 
mai profundă, era de asemenea cunoscută și într-o anumită 
măsură documentată. Până atunci, eram convins că singurii 
care cunoșteam că doctorul Xien era de fapt Repa Sundhi 
făceam parte din Departament. Mai mult, se știa de asemenea 
și despre existenţa lui Elinor și am văzut niște referinţe despre 
prezenţa lui în Elveţia, chiar dacă nu am avut acces la întregul 
dosar instrumentat de o altă secţiune a Serviciilor. Nu vreau să 
intru în amănunte, care sunt complicate, însă acele informaţii 
despre prezenţa lui în Elveţia erau doar conjuncturale. Într- 
adevăr, el se află în Europa, dar nu în această ţară. 

De la un anumit nivel în sus jocul informaţiilor în cadrul 
Serviciilor Secrete devine foarte delicat. Uneori el este ca un 
fel de „barter” între părţi și poate fi chiar constructiv, cu 
avantaje reciproce. Acest echilibru se păstrează de obicei 
până când apar interesele militare, deoarece atunci greutatea 
argumentelor atârnă foarte mult într-o singură direcţie. Jocul 


capătă valenţe ridicate de diplomaţie și psihologie, iar atunci 
când discuţiile sunt purtate cu reprezentanţi ai altor lumi, 
emoțiile joacă și ele un rol important. 

In ultimii ani au existat mai multe etape distincte ale 
acestor convorbiri. Lucrurile se mișcă greu, dar se poate vorbi 
despre o tendinţă pozitivă a lor. Din cele ce am aflat de la 
Cezar, se pare că în faza actuală este vorba despre un proces 
de „educare” a ființelor umane cu putere de decizie, însă 
aceasta se face doar în conformitate cu propria lor voinţă și 
putere de înţelegere. Răbdarea și perseverenţa sunt cele mai 
indicate într-un asemenea caz. 

Profitând de o perioadă de relativă „acalmie” a acestor 
întâlniri și discuţii foarte complexe, Cezar a decis să îmi 
acorde un nivel superior de acces și astfel am ajuns să 
cunosc elemente foarte importante despre interiorul planetei, 
iar acum mă aflam împreună cu el chiar înaintea primei mele 
călătorii într-o astfel de lume. Sincer să fiu, mă gândisem că 
totul avea să fie mai „spectaculos” sau mai „măreţ”, dar 
situația părea atât de naturală, încât eram ușor descumpănit. 
Cezar se purta foarte firesc, căutând să mă facă să abordez cu 
calm și rațiune evenimentele. Așa cum aveam să aflu mai 
târziu, comportamentul emotiv este foarte important în cadrul 
unor astfel de expediţii și întâlniri. Una este să mergi dedicat 
într-un loc sigur, în care nu se află decât obiecte, cum a fost 
cazul primului tunel și altceva este să ajungi într-un loc în care 
se pune problema unor interacțiuni și relaţii energetice 
complexe. Deoarece spre interiorul Pământului frecvențele 
energetice ale planului fizic încep să se îmbine cu 
frecvențele planului subtil eteric, echilibrul energetic al fiinţei 
este foarte important, iar stabilitatea emoţiilor primează. În 
acest fel îmi explicam și perioada scurtă de timp pe care Cezar 
o alocase acelei călătorii pe care o realizam în interiorul 
Pământului, probabil pentru a nu supralicita reacţiile mele 
subconștiente sau alte manifestări emotive nedorite ale fiinţei. 

Ne aflam amândoi în pragul celui de al doilea tunel, care 
ne învăluia cu lumina lui verde difuză. Cezar a lua geanta 
diplomat din piele, al cărui conţinut nu îl cunoșteam și se uită 
întrebător la mine. Am răsuflat adânc și am clătinat din cap, 
dându-i de înţeles că sunt pregătit. M-am îndreptat spre unul 
dintre vehiculele speciale care erau parcate acolo, dar Cezar 
mi-a spus: 


— Nu avem nevoie de ele pentru această călătorie. 

— Drumul este mai scurt decât crezi. 

Era amuzat de mirarea mea, pentru că e adevărat că nu 
mă așteptam să merg pe jos spre mijlocul planetei. 

— Pe această ramificaţie a tunelului lucrurile sunt mai 
simple. Nu avem mult de mers, după prima distorsiune. 

Am intrat în tunel oarecum șovăitor și am remarcat brusc 
ambianța aproape complet izolată fonic. Urechile parcă îmi 
erau astupate cu antifoane și îmi auzeam bătăile puternice ale 
inimii. Mergeam amândoi în tăcere, trecând repede pe lângă 
cristalele superb colorate, care străluceau misterios în lumină 
discretă. Aveam percepţia unei suprafeţe vătuite, care îmi 
dădea un gen de nesiguranță atunci când pășeam, dar 
fenomenul nu era deranjant. Am privit în jos, dar materialul ce 
acoperea solul era solid, neted, aproape lucios. 

Am depășit zona cristalelor și imediat după aceea senzaţia 
de izolare fonică a început să dispară. În faţa noastră tunelul 
cobora lin, dar după aproximativ 40 de metri ceea ce vedeam 
părea că nu avea sens. Tunelul părea „decalat” sau „dublat” în 
el însuși, dar zona respectivă era neclară, ca și cum ar fi fost 
blurată. Intrigat, am grăbit puţin pasul înaintea lui Cezar, 
pentru a ajunge mai repede în acel loc. M-am oprit cam la un 
metru distanţă de zona de trecere, privind nemișcat la o 
realitate pe care nu o puteam interpreta. Era ca și cum mă 
uitam la un tub de neon cu lumina indigo și nu puteam vedea 
clar contururile, însă am descoperit că aceasta era valabil doar 
pentru suprafaţa verticală, ca un ecran, ce delimita zona. 
Privind „dincolo” de acea suprafață am văzut un spaţiu în 
formă de cub, mai mare decât tunelul însuși, un fel de 
antecameră la bifurcația de dincolo de cub. Am apreciat latura 
cubului ca fiind de aproape zece metri; ceea ce m-a mirat era 
faptul că dincolo de „dublaj”, contururile erau din nou clare. 

— Tot ce ai de făcut este să mergi înainte, mi-a spus Cezar 
zâmbind. Zona aceasta este un exemplu a modului în care 
tehnologia suplinește realitatea și o „grăbește”. 

Intuiam că zona de tranziţie face cumva posibilă 
„alterarea” planului fizic, ca o trecere spre planul eteric și 
recunosc că m-am înfiorat puţin înainte de a păși prin 
„dublură”, însă am remarcat doar o ușoară ameţeală atunci 
când am trecut de ea. „Dincolo” solul era de asemenea solid, 
totuși mai „altfel”, aș putea spune că mai rafinat. Este greu să 


explic, dar impresia era aceea că materia avea o consistență 
mai puţin densă. 

— Cei care au construit asta aveau acces la o tehnologie 
foarte avansată, dar de asemenea aveau și o cunoaștere 
profundă asupra Universului, mi-a explicat Cezar. Sala 
Proiecţiilor și tunelurile sunt un fel de „moștenire” pe care au 
lăsat-o, stabilind anumite repere de acces. Au creat mai multe 
distorsiuni spaţiale, care sunt crescătoare ca frecvenţă de 
vibraţie, pentru a facilita deplasarea prin tuneluri. Prima 
distorsiune este generală, există în toate cele trei tuneluri și 
ridică frecvenţa de vibraţie a corpului, o pregătește pentru 
tipul călătoriei subpământene. Cea prin care tocmai ai trecut 
aduce ființa mai aproape de planul eteric și realizează un fel de 
„salt” între dimensiuni. 

— Un salt? m-am mirat eu. Ce fel de salt? 

— Scoate cheile din buzunar și aruncă-le înapoi prin 
„dublaj”, mi-a spus Cezar. 

Am aruncat cheile înapoi în tunel, dar am rămas uluit să 
constat că ele au dispărut imediat ce au depășit suprafaţa 
ecranului. 

— Ai să le găsești în tunel când vom reveni, însă de aici nu 
le vezi. '[i se pare doar că este o relativă continuitate, dar de 
fapt este un salt în spaţiu destul de consistent. 

Începeam să înţeleg de ce nu aveam neapărată nevoie de 
vehiculele electrice prin acest tunel. Mă uitam însă spre 
dreapta, unde vedeam ramificaţia misterioasă, blocată de o 
discontinuitate de culoare indigo-violet, ce părea străbătută 
din când în când că de niște valuri de mică înălţime, un fel de 
fronturi de undă destul de rapide. Cezar îmi spuse: 

— Pe acolo vom merge în viitoarea călătorie. Este ceva mai 
special, conduce chiar spre centru. Dar mai întâi trebuie să te 
pregătești prin această ramificaţie. 

Am intrat amândoi pe culoarul din stânga, ce cobora lent 
spre interior. Tunelul părea că se întunecă tot mai mult și că se 
îngustează, dar după vreo douăzeci de metri am văzut că pe 
pereţii săi apar reflexe luminoase de culoare galbenă. Apoi 
culoarea galbenă s-a accentuat, iar lumina în tunel a crescut 
ca intensitate, devenind chiar intens strălucitoare în faţa 
noastră. M-am oprit din nou, șovăitor. Cezar m-a îndemnat mai 
departe, spunându-mi că am ajuns la „prima staţie”. 


— Abia ce am plecat în expediţie, am replicat eu. Cam 
scurt, drumul. 

— Așa pare, dacă te gândești la legile fizicii pe care le 
cunoști. Realitatea este că am făcut un „salt”, iar acum îl vom 
face pe al doilea. Nu uita că în planul eteric lucrurile și 
fenomenele nu mai au aceleași caracteristici ca în planul fizic. 

— Deci doctorul Xien a avut dreptate, am exclamat, uitând 
și de ușoara ezitare pe care am avut-o în faţa luminii puternice. 
În interiorul planetei chiar pătrundem în planurile subtile! 

Cezar a râs scurt. Era unul din rarele momente în care îl 
surprindeam făcând așa ceva. 

— Te-ai îndoit cumva de asta? Adevărul în acest caz este 
că trecerea noastră în plan eteric nu s-a datorat înaintării prin 
grosimea scoarţei și a mantalei planetei, ci a avut mai mult un 
scop practic, de a face deplasarea foarte eficientă. Această 
ramificație a tunelului și succesiunea distorsiunilor au fost 
precis proiectate și planificate. La origini, când a fost realizată, 
nu știm precis ce se afla dincolo, însă ce există acum te vei 
putea convinge singur. 

Spunând aceasta m-a cuprins cu mâna după umeri și am 
trecut amândoi prin orbul de lumină intensă. 


Dryn 


Traversarea a fost lină, ca un gen de „încetinire” a 
mișcării, iar lumina nu m-a orbit. Când am pășit în cealaltă 
parte am simţit o revenire la ceva „cunoscut”. Ne aflam într-o 
sală destul de mare, ca un semicerc, semănând cu o peșteră 
înaltă, însă destul de bine cizelată. Am apreciat lungimea sălii 
la aproximativ 30-35 de metri. Am privit în spate, dar nu mai 
vedeam lumina intensă, ci doar conturul de formă ovală a unei 
suprafeţe ușor strălucitoare, având reflexe metalice. 

Când m-am reîntors către sală am văzut doi bărbaţi de 
înălțime medie, înaintând hotărâți spre noi. Tenul lor era ușor 
măsliniu și aveau părul negru. Unul dintre ei a ridicat o mână 
cu palma spre în faţă, făcându-ne semn să rămânem pe loc, 
în timp ce părea că asculta cu atenţie ceva. Am observat că în 
dreptul tâmplei drepte avea atașat un dispozitiv mic, de formă 
dreptunghiulară și am bânuit că prin intermediul lui se realizau 


felurite transmisii și comenzi. Bărbatul a părut că a primit un 
anumit ordin și că s-a explicat ceva; a dat o replică scurtă, apoi 
cei doi s-au oprit în faţa noastră, făcându-ne un semn prin care 
să așteptăm. 

Am rămas astfel cam jumătate de minut, așteptând liniștit 
împreună cu Cezar în acel loc. Am profitat de ocazie pentru a 
observa mai bine zona. Părea o fostă peșteră, care fusese 
lărgită în mod artificial. Pereţii din rocă ai muntelui erau într- 
o anumită măsură șlefuiţi, dar cu toate acestea se vedeau 
urmele intervenţiei; nu erau lucioși și nici perfect netezi. Sala 
părea a fi o zonă de trecere și de asemenea de depozitare, 
precum interiorul unui hangar. În partea din spate am văzut 
mai multe lăzi și cutii de dimensiuni mari, puse una peste 
cealaltă, colete și alte obiecte despre care nu puteam spune ce 
reprezintă. Nu am observat însă niciun vehicul. 

Locul era simplu, având chiar un ușor iz spartan. De 
altfel, impresia de zonă cu un anumit specific militar mi-a fost 
întărită și de uniformele celor doi bărbaţi. În afara lor am mai 
observat trei persoane ce purtau același tip de îmbrăcăminte, 
care se mișcau prin sală, realizând diferite acţiuni. Se putea 
observa stilul ușor cazon, mai ales datorită încălțămintei ca 
niște cizme, care erau prinse în zona gleznei cu barete duble. 
Cu toate acestea, hainele păreau confecţionate dintr-un 
material ușor, aveau culoarea bej, cu unele dungi maro închis, 
fără a fi complicate precum uniformele militare din lumea 
noastră. La mijloc, cei doi bărbaţi din faţa noastră purtau o 
centură de culoare neagră, iar în zona pieptului hainele lor ca 
niște tunici aveau mai multe buzunare. Nu am observat totuși 
niciun fel de arme, nici în sală și nici în dotarea celor de acolo. 

L-am întrebat pe Cezar dacă aceasta era procedura 
obișnuită în acel loc, însă chiar înainte ca el să-mi răspundă 
am observat cum din partea stângă, de undeva de după un 
grup mare de lăzi stivuite una peste cealaltă, se apropia un alt 
personaj, care era mai înalt decât cei doi militari. Purta o 
îmbrăcăminte asemănătoare cu o sutană, de culoare gri spre 
alb, prinsă la mijloc cu o centură. Din ţinuta demnă pe care o 
avea și după specificul hainelor, tindeam să cred că este un 
călugăr, probabil un mentor spiritual al locului sau un membru 
marcant în ierarhia spirituală a acelei comunități. Privindu-l, l- 
am recunoscut ca fiind cel ce a apărut pentru câteva secunde 


în imaginea holografică din Sala Proiecţiilor, în urmă cu câteva 
zile. Ştiam deja de la Cezar că numele lui era Dryn. 

Am observat că sutana avea glugă, dar aceasta nu era 
trasă pe cap. Părul lui avea culoarea blond spre alb și era mai 
lung decât la ceilalți doi care se aflau în faţa noastră. Părea a fi 
un bărbat până în cincizeci de ani, cu ochii negri și pielea mai 
albă, însă aceasta nu era de un alb pal, ci avea o tentă vie, 
chiar strălucitoare. În timp ce se apropia, am simţit brusc, 
empatic, blândeţea și înțelepciunea sa. Am fost mirat nu atât 
de natura acestor calităţi, ci de felul clar și direct în care le 
percepeam, mult mai ușor decât în lumea de la suprafaţă. 
Dryn a ajuns în faţa noastră și, după ce înclină ușor capul 
înspre Cezar în semn de bun venit, se întoarse spre mine și îmi 
vorbi, parcă răspunzându-mi la interogaţiile mele interioare: 

— "Toate senzațiile și capacităţile tale sunt într-un anumit 
fel amplificate aici. Frecvența de vibraţie a materiei este puţin 
mai mare decât frecvența materiei fizice de la suprafaţă. Este 
tot materie fizică, dar mai rafinată, care se apropie foarte mult 
de frecvenţa planului pe care voi îl numiţi eteric. Legăturile 
sunt mai ușor de realizat, iar densitatea mai mică. 

Eu îl vedeam și auzeam cum vorbea o limbă pe care nu o 
cunoșteam, deși ea îmi părea a fi oarecum familiară, pentru 
că unele cuvinte se apropiau mult de greaca veche și de 
latină. Dar ceea ce m-a uimit foarte mult a fost faptul că 
înțelegeam perfect tot ceea ce el îmi spunea, chiar dacă nu 
cunoșteam limba respectivă. Cumva, bărbatul îmi transmitea 
înţelesul vorbelor sale în mod telepatic, însă din convenienţă 
pentru mine și pentru a păstra aparențele și natura acelei 
realităţi, folosea totuși limbajul vorbit, deși mi-am dat seama 
că la fel de bine ar fi putut să recurgă doar la transmisia 
telepatică. 

Reflex, am gândit că nu s-a prezentat, dar răspunsul a 
venit prompt din partea lui: 

— Ştii deja cum mă numesc, ai aflat aceasta. 

Avea un mod foarte direct de manifestare și în el simţeam 
prezenţa unei forţe extraordinare a voinţei, care deși nu 
impunea, genera totuși o fermitate blândă, de neocolit. Dryn a 
făcut un gest cu mâna, indicându-ne să mergem către stânga, 
spre un fel de platformă în peretele sălii, unde vedeam o 
construcţie ce părea a fi din sticlă. 


„Liftul” dimensional 


În timp ce ne îndreptam cu toţii spre acel loc, păstram 
încă o anumită stare de confuzie mentală despre modul în care 
înțelegeam sensul limbii vorbite pe care o auzeam, deși nu 
cunoșteam acea limbă. Mă pregăteam să cer câteva lămuriri în 
acest sens, însă Dryn nu epuizase toate surprizele, deoarece 
atunci l-am auzit vorbindu-mi în limba română, aproape fără 
accent: 

— Bine, în acest caz vom comunica direct în limba ta. 
Noi o cunoaștem, ne reprezintă într-un anumit fel. 

Uimit, am dat să răspund, dar tocmai atunci am ajuns pe 
platforma de la capătul pantei pe care am urcat-o. Atenţia mi-a 
fost atrasă de un fel de cabină cu pereţi transparenţi, aparent 
încastrată în stâncă. Semăna cu un lift destul de mare și avea 
latura de intrare rotunjită, ca un semicerc. Când am ajuns în 
dreptul ei, aceasta a culisat și am intrat împreună cu Cezar în 
acel spaţiu, apoi a venit Dryn și la urmă au pătruns și cei doi 
militari. Cabina era destul de largă, măsurând după aprecierea 
mea cam 2,5 metri în lăţime și 2 metri în adâncime și, așa după 
cum mi-am dat seama imediat, nu era realizată din sticlă, ci 
dintr-un alt material perfect transparent, dar probabil că foarte 
rezistenti. 

Ușa s-a închis automat, deși nu am observat niciun tablou 
de comandă, niciun buton și nici vreun alt dispozitiv de la care 
să se acţioneze. Apoi liftul a început să coboare, în primele 
secunde cu o viteză relativ mică, apoi viteza a crescut foarte 
mult, astfel încât nu puteam să mai disting detaliile zonelor 
prin care treceam, ci doar vedeam o derulare foarte rapidă de 
straturi de diferite culori. Singurul zgomot pe care îl 
percepeam era un ușor zumzet sau mai degrabă un foșnet, 
aparent creat de viteza foarte mare de deplasare. Cu toate 
acestea, n-am simţit accelerarea așa de puternic, precum ar 
fi trebuit să fie la acea viteză. 

In mintea mea au apărut spontan mai multe întrebări: în 
primul rând, ce fel de „lift” era acela, care părea că străpunge 
planeta? Exista un puț săpat adânc în interiorul Pământului, 
prin care acel lift circula? Cât de adânc era el și cum a fost 
realizat? Care era tehnologia prin care se asigura înaintarea 


liftului cu acea viteză foarte mare, fără ca frecarea să devină 
critică? Care era sursa de energie care îl propulsa? Ce 
modalitate de „prindere” avea liftul pe culoarul prin care se 
deplasa? 

In timp ce întrebările apăreau în mintea mea, priveam cu 
mare interes prin pereţii transparenţi ai cabinei. Vedeam într-o 
succesiune foarte rapidă straturi de roci în principal, dar de 
două ori am trecut și prin zone ai lavă și am simţit o ușoară 
creștere a temperaturii, însă într-un mod plăcut. Sigur, faptul 
că treceam prin lavă, fără ca aceasta să atingă pereţii liftului 
era o altă problemă, pe care mi-am propus să o descifrez în 
discuţiile ulterioare. Însă impactul radiaţiei pe care acea lavă o 
emitea mi-a plăcut foarte mult, poate datorită culorii intens 
portocalii, care dobândise o strălucire specială când treceam 
cu acea viteză foarte mare prin ea. Căldura pe care lava o 
emana era „altfel” decât cea de la calorifere, sobă sau un foc 
obișnuit. Nu știu de ce, dar cele două faze în care am 
trecut prin straturi de lavă m-au impresionat cel mai mult, 
chiar dacă o astfel de traversare nu a durat, fiecare dintre ele, 
mai mult de câteva secunde. De altfel, călătoria noastră cu 
liftul a durat aproximativ jumătate de minut; abia apucasem să 
mă dezmeticesc, că am simţit decelerarea, însă pe o distanţă 
foarte scurtă și fără efecte neplăcute. Ultima porţiune, cred că 
nu mai mult de un metru și jumătate, a fost parcursă cu 
aceeași viteză, însă lent, întocmai ca în cazul lifturilor din 
lumea noastră înainte de a se opri. 

Apoi ușa a culisat spre stânga, iar noi am ieșit afară din 
cabină. Pentru o clipă am crezut că inima mi se oprește în 
loc de uimire și încântare: ne aflam pe un platou de munte, 
cam la jumătatea înălţimii acelui munte, iar în fața noastră se 
deschidea o vale largă, cu un oraș ce înainta până la ţărmul 
unei mări calme ce se întindea în depărtare. Am fost cuprins de 
o emoție adâncă, nu doar pentru priveliștea pe care o vedeam, 
ci mai ales pentru că știam că ea există în interiorul planetei 
noastre. 


Cavitatea și particularităţile ei 


Oricât aș fi vrut să asociez ceea ce vedeam și simțeam cu 
natura de la suprafața pământului, rămâneau totuși o serie 
întreagă de elemente care apăreau ca fiind stranii și, în plus, 
era acel sentiment inconfundabil ca lucrurile sunt „altfel”, 
vibrația era „altfel”. Aparent, viziunea era comună; și totuși, 
ceea ce vedeam părea „învelit” în ceva particular, aveam 
impresia unui ecosistem foarte evoluat și curat. 

Platforma pe care ne aflam când am pășit afară din lift 
făcea parte din ansamblul stâncos și se vedea că era 
amenajată, însă fără materiale artificiale. De pildă, pe jos 
era nisip amestecat cu pietricele fine, iar laturile stâncoase, de 
o parte și de alta ale intrării în lift erau ușor boltite, dar rocile 
nu fuseseră polizate, ci mai curând păreau cioplite cu grijă. În 
valea care se deschidea în faţa noastră am văzut orașul locuit, 
care de asemenea se întindea în stânga și în dreapta. Privind în 
sus, am văzut un cer înnorat, dar luminos, care avea o culoare 
galben-roșiatică, însă ternă. Lumina nu era strălucitoare și nici 
intensitatea ei nu era mare. 

În depărtare, aproape de orizont și mai ales pe lateral, 
vedeam într-un mod nedeslușit cum cerul parcă se „curbează”, 
dar nu puteam distinge cu claritate unde anume se sfârșește 
marea și unde începe acea atmosferă ciudată. Intregul 
ansamblu îmi crea cumva senzaţia că „se închide” undeva, în 
depărtare. De pildă, vedeam pe margini stâncile cum urmează 
o linie curbă și tind să se închidă spre orizont. Îmi făcusem 
deja impresia că aceea era o cavitate nu prea mare din 
interiorul planetei noastre și începeam să mă întreb cu o 
anumită dezamăgire dacă acela era chiar „interiorul gol” din 
centrul ei, despre care vorbeau „legendele”. 

L-am văzut pe Dryn întorcându-se spre mine și pentru 
prima dată am sesizat un zâmbet fin pe chipul său nobil. Ca și 
până atunci, deși nu rostisem decât în gând acele observaţii și 
concluzii, el îmi răspunse totuși cu voce tare: 


— Nu, nu este interiorul gol din centrul planetei. Acolo vei 
ajunge probabil mai târziu; va fi o călătorie specială. Ce vezi 
aici reprezintă un gol mai mare din interiorul stratului solid al 
planetei. Voi numiţi acest strat din interiorul Pământului, 
manta, dar știința voastră nu îi înțelege bine nici structura, nici 
funcţionarea. După cum vezi, viaţa nu are nicio problemă să 
se dezvolte aici. Nu te afli încă într-un plan superior, nu este 
vorba despre un plan subtil de manifestare. Te afli tot într-o 
lume fizică, însă ea este mai elevată decât cea de la suprafaţă, 
iar frecvenţa ei de vibraţie este foarte apropiată de cea a 
planului pe care îl numiţi eteric. 

— Mai sunt și alte cavităţi de acest gen în interiorul 
mantalei? am îndrăznit eu. 


n DES ni a EI 


Atmosferă cețoasă 
ar 


A Stâncă / rocă 


Vedere generică a orașului Tomassis din interiorul Pământiului 


— Bineînţeles, iar unele dintre ele sunt chiar mai mari 
decât aceasta. Destul de multe sunt locuite și au 
particularităţile lor. Obișnuiește-te mai întâi cu specificul de 
aici, apoi vei afla și alte lucruri. 

Cezar privea tăcut și nu intervenea în discuţie, iar cei 
doi militari stăteau respectuoși într-o parte, așteptând. Din 
felul în care Dryn mi se adresa, am înțeles că prezenţa mea 


acolo fusese discutată în prealabil și intuiam că Cezar 
solicitase acea întâlnire pentru ca eu să am posibilitatea să 
cunosc gradat misterele din interiorul planetei, iar în acest 
demers Dryn și-a asumat rolul unui fel de ghid. Probabil că 
Cezar avea un plan pentru viitor, însă nu mi l-a dezvăluit. 

Din punctul meu de vedere, la fel ca și în celelalte 
experienţe uluitoare pe care le-am trăit în cadrul 
Departamentului Zero, nu puteam decât să fiu profund 
recunoscător pentru acea șansă extraordinară ce mi se oferea. 
Nu exagerez când afirm că, într-o anumită măsură, trăiam din 
nou impresia unui „vis” cât se poate de real și adevărul este că 
în acel caz, în mod special, senzaţia era mult amplificată de 
natura experienţei și a elementelor pe care ea le-a implicat. Mă 
refer mai ales la trecerile repetate dintr-un plan în altul și la 
traversarea distorsiunilor spaţiale, care sunt de natură să 
influenţeze percepţia obișnuită a conștiinței, precum și gradul 
ei de vibraţie. În lipsa unui antrenament adecvat sau a 
obișnuinţei cu frecvențele respective, trecerea prin astfel de 
distorsiuni spaţiale poate conduce în primele faze la un gen de 
„ameţeală dulce” și chiar de ușoară euforie. Gândurile au 
tendinţa să nu mai urmeze făgașul obișnuit, iar conexiunile 
logice sunt uneori stranii. 

Totuși, această condiţie durează până când sistemul 
individual reușește să se „reseteze” și să se acomodeze cu 
solicitările inedite la care a fost supus. El „învaţă” destul de 
repede și, dacă nivelul de conștiință este suficient de evoluat, 
revenirea la normal este destul de rapidă și ușoară. 

Am profitat așadar de răgazul scurt pe care Dryn mi l-a 
oferit pentru a mă acomoda cu noua realitate. Aveam, desigur, 
nenumărate întrebări care mă asaltau, dar am decis să fac o 
triere și organizare a lor, deoarece intuitiv simţeam că nu 
aveam prea mult timp la dispoziţie. Astfel de expediţii nu sunt 
totuși ca un sejur de vacanţă sau un weekend relaxant la 
munte. 

Mi-am dat seama că există două elemente care mă 
intrigau în mod deosebit: „cerul” de deasupra și vegetaţia de 
pe sol. De pildă, nu am văzut niciun soare, în schimb 
atmosfera era formată dintr-o pătură relativ groasă de „nori 
luminoși”. Lumina părea să fie uniformă și nu provenea de la 
„ceva” anume de pe cer, ci era egal distribuită în masa 
compactă de nori, dându-le acestora o culoare ușor portocalie, 


dar nu strălucitoare. Era mai mult ca o radiaţie luminoasă 
difuză și nu ca o sursă dedicată și puternică de lumină. 

De fapt, privind mai bine, mi-am dat seama că termenul de 
„nori” era oarecum impropriu; ceea ce vedeam pe „cer” era 
mai mult ca o ceaţă continuă, ca o masă de ceaţă aflată la o 
anumită înălțime, ce era luminată difuz și uniform. Totuși, acea 
masă compactă de ceaţă nu era statică, ci se vedea că ea 
este animată de anumiţi curenţi atmosferici și chiar puteam să 
observ formaţiuni care se mișcau la partea ei exterioară, având 
slabe reflexii terne. Impresia era că există un fond al ceţii, iar 
peste el sunt niște „nori” care se mișcă sub influenţa curenților 
de înălțime, așa cum și în atmosfera noastră există nori pe 
diferite straturi și la diferite înălţimi. 

Lumina generală din acea cavitate era slabă ca intensitate 
și acela a fost unul dintre primele elemente care mi-a atras 
atenţia, deoarece am crezut că noi am ajuns acolo în prag de 
seară sau dimineaţa devreme. Asociam acea luminozitate cu 
lumina pe care o emite soarele nostru cam la o oră după ce 
răsare, iar cerul este înnorat, ceea ce înseamnă o lumină 
relativ scăzută ca intensitate. : 

Al doilea element care m-a frapat a fost vegetaţia. In 
zonele cu munte, adică în stânga și în dreapta noastră, ea 
lipsea, erau doar stânci și roci fără alte elemente biologice. 
Atmosfera era relativ umedă, dar am remarcat și prezenţa unor 
pale de vânt, mai mult ca o briză ușoară. Am apreciat că 
temperatura din acel spaţiu corespundea unei regiuni 
subtropicale, chiar dacă flora și fauna erau diferite de cele 
specifice unei astfel de zone. Cumva, ecosistemul acelei 
cavităţi interioare asigura un optim adecvat în condiţiile date. 

Vegetaţia începea mai jos, în vale, până la intrarea în oraș, 
dar de asemenea și în interiorul său. Am remarcat imediat 
culoarea plantelor: aceasta era verde, însă un verde spre 
maroniu. Combinat cu lumina crepusculară, culorile păreau 
terne, fără strălucire, dar aceasta nu însemna deloc că plantele 
sau atmosfera nu era plină de viaţă. Energia vitală răzbătea din 
fiecare por al acelei cavităţi și o simțeam ca pe o energie 
curată, pură și profundă. In schimb, culorile nu erau la fel de 
vii precum în lumea noastră și n-am văzut acolo nici o mare 
bogăţie de nuanţe. Chiar și apa mării avea o culoare ternă; nu 
era albastră, ci bătea spre un albastru-petrol, iar în unele 
zone mai îndepărtate, spre orizont, spre cenușiu. 


Tipul de plante care predomină în 'Tomassis 


Vegetaţia nu era luxuriantă și nici înaltă. Mai curând, aș 
putea spune că ea era pitică, asemănându-se cu un jnepeniș. 
Cei mai înalţi copaci erau precum niște arbuști. Am observat 
că plantele se dezvoltau mai mult pe orizontală, având frunze 
mari, late și cărnoase, cu fibre puternice, ceva în genul 
frunzelor de aloe. Probabil că acea particularitate se datora 
necesităţii de a absorbi cât mai multă lumină pentru a realiza 
fotosinteza și de aceea frunzele aveau nevoie de o suprafaţă 
cât mai mare. 

Acele plante, arbuștii, florile, întregul ecosistem de acolo 
induceau o senzaţie de soliditate, un fel de „putere a vieţii”, 
de forță simplă în esenţa ei, dar pură. Pe măsură ce 
minutele treceau, simțeam tot mai clar infuzia unei energii 
binefăcătoare în întreaga mea ființă, așa cum nu mai simţisem 
niciodată până atunci la suprafaţa pământului. Probabil că 
acel fenomen a contribuit mult la echilibrarea structurii mele 
psihomentale și energetice, deoarece m-am simţit foarte 
repede încrezător, cu o mare poftă de viaţă, dar în același 
timp interiorizat și focalizat. Chiar dacă percepeam senzaţia 
de euforie lăuntrică, care se datora probabil abundenței de 
energie vitală din acel mediu, totuși am remarcat că îmi 
controlam în mod natural starea și resimțeam o distribuţie 
internă conștientă a acestei mari energii. Buna dispoziţie 


care a apărut atunci în ființa mea era totuși reţinută și 
canalizată eficient, iar toate facultăţile mele beneficiau de ea. 
Nu eram sigur dacă acest proces era controlat și dirijat de 
Dryn, însă aveam tendinţa să cred că el reprezenta o 
particularitate a locului, ceva inerent acelui spaţiu din 
interiorul Pământului. 

Unul dintre elementele stranii pe care l-am observat a fost 
lipsa animalelor, dar am văzut totuși câteva păsări de talie 
mijlocie, zburând la joasa înălțime. Nu pot afirma cu 
siguranţă dacă în acel loc exista sau nu o faună bogată, dar 
înclin totuși să cred că aceasta era redusă. Specificul 
vegetației și al vieţii acelor oameni pare să nu fi permis 
proliferarea unor specii de animale, cel puţin nu în această 
cavitate din structura internă a planetei. 

Simţindu-mă deja într-o formă deplină și fiind dornic să 
aflu răspunsurile la întrebările pe care le aveam, am vrut să 
aflu sursa luminii din acel loc, pe care nu o puteam 
identifica. Acela a fost unul dintre elementele care m-a frapat 
încă de la început: uniformitatea luminii pe întreg cuprinsul 
„cerului”, care nu era la prea mare înălțime. După estimările 
mele, ceața care îl forma se afla la înălțimea la care sunt 
norii joși de furtună, nu mai mult de două-trei sute de metri. 

— Nu este un soare cum aveţi voi pe cer, care să lumineze 
cu putere, a început să-mi explice Dryn. Aici, lumina provine 
de la radiaţia puternică a stratului masiv de lavă care se află 
deasupra cavităţii noastre. Temperatura și radiaţia luminoasă 
se transmite prin roci, iar echilibrul este asigurat prin 
inteligenţa naturală a viului și a unor forţe care nu aparţin 
planului fizic. Pentru că lumina nu provine de la o sursă izolată, 
ea difuzează uniform în masa norilor. Există un proces aparte 
de interacţiune între radiaţia puternică a lavei, ce străbate 
straturile succesive de rocă și particulele din atmosfera de 
aici, care se ionizează și creează această luminiscenţă de 
crepuscul. 

Am zâmbit în sinea mea, observând „stilul” explicaţiilor lui 
Dryn: clare, concise, directe și foarte precise. Capacităţile lui 
mentale trebuie să fi fost cu adevărat remarcabile. Nu vroiam 
să insist totuși cu astfel de gânduri, știind prea bine că pentru 
el nu era o problemă să le înţeleagă, fie că erau rostite sau nu. 
Mă pregăteam să pun următoarea întrebare când am observat 
ceva foarte interesant. 


În zbor pe deasupra orașului 


Din faţa noastră veneau plutind prin aer patru obiecte pe 
care le-am comparat cu niște mici platforme. Mi-au atras 
atenţia în primul rând prin culoarea lor și prin faptul că 
păreau cam singurele obiecte din ansamblul locului, care 
străluceau într-o anumită măsură. Nu știu cine le „chemase” 
și nu cunosc nici modalitatea lor de „ghidare, însă ele se 
îndreptau spre noi venind dinspre oraș. Bănuiesc că era 
vorba despre un protocol obișnuit atunci când se realiza un 
transport cu liftul special cu care am sosit și noi, iar 
persoanele trebuiau să ajungă în oraș. Ceea ce vedeam 
reprezenta însă un salt care era deja semnificativ prin raport la 
tehnologia lumii de la suprafaţă, întrucât acei locuitori păreau 
că stăpânesc foarte bine tainele antigravitaţiei și aveau de 
asemenea la îndemână dispozitive care funcționau cu această 
tehnologie. 

Am putut să observ mai bine acele obiecte atunci când au 
ajuns chiar în dreptul nostru și s-au oprit, staționând la o 
înălțime de câţiva centimetri deasupra solului. Ele semănau 
foarte mult cu platforma antigravitaţională pe care am văzut-o 
în Camera Ocultă, atunci când am realizat călătoria prin 
tunelul spre Egipt. Aveau o formă ovală și o lungime de 
aproximativ un metru și jumătate pe diametrul mare al elipsei, 
în timp ce diametrul mic măsură aproximativ un metru. Nu am 
remarcat nicio altă parte mobilă sau dispozitiv atașat, în afara 
plăcii în formă de disc ovalizat, din care erau confecţionate. 

Existau însă și deosebiri faţă de platforma din Camera 
Ocultă. Cea mai evidentă dintre acestea era în legătură cu 
materialul de construcţie, care în acest caz era foarte special; 
el părea a fi un metal, dar cu toate acestea dădea impresia de 
ușor străveziu. Am constatat însă că acea senzaţie se datora 
mai mult culorii foarte interesante, care era o combinaţie între 
galben auriu și argintiu, însă galbenul auriu avea de 
asemenea o nuanţă roșietică. Specificul acelui material și 
culoarea lui crea o senzaţie vizuală stranie, ca și cum 
vederea putea să pătrundă superficial în primul strat al 
metalului, dar în realitate aceasta nu se petrecea, ci era mai 


mult o iluzie optică provocată de caracteristicile acelui 
material. 

Am urcat pe platforma din dreptul meu, iar Dryn a urcat în 
spatele meu pe aceeași platformă. Cezar și cei doi militari au 
urcat fiecare pe câte o platformă separată. Probabil Dryn a 
vrut să se asigure că nu vor fi probleme cu mine la acea primă 
experienţă de zbor cu un astfel de dispozitiv antigravitaţional. 
Mărturisesc că în primele momente am avut o ușoară 
strângere de inimă, atunci când am urcat pe platforma 
respectivă, dar am remarcat imediat că ea era foarte stabilă și, 
în plus, oferea un spaţiu suficient pentru a mă simţi într-o 
relativă siguranţă. M-am gândit că în cel mai rău caz mă 
puteam așeza pe suprafaţa ei pentru a-mi păstra echilibrul sau 
pentru a mă simţi în siguranţă, dar s-a dovedit că nu a trebuit 
să recurg la așa ceva. 

Imediat după ce am urcat cu toţii pe acele platforme 
antigravitaționale de transport, ele s-au pus în mișcare, perfect 
silențioase, zburând prin aer cu o viteză pe care am apreciat-o 
cam la 30-40 km/h. O dată ce trâiești acea senzaţie a 
„Zborului” liber, nu o mai poţi uita. O senzaţie de libertate și 
deschidere, de ușurință și chiar de fericire, încât mi-am dorit 
atunci să mă plimb cu acea platformă mult timp pe 
deasupra orașului, dar am simţit imediat răspunsul - de 
această dată telepatic - din partea lui Dryn, ca o justificare 
pentru care nu puteam să fac aceasta. 

Zburam spre oraș la o înălțime de câteva zeci de metri 
deasupra solului și am parcurs distanța în mai puţin de zece 
minute. Nu simţeam nicio senzaţie de pierdere a echilibrului, 
nu ameţeam, iar curentul de aer nu deranja deloc la acea 
viteză. Poate că eram ajutat în acest fel de prezenţa lui Dryn, 
poate materialul din care era alcătuită platforma 
antigravitațională avea unele proprietăţi speciale de natură 
psiho-mentală, cert e faptul că întreaga mea ființă era 
cuprinsă de o mare bucurie și emoție pozitivă, care îmi 
amplifica afectivitatea și dorinţa de a o împărtăși și altora. 

Priveam de la înălțime orașul ce se apropia și am remarcat 
străzile sale, o piaţă mare, oamenii, activitatea normală pe 
care o știam. Nu era o metropolă și nici măcar un oraș mai 
mare, iar cele mai înalte clădiri nu aveau mai mult de două 
etaje. Formele lor erau diferite, însă am observat că 
predominau cele de pătrat. 


Culoarea care domina era albul sau albul amestecat cu bej 
ori cu gri, precum și albastrul și nuanțele sale. În general 
vorbind, nu existau culori „stridente” sau strălucitoare. Exista 
o anumită asemănare cu construcțiile din unele insule grecești, 
cu acele case albe în linii simple, drepte, în general 
paralelipipedice. Simţeam însă din modul de aranjare a lor, din 
dispoziţia și formele lor, din atmosfera generală pe care o 
degaja acea comunitate, un gen de stabilitate și de echilibru, o 
încredere foarte mare și o mulțumire calmă care se transmitea 
ca o undă informaţională prețioasă. 


Scurta istorie 


În timp ce simţeam și luam în acest fel „pulsul” orașului, 
mi-a venit un gând asupra căruia nu insistasem până atunci. 
M-am întrebat, meditativ, de când exista acea comunitate 
acolo, ce anume reprezenta ea și cum au ajuns acei oameni în 
acel loc din interiorul planetei. Mintea mea începuse deja să 
creeze niște imagini cu șiruri de oameni înaintând prin culoare 
ascunse în scoarța pământului, cu torţe aprinse, ca într-un 
exod sau ca o căutare disperată, când șirul gândurilor mi-a 
fost întrerupt de răspunsul lui Dryn: 

— Ar fi fost prea dificil să procedeze în acest fel. Nu poţi 
călători prin scoarța pământului ca printr-o gură nesfârșită de 
metrou. Noi am beneficiat de anumite „scurtături”, la fel cum 
ai călătorit și tu. Suntem aici de mii de ani, avem o istorie 
foarte veche și bogată. Totul este documentat. Istoricii și 
oamenii voștri de știință ar avea mari surprize dacă ar 
cunoaște documentele din arhivele noastre. 

— Dar de ce neapărat cei din România? am întrebat eu, 
puţin mirat. 

Până în acel moment aveam în minte ideea generală că 
acel oraș se afla undeva în interiorul planetei, într-o zonă 
oarecare a ei, asociind deplasarea cu expediţia pe care am 
făcut-o prin primul tunel, spre Egipt. 

— Unde crezi tu că este plasat acest oraș pe care îl vezi, 
raportat la suprafaţa planetei? m-a întrebat Dryn. 

— Nu știu, am răspuns ezitant. Probabil spre ecuator... 


Nu aveam nicio bază pentru presupunerea mea, însă 
aceea era ideea pe care am avut-o de la început, când am pășit 
afară din lift. 

— Nu. De fapt, ești destul de aproape de casă, dacă putem 
vorbi așa despre cele câteva sute de kilometri în adâncime, 
care te despart de ea. Cavitatea se află sub teritoriul ţării, mai 
precis ea corespunde aproximativ locului în care era vechiul 
Tomis. 

Asta era o nouă surpriză, una minunată. Rapid, am făcut o 
posibilă corelaţie cu numele așezării, pe care îl menţionase 
Cezar. 

— Tomassis are legătură cu vechea așezare de la 
suprafaţă? 

Dryn a aprobat din cap. 

— Da, corespunde oarecum pe linie verticală, în interiorul 
Pământului, cu orașul din vechime, de la suprafaţă. Însă 
cavitatea a fost populată din timpuri chiar mai vechi, când 
Tomis nu exista. Suntem descendenţii direcţi și puri ai 
vechilor daci. Într-un fel, poţi spune că suntem „strămoșii” tăi. 
Oamenii pe care îi vezi aici, în oraș, provin în linie directă 
din dacii de acum 2500-3500 de ani. 

Am privit câteva secunde spre masa de ceaţă și nori de 
deasupra, gândindu-mă că mai sus cu câteva sute de kilometri 
din punctul în care mă aflam aș fi putut nimeri în zona 
teatrului sau a pieţii din Constanţa de azi (Orașul actual 
Constanţa s-a dezvoltat pe locul vechiului port Tomis de la 
Marea Neagră, care era o așezare dacică în timpul Imperiului 
Roman -n. ed.). Distanţa în timp era însă enormă, iar după câte 
am înţeles rădăcinile acelei așezări din interiorul Pământului 
erau chiar mai adânci în negurile timpului. 

— Secretul pătrunderii în acest loc a fost cunoscut de unii 
călugări iniţiaţi în perioada războaielor dintre romani și daci 
(Acestea s-au desfășurat între anii 101-102 și 105-106 d.Hr. - 
n. ed.). Înaintea lor, această cavitate interioară era vizitată 
doar de către marii preoţi sacerdoţi din vremurile de demult, 
care slujeau într-o zonă din apropierea Tomisului. Încă mai 
există ruinele unei cetăţi extrem de vechi din acele vremuri 
(Probabil autorul se referă la cetatea Histria - n. ed.). Pe atunci 
fiinţele care locuiau aici erau în număr foarte mic și proveneau 
din așa numita Prima Lume, care a urmat unui mare 
cataclism de la suprafaţa planetei (O variantă posibilă este 


scufundarea finală a Atlantidei, pe care specialiștii o datează 
în jurul lui 11 500î.Hr. - n.ed.). 

Zona de trecere către planul eteric 


Corespondenţa orașului Tomassis cu suprafaţa şi alte elemente structurale din in- 
teriorul Pământului, care sunt în legătură cu acesta 


— Însă chiar și înaintea lor, acest spaţiu a fost locuit de 
alte fiinţe care nu proveneau din lumea de la suprafaţă, dar 
erau foarte evoluate. Până atunci, condiţiile atmosferei din 
această cavitate erau diferite de cele de acum și nu puteau fi 
prielnice ființelor umane, însă cam în acea perioadă au avut 
loc anumite transformări în această zonă a interiorului 
planetei, iar asta a condus la anumite schimbări în compoziția 
atmosferei. Caracteristicile ei nu mai puteau asigura traiul 
acelor fiinţe speciale. La un moment dat ele au părăsit această 
zonă și, de fapt, planeta însăși. Noul ecosistem s-a format 


rapid și el a devenit accesibil fiinţelor de la suprafaţă. A 
început treptat „colonizarea” lui, așa după cum ţi-am spus, 
însă numărul oamenilor care au avut acces a fost 
întotdeauna mic. 

— Văd acum o întreagă civilizaţie aici, am spus, curios să 
aflu cum s-a ajuns la această situaţie. 

— Am fost nevoiţi să facem asta, o dată cu pierderea 
războiului și intrarea romanilor pe teritoriul Daciei. Există și 
alte orașe sub teritoriul ţării, care au fost populate atunci în 
același fel. Chiar dacă modalitatea de pătrundere aici era 
foarte secretă și ezoterică, în acele condiţii speciale sacerdoţii 
au decis ca o parte dintre daci să aibă acces în acest loc și să- 
și continue viața după aceleași valori ca și până atunci. Au 
considerat că acestea erau prea importante și valoroase pentru 
a fi uitate. In timp, numărul locuitorilor a crescut. 

— Ce populaţie există acum? 

— Cam două sute de mii de locuitori. Genetic vorbind, nu 
există nicio deosebire între dacii de acum două mii de ani și 
oamenii pe care îi vezi acum pe străzi. A fost un act de 
retragere și prezervare, iar cu acea ocazie s-au închis multe 
porţi de comunicare cu exteriorul. Evoluţia, însă, și-a urmat 
cursul sub toate aspectele. 


Oameni, acțiuni și alte elemente 
distinctive ale orașului lomassis 


Am vrut să întreb despre nivelul tehnologic, dar am 
observat că platforma începea să coboare spre sol, 
îndreptându-se spre țărmul mării. Pe măsură ce înălțimea se 
micșora, am putut vedea mult mai bine structura orașului, 
foarte asemănătoare cu ceea ce vedem în zilele noastre: străzi, 
intersecţii, populaţie cu diverse treburi, un anumit gen de 
forfotă, dar nu agitaţie, ci mai curând focalizare. Cred că 
acelei populaţii i se putea aplica foarte bine celebrul dicton: 
festina lente (Grăbește-te încet, în limba latină -n. ed.). Nu am 
observat însă niciun fel de vehicul, cel puţin din „evaluarea” 
aeriană pe care am făcut-o. Toţi oamenii, bărbaţi sau femei, se 
deplasau mergând pe jos. 


Părea să fie o societate neobișnuită din punctul nostru de 
vedere. De exemplu, nu am văzut nimic industrial, nicio 
fabrică, niciun coș din care să iasă fum, niciun atelier. Probabil 
aveau zone dedicate studiului și cercetării tehnologice, iar 
manufacturarea și producţia se realizau în altă parte; sau 
pur și simplu au ajuns la un nivel superior, care nu mai 
implica dispozitivele greoaie și complexe, mecanice, pe care 
noi le folosim și nici combustibilii convenţionali. Platformele 
antigravitaţionale erau un bun exemplu. 

În general vorbind, impresia pe care mi-a lăsat-o orașul 
era aceea că mă aflam în Grecia Antică. Vedeam în mare 
parte clădiri, construcții și un stil foarte asemănător cu ceea 
ce știam din ilustraţii, din cărţi și din articole, dar el era 
integrat cu sisteme și dispozitive foarte modeme. Această stare 
oarecum paradoxală se observa atât din aspectul orașului, cât 
și din comportamentul oamenilor. De pildă, străzile nu erau 
largi și niciuna nu era „asfaltată”, ci toate erau pietruite. Este 
drept că pietruirea lor era perfectă, dar era vorba de pavaj cu 
piatră, nu de asfalt sau alt material sintetic. Nu existau clădiri 
din „beton și sticlă”, nu vedeau sclipind contururi nichelate, nu 
existau zgârie-nori, nici noduri complexe de autostrăzi sau 
intersecţii. Totul era însă așezat, realizat cu inteligenţă, avea o 
simplitate inerentă și un anumit gen de eleganţă, ducând 
oarecum spre stilul și zona antică. 

Am depășit ultimele construcții și ne-am îndreptat în zbor 
la mică înălțime spre ţărmul de nisip al mării, venind din 
partea dreaptă. Platformele s-au apropiat până foarte aproape 
de sol și s-au oprit. Nici la venirea lor și nici acum, la aterizare, 
nu am înţeles cine sau cum le comanda, dar nu am mai 
întrebat. M-am gândit că era probabil un program prestabilit, 
că platformele respectau un fel de puncte-terminus de venire și 
de plecare, dar îmi venea greu să cred că, cu o asemenea 
tehnologie, locuitorii acelui loc ar fi fost constrânși de niște 
puncte fixe de deplasare. 

Am pășit pe nisipul acelei plaje. Era fin, curat, de culoare 
galbenă. Valurile nu erau înalte și mai târziu am aflat că acolo 
niciodată nu sunt furtuni, vijelii sau alte manifestări stihinice, 
care apar de obicei la suprafaţa planetei. Apa mării este mereu 
liniștită, așa cum o vedeam atunci. În apropierea mea, pe plajă, 
erau câteva stânci mici, printre care creștea vegetaţie. 


Din direcţia orașului am observat venind spre noi un grup 
de trei persoane, un bărbat și două femei, care păreau să știe 
de prezenţa noastră acolo. Puteam să le observ 
comportamentul, atitudinea, mersul foarte relaxat, starea de 
spirit echilibrată, dar de asemenea și dispozitivele tehnologice 
pe care le purtau. Fiecare dintre cele trei persoane aveau în 
dreptul tâmplei drepte câte un obiect mic de formă 
triunghiulară, care era cumva atașat craniului, deoarece nu am 
văzut alte elemente care să-l susțină. Bărbatul avea o cămașă 
de culoare verzui, desfăcută la gât și puţin în dreptul 
pieptului, care nu se încheia cu nasturi, ci avea un fel de 
bandă verticală care părea că se „lipește”. Pe reverul acelei 
bluze am observat de asemenea un mic dispozitiv, care avea 
două linii luminoase, una albastră și una verde, ce se 
aprindeau intermitent, având lungimi diferite. Purta pantaloni 
de aceeași culoare cu bluza, dar o nuanţă mai închisă, iar în 
picioare avea niște încălțări maro, ce semănau cu mocasinii. 
Totul crea impresia de perfect, nu vedeam nimic dizarmonios 
sau care nu s-ar fi potrivit la el. 

Judecând după anumite aspecte tehnologice, pe care le-am 
menționat, logic ar fi fost ca îmbrăcămintea lor să fie într-un 
gen futurist, asemănătoare combinezoanelor speciale sau o 
altă „modă a viitorului”. Și totuși, hainele lor arătau un port 
simplu, convenţional, dar acordând atenţie detaliului. Dacă ar 
fi să fac o descriere sintetică a ceea ce vedeam în Tomassis și 
la locuitorii lui, aș spune că era imaginea a ceva ce pare vechi, 
dar care este făcut cu lucruri noi. Toate aceste aspecte creau o 
ușoară senzaţie de anacronism, dar aceasta nu era totuși 
deranjantă. 

Vestimentaţia celor trei avea bun gust și implica de 
asemenea o cunoaștere a proporţiilor, chiar o eleganţă a 
detaliului. Femeile purtau un fel de ie și aveau părul lung, 
brunet. La una dintre ele am observat cum acesta era legat cu 
două șuviţe frumos împletite, iar în plus el era ornamentat cu 
două lânţișoare fine, unul din aur, iar celălalt dintr-un 
material de culoare roșie. 

Cei trei au ajuns lângă noi, au înclinat ușor capul salutând, 
iar Dryn a început să vorbească cu ei în limba necunoscută, pe 
care am auzit-o și atunci când l-am întâlnit în zona de trecere. 
De data aceasta, însă, nu mai înţelegeam sensul cuvintelor, dar 


am remarcat că acestea aveau adeseori terminația în „es” sau 
„isos”, semănând cu ceea ce noi știm a fi greaca veche. 

Intre timp, Cezar mi-a spus că va trebui să discute cu Dryn 
și cu alţi reprezentanţi unele aspecte de colaborare, iar asta 
însemna că va trebui să se deplaseze într-un alt loc din oraș. 
Mi-a spus să nu-mi fac griji, că va reveni în scurt timp. El 
considera acea întâlnire ca fiind importantă, deoarece 
deschidea anumite posibilităţi de colaborare tehnologică. Din 
cele ce am aflat mai târziu, atunci Dryn a oferit, in calitate de 
înalt reprezentant al civilizaţiei din 'Tomassis, o parte din 
documentaţia despre tehnologia antigravitaţională. Se pare că 
„problema” în această direcţie nu era neapărat de natură 
conceptuală, ci ţinea mai ales de materialul sau aliajul care 
trebuia folosit. 

Apoi Dryn s-a întors spre Cezar și i-a făcut un semncao 
invitaţie, au urcat pe una dintre platforme și aceasta s-a 
înălțat în zbor spre oraș. În urma lor, pe a doua platformă au 
urcat bărbatul și una dintre femeile care făceau parte din 
grup, cea care avea părul frumos împodobit cu acele lănţișoare 
din metale preţioase. Platforma lor urma îndeaproape aceeași 
direcţie de zbor spre o altă zonă a orașului, care după câte mi- 
am dat seama era centrală. 


„Femeia de 30 de ani” 


Am rămas singur, oarecum stingher, cu cea de a doua 
femeie din grup. Cei doi militari stăteau la o anumită distanţă 
de noi, spre marginea apei, vorbind încet între ei. Neștiind 
prea bine cum ar trebui să procedez atunci, am privit 
întrebător spre acea femeie, care nu părea să aibă mai mult de 
treizeci de ani. Brunetă, cu ochii mari și trăsături delicate, 
avea corpul foarte suplu, chiar atletic, de unde am dedus că 
ocupa, probabil, o funcţie de protecţie și pază. Bluza ușoară 
pe care o purta nu avea mâneci, iar în partea de sus a braţului 
drept avea înfășurată o brățară în formă de spirală, ce era 
făcută dintr-un material de culoare roșiatică. Sprâncenele 
negre erau foarte bine conturate și se apropiau, ceea ce îi 
dădea un aer foarte hotărât și în același timp o forţă 
specifică. Părul, strâns la tâmple și pe cap, era prins la spate 


într-o coadă lungă. La urechi purta o pereche de cercei lungi, 
eleganţi și foarte rafinat lucraţi, iar la tâmpla dreaptă am 
observat acel mic dispozitiv atașat, ca în cazul celor doi 
militari, care la ea avea însă o formă triunghiulară. 

___ Așteptam oarecum să se prezintă, dar ea nu a făcut asta. 
In schimb mi-a vorbit în limba română, cu același ușor accent 
straniu pe care l-am remarcat și la Dryn: 

— Putem face câţiva pași până se întorc ei. 

Am acceptat și am început să pășim rar prin nisipul de 
pe plajă, cumva paralel cu ţărmul apei. Eram puţin contrariat 
de situaţie, neștiind prea bine cum să procedez și ce să spun. 
Fata se purta însă foarte natural și a început să-mi explice 
faptul că la anumite intervale de timp, unii dintre ei 
călătoresc la suprafaţă cu diferite misiuni. Din felul în care 
se desfășura discuţia mi-am dat seama că nu era telepată, 
precum Dryn și atunci am devenit și eu mai relaxat. Am 
întrebat-o dacă ea a fost vreodată la suprafața Pământului și 
mi-a răspuns că este bine familiarizată cu regiunile ţării 
noastre, dar și cu cele din alte ţări. 

— Ultima dată am rămas trei ani în nordul Scoției. Există 
un ciclu bine stabilit al misiunilor, iar rândul meu vine o dată 
la 10-15 ani. Ilocmai mă pregătesc pentru o nouă plecare. 

Ceva nu se lega. l-am spus că îi apreciez vârsta tânără, dar 
că nu înţeleg cum putea să aibă misiuni în ţări străine în 
perioada adolescenţei. 

— La noi înzestrarea energetică este diferită, iar durata 
de viață mai mare, mi-a răspuns ea. Spui că îmi apreciezi 
vârsta la 30 de ani, dar în realitate am 54. 

Am fost profund uimit, dar nu mi-am arătat prea mult 
surpriza. Eu însumi percepeam acea infuzie de energie 
specială, care mă făcea să mă simt profund revigorat și plin de 
voie bună. Am schimbat subiectul, deoarece am intuit că nu 
dorea să-mi ofere mai multe informaţii în legătură cu ceea ce 
făceau ei la suprafața Pământului în timpul misiunilor. 


Tradiţie, organizarea societăţii, evoluţie 


— Nu am văzut până acum copii în oraș, ci doar în 
depărtare, pe țărm... am spus eu, curios să cunosc amănunte. 
Este un loc anume pentru ei? 

— Condiţiile de aici impun doar un anumit număr de 
locuitori, astfel încât viaţa să fie echilibrată. Suntem atenţi la 
acest aspect. Însă marea majoritate a copiilor din rândul 
nostru sunt născuţi la suprafaţă. Ei sunt aduși în orașul nostru 
atunci când au împlinit vârsta de 3 ani. Cei care se nasc aici 
sunt mai speciali. 

Am ridicat sprâncenele, sincer mirat, întrebând care este 
motivul. Femeia mi-a explicat cu un aer serios și calm: 

— La naștere, copilul trebuie să beneficieze de influenţele 
astrale. Este foarte important să se realizeze un contact 
energetic între structura lui și influențele energetice care 
provin de la astre. Aceasta e ca un fel de amprentă necesară 
pentru existenţa lui și tot ceea ce urmează este sub semnul 
acelei influenţe. Știința voastră încă nu înţelege aceste 
aspecte. Insă cei care se nasc aici au trecut peste necesitatea 
unei influenţe astrologice datorită transformării lor spirituale. 
O astfel de fiinţă este Dryn. 

— Bine, și de unde știți cine trebuie să se nască la 
suprafaţă și cine să se nască aici? am întrebat contrariat. 

Fata a zâmbit și mi-a explicat că asta este stabilit de 
înțelepţii acelei comunităţi, ceea ce m-a uimit într-o primă fază. 
Aveam impresia că vedeam un film documentar despre 
societăţile arhaice și mintea mea deja începea să privească 
neîncrezătoare ceea ce aflam. Probabil că femeia a simţit 
„Cclătinarea” mea și mi-a spus: 

— In toată istoria noastră de mii de ani, nu a existat nici 
măcar un singur caz în care înţelepţii să nu aibă dreptate. 
Totul s-a adeverit exact după cum au spus. Voi, la 
suprafaţă, aveţi însă tendința să consideraţi aproape totul ca 
un produs al tehnologiei și materiei. Din această cauză daţi 
greș adeseori, iar concepţia pe care o aveţi despre univers 
nu vă permite să înţelegeţi mai nimic din misterele lui. 

Am fost nevoit să-i dau dreptate, dar speram într-o evoluţie 
accelerată, care putea fi ajutată de o comunicare adecvată 
între omenire și societatea lor. Am înţeles însă repede că 
lucrurile erau foarte complicate în această privinţă așa că am 
abandonat subiectul pentru care oricum nu aveam acreditare. 


Am profitat de oportunitatea care mi se oferea și am 
întrebat: 

— Voi aţi progresat aici singuri, într-un sistem închis, în 
ultimii 2000 de ani? 

— Nu este un sistem închis, mi-a replicat femeia. Există 
legături, conexiuni, atât la suprafaţa, cât și în interiorul 
Pământului. Nu suntem singurii de aici. Dar avem și avantajul 
unor materiale speciale, care nu pot fi găsite la suprafaţă și 
nici extrase din minele voastre. Apoi, este o cunoaștere 
specială, transmisă de foarte demult. 

— Dryn mi-a spus că sunteţi urmași ai dacilor. 

Ea a încuviinţat cu un gest nobil și hotărât. 

— Suntem descendenţii lor direcţi, dar pe o spirală 
evoluată. Totul e ca o copie în oglindă. La fel ca și orașul 
nostru: voi aveţi Tomisul de la suprafaţă și marea voastră, 
noi avem lomassis aici, jos, și marea noastră. Spiritul 
străbunilor și al Imperiului s-a păstrat. 

Nu eram sigur la ce Imperiu se referea, dar bănuiam că 
era vorba despre cel tracic din timpul lui Burebista, nu despre 
cel roman, pentru că atunci n-ar fi avut sens ceea ce a spus. 
Dar, ca să fiu sigur, am întrebat. 

— Este Imperiul cel vechi, iar noi avem totul documentat: 
tăblițe, foi de metal și alte obiecte, chiar de atunci și încă de 
dinainte. lar apoi, minuţios, avem de asemenea dovezi cu ceea 
ce a urmat. Totul este documentat și arhivat. Avem o întreaga 
istorie de mii de ani. Noi nu am făcut decât să continuăm 
existența poporului, dar în acest loc, în interiorul planetei. 
Organizarea noastră este însă aceeași ca în vremurile de 
demult. 

— La ce organizare te referi? 

— La sistemul de conducere, la felul în care se iau 
deciziile. Avem o ierarhie, dar conceptul este același ca cel al 
străbunilor. Este fără greș. 

Nu puteam să o contrazic, din moment ce aveam dovada 
chiar în faţa ochilor: un oraș mare în interiorul planetei, care 
era perfect funcţional, avansat tehnologic, în care domnea 
pacea și liniștea, care emana bun simţ și înţelepciune. 
Locuitorii lui erau frumoși, calmi, relaxaţi, inteligenţi. Era 
imposibil să nu compar ceea ce vedeam cu realitatea tristă a 
zilelor noastre, cu societatea așa-zis „avansată” ideologic în 
care trăim și cu „democraţia” prostească a sistemului politic 


existent, atât de complicat, inutil și creator de nesfârșite 
conflicte și probleme. Dacă un astfel de sistem politic și de 
guvernare, cu sutele de legi ce îl cuprind, ar fi fost cu adevărat 
valoros și eficient, atunci cum se explică zbaterea continuă a 
societăţii actuale în nemulțumire, în tot felul de probleme și 
scurtcircuite ale lanţului decizional, care abundă peste tot în 
lume? lar dacă vezi că ceva șchioapătă în mod evident, nu ar fi 
normal să vrei să-l modifici? Din nefericire, lanţul 
dependenţelor și obligaţiilor interstatale, în special de natură 
economică și financiară este atât de dur și de manipulator, 
încât devine foarte greu să poţi să faci o astfel de schimbare 
majoră, chiar și atunci când ea apare ca fiind perfect raţională 
și de bun simţ. 

Femeia mi-a explicat că sistemul lor de conducere se 
bazează pe „principiul înțelepciunii”: cel care este cel mai 
înțelept, conduce orașul. Am întrebat despre modalitatea în 
care locuitorii își dau seama că cineva anume este cel mai 
înțelept. Ea mi-a spus că, în general vorbind, acesta face parte 
din așa-numitul „grup al înţelepţilor”, care de obicei sunt cei 
în vârstă. Este acel „sfat al bătrânilor”, cunoscut din vechime 
în tradiţia noastră, dar și în altele, iar ei se pare că au 
menţinut strict această tradiţie, cu rezultate remarcabile. Mi-a 
explicat mai apoi că, după înţelept vin Administratorii, un fel 
de miniștri în sistemul nostru de organizare. Fiecare dintre 
aceștia are în subordine câte o regiune, însă prin aceasta nu 
se înțelegea o regiune spaţială, ci un domeniu de activitate: 
unul se ocupă de construcţii, altul de știință, altul de cercetare 
și așa mai departe. Sistemul este gândit și aplicat astfel încât 
fiecare dintre acești Administratori își iau oameni în subordine, 
în funcţie de ceea ce au nevoie să realizeze. 

— Avem, bineînţeles, și un sistem de apărare, care este 
foarte eficient, mi-a mai spus femeia. Există o Gardă 
Specială și un Grup de Analiză. Cei din Gardă sunt luptătorii, 
care sunt bine antrenați și au la dispoziţie o tehnologie 
avansată. Cei din Grup sunt, prin comparaţie, analiștii din 
lumea voastră. Ei monitorizează sistemele de comunicare cu 
suprafaţa, căile de acces, blocajul acestora pe care noi l-am 
instituit cu mult timp în urmă, eventualele intruziuni sau 
planuri de atac din partea liderilor voștri. Din fericire, foarte 
puţin știu sau cred în existenţa noastră aici, iar asta este mai 
ales datorită handicapului major pe care îl aveţi în ceea ce 


privește știința. Oamenii voștri de știință nu înţeleg realitatea 
așa cum trebuie. 

— Da, prea mult orgoliu și aroganţă..., am spus eu în 
barbă, mai mult pentru mine, repetând de fapt cuvintele 
doctorului Xien. 

După aceea am vrut să mai îndulcesc puţin „pastila amară”: 

— Avem totuși și noi o tehnologie destul de avansată... 

— Baza tehnologiei noastre este complet diferită de a 
voastră, a spus femeia. Concepţia ei este paralelă cu ceea ce 
cunoașteţi voi, cel puţin până în momentul de faţă. Probabil 
este nevoie mai întâi să realizați unde vă blocaţi, iar mai apoi 
să căutaţi mai departe. Noi suntem dispuși să vă ajutăm și să 
răspundem apelurilor voastre, dar acest lucru trebuie făcut cu 
mare atenţie, pentru că în ideea voastră despre existenţă s-a 
strecurat ceva periculos în ultimele câteva sute de ani. 

Am dedus implicit că era vorba despre contactele 
diplomatice inițiate de Cezar și generalul Obadea cu 
civilizația din Tomassis și m-am gândit că exista o mare 
probabilitate ca întâlnirea pe care Cezar o avea atunci, să 
fie o etapă în aceste discuţii și negocieri. Nu aveam însă în 
acel moment nicio informaţie în plus și înțelegeam că astfel 
de lucruri sunt foarte sensibile și nu pot fi discutate în orice 
condiţii. 

Femeia tăcu pentru o clipă și își atinse ușor cu mâna 
dispozitivul de la tâmplă. Am privit în spate și am remarcat 
cum una dintre platforme se apropia de noi, iar în spatele 
ei, pe o altă platforma, veneau cei doi militari. S-au oprit 
pentru câteva clipe în dreptul femeii, care le-a adresat câteva 
cuvinte în limba lor plăcută, după care aceștia s-au înclinat 
respectuos și au plecat mai departe. Am înţeles atunci că 
femeia avea un anumit rang ierarhic și chiar că era 
superiorul celor doi. Ea se întoarse către mine și îmi spuse: 

— Nu suntem singurii care ne-am construit în acest fel 
traiul. Există mai multe așezări urbane sub teritoriul ţării 
voastre de azi, la diferite adâncimi. Atunci când a fost 
„exodul”, ne-am retras mulţi din toate regiunile teritoriului de 
la suprafaţă, și am venit în astfel de locuri secrete din 
interiorul planetei. 

— Constat că aproape nimeni de la suprafaţă nu știe de 
existenţa voastră. Nu aveţi legături cu ei. 


— Înainte de războaie, exista o legătură între interior și 
exterior. Cavităţile și căile de acces spre ele erau cunoscute de 
mai mulţi oameni. Era un alt nivel de gândire și de acţiune. 
După venirea romanilor am fost nevoiţi să ne retragem și să 
închidem aceste căi de acces. Am blocat intrările spre orașele 
din interiorul Pământului, dar de asemenea am depozitat aici și 
foarte multe dovezi, scrieri și documente care nu sunt 
cunoscute, mai ales din acea perioadă, de după cucerire. Doar 
o mică proporţie din cele ce știți voi ca fiind istoria de atunci, 
este adevărată. Cea mai mare parte este însă necunoscută. Pur 
și simplu nu știți cum s-au întâmplat lucrurile cu adevărat. 
Când va veni timpul, toate dovezile pe care noi le deţinem vor 
fi făcute cunoscute. 

Vedere laterală 


Vedere de sus și vedere laterală a orașului Tomassis, cu 
menţionarea principalelor elemente 


Zburam deja amândoi pe platformă spre oraș, mai bine zis 
câtre o margine a sa, unde am observat o zonă ce putea fi 
asimilată cu o gară, având mai multe guri de tunel ce intrau în 
munte. La două dintre ele, aproape de intrare, am văzut niște 
vehicule în sustentaţie. Nu existau șine sau alte dispozitive de 
ghidare. 

Am coborât încet pe sol, care de această dată era bine 
șlefuit în piatră. Cei doi militari ne așteptau în dreptul unuia 
dintre vehicule. M-am uitat întrebător la însoţitoarea mea, care 
m-a invitat să merg către acel vehicul. Am înţeles că urma să 
călătorim și, nerăbdător, m-am grăbit spre locul indicat. 


Cap. 4 - APELLOS, ORAȘUL 
DE „CRISIAL” 


Ne-am apropiat de acel vehicul, care spre deosebire de 
linia în general simplă și aparent veche ce caracteriza formele 
în acea comunitate, era foarte modern, o adevărată bijuterie 
tehnologică. La o primă vedere semăna cu celebrele trenuri 
japoneze Shinkansen, însă forma sa capsulară și construcţia 
ceva mai complexă îl deosebea de acestea. 

Femeia mi-a explicat că vehiculul era un fel de 
„navetă” ce făcea legătura între orașele din interiorul 
Pământului, ce corespundeau teritoriului aproximativ al ţării 
noastre. Nu mi-a spus însă dacă aceasta era valabil și pentru 
alte așezări din interiorul planetei, situate la distanţe sau 
adâncimi mult mai mari de locul în care ne aflam noi atunci. 
Logic era că, dacă astfel de orașe sunt răspândite într-o 
anumită regiune, atunci ele ar trebui să existe și în alte zone 
ale planetei. 


O tehnologie avansata 


Staţia de plecare se asemăna foarte mult cu cea în care 
am sosit cu „liftul“; avea o formă semicirculară, ca un evantai, 


fiind străjuită de peretele vertical al muntelui. Capsula plutea 
cam la 10-15 cm înălţime deasupra solului, ca urmare a unui 
efect antigravitaţional. 

Vehiculul mi-a trezit în mod deosebit interesul și tocmai de 
aceea l-am analizat cu atenţie. Global, semăna cu o elipsă, dar 
la capete avea anumite linii de formă particulare. Am apreciat 
că lungimea lui era de 7-8 metri, iar înălțimea de aproximativ 
3 metri. Era compact, masiv, perfect finisat și impunea chiar o 
anumită forţă datorită formei sale aerodinamice. Era 
construit dintr-un material de culoare albă, dar în unele zone 
aceasta avea o nuanţă de alb-crem. 

Incă de la început atenţia mi-a fost atrasă de 
particularitatea constructivă a acelui vehicul: învelișul exterior 
era acoperit de „pachete” identice, îmbinate precum niște 
„solzi”, într-un mod asemănător cu ţiglele pe acoperișul unei 
case. Mi-am dat seama că era vorba despre tehnologia 
specifică acelui aparat, ceva legat de sursa lui energetică. 
Iniţial am crezut că tehnologia implicată în construcţia navetei 
este asemănătoare sistemului Maglev pe electromagneţi, care 
era studiat de japonezi, dar mă înșelam. 

— Este un alt tip de tehnologie, care se bazează pe o fizică 
diferită, mi-a spus femeia. Știința voastră încă nu a înţeles- 
o. E o forţă care distorsionează spaţiul și timpul. 

Vehiculul de deplasare în interiorul Pământului 
pentru locuitorii din Tomassis 


Căutam să înțeleg la ce se referea și observam de 
aproape acele plăci speciale de pe învelișul navetei, dar ele 
erau compacte și perfect netede. Aveau o formă 
dreptunghiulară și adaptată curburii învelișului pe care erau 
așezate. Grosimea fiecăreia dintre ele nu era mai mare de 2 
centimetri. 

Naveta nu avea geamuri, hublouri sau alte deschizături. 
Era un fel de „fus” compact, aparent dintr-o singură bucată. 
Vehiculul era îndreptat perpendicular spre munte, în dreptul 
unei guri masive și întunecate, pe care la început am 
identificat-o ca fiind o gură de tunel. Venind însă mai aproape, 
am văzut că acolo suprafaţa muntelui era doar „polizată” după 
o formă rotundă, cu un diametru de vreo 5 metri, iar roca din 
interiorul cercului era mai închisă la culoare decât rocile 
înconjurătoare, având o tentă maro spre roșcat. Nu exista de 
fapt niciun tunel săpat în munte, nicio denivelare, nicio cale 
de acces. În schimb, cercul care delimita „gura de tunel” avea 
dispuse pe circumferința lui, în mod simetric, mai multe 
dispozitive identice. Am bănuit că acestea erau într-o anumită 
rezonanţă cu plăcile ca niște „solzi” de pe învelișul navetei. 

Nu eram însă lămurit cum și pe unde se deplasa un 
astfel de vehicul în interiorul solid al Pământului și de 
aceea am întrebat-o pe însoţitoarea mea. 

— Evident, nu s-a pus problema săpării unor „tuneluri 
de cârtiță” prin mantaua și scoarța terestră. Aici intervine 
saltul tehnologic și de concepţie, despre care ţi-am spus. Noi 
ne folosim mult de câmpul gravitațional, mai bine zis de 
interacţiunea lui cu un câmp electric, la fel cum voi cunoașteţi 
interacţiunea dintre un corp încărcat electric cu un câmp 
magnetic. Într-o astfel de interacţiune se generează anumite 
vortexuri de câmp electric și magnetic. Noi am aplicat acest 
principiu, dar în cazul câmpurilor gravitaționale. Ne-am dat 
seama că atunci când un obiect traversează liniile de câmp 
gravitațional se generează un anumit câmp magnetic. 

Aici necunoașterea mea s-a adâncit și mai mult. Am 
întrebat contrariat: 

— Ce vrei să spui? Că din această interacţiune rezultă 
pur și simplu un câmp magnetic? 

— Nu în mod automat, ci printr-o conversie pe care o 
realizează aceste piese, mi-a răspuns femeia, arătând cu mâna 
spre „solzii” de pe exteriorul navetei. Așa cum voi convertiți 


câmpul magnetic în câmp electric, la fel noi ne-am dat seama 
cum putem să convertim câmpul gravitațional în câmp 
magnetic. Asta înseamnă mult mai mult decât simpla inducţie 
electromagnetică, așa cum o concepeţi voi, pentru că ne 
permite să curbăm spaţiul și timpul. 

În timp ce femeia vorbea, mergeam încet pe lângă acel 
vehicul ca o capsulă, privind cu mare atenţie la 
particularităţile lui constructive. În mare era precum un fus 
alungit, o piesă compactă fără nicio deschizătură, ermetic 
închisă. Atunci când am ajuns în partea din faţă, aceasta 
semăna cu botul unui avion de luptă, însă având linii mai 
rotunjite. Mi-am dat seama că în secţiune naveta arăta 
probabil ca un ou cu vârful mai ascuţit spre în sus, fiind mai 
înaltă în această parte. Am înconjurat vehiculul, mergând 
paralel cu corpul lui și observând finisarea excepţională a 
peretelui exterior. 

„Solzii” erau perfect îmbinaţi și așezați unul peste altul, 
acoperind întreaga suprafaţă a corpului navetei, dar nu 
puteam să-mi dau seama cum anume converteau ei energia 
gravitaţională în energie magnetică. Doream foarte mult să-l 
întreb pe ghidul meu despre aceasta, dar mă frământa 
gândul că interesul pe care îl manifestam ar putea fi privit 
cu suspiciune și interpretat în mod eronat. Nu a fost însă 
nevoie să-mi fac astfel de probleme, căci simțind neliniștea 
mea interioară, femeia a zâmbit și a început să-mi explice 
într-un mod foarte degajat: 

— Îţi pot explica principiul, chiar dacă știința voastră 
acceptă cu dificultate posibilitatea unor astfel de interacțiuni 
care să implice gravitația. Înainte de a pomi, naveta 
generează în jurul învelișului ei un anumit câmp magnetic 
fluctuant, pe care îl generează cu ajutorul undelor ultrasonice 
de frecvenţă foarte mare, pentru a putea „intra” în mediul 
solid al scoarţei. 

— Ce fel de câmp fluctuant este acela? am întrebat 
imediat, foarte atent la explicaţiile pe care ea mi le furniza. 

— Este un câmp complex, format din combinaţia a două 
câmpuri magnetice: unul rotativ, turbionar și unul cu o 
caracteristică specială, care aparent se prezintă ca un 
monopol, pentru că la exteriorul navetei este permanent 
„nord”, iar la interior este permanent „sud”. Combinația 
aceasta de câmpuri, care se face într-o anumită proporţie și la 


o anumită intensitate creează un fel de „celulă spaţiu-timp 
locală”, ce delimitează naveta. 

Bănuiam într-o anumită măsură care era efectul și i-am 
spus: 

— Probabil se modifică frecvenţa de vibraţie și capsula 
trece prin materie fără să mai interacţioneze cu aceasta? 

— Da, acesta este fenomenul. Se „construiește” mai întâi 
o distorsiune spaţio-temporală locală prin ridicarea frecvenţei 
de vibraţie. 

— Această iniţializare este în dotarea vehiculului? Cine 
creează cele două tipuri de câmpuri magnetice? Plăcuţele de 
pe suprafaţa navetei? 

— Nu, nu ele. Pereţii navetei sunt groși și au trei zone 
distincte: cea interioară reprezintă structura de rezistenţă; 
zona de mijloc este masivă și cuprinde generatoarele de câmp 
magnetic pentru inițializarea distorsiunii, însă nu le poţi vedea 
de aici, pentru că sunt implementate în construcţia peretelui; 
zona exterioară conţine plăcile de pe corpul navetei, care 
realizează convertirea câmpului gravitațional în câmp 
magnetic, în timpul deplasării. 

Din descrierea pe care ea mi-a făcut-o și din imaginile 
pe care le-am văzut mai târziu în anumite proiecţii 
holografice, o secţiune verticală prin corpul navetei cuprinde 
la modul general următoarele elemente: 

Eram însă curios să aflu ce se petrece în timpul deplasării. 

— După crearea distorsiunii, naveta pornește și apoi se 
„încarcă” prin însăși faptul că se deplasează și traversează 
liniile de câmp gravitațional, mi-a explicat femeia. Plăcuţele din 
zona exterioară convertesc atunci câmpul gravitațional în câmp 
magnetic. 

— Și acesta ce face? 

— Este folosit pentru a menţine procesul de generare a bulei 
spaţio-temporale, în care se află naveta care se deplasează. Energia 
care este necesară pentru acest fenomen este foarte mare; doar 
inițializarea procesului poate fi făcută cu mijloace proprii. Mai apoi, 
necesarul energetic este luat din conversia gravitaţiei în câmp 
magnetic. Mișcarea navetei creează în permanenţă un fel de „tunel” 
virtual, un fel de „mediu” prin care ea înaintează cu o viteză mare. 
Legăturile între orașe se realizează astfel foarte ușor, atunci când 
avem nevoie. 

Principiul de deplasare al navetei 


M-am întrebat atunci cu o anumită mirare, de unde știa 
ea toate acele amănunte de natură științifică. Chiar dacă erau 
doar aspecte principiale, ele demonstrau totuși o anumită 
cunoaștere pe care femeia o avea vizavi de construcţia și 
concepţia navetei. Nu puteai oferi acele explicaţii fără să nu fii 
implicat într-un anumit fel în domeniu. Considerând că deja 
exista o anumită familiaritate în discuţie, mi-am permis să 
întreb despre acest lucru. 

— Coordonez domeniul de cercetare în zona de securitate 
și apărare, mi-a răspuns ea pe un ton natural. 

— Dar acesta mi se pare a fi un vehicul de transport civil, 
am observat eu, neînțelegând prea bine care este legătura cu 
apărarea. 

— Poate fi folosit și în alte direcţii, m-a lămurit ea. Practic, 
este un transportor. Adeseori folosim astfel de navete pentru 
transportul mărfurilor. Doar o mică parte din spaţiul lor interior 
este destinat călătorilor. 

După ce a spus aceasta, femeia a ridicat ușor mana stângă 
în dreptul unei zone de pe corpul navetei, aproximativ la nivelul 
pieptului și peretele a culisat spre stânga, lăsând spaţiu liber 
pentru intrare. 


În habitaclul navetei 


Dacă priveai capsula din exterior era practic imposibil să-ţi 
dai seama că în acel loc se afla de fapt o ușă care permitea 
intrarea. Ea nu s-a suprapus peste perete, ci a pătruns în 
interiorul acestuia, după ce mai întâi s-a retras câţiva 
centimetri în adâncime. Nu s-a auzit aproape niciun zgomot, 
doar un foșnet plăcut. 

Interiorul navetei era luminat în totalitate. Nu am observat 
o sursă specială pentru acea lumină, care era uniformă și venea 
de peste tot. Primul lucru pe care l-am remarcat a fost aspectul 
pereţilor interiori, care păreau a fi alcătuiți din sute de cristale 
strălucitoare foarte mici. Lumina nu era intensă, dar dădea 
senzaţia că te cuprinde și te relaxează. Chiar dacă era un 
alb rece, totuși nu simțeam că mă deranjează. Reflexele pe 
pereţii navetei creau o strălucire intimă și plăcută, care relaxau 
imediat psihicul și mentalul. Deși tehnologia care determina 


acel efect era diferită de cea care exista, de pildă, în Marea 
Galerie sau în interiorul tunelurilor ce porneau din Sala 
Proiecţiilor, totuși rezultatul ei era oarecum asemănător. 

La mijlocul vehiculului, de o parte și de alta a pereţilor erau 
dispuse simetric câte trei scaune sau, mai bine zis, un fel de 
fotolii ergonomice. La o primă „evaluare” din priviri, ele mi-au 
făcut impresia că sunt tari, însă atunci când m-am așezat pe 
unul dintre ele, materialul din care era realizat s-a înmuiat ca o 
gelatină mai consistentă. Am remarcat atunci plăcut surprins 
că, dacă atingeam ușor suprafaţa scaunului, aceasta rămânea 
tare, dar dacă apăsam cu o forță mai mare, ea se înmuia. Când 
te așezai în scaun, de exemplu, materialul devenea moale și lua 
imediat forma corpului, creând o senzaţie foarte confortabilă. 
La orice mișcare a trupului, acel material inteligent se mula 
după noua formă, iar dacă te ridicai, el revenea imediat la 
starea inițială, netedă. Mi-am spus că, fără îndoială, aceasta 
era „plasticitatea inteligentă” pe care și-ar fi dorit-o orice 
sedentar care muncește ore în șir la birou, deoarece materialul 
părea să se coreleze foarte bine cu formă fizică a trupului. 

Partea din faţă și din spate a navetei era blocată de câte un 
perete dintr-un material semitransparent, în spatele căruia am 
observat mai multe cutii așezate una peste alta, închise 
ermetic, probabil cu mărfuri. Am fost puţin uimit, realizând 
faptul că nu exista cabină de comandă și nici pilot, ori cel puţin 
eu n-am remarcat acest lucru de acolo de unde mă aflam. 
Interiorul era foarte simplu, conţinând doar cele șase fotolii 
ergonomice în partea centrală, restul spaţiului spre 
extremităţile navetei fiind folosit pentru depozitare. De fapt, 
spaţiul din interior nu era foarte mare, atât datorită formei 
elipsoidale a transportorului, cât și datorită pereţilor săi groși. 
Inainte ca ușa să se închidă automat, am văzut delimitarea 
celor trei zone despre care mi-a vorbit ghidul meu și am 
apreciat grosimea peretelui la aproximativ 30-40 de centimetri. 
Am văzut apoi cum ușa culisează lateral din interiorul peretelui 
și se împinge în exterior, obturând perfect spaţiul. 

In navetă intrasem doar eu și însoţitoarea mea. Cei doi 
militari au rămas pe platforma de plecare. Femeia a 
comunicat câteva cuvinte în limba ei natală, probabil cu un 
centru de control și imediat am simţit o senzaţie stranie în 
stomac, ca în cazul unei acceleraţii puternice, însă ea a fost 
ușoară și de scurtă durată. Am remarcat atunci că senzaţia era 


de ridicare a organelor interne și nu de împingere a lor pe 
orizontală, spre în spate, așa cum este cazul atunci când se 
accelerează puternic. Una dintre explicaţii ar putea fi că atunci 
a fost modificată frecvenţa de vibraţie, care a crescut și, prin 
urmare, ea a creat acea senzaţie specială de „ridicare”. 

După câteva secunde totul a reintrat în normal și imediat 
după pornire pe pereţii din interiorul navetei au apărut, 
luminoase și colorate, diferite informaţii și sisteme grafice, 
dispuse în secţiuni ca niște monitoare video destul de mari, atât 
pe un perete, cât și pe celălalt. De pildă, în una dintre secțiuni, 
care era mai mare, ni se arăta unde ne aflam și cum evoluează 
călătoria. Totuși, nu vedeam asta ca pe fereastra unui tren, cu 
peisajul derulându-se în viteză. Imaginile apăreau lent, cumva 
în sinteză, iar reprezentarea traseului era punctiformă, dar cu 
toate acestea îmi dădeam seama că viteza era foarte mare din 
proporția deplasării, care era reprezentată grafic. 

Totul era precum o hartă, atât a elementelor naturale de 
la suprafaţă, cât și a celor din interiorul Pământului, prin care 
înaintam. Am recunoscut lanţul carpatic și zona de nord-vest a 
României, iar dedesubt, ca într-o secţiune, zona pe care o 
străbăteam. Imaginea cuprindea într-o viziune dinamică 
peisajul general al teritoriului de la suprafaţă, dar în același 
timp vedeam și înaintarea locală ce corespundea în interiorul 
mantalei planetei, cu imagini ale principalelor forme de relief și 
structuri din interiorul Pământului, prin care treceam. Era 
fascinant să observi acea interactivitate a imaginilor, atât de 
vie și de fidelă, în care informaţia nu era prezentată doar 
schematic sau virtual, ci și foarte real, cu imagini efective ale 
mediului atât de la suprafața pământului, cât și din interiorul 
lui. Peste acestea am observat că se suprapuneau într-o 
admirabilă sinteză anumite grafice și informaţii de natură 
digitală, care indicau direcţii, curbe, zone mai intens luminate, 
puncte clipind colorat. Am presupus că acelea puteau fi direcţii 
câtre alte așezări și orașe subterane și am remarcat faptul că 
majoritatea se aflau în zona munţilor Apuseni. Totuși, am 
observat că două zone luminoase indicau, de asemenea, spre 
Moldova. 

Scrierea, totuși, nu era ca a noastră. Semnele grafice, care 
se schimbau aproape continuu apăreau în diverse zone ale 
imaginii, dar cu predominanţă în partea din dreapta, sus. Ele 


semănau mai degrabă cu scrierea runică, având ceva arhaic în 
forma lor, un mister de care mă simţeam atras. 

Urmărind cu atenţie traseul și imaginile din proiecția de pe 
perete am observat după indicaţiile grafice că ne îndreptam 
spre un oraș subteran situat în zona de sud a Transilvaniei, care 
se afla însă mult mai aproape de suprafaţă. Diferenţa de nivel 
între Tomassis și acel oraș era foarte mare, aș spune cam 1500 
de kilometri. De fapt, destinaţia noastră se afla atât de aproape 
de suprafața pământului în reprezentarea vie a imaginilor pe 
care le vedeam, încât mă întrebam dacă nu cumva era mai ușor 
să coborâm pornind de acolo spre oraș, decât să călătorim cu 
naveta. Era, firește, un mod amuzant de a pune problema, în 
primul rând pentru că durata călătoriei noastre nu a depășit 
două minute și, în plus, ghidul meu mi-a spus că orașul, deși se 
afla mult mai aproape de suprafaţă decât Tomassis, totuși el era 
la o adâncime de câteva zeci de kilometri. 

— Apellos este un oraș foarte special, ca istorie și 
structură, mi-a spus femeia. Este și el foarte vechi, dar se 
deosebește totuși în multe privințe de orașul nostru. Locuitorii 
lui sunt tot din neamul dac, însă la un moment data existat o 
hibridizare cu o altă rasă. 

Imaginea de ansamblu a traiectoriei urmată în călătoria cu naveta 


În timp ce vorbea am remarcat pe imaginile care apăreau 
că am ajuns la destinaţie și că naveta s-a oprit. Apoi toate 
imaginile complexe care ocupau până atunci o mare parte din 
pereţii interiori au dispărut brusc și ușa se deschise, culisând 
foarte silențios. De afară a pătruns o lumină caldă, plăcută, însă 
nu cu mult mai puternică decât cea din interior. 


Orașul din cavitatea gigantică 


Am ieșit din navetă și am văzut că ne aflam pe o 
platformă suspendată, susţinută de un pilon central la o 
înălțime de vreo 15 metri deasupra solului. Platforma era 
plasată lângă un perete stâncos, dar nu făcea contact cu 
acesta, așa cum am văzut în Iomassis. Mai jos, în partea 
stângă am observat încă trei platforme separate, aflate la o 
anumită distanţă una de cealaltă, dar ele erau puţin mai 
MICI. 

— Aceasta este „platforma diplomatică”. Venirea 
noastră a fost anunţată, mi-a spus însoţitoarea mea. 

Intr-adevăr, la câţiva metri depărtare erau doi bărbaţi 
care păreau să ne aștepte. Ei au făcut câţiva pași spre noi, 
s-au oprit și au înclinat puţin capul în semn de bun venit. 
Erau îmbrăcaţi în niște costume albe, elegante, însă felul în 
care erau croite lăsa senzaţia că sunt în legătură cu un 
serviciu de ordine și securitate: în dreptul șoldurilor haina 
avea niște clapete, probabil în loc de centură; pe antebraţ 
am văzut cotiere, iar pantalonii aveau niște dungi specifice 
pe lateral. In picioare aveau un fel de ghete de asemenea cu 
niște clapete în partea de sus. 

Cei doi bărbaţi erau aproximativ de aceeași înălțime, 
cam 1,80 m; unul dintre ei era blond, celălalt avea părul 
castaniu închis. Au vorbit câteva fraze cu însoţitoarea mea 
și am remarcat că foloseau aceeași limbă ca cea a 
locuitorilor din Tomassis. 

In timp ce ei discutau, am privit cu mai multă atenţie în 
jur. Spre deosebire de 'Tomassis, aici aveam sentimentul că 
spaţiul era mult mai deschis și vast. Sub ochii mei, într-o 
depresiunea largă de câţiva kilometri, se întindea un oraș a 
cărui vedere m-a uluit, pentru că părea desprins din cărţile 


SF: toate construcţiile și clădirile erau realizate dintr-un 
material transparent, ca și cum ar fi fost din cristal. Totuși, 
acea transparenţă nu era cea a unei sticle, ci mai curând era 
o semi-transparenţă foarte pură. Din anumite unghiuri 
vedeam cum lumina se răsfrângea în culorile curcubeului, ca 
printr-o prismă, creând perspective superbe. 

Dincolo de oraș am observat niște dealuri acoperite de 
vegetaţie și chiar sub platforma noastră creșteau copaci care 
se asemănau mult cu stejarii, doar că erau mai mici de 
înălțime. Pe jos, în loc de iarbă am observat că solul era 
acoperit cu un fel de mușchi și licheni, dar din câte mi-am 
dat seama aceștia aveau o consistenţă mai „aspră”. 

Majoritatea construcțiilor din oraș, așa cum le puteam 
vedea eu de la depărtare, aveau formă sferică sau 
curbată. Nu am văzut totuși clădiri înalte, doar câteva 
mici turnuri ce erau rotunjite în partea de sus. Am văzut 
de asemenea străzi destul de largi și foarte frumos 
amenajate, tuneluri și arcade, precum și clădiri sub formă 
de dom. Arhitectura orașului era complet diferită de cea 
folosită în Tomassis, iar materialul de construcție era uluitor, 
creând senzaţia unui oraș al viitorului. La aceasta contribuia 
și lumina, care de asemenea era specială: la fel ca în 
Tomassis, nu era o sursă concretă ce o emitea, ci ea era 
răspândită uniform, albă, însă de intensitate medie, așa cum 
este dimineaţa spre ora 10. 

Discuţia celor trei se încheiase și atunci bărbatul blond 
se întoarse către mine și mi se adresă foarte binevoitor într-o 
română aproape perfectă: 

— Timpul este prea scurt pentru a face o vizită în 
oraș, dar pe lângă ceea ce se poate observa de aici, putem 
să oferim o sinteză a informaţiei despre noi, care va ajuta 
în colaborarea viitoare. 

Mă simțeam foarte bine și am acceptat cu bucurie. La 
îndemnul lor, ne-am îndreptat cu toţii spre un mic piedestal 
de pe platformă, care s-a dovedit de fapt că era un panou de 
comandă. Nu îi cunoșteam funcţia precisă, dar același 
bărbat mi-a spus că dispozitivul reprezenta un periferic ce se 
putea racorda la informaţia centrală a orașului. 

În momentul în care ne-am apropiat suficient de mult 
de acel piedestal ca un paralelipiped înalt cam de un 
metru, el s-a activat și pe suprafaţa lui au apărut diferite 


semne și informaţii, scheme și mici imagini. Mi-a creat 
impresia atunci că era un fel de selector și într-adevăr, cu o 
singură mișcare a mâinii, de la distanţă, bărbatul blond a 
accesat un anumit domeniu. In faţa noastră a fost imediat 
proiectat un ecran mare, holografic, de la piedestal în sus. 
Era mai lat decât acesta, probabil avea mai mult de doi 
metri, iar în înălţime era doar cu puţin mai mic. 


Istoria locului 


Pe acel „ecran” holografic au început atunci să se 
deruleze destul de repede și cu o claritate excepţională 
imagini în legătură cu acel oraș și locuitorii lui. Mi-am dat 
seama că ele nu erau neapărat într-o ordine cronologică, 
însă asta nu m-a deranjat. Eram foarte atent și curios să aflu 
detalii despre acel loc, cu atât mai mult cu cât modalitatea 
de prezentare era foarte asemănătoare cu cea din Sala 
Proiecţiilor. 

La început am văzut împrejurimile zonei: dealurile pe 
care le observasem deja, două lacuri mici, iar în depărtare 
ceea ce părea a fi un ghețar de mici dimensiuni. Mai apoi, 
brusc, imaginile au arătat un fel de intrare în coasta 
muntelui, care era foarte elegant. 

Amenajată. Prezentarea insista mult asupra acelei 
intrări în munte, care semăna cu intrarea într-o peșteră 
turistică, arătând-o din diferite unghiuri și de la diferite 
distanţe. Atunci a fost prima dată când am remarcat mai 
atent felul în care erau structuraţi munţii, ca un fel de 
semicerc pe lateral, ca și cum ar fi înconjurat spaţiul în care 
ne aflam și totodată curbându-se deasupra acestuia. Uluit, 
mi-am ridicat privirea pentru a verifica eu însumi ceea ce 
vedeam în imagini și atunci am remarcat că, luându-mi ochii 
de la proiecția holografică, aceasta „îngheţa”. Am privit din 
nou spre ecran și șirul imaginilor a continuat; am privit în 
sus, iar imaginea a rămas ca un stop-cadru. Era evident că 
într-un anumit fel acea redare era intrinsec conectată la 
direcţia privirii mele, pe care o avea ca referinţă. 

Atunci când privisem orașul nu am acordat o atenţie 
deosebită „cerului”, mai ales că acesta era ușor difuz 


datorită luminii. Acum însă am privit cu mai mare atenţie 
zona în care ne aflam, chiar lângă peretele stâncos al 
munţilor. Acesta se înălța și apoi se curba ușor deasupra, 
dar lumina în partea de sus împiedica totuși vederea 
perfectă, ca și cum roca s-ar fi cufundat în ceva „lăptos”. 
Totuși, până să dispară total în această lumină deasupra 
orașului, puteam să întrevăd un anumit contur al stâncilor 
care erau deasupra noastră și chiar în unele locuri vedeam 
unele vârfuri ale acestora care străpungeau „norii” vertical, 
cu vârful în jos. Abia atunci mi-am format o imagine mai 
clară în minte despre acel loc și am înțeles că el era de fapt 
un fel de peșteră gigantică, putând să asigure habitatul pe 
care îl vedeam. Plafonul acelei caverne uriașe nu se afla prea 
sus. Judecând după vârfurile stâncilor pe care le-am 
observat deasupra noastră, în „tavanul” peșterii, aș aprecia 
înălțimea în acea zonă la cel mult 70 de metri, dar mi-am 
dat seama că aceasta varia și, probabil, chiar creștea puţin 
spre oraș. 

Am revenit cu privirea la imaginile de pe ecran și 
acestea au început să se deruleze în continuare. Ele înfățișau 
mai clar structura acelui loc, a munţilor și boltirea lor 
deasupra, formând o cavitate imensă subpământeană, mult 
mai mare decât cea pe care am observat-o în Iomassis. 
Muntele nu „creștea” în înălțime, ci cumva se „întindea” 
deasupra orașului, ca un fel de coviltir, iar acel „acoperiș” 
continua în depărtare. 

În timp ce priveam acele imagini, interesul meu s-a 
îndreptat spre gura de peșteră din munte, pe care eu totuși 
nu o vedeam de pe platforma pe care mă aflam. Atunci mi- 
am dat seama că imaginile ce îmi apăreau urmau cumva 
interesul pe care eu îl manifestam într-o direcţie sau alta, în 
funcţie de ceea ce doream să văd. Mi-am dat seama în acest 
fel că era vorba de un alt gen de interactivitate, chiar mai 
profundă, o legătură directă cu mintea mea, iar aceasta era 
probabil rodul unei tehnologii pe care nu o înţelegeam. 

Mi s-a arătat pe ecran imaginea mult mai apropiată a 
intrării în acea peșteră, despre care am înţeles imediat că 
era de fapt ieșirea din munte spre cavitatea interioară în 
care mă aflam atunci, adică spre oraș. Am observat că era ca 
o gură mare de tunel, destul de înaltă și largă, având 
marginile finisate în mod artificial. Intervenţia omului se 


vedea și în zona din faţa ei, care semăna ca un punct de 
venire-plecare și unde am putut de asemenea observa, într-o 
parte, multe cutii și lăzi depozitate. 

Apoi, brusc, imaginea a redat aceeași intrare în munte, 
însă de această dată în starea ei naturală. Comparativ cu 
imaginea în care aceasta fusese amenajată, am văzut că 
atunci ea avea dimensiuni mai mici. Marginile erau chiar 
stanca naturală, iar la intrare solul era denivelat. Mi-am dat 
seama imediat că vedeam istoria acelui loc, chiar de la 
începutul lui, cu atât mai mult cu cât totul acolo era beznă. 

Imaginile îmi arătau doi bărbaţi cu bărbi mari și cușme 
pe cap, ţinând în mână câte o făclie aprinsă, înaintând 
șovăitori dincolo de gura peșterii, în interiorul cavităţii în 
care acum este orașul Apellos. Lumina făcliilor se reflecta 
slab spre în sus, arătând structura solidă, de piatră, a acelei 
cavităţi interioare foarte mari din interiorul Pământului. În 
spatele celor doi, dar rămânând la intrarea în munte, erau 
alte câteva persoane, care îi așteptau și care cărau un fel de 
baloţi sau legături mari. 

Din felul în care s-au derulat mai apoi imaginile mi- 
am dat seama că acelea au fost începuturile istorice pentru 
ceea ce, mai târziu, a însemnat popularea acelei zone din 
interiorul planetei. Probabil mi s-a oferit să văd momentul 
descoperirii acelei cavităţi imense, pentru ca mai apoi să am 
o anumită idee despre succesiunea dezvoltării ei. Interesant 
este faptul că cei pe care îi vedeam a fi primii care au 
descoperit acea cavernă nu erau „oameni ai peșterilor”, ci 
purtau niște pantaloni rudimentari dintr-un material gros, 
de culoare albă, pe cap aveau cușme, iar cămâășile erau 
largi și legate la șold cu o centură de culoare închisă. 
Puteam să presupun că erau locuitori ai teritoriului de la 
suprafață, poate chiar cu mult înaintea vechilor daci, iar 
aceasta mă făcea să cred că popularea uriașei caverne din 
interior a avut loc probabil cu multe mii de ani în urmă. Era 
însă o cu totul altă istorie decât în cazul lui 'Tomassis și mi s- 
a părut uimitor faptul că au avansat incredibil de repede 
din punct de vedere tehnologic. 

Vedere generică a orașului Apellos din interiorul Pământului 


Am înţeles însă din următoarele imagini felul în care au 
decurs lucrurile, chiar dacă nu am văzut prea multe detalii. 
La început doar câţiva oameni au pătruns în imensa peșteră 
dar, datorită faptului că întunericul era total, iar zona 
aproape exclusiv stâncoasă, ei au părăsit-o. Mai apoi, însă, 
probabil la un anumit interval de timp după aceea, am văzut 
un alt grup de persoane care au pătruns și au iniţiat 
aprinderea unui glob de mici dimensiuni, ce răspândea o 
lumină alb-gălbuie, foarte plăcută și totodată puternică. Apoi 
au fost aduse mai multe globuri asemănătoare. Ele nu erau 
mari, nu cred că depășeau un metru în diametru, dar lumina 
pe care o furnizau era extraordinar de puternică și 
constantă. Curând întreaga vale și cavitate era luminată: un 
peisaj stâncos și sterp în cea mai mare parte. Estimarea mea 
inițială cu privire la înălțimea cavităţii s-a dovedit a fi destul 
de corectă, căci aceasta nu depășea în medie 70-80 de metri. 


Spaţiul se întindea mai mulţi kilometri pe orizontală, cu o 
ușoară tendinţă de urcare în partea opusă intrării din 
munte. Practic vorbind, era ca o uriașă bulă goală, de o 
formă aproximativ elipsoidală și destul de aplatizată, în 
interiorul Pământului, o cavitate gigantică ce se întindea 
pe o mare suprafaţă sub teritoriul Transilvaniei. 

Acei oameni care au adus globurile luminoase făceau 
parte dintr-o altă tagmă și, după cum erau îmbrăcaţi, cu 
robe lungi, păreau a fi preoţi. Ei erau însoţiţi de un grup mic 
de alte ființe de o mare frumuseţe, bărbaţi și femei, care 
aveau părul blond, dar care prin îmbrăcămintea lor din 
material strălucitor și comportamentul pe care îl aveau, 
arătau că nu făceau parte din comunitatea băștinașă de la 
suprafaţă. Am avut atunci intuiţia că acele fiinţe i-au ajutat 
și sprijinit pe locuitori să populeze și să fondeze acea 
comunitate din interiorul Pământului, care acum este 
Apellos. Avansul tehnologic și modul în care s-a dezvoltat 
acel loc demonstrează aceasta. 


Lumina din cavitate 


La începuturi, lumina furnizată de acele globuri era mult 
mai puternică și avea o lungime de undă diferită, culoarea ei 
fiind alb-gălbuie. În prezent intensitatea luminii din cavitate 
este mai slabă și mai plăcută, poate pentru faptul că ea și-a 
schimbat frecvența, acum fiind doar lumină albă. Prima 
impresie, atunci când am ieșit din navetă și am avut 
perspectiva uriașei cavităţi a fost că acea lumină mă 
„hrănește” într-un anumit mod și îmi induce o stare foarte 
plăcută. Ea nu era deloc „seacă”, ci parcă plină de 
„substanţă”. 

Spre deosebire de Tomassis, unde lumina provine de la 
ionizarea naturală a atmosferei, în Apellos ea este produsă 
în mod artificial. Imaginile mi-au arătat modul ingenios în 
care locuitorii orașului au rezolvat această problemă. 
Sistemul lor de iluminat seamănă destul de mult cu sistemul 
de leduri din tehnologia noastră, atâta doar că în loc de 
materialul ceramic din componenţa ledurilor ei folosesc 
cristale de cuarţ, pe care le fabrică și le integrează într-un 


compozit special astfel încât iluminatul în interiorul cavităţii 
să nu aibă nevoie de energie auxiliară. 

Ideea mi s-a părut foarte ingenioasă, iar realizarea 
tehnologică extraordinară. Acele cristale de cuarţ sunt în 
așa fel fabricate, încât să convertească presiunea asupra lor 
într-o slabă emisie de fotoni, adică în lumină. 

„Tavanul” de rocă al cavităţii interioare în care se află 
Apellos a fost acoperit de miliarde de cristale mici, care 
reacţionează la presiunea exercitată de diferenţa 
gravitaţională care se manifestă pe tavanul giganticei 
cavităţi. Imaginile au sugerat că există atracţie 
gravitaţională principală spre centrul planetei, dar de 
asemenea masa materiei aflată deasupra cavităţii exercită și 
ea o anumită atracţie gravitaţională. Această diferenţă de 
atracţie gravitaţională acţionează asupra dispozitivului ce 
susține fiecare cristal și face să apară o anumită tensiune 
electrică în acesta, care este preluată de cristale și 
convertită în emisie fotonică, adică în lumină. 

Privind cu atenţie holograma din faţa mea, imaginea 
s-a mărit și am văzut că, chiar dacă un singur mic cristal 
emite doar pe o frecvenţă specifică, datorită faptului că sunt 
miliarde de astfel de mici cristale în întreaga cavitate 
subterană, spectrul de frecvenţe este foarte larg. Deoarece 
interesul pe care îl manifestam în această direcţie era viu, 
mi s-a arătat chiar structura tehnologică a dispozitivului 
care susţine cristalul. Aceste dispozitive sunt ca niște 
plăcuţe rotunde cu un diametru de aproximativ 10-15 mm și 
o grosime de 1 mm. Ele se aseamănă destul de mult cu 
tehnologia ledurilor la noi, cu diferenţa că sunt realizate din 
câteva straturi succesive de metale, care au o densitate din 
ce în ce mai mare. Mi-am dat seama că tehnologia de 
realizare este avansată, deoarece acele metale erau 
imprimate probabil nanotehnologic pe plăcuţă și creau o 
tensiune electrică prin atracţia gravitațională diferențiată. 

Peste ele era plasat un mic magnet și un convertor 
special. Convertorul prelua efectul gravitațional diferențiat 
și îl transforma în câmp electric, ce era direcționat mai apoi 
câtre cristalul așezat peste acel sistem stratificat și destul 
de complex. Cristalul de cuarţ avea deasupra lui un magnet 
puternic și prelua astfel curentul electric slab printr-o formă 
de vortex, care crea astfel un alt câmp magnetic, dar de 


data aceasta variabil. Combinația de câmp magnetic static și 
câmp magnetic variabil crea o excitare permanentă în 
cristalul de cuarț, ceea ce provoca o emisie fotonică, adică 
lumină. Partea cea mai interesantă a efectului este că acest 
proces e permanent și nu are nevoie de altă sursă de curent 
electric decât cel provocat de distorsiunea gravitațională. 

În ansamblul ei, lumina emisă a fost calculată să acopere 
întregul spectru vizibil. Toate cristalele la un loc creau o senzaţie 
de lumină albă, echilibrată, fiind foarte bogată în frecvenţe 
diferite, care proveneau de la nenumăratele emisii fotonice ale 
cristalelor de cuarț. Aceasta explica și senzaţia de „hrănire” și de 
bine pe care am simțţit-o atunci când am ajuns în Apellos și am 
luat contact cu lumina de acolo. Rezolvarea acestui aspect delicat 
de vieţuire a asigurat totodată un habitat vegetal destul de bogat 
și a făcut ca viaţa să prospere. 

Structura complexă și tehnologia avansată de realizare a 
dispozitivelor de iluminat cu cristale de cuart 


Cele cinci paliere și sistemul complex de 
cavităţi de sub teritoriul Transilvaniei 


Este emoţionant să vezi modul în care se fondează o 
populaţie și felul în care ea își construiește un mediu propice și 
chiar un destin, mai ales în interiorul Pământului. Mi s-a arătat 
în flash-uri scurte cum a început totul, cum au adus în primele 
faze baloţi și un fel de butoaie, precum și diverse alte obiecte, 
pe care le-au depozitat în faţa intrării din munte și cum, mai 
apoi, au început să avanseze tot mai mult în profunzimea 
peșterii, mai ales după ce au sosit primele globuri luminoase. 

Faptul că vedeam acele obiecte destul de mari, pe care 
oamenii le-au adus acolo m-a făcut să mă gândesc că accesul 
spre cavitate era destul de larg, pentru a le permite să care 
acele materiale. Totuși, la fel ca în Tomassis, nu am văzut niciun 
fel de animale care ar fi putut să-i ajute la transport. Imediat ce 
mi-am îndreptat interesul spre calea de acces în imensa 
peșteră, mi s-au arătat imagini, ca într-o secţiune, care 
prezentau cavitatea în dreapta, în partea de jos; pornind de 
acolo, vedeam culoarul principal de la intrarea în ea, care se 
dezvolta mai apoi în mai multe ramificații. Unele dintre acestea 
se blocau și erau scurte, altele însă erau ceva mai mari și erau 
în „trepte” sau „etaje”. Nu am văzut o cale de acces continuă și 
oblică, de sus până jos, ci cumva aceasta era fragmentată în 
mai multe paliere relativ orizontale, iar coborârea se făcea între 
ele. Existau ramificații la fiecare dintre acele paliere, astfel 
încât era necesar să știi calea corectă și principală, care 
conducea în cavitatea de jos, imensă; altfel, urmând 
ramificaţiile secundare am observat că puteai să ajungi fie în 
alte peșteri mult mai mici, ori calea pur și simplu se bloca. Nu 
pot spune însă dacă toate sau unele dintre acele peșteri mai 
mici, la care ajungeau anumite ramificații, erau și ele locuite 
sau nu. Aș presupune că da, mai ales că am observat că unele 
dintre ele erau legate, însă aceasta este doar o părere 
personală; în această privință nu mi s-a arătat nimic. 

Am numărat cinci niveluri sau paliere principale de acces 
spre Apellos. Atunci când priveam imaginile în secţiune, care 
îmi erau prezentate, eram uluit să observ ce complexă era 
structura în interiorul Pământului, chiar destul de aproape de 
suprafaţa lui. Din cele ce am văzut, pot afirma ai siguranţă că 


Apellos se află în zona de trecere spre mantaua terestră, la o 
distanţă relativ mică de suprafaţă, iar accesul se poate face în 
mod direct printr-un anumit loc situat în munţii Apuseni, care 
seamănă cu o crăpătură ceva mai mare în munte. 

Prin comparaţie, Tomassis se găsește la limita inferioară a 
mantalei terestre, adică la o adâncime cu mult mai mare decât 
Apellos. Din această cauză, orașul dacic se află foarte aproape 
de limita de trecere spre planul eteric din interiorul 
Pământului, chiar în zona de tranziţie. Așa se explică faptul că 
natura fizică a materiei din acel loc, precum și a ființelor de 
acolo, este mai rafinată decât cea de la suprafaţă. In plus, dacă 
accesul în Apellos se poate face efectiv pe jos, cunoscând 
traseul corect, accesul în 'Tomassis nu se poate face la fel, ci 
doar trecând prin anumite sasuri sau distorsiuni spaţiale, care 
există în anumite zone bine cunoscute. Ele fie sunt naturale, fie 
au fost create în mod artificial, așa cum a fost în cazul celui de 
al doilea tunel prin care am pătruns Cezar și cu mine. 

Mi s-a arătat chiar de aproape traseul spre Apellos, cel 
puţin în prima lui parte. După intrarea de la suprafaţă se 
merge în jos, către primul palier, într-un unghi destul de 
înclinat. Apoi descinderea se atenuează către al doilea palier și 
păstrează relativ același unghi de coborâre până la al patrulea 
palier, care este cel mai larg. Acolo am văzut că există o 
peșteră cu _ un lac subteran destul de întins, ce trebuie 
traversat, iar după aceea se intră într-o altă peșteră; abia 
din această ultimă peșteră se pătrunde în cavitatea imensă, 
care este Apellos. 

Apoi mi s-a arătat o imagine de sus a teritoriului ţării în 
acea zonă a munţilor Apuseni și, cumva dedesubt, într-o 
formă mai luminoasă, mi se sugera prezenţa acestei imense 
cavităţi din interiorul Pământului, Apellos, care are o formă 
mai alungită, ca un fel de triunghi. Puteam să plasez cumva 
limitele ei între Oradea, Sibiu și Alba Iulia. Pornind de la 
marginile acestei cavităţi, am văzut extinderea ei în alte 
peșteri mai mici, ca niște „fiorduri”, ceea ce făcea subteranul 
munţilor Apuseni foarte complex. 

Mi se pare important faptul că atât Apellos, cât și celelalte 
„peșteri fiord”, pornind de la ea, sunt lumi fizice, așa cum 
este și lumea noastră de la suprafața pământului. Nu doar atât, 
ci între aceste lumi există legături și căi de acces, așa după 
cum mi s-a arătat și am descris. Din explicaţiile pe care le- 


am primit ulterior de la bărbatul blond, am aflat că ei vin 
destul de des în lumea noastră și aduc multe produse și mărfuri 
de aici. Totuși, calea de acces spre Apellos nu este permisă 
decât în acele cazuri pe care ei le consideră ca fiind necesar să 
aibă loc. 

Structura în cinci paliere a drumului de acces către Apellos, pornind de la suprafața pământului 


Partea cea mai lată a cavităţii din interior este spre sud, 
chiar în dreptul zonei Roșia Montană - Câmpeni. Evident, nu 
este deloc întâmplător că s-au născut atât de multe probleme, 
dezbateri, discuţii și conflicte de natură așa-zis „economică” pe 
subiectul exploatării zăcământului de aur din Roșia Montana. 
Noi cunoaștem prea bine dedesubturile acestei probleme, însă 
nu este cazul și nici timpul ca ea să fie prezentată aici. Sunt 
aspecte sensibile la nivel internaţional, care implică de 
asemenea unele secrete de stat, dar cititorul atent poate să facă 
unele corelaţii pertinente. 

Structura de caverne mari și „caverne-fiord” de sub teritoriul 
Muntilor Apuseni 


Reţeaua de transport 


Cavitatea se îngustează foarte mult spre Oradea, formând 
un fel de triunghi cu partea mult mai lată de jos. Imaginile 
mi-au arătat apoi un fel de „reţea” de circulaţie atât în 
interiorul lui Apellos, cât și între diferitele „fiorduri” sau 
ramificații ale sale. Apoi această reţea s-a apropiat foarte mult 
în imaginile care mi se prezentau și am văzut că legăturile și 
circulaţia respectivă se făcea prin intermediul unor navete în 
genul celei cu care am călătorit eu însumi din Iomassis spre 
Apellos. Am remarcat însă alte două tipuri de navete sau 
capsule, iar în unul dintre cazuri transportorul era destul de 
lung, măsurând mai bine de 50 de metri în lungime, fiind totuși 
modular. 

Privit de pe platforma pe care mă aflam, orașul părea să 
fie foarte liniștit, la fel ca și Tomassis, dar circulaţia navetelor 
în subteran era dinamică. Chiar și în interiorul gol al cavităţii 
aceasta era destul de activă, însă am observat că cele mai 
multe trasee erau relativ aproape de circumferința uriașei 
cavităţi, pe lângă peretele muntos și doar puţine vehicule 
pătrundeau radial spre centrul orașului. Practic, era același 


concept constructiv ca în cazul orașului Tomassis, unde tunelul 
de deplasare a navetelor urmărea circumferința munţilor, pe 
marginile cavităţii interioare. 

Am observat multe astfel de capsule, mici și mari, care 
făceau legătura între feluritele zone ale lui Apellos și între alte 
ramificații exterioare ale orașului. Am văzut, bineînţeles, 
circulaţia unor astfel de navete chiar până aproape de 
suprafaţă, unde existau un fel de staţii majore la o adâncime 
relativ mică în pământ, ca „puncte de recepţie” prin 
intermediul cărora se realiza circulaţia și transportul de mărfuri 
și persoane cu exteriorul. De la acele staţii pasajele până la 
suprafaţă erau scurte și, de asemenea, secrete. 

Totuși, în timp ce vizionam acele secvenţe, am observat că 
navetele de transport nu preluau decât o mică parte din 
mărfurile depozitate în acele staţii de recepţie. Personal, mă 
confruntam cu o dilemă: încă de la începutul vizionarii m-am 
întrebat cum se realiza „comunicarea” cu exteriorul, cum 
ajungeau locuitorii din Apellos la suprafaţă și înapoi. De 
asemenea, cum se realiza transportul de mărfuri, care după 
câte am observat era destul de masiv. Navetele nu puteau 
ajunge în niciun caz până la punctele de la suprafaţă și chiar la 
staţiile de recepţie, care probabil se aflau la o adâncime de 2-3 
kilometri, nu am văzut multe vehicule de transport. Dacă 
pentru a ajunge la suprafaţă cei din Apellos ar fi folosit sistemul 
de peșteri și de paliere pe care l-am văzut redat în imagini, 
aceasta ar fi fost de la bun început un eșec, pentru că drumul 
ar fi implicat de fiecare dată un efort imens și ar fi durat mult 
timp. Chiar presupunând că traseul ar fi fost ca în palmă, tot ar 
fi durat câteva zile să se urce cei aproape 70 de kilometri care 
despart orașul de suprafaţa pământului. Să nu uităm însă că 
interiorul planetei are nenumărate meandre, piedici, urcușuri și 
coborâșuri, ape de traversat și cine știe câte alte elemente care 
sunt necunoscute. În aceste condiţii, transportul mărfurilor, mai 
ales în cantităţi mari, așa cum le-am văzut mai apoi depozitate 
în niște hangare imense, devenea aproape imposibil. 

Problema mă preocupa și tocmai de aceea am îndrăznit să 
cer unele informaţii, iar bărbatul blond mi-a răspuns cu multă 
bunăvoință: 

— Da, aceasta a fost mult timp o problemă spinoasă, dar ea 
a fost rezolvată. Aici poţi vedea hangarele noastre de la 


suprafață, în care aducem felurite mărfuri din orașele 
voastre, iar apoi le transportăm în Apellos. 

Pe ecran au apărut imagini cu interiorul unui hangar imens, 
foarte modern construit, în care exista o mare forfotă: oameni, 
stivuitoare, un tip de mașini mici electrice, întocmai ca într-un 
depozit retailer. Eram uimit de faptul că activitatea celor din 
orașul subteran era foarte vie chiar și la suprafața pământului 
și, dintr-o pornire firească și entuziastă, am întrebat: 

— Dar unde anume aveţi plasate aceste depozite sau 
hangare? Nu m-am așteptat să existe o așa mare circulaţie a 
mărfurilor între sus și jos, am spus admirativ. 

Bărbatul a zâmbit și mi-a spus: 

— Tu poţi să înţelegi destul de bine că noi nu avem 
permisiunea să dezvăluim acest lucru. Informaţii de acest gen 
se discută la alt nivel și ţin de foruri superioare; ele sunt cele 
care decid și iau hotărâri în astfel de situaţii. Chiar și 
informaţiile la care ai acces acum au fost dinainte stabilite: 
când, ce și cum să îţi dezvăluim. Sunt lucruri importante, care 
nu pot fi tratate cu superficialitate. 


Consideraţii, puncte de vedere despre 
viaţa în orașele din interiorul Pământului 


Îmi dădeam prea bine seama că astfel de lucruri sunt pe 
deplin justificate și ele se încadrează în logica desfășurării 
evenimentelor. 

— Datorită naturii oamenilor de la suprafaţă și a nivelului 
lor de înţelegere a vieţii, problema securităţii orașului nostru a 
fost dintotdeauna foarte importantă. Venirea ta aici face și ea 
parte dintr-un plan care a fost demult proiectat și care se 
desfășoară pas cu pas. Faptul că s-a ajuns la această etapă 
înseamnă că s-a decis o comunicare diplomatică reală. 

Cuvintele lui spuneau indirect că pentru viitor se pregătea 
contactul dintre civilizaţia noastră și cea din Apellos, din 
Tomassis și poate și din alte orașe din interiorul planetei, dar 
realizam faptul că acest lucru nu poate fi făptuit foarte ușor. 
Fără să intru în detalii de natură filosofică și religioasă, aș 
menţiona șocurile imense de natură tehnologică, socială, 
psihologică și economică, pe care omenirea le-ar avea de 


susținut după ce ar fi pusă faţă în faţă cu realitatea existenţei 
acestor civilizaţii în interiorul planetei noastre, precum și cu 
adevărata structură interioară a Pământului, care nu are nicio 
legătură cu teoria științifică modernă. 

Cele două orașe din interiorul Pământului, la care 
avusesem acces până în acel moment, îmi păreau ca două 
enclave ale unei alte lumi. Nu cred că greșesc prea mult 
spunând că, dacă ar fi cunoscute în acest moment și dacă 
accesul acolo ar fi liber, am asista probabil la o invazie ca cea a 
conchistadorilor în imperiul Incaș. Dintr-un anumit punct de 
vedere, lucrurile nu s-au schimbat prea mult faţă de acum 400 
de ani. Cu toate acestea, bunăvoința fiinţelor din cele două 
orașe este foarte mare și ele chiar doresc să ne ajute. De 
asemenea, atunci am înţeles mai bine eforturile titanice ale lui 
Cezar, numeroasele lui călătorii în interiorul planetei și 
motivaţia lor adevărată, precum și discreţia foarte mare de 
care a dat dovadă în acest sens. 

— Am observat că la periferia acestei așezări sunt alte 
orașe mai mici, în cavităţi mai mici. S-au dezvoltat 
independent? am întrebat, ca o paranteză la subiectul discutat. 

— Ele sunt ca niște sateliți ai noștri, dar au fiecare statutul 
lor separat. Comunicăm și ne ajutăm, dar dezvoltarea este 
individuală. Popularea lor masivă a fost după cucerire. 

Am înţeles, fără să mai întreb, că se referea la cucerirea 
romană a Daciei de acum două mii de ani. Bărbatul blond a 
continuat să-mi explice: 

— Interiorul Pământului nu este deloc plin, așa cum spuneţi 
voi, ci este chiar „rarefiat”, cu foarte multe cavităţi, peșteri și 
caverne despre care nu știți nimic. Unele dintre ele nu au 
corespondenţă cu suprafaţa, ci doar comunică între ele. Multe 
sunt însă legate prin canale sau alte căi de acces cu tărâmul 
vostru. Dintre acelea, voi cunoașteţi doar câteva. Peșterile 
turistice sau de explorare reprezintă doar vârful aisbergului; 
cavitățile din interiorul Pământului sunt însă mult mai 
numeroase, mai mari și mai complexe decât acestea. 

— Toate sunt locuite? am întrebat, dând curs unei 
curiozităţi mai vechi. 

— Nu. Unele dintre ele sunt goale, chiar dacă suportă viaţa. 
Guvernele puternice din lumea voastră au descoperit câteva 
dintre ele, care sunt mai apropiate de suprafaţă și au construit 
acolo baze militare, de fapt adevărate orașe, în care trăiesc mii 


de oameni. Ele sunt considerate ca fiind refugii în cazul unor 
mari calamităţi sau cataclisme de la suprafaţă și de aceea 
sunt secrete. Alte cavităţi, chiar foarte mari, sunt inutilizabile 
pentru dezvoltarea unei societăți. Multe dintre ele sunt practic 
pungi cu gaze, altele au lacuri întinse cu apă dulce, altele 
au sedimente și petrol, ori diferite alte substanţe. Anumite 
puteri din lumea voastră doresc să le exploateze prin felurite 
mijloace. Uneori, când ele se apropie periculos de una sau alta 
dintre căile de acces spre orașele noastre, le împiedicăm să 
facă asta, dar fără ca ele să realizeze ce anume se întâmplă cu 
adevărat. Deocamdată nu putem să avem alt tip de contact, 
pentru că intenţiile lor sunt aproape totdeauna distructive. 

— Oricum, influenţa lor în interiorul planetei este minimă, 
practic nesemnificativă, am observat eu. În același timp, 
probabil există multe alte populaţii și orașe despre care nu știu 
nimic, posibil chiar civilizaţii, dar pe care voi le cunoașteţi. Aici, 
între voi, nu există conflicte? 

— Luptele în subteran nu au sens, pentru că sunt sortite 
eșecului de ambele părţi încă de la început. Nu există 
învingători și învinși. Toţi pierd, deoarece chiar condiţiile 
mediului sunt de așa natură. Este un spaţiu închis și relativ 
limitat, nu îl poţi trata oricum. Aici echilibrul este fin și trebuie 
mare atenţie pentru a fi menţinut. Nu intră în discuţie armele 
puternice de distrugere, exploziile și cu atât mai puţin armele 
de distrugere în masă, așa cum le numiţi voi. De altfel, ele sunt 
oarecum primitive. Chiar și dacă s-ar folosi, să zicem, 
armament simplu, rudimentar, în genul celui care a existat în 
perioada voastră medievală, prea multe cadavre ar destabiliza 
de asemenea ecosistemul. Multe dintre cavităţi nu sunt la fel de 
mari ca Apellos, iar acolo viaţa trebuie să fie atent organizată. 
Noi, în această zonă din interiorul planetei, am înţeles chiar de 
la început că luptele și conflictele nu au sens. Natura umană își 
modifică percepţia și informaţia genetică din aproape în 
aproape, astfel că după mii de ani apare o diferenţă destul de 
mare între ființele de la suprafaţă și cele din interior, aproape 
în orice domeniu. Dacă informaţia genetică este de la început 
sănătoasă, atunci evoluţia în interiorul planetei poate să fie 
foarte rapidă. 


„Ieleportarea” marfurilor 


Am rămas puţin pe gânduri, deoarece aveam unele 
neclarităţi, pe care mă străduiam să le ordonez ca importanţă. 
Mi-am permis un comentariu: 

— Este greu de crezut că toate fiinţele din subteran sunt 
construite după același calapod. Eu văd diferenţe notabile chiar 
între voi și cei din 'Tomassis dar, până la urmă, consider aceasta 
ca fiind de înţeles. Ceea ce nu înţeleg, însă, este dacă toate 
comunităţile se încadrează aproximativ pe același palier de 
evoluţie. Toate sunt pașnice și fericite? 

— Cele care pornesc din același filon genetic, da. Ele s-au 
dezvoltat pe același tipar. Există însă și unele comunităţi 
restrânse care fac o notă aparte. Sunt ființe nu neapărat 
umane, care au un alt mod de trai. Unele dintre ele nu provin 
de pe această planetă. Lumile lor sunt întunecate, pline de chin. 
Dar ele sunt izolate și au accesul blocat către cavitățile mari, 
unde societatea a evoluat mult. Au ajuns aici prin jocul sorții și 
al unor conjuncturi istorice, care mai apoi s-au perpetuat. 

— Eu înțeleg că aceasta este situaţia la adâncimi nu prea 
mari. 

— Orașele și civilizațiile din interior nu sunt doar fizice. 
Gradul lor de elevare crește pe măsură ce te îndrepţi spre 
centru. Din moment ce noi ne aflăm într-o cavitate care este 
relativ apropiată de suprafaţă, este natural să menţinem 
legătura cu cei care trăiesc acolo, pentru că trăim în aceeași 
dimensiune a realităţii, adică în dimensiunea fizică. Chiar și cei 
din Tomassis procedează la fel. De aceea avem o activitate 
bogată și folosim multe dintre produsele voastre. 

Atunci mi-am adus aminte de subiectul de la care am pornit 
discuţia și am privit ecranul, care s-a animat imediat. 

— Într-adevăr, observ că folosiţi multe produse de la 
suprafaţă. 

— Este firesc, nu avem plantaţii sau culturi și nici o serie 
întreagă de alimente care ne sunt totuși necesare, a spus 
bărbatul. 

— Bine, dar cum transportaţi aceste produse de la 
suprafaţă în oraș? 

El și-a trecut mâna într-un fel anume peste panoul de 
proiecţie și pe ecran a apărut o zonă mai retrasă din hangar, în 


care am văzut un cerc clar delimitat, cu un diametru de vreo 
trei metri. Deasupra lui, la o înălțime de vreo cinci metri trecea 
o arcadă dintr-un metal de culoare galben-roșietică. În plan 
vertical aceasta avea anexat un dispozitiv de formă rotundă. 
Intregul ansamblu îmi părea a fi ca o instalaţie imensă de 
„duș” și chiar am făcut atunci această remarcă în mod 
nevinovat și într-un spirit de glumă. 

— În realitate, este un dispozitiv de înaltă tehnologie, care 
translatează mărfurile și fiinţele de aici în staţia de primire, de 
unde sunt preluate de transportoare, mi-a explicat bărbatul 
blond, zâmbind. 

— Vorbim despre teleportare? am întrebat eu, uluit. 

— Nu, nu este teleportare în sensul strict pe care îl daţi voi 
acestei noţiuni. Obiectul sau ființa nu dispare pur și simplu și 
apare în alt loc, ci metoda este cumva mai simplă și nu implică 
dificultăţile care intervin în cazul teleportării. Noi ridicăm puţin 
frecvenţa de vibraţie a obiectului sau fiinţei care trebuie 
transportată și apoi materia este „împinsă” ca pe niște „șine” 
până în locul de destinaţie. „Șinele” sunt de fapt linii de câmp, 
ca niște raze de energie, între transmiţătorul dintr-un loc și 
receptorul din celălalt loc. Atomii sunt împinși de-a lungul 
acestor linii de câmp, iar când ajung la destinaţie ei sunt 
„coagulaţi” din nou prin scăderea frecvenţei de vibraţie. 

— Procesul se face instantaneu? 

— Nu, el durează un anumit timp, dar acesta este scurt. 
Chiar dacă nu se pune problema de viteză în sensul clasic al 
noţiunii, totuși transmisia durează câteva secunde, pentru că 
este nevoie de un fel de reechilibrare a câmpurilor electric și 
magnetic din componenţa materiei transportate. Este ca o 
trecere într-un univers paralel, așa cum îl înţeleg oamenii voștri 
de știință în acest moment, iar apoi se face revenirea în 
universul nostru. Tehnologia este puţin mai avansată faţă de 
cea care implică sistemul de circulaţie a navetelor noastre. 


Convertoarele magnetice 


Într-adevăr, din explicaţiile care mi s-au oferit am înţeles că 
deplasarea vehiculelor de transport era mai mult o problemă de 
fizică „locală”, un fenomen care în spaţiile deschise era ajutat 


de unele elemente structurale adiacente. Navetele nu mergeau 
pe șine, ci treceau pe sub niște „arcade” atunci când circulau în 
spaţiile deschise. În imaginile care mi s-au arătat, am observat 
însă cum ele treceau la fel de bine și cu o mare viteză atât prin 
spaţiile goale, în interiorul peșterilor și cavernelor, cât și prin 
materia solidă dintre ele. Am înţeles, așadar, că tehnologia de 
deplasare care este folosită de locuitorii celor două orașe din 
interiorul Pământului nu este foarte diferită. 

Indată ce mi-am pus în acest fel problema, imaginile mi-au 
arătat de aproape o navetă din Apellos și apoi, foarte repede, pe 
ecran s-au succedat mai multe instantanee cu tipul de 
convertor și forţele pe care el le generează, despre care eu 
știam deja. Atunci am realizat că tehnologia de transport 
folosită în Apellos era asemănătoare cu cea pe care mi-a 
descris-o femeia din Tomassis, chiar dacă nu neapărat identică 
cu aceasta. Mi s-a arătat modalitatea de înaintare a navetei 
prin materia fizică, care se realiza de asemenea prin 
modificarea frecvenţei de vibraţie și atunci în prim plan mi-a 
apărut un astfel de sistem de conversie a atracției 
gravitaționale în câmp magnetic, aproape identic cu sistemele 
tip „solzi” de pe învelișul navetei cu care am călătorit din 
Tomassis. Convertorul era doar puţin diferit ca formă faţă de 
cel din Tomassis, având una dintre laturi puţin teșită, iar 
colțurile puţin rotunjite. 

Atunci imaginea s-a mărit local foarte mult, astfel încât pe 
suprafaţa unui astfel de convertor am văzut o structură ca o 
rețea complexă, formată din liniile de câmp gravitațional. Ea 
era întretăiată de forma navetei și din această interacţiune 
rețeaua majoră începea să fluctueze. Apoi mi s-a arătat într-un 
mod interactiv cum electricitatea care rezultă din acele 
fluctuații era preluată de sistem și convertită în câmp 
magnetic. 

Structura fizică a convertorului implica în construcţia ei 
niște compartimente cu un lichid special, de culoare alb 
strălucitor, care semăna foarte bine cu oxigenul lichid, dar 
tind să cred că era de altă natură. Am văzut cum acel lichid 
special  interacţiona cu liniile de câmp ale rețelei 
gravitaționale și probabil contribuia în acest fel la 
convertirea energiei gravitaționale în energie magnetică. 

Întoarcerea acasă 


După proiectarea acestui ultim detaliu, ecranul a devenit 
opac și apoi s-a retras în piedestalul solid. Bărbatul blond s-a 
întors către mine și mi-a spus: 

— Acum este necesar să te reîntorci în 'Tomassis. Colegul 
tău deja te așteaptă. 

Am mulțumit pentru bunăvoința lor și pentru deschiderea 
minunată de a-mi prezenta toate acele aspecte despre istoria și 
viaţa comunităţii lor. Eram impresionat și în sinea mea 
recunoșteam că doream să mai rămân în Apellos, unde mi-a 
plăcut foarte mult. Ne-am luat rămas bun și am intrat 
împreună cu însoţitoarea mea în navetă. 


Drumul de întoarcere a fost și mai scurt, timp în care m-am 
lăsat confortabil în unul dintre acele scaune cu materialul lor 
foarte relaxant, gândindu-mă la toate cele pe care le văzusem, 
în timp ce femeia căuta anumite informaţii pe imaginile 
interactive de pe peretele transportorului. 

Cam după cinci minute am simţit decelerarea foarte ușoară 
și scurtă, ce îmi indica faptul că am ajuns la destinaţie. M-am 
ridicat și, când ușa s-a deschis, am pășit pe platforma din 
Tomassis. Acolo am avut plăcuta surpriză să-l văd pe Cezar, 
care mă aștepta cu un zâmbet ușor amuzat. Dryn se afla câţiva 
metri mai încolo, discutând cu cei doi militari. M-am uitat la 
ceas și am văzut că, socotind ambele drumuri și timpul pe care 
l-am petrecut în Apellos, totul se petrecuse în aproximativ 45 de 
minute. 

Intuiam că era timpul să ne întoarcem la suprafaţă și 
Cezar mi-a confirmat aceasta din priviri. Dryn ne-a spus că 
vom fi conduși de cei doi militari. Ne-am luat rămas bun de la 
el, iar eu i-am mulțumit în mod deosebit pentru grija și 
detaliile pe care mi le-a oferit. Simțeam că acel om înţelept va 
avea un rol deosebit în destinul viitor al cooperării dintre noi, 
cei de la suprafaţă și civilizaţia lor. 

Am urcat amândoi pe o platformă zburătoare, care s-a 
înălțat, îndreptându-se spre zona muntelui în care se afla 
„liftul” interdimensional. Cei doi militari veneau în urma 
noastră pe o altă platformă. Totul se petrecea rapid și totuși nu 
aveam deloc impresia grabei sau precipitării. Fiind încă sub 
imperiul multitudinii de informaţii pe care le aflasem într-un 
interval foarte scurt, atât în Tomassis, cât și în Apellos, am 
preferat să nu vorbesc, mai ales că Cezar părea și el a fi 
preocupat. 

Am savurat apoi scurta călătorie cu „liftul” și imaginile 
oarecum ameţitoare, datorită vitezei foarte mari, pe care le 
vedeam prin materialul transparent. Când am pășit afară eram 
în staţia de primire, în care de această dată am văzut mai multe 
persoane care aveau activitate. Cei doi militari ne-au condus 
până în dreptul secţiunii din peretele muntelui, iar când Cezar 
și cu mine am venit chiar în faţa ei, aceasta a început să 
vibreze, devenind translucidă. În mod ciudat, simţeam deja o 
schimbare de stare în toată ființa, ca și cum mi se modifica 
centrul de greutate, ceea ce îmi crea o foarte ușoară ameţeală. 


I-am salutat pe cei doi din Tomassis, care au înclinat capul cu 
respect și am pășit împreună cu Cezar dincolo. 

Am trecut în mod firesc prin acea discontinuitate, simțind 
doar fulguranta senzaţie, ca o înfiorare, ce mi-a străbătut 
întregul corp. Cezar mi-a explicat că toate acestea sunt, practic 
vorbind, tot atâtea modificări ale frecvenţei de vibraţie a 
câmpului bioelectric la nivel celular. În timp ce parcurgeam 
drumul înapoi, prin tunel, spre bifurcaţie, am întrebat dacă 
acest lucru nu este de natură să bulverseze organismul. El mi-a 
explicat că, datorită faptului că frecvențele diferite erau totuși 
relativ apropiate ca valoare, corpul nu sesiza într-un mod 
neplăcut acele modificări, chiar dacă acestea erau realizate 
într-un ritm destul de alert. În plus, el mi-a spus că organismul 
„invaţă” repede noua informaţie și, prin repetare, el o 
asimilează. Mi-a dat să înţeleg că este foarte probabil ca la 
următoarele călătorii să nu mai simt aproape nicio senzaţie 
bulversantă. 

Între timp am ajuns la bifurcaţie și, văzând că am o scurtă 
ezitare în timp ce priveam spre cealaltă variantă de tunel, 
Cezar îmi spuse că aceea reprezintă o călătorie mai complexă 
decât cea din 'Tomassis și Apellos. 

— Mai întâi asimilează corect ceea ce ai aflat și ai 
experimentat până acum în cele două orașe. Curând vom 
trece și prin a doua bifurcaţie, dar vei vedea că aici lucrurile 
sunt, într-un fel, mai complicate. 

Am văzut lumina difuză din Sala Proiecţiilor și m-am 
lăsat din nou îmbătat de starea magică pe care ea mi-o 
provoca de fiecare dată, fie doar și prin simpla ei traversare. Nu 
m-am putut abţine să nu remarc cât de eficiente sunt toate 
aceste sisteme și facilităţi tehnologice sau chiar naturale de 
schimbare a dimensiunilor și frecvenţelor de vibraţie, care 
permit realizarea călătoriilor într-un timp foarte scurt. M-am 
uitat la ceas și îmi spuneam că parcă trăiesc un vis: venisem la 
9 dimineaţa și, după toate aceste experienţe și călătorii, eram 
pe drumul de întoarcere spre Bază la orele 12:30. Peste încă o 
oră și jumătate intram în camera mea, întinzându-mă pe pat 
cu faţa în sus, cumva buimăcit de rapiditatea cu care s-a 
petrecut totul. Aveam impresia că nici nu plecasem bine 
dimineaţa și acum, după mai puţin de șase ore, eram deja 
înapoi, dar cu un bagaj imens de informaţii și cu o experienţă 
colosală. 


Puțin ostenit de multitudinea emoţiilor și a solicitărilor 
energetice, cu care nu eram încă obișnuit, am simţit cum mă 
cuprinde un somn foarte profund. Ultima imagine mentală 
înainte de a aluneca într-o odihnă binemeritată a fost splendida 
viziune a orașului Apellos, cu clădirile lui ca de cristal... 


Cap. 5 - GARDIANUL 


Următoarele două săptămâni au fost destul de agitate. 
Uneori, Departamentul intră în „alertă”, iar activitatea lui 
crește foarte mult. Cezar a fost mai mult plecat, dar a lăsat în 
sarcina mea și a locotenentului Nicoară organizarea unei 
expediţii foarte importante prin tunelul spre Irak. Până atunci, 
direcţia spre Orientul Mijlociu se dovedise a fi cea mai dificilă, 
datorită unor probleme de natură tehnologică ce nu au putut fi 
depășite. Voi da unele detalii la timpul potrivit, atunci când voi 
descrie acea călătorie. 

Expediția urma să fie comună, iar echipa americană trebuia 
să sosească peste două luni. Protocoalele de organizare se 
schimbaseră destul de mult de la expediţia spre Egipt, iar șefii 
militari americani de asemenea. Viziunile nu au fost totdeauna 
convergente, ceea ce a implicat ajustări din mers, diplomaţie și 
„uzura” contactelor la diferite nivele. Aveam deja o vastă 
experiență în administrarea acestor aspecte, dar lucrurile 
păreau că se complică de la an la an, în loc să se simplifice. 
Nerăâbdarea, tensiunile și solicitările repetate din partea 
americană puneau o mare presiune pe Departamentul nostru și 
aceasta s-a resimţit mai ales după moartea generalului Obadea. 

Apoi, după ce structura și logistica expediției a fost pusă la 
punct, lucrurile s-au mai liniștit. Alte Servicii s-au ocupat de 
organizarea întâlnirilor diplomatice secrete la un anumit nivel 
al Departamentelor de Stat, pentru că unele acorduri au și o 
natură politică. Profitând de această perioadă de acalmie și 
mizând de asemenea pe factorul surpriză, Cezar mi-a spus 
într-o dimineaţă că vom pleca din nou în călătorie, însă prin 
a doua bifurcaţie. Am simţit un fel de strângere în stomac. 
Incă de când am trecut prima dată pe lângă acea derivație a 
celui de al doilea tunel am simţit un tremur nedeslușit, a 
cărui natură nu o înțelegeam. Pe de o parte era ceva ca un 
magnet ce mă atrăgea spre acea bifurcaţie, pe de altă parte un 
sentiment de stranie neliniște părea că îmi cuprinde ființa. Dar, 
pentru că știam că Cezar avusese deja experienţa acelei 
călătorii, nu mi-am făcut griji, ci chiar am întâmpinat-o cu 
bucurie. 

Dintre expedițiile prin cele trei tuneluri, cele spre interiorul 
Pământului implică cele mai puţine pregătiri. Specificul 


deplasării și al contactelor face ca totul să se desfășoare foarte 
repede și precis. Mai dificil este atunci când trebuie organizată 
vizita unor reprezentanţi din interiorul Pământului, deoarece 
aici, la noi, adeseori trebuie suplinit deficitul de înţelegere al 
participanţilor din lumea noastră la întâlnire, iar această 
suplinire nu poate fi realizată prin intenţii ascunse, putere, 
aroganță sau finanţe. 

In acea zi m-am odihnit bine, deoarece știam că va trebui 
să trec prin mai multe ajustări ale frecvenţelor de vibraţie, cu 
atât mai mult cu cât Cezar îmi spusese că este o călătorie 
dificilă. Abia mai târziu aveam să înţeleg sensul adevărat al 
cuvintelor lui. Eram doar mirat că, spre deosebire de călătoria 
precedentă, acum nu a anunţat nimănui venirea noastră. 

— Nu este necesar. Cineva e acolo tot timpul, mi-a 
răspuns el. Ţi-am spus că în acest caz avem de a face cu o 
situaţie specială. 

După modelul pe care îl cunoșteam deja, a doua zi 
dimineaţa ne aflam în Sala Proiecţiilor. A fost nevoie doar de 
activarea primei discontinuități a tunelului și apoi Cezar mi-a 
făcut semn că putem trece. Unul dintre avantajele călătoriilor 
prin aceste tuneluri și a vizitelor repetate în marea sală este 
acela că trupul pare că asimilează gradat experienţa 
superioară și o integrează apoi mult mai bine. Plictiseala sau 
dezinteresul nu se manifestă niciodată, pentru că întreaga 
fiinţă este susținută și hrănită de o misterioasă energie care 
pare să o „activeze” și să-i ofere trăiri elevate în timpul 
expedițiilor realizate. Cu timpul apare o anumită siguranţă și 
încredere în acţiune, care te face să traversezi cu ușurință 
ceea ce la primele experienţe a constituit poate o piatră grea 
de încercare. Acest sentiment de putere poate fi văzut ca o 
„obișnuinţă”, deși este mai mult o „obișnuinţă a realizării”, 
încrederea care este dobândită prin asimilare corectă, ceea ce 
oferă eficienţă și precizie în acţiune. Am dat aceste explicaţii 
pentru că eu însumi trăiam și simțeam atunci acel sentiment 
minunat de siguranţă și înţelegere superioară pe care ţi-l 
conferă o îndelungată experienţă practică și teoretică, mai 
ales atunci când este vorba de domeniul ezoteric. 

Până la locaţia secretă din Bucegi nu am vorbit aproape 
deloc, iar după ce am pătruns în Marea Galerie, amândoi am 
păstrat tăcerea până când am ajuns în interiorul tunelului, în 
faţa bifurcaţiei. Am trecut pe lângă zona decalajului în 


frecvenţă din marele cub și am intrat pe varianta dreaptă a 
acestuia. Ne-am oprit înaintea celei de a doua distorsiuni, care 
se ondula în sclipiri misterioase de culoare violet. 

— Întotdeauna mi-a plăcut această parte a tunelului..., a 
spus Cezar cu un zâmbet enigmatic. 

Apoi am pășit amândoi dincolo de distorsiune, cu o 
mișcare parcă încetinită de o schimbare bruscă a timpului. 
Pentru o clipă chiar am avut această impresie de ușoară 
rezistenţă la înaintare, însă imediat am simţit un fel de 
eliberare, ca și cum devenisem mai ușor. Furnicăturile pe care 
le-am simţit la traversare au durat mai mult timp prin 
comparaţie cu cele din ramificaţia spre lomassis, dar au 
dispărut după câţiva metri. După traversare, tunelul părea să 
fie identic cu porțiunea de dinaintea distorsiunii, însă curând 
am observat că el începea să se lărgească precum o pâlnie și 
să devină din ce în ce mai luminos. Asta era o noutate 
remarcabilă, cu atât mai mult cu cât am simţit adierea unei 
brize marine și mirosul inconfundabil al unei plaje. Eram uimit 
și nerâbdător să rezolv acest „mister”, care mă intriga. La 
urma urmelor, abia ce intrasem într-un munte și acum eram 
pe cale să ies la ţărmul mării. 

Tunelul făcea o amplă curbă la stânga și am observat 
dimensiunea lui grandioasă spre în sus, aproape ca o pâlnie de 
megafon. Puteam să aud chiar primele ţipete de pescăruși și 
sunetul molcom al valurilor. Am grăbit pasul, lăsându-l pe 
Cezar puţin în urmă și am urmat curbura la stânga a tunelului. 
M-am oprit brusc, cu picioarele într-un nisip galben și având 
în faţă priveliștea unei insule de mici dimensiuni, cu vegetaţie 
verde bogată. Chiar obișnuit cu experienţe fulminante, eram 
totuși uluit, pentru că nu înţelegeam unde dispăruse tunelul. 
Am privit în jurul meu și în sus, apoi în spatele meu: tunelul se 
afla acolo, doar că nu reușeam să-i văd marginile pâlniei, care 
parcă se disipau în aer. Până și culoarea cerului părea că se 
confunda cu culoarea marginilor pâlniei, ce se subţiau în sus 
tot mai mult, devenind străvezii și la capăt pierzându-se pur și 
simplu în aer. Parcă mă uitam la o pictură extraordinar de 
bine realizată sau tocmai ieșisem din ecranul unui televizor 
într-o realitate pe care nu știam cum să o definesc. 

— Uneori nu strică o scurtă relaxare, a glumit Cezar, care 
ajunsese lângă mine. Mă gândesc să aduc un șezlong, poate și 
o umbrelă... 


Am râs amândoi, dar adevărul este că nu înţelegeam 
nimic. Priveam buimac acel peisaj aproape ireal prin nefirescul 
lui și nu mi-l puteam explica în niciun fel. Plaja era pustie, ici- 
colo presărată cu câte un lemn uscat și alge. Nisipul se 
întindea destul de mult în interiorul insulei, cam 30 de metri de 
la apa oceanului, care era foarte limpede și liniștită. Aerul era 
destul de rece și foarte înviorător, însă vegetaţia care pornea 
de pe mal părea luxuriantă. Am văzut palmieri și chiar ferigi 
mari. Insula părea nelocuită și, după o primă apreciere, 
estimam că avea o formă relativ rotundă, cu un diametru de 
câteva sute de metri. Puteam să văd, de pildă, curbura ei spre 
partea opusă, la care mă uitam, dincolo de jungla verde. 

Nu înţelegeam nimic. M-am uitat în sus, spre cerul foarte 
limpede, cu câţiva nori albi, răzleţi și am văzut soarele 
strălucitor la zenit. Noi intraserăm în Sala Proiecţiilor cu puţin 
înainte de orele 9 dimineaţa, iar până aici am făcut cam 
cinci minute. Am făcut un gest de abandon, renunțând să 
mai caut soluţii, căci nimic nu părea să se lege: temperatura 
aerului cu natura vegetației, poziția soarelui la zenit cu un 
petec de insulă în mijlocul oceanului, la care se adăuga și o 
gură imensă de tunel care se pierdea nedeslușit în aer, venind 
din apă pe o plajă. 

După ce a glumit un timp pe seama stupefacţiei mele, 
Cezar mi-a spus, privind de astă dată spre largul oceanului: 

— Imaginează-ţi surpriza noastră când am ajuns aici prima 
dată. Ne așteptam la o cu totul altă priveliște și, în orice caz, 
la o prezenţă. lot ceea ce vezi acum, aici, este identic cu ce 
am întâlnit noi cu 10 ani în urmă. Nicio schimbare, nicio 
modificare. Aceeași plajă, aceeași vegetaţie, parcă timpul a 
încremenit. Nu știam ce să facem. Echipa era formată din 
patru oameni și aveam echipamente cu noi, pentru că aceasta 
a fost direcţia despre care nu aveam nicio informaţie. Consola 
arăta un blocaj dincolo de distorsiune. 

— Deci asta e toată excursia noastră? am exclamat eu 
amuzat. Până la urmă, unde ne aflăm? Spune-mi măcar că mai 
suntem pe Pământ. 

Cezar a închis ochii și și-a prins mâinile la ceafă, lăsând ca 
briza destul de puternică să-i răcorească faţa. Mi-a răspuns, 
zâmbind ușor: 

— Da, firește, suntem pe Pământ, dar cu toate astea nu se 
poate determina nicio poziţie, cu niciun instrument. Nimic nu 


funcţionează, totul este bulversat. Ar fi fost imposibil să ne 
dăm seama ce s-a întâmplat, dacă nu ar fi sosit Gardianul. Îl 
vei vedea și tu în curând, sosește totdeauna la un anumit timp 
după ce aici vine o echipă. Totuși, îl vei găsi deja așteptându-te 
pe plajă, dacă sosești singur. Un mister, dar nu uita că nu 
poţi încadra o astfel de ființă în rândul celor cu care ești 
obișnuit. 

— Bine, dar de unde vine acest om? Și ce e cu această 
insulă? 

Simțeam deja un anumit disconfort la gândul că nu aveam 
nicio bază referenţială și, deocamdată, nicio inspiraţie. Cezar 
continua să privească într-un fel visător spre orizont. Îmi 
răspunse fără să se întoarcă spre mine: 

— Este o anomalie. Nu știu cum aș putea să ţi-o descriu 
mai bine. Ceea ce îți spun ne-a fost explicat chiar de 
Gardian. Ramura aceasta de tunel cobora spre interiorul 
planetei, chiar spre centrul ei, dar la un moment dat s-a 
întâmplat ceva ce nu a fost prevăzut nici chiar de constructorii 
inițiali, iar structura spaţio-temporală a fost alterată în această 
zonă a Pământului. A fost un cataclism teribil, iar tunelul a 
intrat în categoria  așa-numitelor „efecte colaterale”. 
Frecvenţele de vibraţie s-au modificat, însă cei din interior nu 
au vrut să rupă complet legătura pe această direcţie. Au 
considerat că ea este prea veche și importantă ca să fie 
complet anulată, așa că au generat acest „avanpost” 
intermediar, ca o punte de trecere între planul fizic și planul 
eteric. Deja în acest moment noi nu mai suntem în planul fizic, 
deci nu ai ce poziție să măsori. Dacă încă îţi mai este dor de el, 
te poţi uita spre tunel, acolo mai găsești ceva urme fizice, deși 
alterate și ele după distorsiune. 

Am rămas stupefiat. Era pentru prima dată când aflam că 
sunt într-un alt plan decât cel fizic. Reflex, m-am gândit la 
concepţia științifică modernă și am menţionat asta lui Cezar. 

— Știu, pentru oamenii de știința asta este doar „magie”, 
ba chiar o blasfemie din punct de vedere principial. Cu toate 
acestea, iată-ne aici, cu siguranţă nu într-un loc de pe Pământ 
unde ai putea fi găsit. 

A făcut o scurtă pauză, parcă reflectând la ce avea să-mi 
spună. După cum îl cunoșteam, asta însemna că informaţia era 
importantă. 


— Trebuie să înţelegi că planul fizic reprezintă doar o mică 
parte din vastitatea de negândit a Creaţiei, mi-a spus el. Într- 
un fel, ai putea spune că el este un caz particular al planului 
eteric, deoarece aceste două planuri sunt cumva îngemănate. 
Reprezentările generale ne arată corpul eteric ca învelind 
corpul fizic, dar de fapt el se află de asemenea și în 
interiorul acestuia. Meridianele și traiectele energetice subtile, 
care nu se văd, dar care sunt cunoscute de alte tradiţii 
ezoterice, sunt o dovadă a acestui lucru. De fapt, am putea mai 
curând spune că planul eteric este cel care cuprinde planul 
fizic și nu invers. De aceea întâlnim planul eteric în 
„interiorul” planetei, dar de asemenea el învelește planeta și 
la exterior. Practic, există o îngemănare foarte strânsă între 
planul eteric și cel fizic, pentru că și frecvențele lor de vibraţie 
sunt relativ apropiate. 

— Nu prea înţeleg cum poate să apară planul fizic din 
planul eteric, am spus eu contrariat. Au totuși frecvenţe 
diferite de vibraţie. 

— Printr-un gen de contracție sau de condensare a 
frecvenţei de vibraţie eterice, care atunci scade până la 
frecvenţa specifică materiei fizice. Ea este ca o „spumă” a apei 
vaste, care este planul eteric. 

— Așa puţin? am întrebat uluit. Planul fizic e doar ca o 
spumă a etericului? 

— Da, planul fizic este mic prin comparaţie cu cel eteric și 
are o „detentă” îngustă a frecvenţei de vibraţie. Prin 
comparaţie, planul eteric are o plajă de frecvenţe mai largă, 
pornind de la un eteric foarte apropiat de planul fizic, aproape 
ectoplasmatic și până la frecvenţe eterice elevate, apropiate de 
cele ale planului astral, așa cum sunt de exemplu unele orașe 
din centrul Pământului. 

M-am gândit la recentele experienţe pe care le-am avut și 
am spus: 

— Asta ar explica și trecerile noastre repetate și relativ 
ușoare între aceste două planuri, am spus. Aproape e cao 
conversie dintr-o frecvenţă în alta. 

— Chiar asta și este, a întărit Cezar ideea mea. Un proces 
simplu: la zero grade, apa se transformă în gheaţă, dar 
acele bucăţi de gheaţă plutesc prin apa lichidă care le 
înconjoară și le susţine. Cam așa e și cu planul eteric și cel 
fizic. Frecvența de vibraţie a apei a scăzut și apa s-a 


„contractat”, s-a „condensat” în gheaţă, adică prin analogie a 
apărut planul fizic, dar în același timp gheaţa continuă să fie 
„învelită” și pătrunsă de apa din jur, care nu a îngheţat. La fel, 
planul fizic este înconjurat de planul eteric și de asemenea 
pătruns de acesta, pentru că așa cum gheaţa pare să fie 
„altceva” decât apa, totuși ea este apă atunci când este 
încălzită și se topește, adică atunci când îi crești frecvenţa 
de vibraţie. Asta explică de asemenea de ce există o relativă 
corespondenţă între ceea ce vezi în planul fizic și ceea ce 
întâlnești în planul eteric. 

M-am uitat atunci încă o dată cu atenţie în jur și puteam 
spune că, în general vorbind, totul arăta aparent normal din 
punctul de vedere al „substanţei”. Dacă lăsam la o parte unele 
ciudăţenii pe care le-am menţionat deja, aș fi putut spune că 
nu vedeam prea mari diferenţe între planul fizic din care 
veneam și planul eteric în care ne aflam, conform celor spuse 
de Cezar. El a continuat să-mi explice: 

— Strict vorbind, alterarea spaţiului ne-a scos undeva în 
zona cercului arctic, puţin mai la nord de Islanda. Zona este 
cumva cu  „tradiţie” pentru pătrunderea în interiorul 
Pământului, doar că cei care au trăit această experienţă și au 
scris despre ea nu au înţeles-o pe deplin și nici nu au redat-o în 
mod corect. Este aceeași eternă problemă și falsă controversă 
a pătrunderii în „interior” prin „deschizătura de la Polul Nord”. 

Știam problema, citisem și văzusem diferite reprezentări 
și chiar fotografii cunoscute cu așa-numita „cavitate” spre 
centrul Pământului, dar citisem și rapoartele colegilor 
americani despre investigaţiile derulate pe zeci de ani în 
zona arctică. Evident că nu exista nicio deschizătură în 
pământ și nicio curbură în planul fizic, care să conducă spre 
centrul Pământului, iar apa oceanului nu se scurgea 
nicăieri. Existau, firește, o serie întreagă de anomalii care 
au fost semnalate în zonă de-a lungul timpului, precum și 
comportamente bizare ale aparatelor de ghidare și control, 
dar nicio cale deschisă spre interiorul planetei, așa după cum 
este ea descrisă și reprezentată în cărţi, articole și chiar în 
materialele clasificate ale Marinei, ca bază informatică în lipsa 
unei variante mai plauzibile. 

— Toată lumea se întreabă ce este cu această deschizătură 
spre interiorul planetei, ce formă are, cât este de mare și unde 
se găsește. Mulţi cred că în interiorul Pământului se intră pe la 


poli, că trebuie să existe o gaură uriașă în scoarţa terestră și 
că se urmează curbura scoarţei planetei pentru a ajunge 
acolo, dar de fapt lucrurile sunt altfel și ţi-am explicat deja 
acest lucru. Nesfârșitele „controverse” apar doar datorită 
necunoașterii, iar aceasta începe cu modul în care se 
interpretează diferite „poziţii” pe Pământ, însă acestea sunt 
doar niște convenţii. 

— Totuși, să știi că astfel de interpretări sunt tentante, 
deoarece experienţele trăite sunt foarte vii și apropiate de 
viața noastră normală, am spus eu, pe baza lecturilor pe care 
deja le aveam. 

— Da, însă ele provin de la înţelegere greșită a problemei. 
De exemplu, tu stai la Bază în picioare și, dacă e să 
interpretăm într-un mod mecanic și oarecum infantil, dacă te 
deplasezi spre emisfera de sud, când ajungi în Australia ar 
trebui să fii cu capul în jos. Dar, dacă chiar călătorești și ajungi 
acolo vezi de fapt că nu e așa, ci că tu rămâi în picioare la fel 
cum ai fost și când stătea în spaţiul de antrenament al Bazei. 

Fram puţin contrariat de această abordare a lui Cezar, 
pentru că aceste „probleme” de fizică intrau după părerea mea 
în categoria puerilului, fiind pentru prima clasă de liceu. Am 
spus, ușor agasat: 

— Știu, eterna poveste cu întrebarea: de ce nu ne 
desprindem de Pământ atunci când îl parcurgem pe 
circumferință și de ce nu stăm cu capul în jos atunci când 
ajungem în partea opusă. Toată lumea știe că există forța 
gravitaţiei și nu prea avem șanse să ne dezlipim ușor de pe 
suprafaţa planetei. De asemenea, toată lumea știe că raza de 
curbură a Pământului este așa de mare prin raport la 
dimensiunea noastră și la viteza cu care ne deplasăm, încât 
suprafaţa ne apare mereu ca fiind plată, deci mereu vom sta 
cu capul „în sus”. 

— Nu toată lumea știe lucrurile astea, mi-a răspuns Cezar 
cu răbdare. Insă chiar și dacă ar ști, aceasta ar fi doar o 
viziune parţială a problemei. Noţiunea de „sus” sau „jos” este 
convenţională. Dacă tu ai privi planeta din spaţiul cosmic, sus 
Și jos nu ar mai avea sens. 

— Ce vrei să spui cu „viziunea parţială”? am întrebat, 
privindu-l cu mirare. 

S-a lăsat pe vine și a început să deseneze cu degetul în 
nisip. 


— Faptul că forţa gravitaţiei acţionează și nu permite 
desprinderea corpului de pe suprafaţa planetei, indiferent de 
unghiul pe care acesta îl face cu ea, este o explicaţie generală, 
de consens la nivel macrocosmic. Dar, dacă privești ce se 
întâmplă la nivel microcosmic, de exemplu în celule, situaţia 
nu mai e la fel de simplă. Liniile de câmp magnetic vor 
influenţa fiecare atom și moleculă din corpul tău pe măsură ce 
îți modifici poziția pe suprafaţa Pământului și acea influenţă se 
va reflecta în mod diferit în organizarea și structura celulelor 
tale. În puncte diferite de pe suprafaţa planetei, direcţia 
câmpului magnetic este diferită, deci și influenţă asupra 
celulelor corpului nostru este diferită. Totuși, noi nu ne dăm 
seama de aceasta pentru că procesul este lent, iar modificările 
structurale nu sunt foarte mari. Din această cauză, aparent nu 
se petrece nimic, dar în realitate există niște modificări de 
natură magnetică în corp. 

— Bun, și ce e cu asta? am întrebat nerăbdător. 

— Problema e asemănătoare cu ce se întâmplă la poli, 
când se pătrunde în interiorul planetei, că asta mă străduiesc 
de fapt să-ţi explic. Și aici procesul este lent. Dacă ești într-o 
astfel de zonă, tu nu mai ţii atunci de linia de câmp magnetic 
de la suprafaţă, ci începe să apară imixtiunea între suprafaţa 
planetei și interiorul ei, iar tu vei merge atunci ca pe suprafaţa 
unei benzi Moebius, care se răsucește, dând o altă perspectivă 
asupra lucrurilor, dar de fapt tu rămâi pe aceeași suprafaţă. 

Priveam cu atenţie desenul pe care Cezar îl făcea în nisip. 
Am spus: 

— Ce înţeleg eu, este că atunci când treci spre interiorul 
planetei, nu mai ești în planul fizic. 

— Da, atunci treci gradat în planul eteric. Când te îndrepţi 
către zona de trecere către interiorul Pământului, la început 
câmpul magnetic este de o mai mare intensitate în zona 
respectivă de la suprafaţă și orientarea sa este aproape 
perpendiculară pe suprafața Pământului. Am putea spune că 
atracţia gravitaţională și liniile de câmp magnetic aproape că 
se suprapun. Avansând spre zona Polilor, câmpul magnetic al 
Pământului scade, dar pentru cei care au deschiderea necesară 
a conștiinței, se produce treptat intrarea în planul eteric, ceea 
ce le permite să-și continue drumul către interiorul 
Pământului. În zona respectivă există un con în care câmpul 
magnetic este mai mic, dar mai apar și alte forțe care ţin de 


rotația Pământului și altele. Chiar la Polul Nord și la Polul Sud 
câmpul magnetic al planetei scade semnificativ și scăderea 
asta formează „conul” de care îţi spuneam. Tu intri în 
interiorul planetei pe la baza acestui con, care are un câmp 
magnetic mai slab și este situat în interiorul cercului polar. 
Acolo, orientarea liniilor de câmp magnetic favorizează cel 
mai mult procesul de trecere spre „interiorul” Pământului, 
căci dacă într-o primă instanţă intensitatea câmpului magnetic 
scade atunci când tu cobori în interiorul „conului”, mai apoi 
aceasta crește prin faptul că tu, aparent, continui să „cobori”, 
dar de fapt te apropii de sursa centrală. 

Pentru prima dată înţelegeam din perspectiva ei reală 
trecerea „în interiorul” Pământului, pe la Poli. 

— Dar această influență a câmpului magnetic nu este 
chiar cea care determină trecerea mea în interiorul planetei? 
am întrebat, pentru a mă lămuri mai bine. 

— Ba da. O dată ce traversezi câmpul magnetic al 
Pământului din zona cercului arctic se produce o anumită 
aliniere cu atracţia gravitaţională, iar energia degajată de 
răspunsul atomilor la acest proces face să se producă o rotaţie 
rapidă a lor. E un fenomen care are legătură cu mecanica 
cuantică. Printr-un cumul de factori, celulele tale sunt excitate, 
energia lor crește și astfel putem spune că frecvenţa lor de 
vibraţie crește. După acest „duș” de energie, celulele tale vor 
„dori” să păstreze o anumită excitare a lor și astfel „aleg” să 
meargă către creșterea câmpului magnetic, păstrând anumite 
particularităţi ale orientării față de atracţia gravitaţională. 
Această „alegere” este echivalentă cu intrarea lentă în planul 
eteric, iar aceasta la rândul ei face posibilă pătrunderea 
gradată către centrul planetei. Bineînţeles că acest proces se 
produce doar în cazul celor care sunt pregătiţi și au un anumit 
nivel de înţelegere. De asemenea, el nu are loc oricând și nici 
oricum, ci este corelat cu ceea ce am putea numi „necesitatea 
universală”, precum și cu voința înţelepţilor din acele lumi 
interioare. 

Eram așa de absorbit în explicaţiile lui Cezar, încât 
aproape uitasem unde mă aflam. Am întrebat: 

— În acest caz, de ce toţi cei care reușesc aceasta vorbesc 
despre o pătrundere în „interiorul” planetei? 

— Ei trec atunci în planul eteric, dar celulele lor nu se 
mai aliniază cu câmpul magnetic de la suprafaţa fizică a 


planetei, ci ai liniile de câmp magnetic și gravitațional din 
planul eteric al Pământului. Se produce atunci o „inversare” a 
suprafeţei, care le creează senzaţia că sunt „în interior”, că 
au pătruns „în interior”, când ei au continuat de fapt să 

— Cum vine asta? Am aceeași suprafaţă, dar două planuri 
de manifestare diferite? 

Eram uluit, pentru că nu înţelegeam cum era posibil să 
trec de la influenţa unui câmp magnetic terestru, la unul 
gravitațional în eteric. 

— Frecvența de vibraţie a planului eteric este relativ 
apropiată de frecvenţa de vibraţie a planului fizic și de aceea 
cele două planuri par a fi de multe ori „lipite”, în sensul că ele 
sunt apropiate. Asta e și motivul pentru care se poate trece 
destul de ușor din unul în celălalt, dacă te afli în condiţiile 
energetice potrivite și la locul potrivit. 

Abia atunci am început să înțeleg mai bine că trecerea 
din planul fizic în plan eteric sau invers este precum o 
„inversare” a suprafeţei unei benzi Moebius: aparent, noi nu o 
simțim, dar ea există. De pildă, atunci când zburăm cu 
avionul de la București spre Canberra noi nu simţim că se 
„inversează” ceva în celulele corpului nostru la traversarea 
liniilor de câmp magnetic de orientări diferite, chiar dacă ne 
deplasăm atunci dintr-o parte a Pământului în cea opusă. 

— La fel se produc lucrurile și în cazul pătrunderii în 
interiorul planetei pe la poli, mai bine zis dincolo de zona 
cercului arctic: noi nu simţim aproape nimic, dar treptat 
vedem că apar zone și priveliști care nu ar trebui să se 
găsească acolo, mi-a explicat Cezar. Mai întâi suntem 
„nedumeriţi”, apoi „neliniștiţi” și în cele din urmă poate 
apărea starea de panică. Totuși, de multe ori curiozitatea și 
uimirea sunt cele care înving, deoarece lucrurile pe care 
atunci le vezi sunt cu adevărat extraordinare. Intreaga 
experienţă este fulminantă și realizezi ce șansă minunată ţi s-a 
oferit, de a trăi acele clipe. În minte se formează ideea că s-a 
pătruns „în interiorul” Pământului, dar asta se petrece mai 
ales pentru că despre suprafaţa pe care ne aflăm zicem că 
este „exteriorul”. Fundamental vorbind, dacă spunem că 
pătrundem în „interiorul Pământului” nu greșim, însă modul 
în care este concepută noţiune de „interior” și „exterior” în 
geometria bazată pe trei dimensiuni este depășită. De 
asemenea, modul actual în care se concepe și se reprezintă 
pătrunderea „în interiorul Pământului” este complet greșit. 

Cezar a schițat un nou desen în nisip și a continuat să- 
mi explice: 


— Zona de trecere este favorizantă spre poli pentru că 
rotația atomilor în jurul propriei axe este mai mare, astfel 
încât masa aparentă scade mult, spre deosebire de situaţia în 
zona ecuatorului, unde masa aparentă este mai mare. Este ca 
în efectul giroscopic: dacă vei cântări un titirez care se 
rotește, el va fi mai ușor decât atunci când stă pe loc. 
Diferenţa e infimă la nivel atomic și celular, dar se cumulează 
la nivelul unui corp fizic. Din anumite considerente am putea 
spune că frecvenţa de vibraţie a titirezului se mărește atunci 
când el se rotește. La poli se petrece un fenomen asemănător 
cu cel giroscopic: toţi atomii din corpul tău vor fi supuși 
acestei influenţe giro-magnetice, se „rotesc” mai repede, au 
energie mai mare. Frecvența de vibraţie crește și atunci treci 
în planul eteric, deși tu păstrezi aceeași direcţie de mers și 
aparent aceeași suprafaţă. Se produce însă „inversarea” de 
care ţi-am vorbit, iar mintea va interpreta că a pătruns „în 
interior”, cam în același fel în care ea interpretează că în 
Australia ar trebui să stăm cu capul „în jos”. 

In timp ce el vorbea, privirea mi-a fost atrasă peste 
umărul lui, în spate, de o fiinţă care se apropria de noi venind 
pe plajă. Era încă departe, dar chiar și așa am rămas perplex, 
deoarece mi se părea gigantică. Am simţit un anumit fior și i- 
am atras atenţia lui Cezar. 

— Da, Gardianul. Niciodată nu grăbește lucrurile. Ajunge 
exact atunci când discuţia a încetat. Cu toate acestea, privește 
cu atenţie și vei vedea că nu se oprește, ci merge continuu cu 
același pas. Nici nu se grăbește, nici nu încetinește, dar va fi 
aici exact atunci când noi vom fi pregătiţi pentru el. 

— Am putea să mergem în întâmpinarea lui, am sugerat 
eu. 

— Poţi să încerci, așa cum am făcut și noi, dar vei vedea 
că este inutil, mi-a răspuns Cezar. Nu se schimbă nimic, 
distanța rămâne aceeași. E bulversant, dar dacă te gândești 
că aici nu se aplică aceleași reguli ca în planul fizic, atunci 
fenomenul devine oarecum explicabil. Cu greu poţi înțelege 
lumea din care vine Gardianul și tocmai de aceea este așa 
greu de pătruns acolo. Nu ai puncte de referinţă mentală, nu 
există aproape nicio potrivire sau acordare între ceea ce știi și 
ești tu, cu ceea ce există acolo. Este un nivel de existenţă 
foarte elevat prin raport la lumea noastră. 


Am privit câteva clipe amândoi în direcţia lui. Eram parcă 
hipnotizat de statura impunătoare și în același timp de 
calmul imperturbabil cu care pășea, mereu concentrat și cu 
privirea în jos. M-am străduit însă să fiu atent la ceea ce- 
mi spunea Cezar: 

— Pământul este ca o bandă Moebius: suprafaţa lui 
exterioară se continuă cu suprafaţa interioară, pentru că ele 
nu sunt efectiv separate. Însă foarte mulţi oameni nu judecă 
așa. Ei gândesc că există o linie de separație și că, dacă stai 
într-un fel deasupra ei, dedesubt stai invers, pentru că ei zic 
că este „în interior”. De fapt, asta e o păcăleală a minţii, 
pentru că ei doar compară lucrurile. Îţi spuneam că, în baza 
acestei idei și dacă ar fi să judecăm strict lucrurile după ea, 
la Polul Nord stau în picioare, iar la Polul Sud ar trebui să stau 
cu capul în jos. Dar, dacă în loc de această viziune s-ar 
înțelege faptul că celulele corpului uman se aranjează 
întotdeauna după liniile de câmp magnetic și gravitațional, 
atunci lucrurile ar putea fi înțelese mult mai bine. 

— Într-adevăr, fenomenul acesta este de natură cuantică, 
dar eu nu pot deosebi aceste schimbări, nu îmi pot da seama 
de ele. 

— Chiar așa este, noi nu le percepem în timp real, 
decât atunci când ele sunt majore și produc o „inversare” 
de tipul celei despre care am vorbit, când treci în alt plan și 
intri în interiorul planetei. Însă chiar și atunci, ceea ce 
percepem este de fapt ceea ce simţurile înregistrează ca fiind 
nou în mediul în care ne aflăm, nu neapărat o schimbare sau o 
informaţie lăuntrică, decât într-o măsură mai mică. 

— Poate nu avem receptori adecvaţi pentru așa ceva, ori 
poate sensibilitatea noastră la aceste modificări energetice 
este slabă, am spus eu. 

— Da, ar putea fi explicaţii posibile, a admis Cezar. Unele 
animale, însă, simt foarte bine aceste modificări. Păsările 
migratoare, de exemplu, dar și alte animale terestre. Tu nu îţi 
dai seama când și cum ţi se rearanjează celulele corpului din 
punct de vedere energetic atunci când zbori cu avionul către 
Australia, însă aceste animale sunt capabile să detecteze 
modificările chiar foarte fine ale liniilor de câmp magnetic și 
gravitațional. Noi nu percepem decât schimbarea geometrică; 
răspunsul fin cuantic, care produce o schimbare de nivel de 
vibraţie, este mai subtil, ne apare doar ca efect. 

Discuţia mă captase din nou și pentru un timp am uitat de 
apropierea Gardianului: 

— Treaba asta cu „aranjarea” sau „deranjarea” celulară, 
mai ales că omul nu simte nimic, sună cam abstract, am zis eu. 


— Depinde din ce unghi privești problema. Dacă o 
consideri doar din punct de vedere uman, atunci celulele 
rămân la fel, nu există nici o deosebire, pentru că fiinţa nu 
simte nimic sau aproape nimic și trage concluzia că nu s-a 
întâmplat nimic. Dacă privești însă din perspectiva energiei, 
atunci fiecare electron, proton, atom, moleculă sau celulă, 
absolut totul saltă pe un nivel superior de energie, pentru că 
atunci se produc niște turbioane care excită atomii; atunci ei 
trec pe un alt nivel de existenţă. La un moment dat această 
transformare devine majoră și se face trecerea câtre un alt 
plan, ca atunci când pătrunzi în interiorul Pământului, dar ai 
văzut că pentru aceasta trebuie totuși îndeplinite anumite 
condiții de intensitate a câmpului magnetic și de orientare a 
liniilor de câmp magnetic faţă de atracţia gravitaţională. 

— Bine, dar în rest? O călătorie în alt punct al planetei ar 
trebui să provoace de asemenea modificări la nivel celular, 
pentru că, după câte ai spus, eu întretai orientări diferite de 
câmp magnetic. 

— Așa este, însă aceste modificări sunt comparativ mult 
mai mici, pentru că și energia este mai mică. Iotuși, dacă 
experiența este repetată, schimbările la nivelul câmpului 
magnetic, chiar mici fiind, perturbă organismele biologice prin 
influența asupra metabolismului lor. Dar setul de însușiri 
psihomentale și alte caracteristici ale omului sunt diferite de la 
o regiune la alta și asta se datorează în primul rând influenţei 
subtile a câmpului magnetic, care își pune amprenta în acest 
fel asupra vieţii și desfășurării ei. Știința e abia la început cu 
aceste cercetări și studii și nu este prea dispusă să le acorde 
o mare importanţă. Desigur, câmpul magnetic nu este singurul 
factor de influenţă, însă este imul determinant. 

— Eu văd că în societate există cam același set de idei 
generale și conduite, dacă lăsăm la o parte diferenţele de ordin 
cultural și obiceiurile. 

— Da, pentru că intensitatea câmpului magnetic terestru 
este global neschimbată, cel puţin pe intervale destul de mari 
de timp. Acolo unde există însă fluctuații mai serioase de câmp 
magnetic, schimbările sunt și ele evidente. Există de 
asemenea și fluctuații magnetice, care sunt adeseori bruște 
și imprevizibile, însă interesant e faptul că nu la fel putem 
spune și despre fluctuațiile câmpului electric, care rămâne 
constant la nivelul suprafeţei pământului. Ar trebui să existe o 


corelaţie între cele două manifestări, însă ea nu apare. Ai 
zice că legile electromagnetismului nu sunt respectate, 
chiar dacă, global vorbind, lucrurile par a fi în regulă. 
Totuși, detaliile sunt cele care ar trebui să pună pe gânduri. 

Am găsit atunci momentul potrivit să leg acel aspect și 
cu fenomenele din centrul planetei: 

— Dacă științei nu îi este clar nici cum ia naștere câmpul 
magnetic terestru, atunci cum te aștepți să explice fluctuațiile 
lui? Chestia cu „dinamul” din mijlocul Pământului care ar 
produce, se zice, acest câmp magnetic, este doar o teorie, care 
nu explică aproape nimic, nu mai vorbesc despre fenomenele 
de intrare în „interiorul” planetei și în planurile subtile. Abia 
după ce am aflat despre singularitatea din centrul planetei am 
înțeles mai bine ce se petrece. Altfel, nu poţi să explici credibil 
o serie întreagă de fenomene prin explicaţia simplistă a 
„dinamului”. 

— Așa este, dacă e dinam, ar trebui să furnizeze în jurul 
planetei un câmp magnetic constant, or el fluctuează 
imprevizibil și nimeni nu știe de ce. Câmpul electric al 
Pământului, însă, nu fluctuează la unison cu câmpul 
magnetic. Chiar dacă se spune că el se uniformizează foarte 
repede pe o suprafaţă continuă, la o fluctuaţie magnetică 
bruscă tot ar trebui să se măsoare anumite fluctuații 
electrice, or ele nu apar. Aceste aspecte nu prea sunt luate 
în considerare. 

— Probabil datorită concepţiilor adânc înrădăcinate, am 
spus. Eu mă consider destul de deschis din acest punct de 
vedere și totuși am avut probleme să mă obișnuiesc cu noua 
perspectivă despre interiorul planetei. Cred că oamenii sunt 
atât de îndoctrinaţi și obișnuiți cu ideea că Pământul este o 
sferă solidă pe care trebuie să o sapi, ca să pătrunzi în 
interiorul ei, încât nu pot gândi în alt fel. 

— Da, pentru ei și mai ales pentru unii oameni de știință, 
aspecte precum modificările de frecvenţă, de planuri subtile, 
ori ideea unei găuri negre centrale reprezintă doar produsul 
utopic al imaginaţiei. Doar pentru că ei nu au văzut toate 
acestea și nu au experimentat, nu înseamnă că ele nu există. 
La ora actuală avem un conglomerat de idei și principii 
științifice eronate sau învechite, care au doar o aplicabilitate 
imediată și oarecum locală, dar care sunt considerate ca fiind 
universal valabile. 


— E greu să ieși din acest cerc de dogme și principii, am 
subliniat eu, bazându-mă și pe experienţa personală. 

— Oamenii înțeleg greu acest „interior” al planetei, doar 
pentru că ei vor să judece problema exclusiv la nivelul planului 
fizic și al concepţiei tridimensionale. E un punct de vedere care 
ține seama de un sistem de axe cu trei dimensiuni și în care 
se consideră că ceva este „exterior”, iar altceva este 
„interior”. În realitate, interiorul Pământului și mai ales zona 
din centrul său este „altceva” pentru că este în plan subtil. Tu 
nu îți dai seama că pătrunzi acolo, după cum ţi-am spus, 
pentru că mergi pe aceeași suprafaţă și nici nu vezi „curbura“, 
căci ea este în jos. Dar o dată ajuns în interior, de acolo poţi 
vedea în depărtare o anumită concavitate, care nu este însă la 
fel ca cea dintr-o cavitate interioară, fie ea și gigantică. 

— Da, este adevărat, aici se poticnesc cei mai mulţi pentru 
a înțelege cum e cu interiorul gol al Pământului. 

— Interiorul există, în plan eteric, dar legătura între 
exterior și interior, adică între suprafaţă și partea ei interioară 
nu e așa după cum este expusă, adică nu ajungi cu capul în jos 
mergând după curbura scoarţei pământului, iar asta nu se 
petrece în primul rând pentru că atunci tu treci în alt plan. 
Gândește-te: când treci din planul fizic spre cel eteric, la ce te 
raportezi ca să-ți dai seama că ești în picioare sau nu? 
Atunci nu mai ai un punct de referință, pentru că ai schimbat 
percepţia asupra mediului, ai trecut din planul fizic în cel 
eteric. Suprafaţa exterioară și cea interioară sunt legate prin 
aceasta „inversare”, ca o bandă Moebius, iar tu nici măcar nu- 
ți dai seama că ai pătruns astfel în interiorul Pământului, decât 
după ce începi să vezi semnele distincte ale unei alte lumi. Dar 
atunci deja ești în plan subtil. 

Statura impunătoare a Gardianului se apropia din ce în ce 
mai mult și am înțeles că probabil venise timpul să ajungă 
lângă noi. Nu știu dacă chiar nu mai aveam nimic de vorbit cu 
Cezar, dar simţeam totuși că acea ființă a ajuns când trebuia 
lângă noi. La început am fost puţin timorat, datorită prezenţei 
sale excepţionale. Măsura, cred, peste trei metri înălţime și 
stăteam puţin cu capul pe spate ca să îl pot vedea bine. Încă nu 
scâpasem de senzaţia de ireal, cauzată de natura subtilă a 
planului eteric în care ne aflam, la limită cu planul fizic, iar 
acum mă vedeam parcă într-un film cu uriași. 


Și totuși, acea prezenţă impunătoare se dovedea a fideo 
incredibilă delicateţe în mișcări, iar zâmbetul îi era plin de 
bunătate și înţelepciune. Aparent, impresia înălţimii și a 
volumului era covârșitoare, însă atunci când îi priveai ochii 
blânzi, de un albastru foarte profund, nu doreai decât să i te 
alături cu inima deschisă, să te lași sub protecţia lui. Hainele 
erau foarte simple: pantaloni destul de largi, albaștri și o bluză 
albă cu deschidere mare la gât, legată la brâu cu o curea 
îngustă. Aș zice că materialul din care erau confecţionate 
semăna cu pânza de in, însă era mai fin decât aceasta. In 
picioare purta o încălțăminte ce semăna cu niște sandale de 
culoare maro închis. Prezenţa lui aducea un calm extraordinar 
și fără să vreau m-am gândit atunci că aceasta ar fi o terapie 
excelentă prin ea însăși pentru cei stresaţi și agitați. 

— Acum putem merge, a spus el, privindu-ne cu un zâmbet 
minunat. 

Vocea lui era caldă și cuprinzătoare, dar deși o auzeam 
foarte bine, nu vedeam ca el să-și miște buzele. Mi-am dat 
seama că acolo comunicarea se făcea mai ales telepatic. A 
fost doar o ușoară senzaţie de neadaptare la început, dar 
după aceea am agreat această metodă, pe care o găseam 
foarte simplă și la îndemână. 

L-am urmat înapoi pe drumul pe care a venit cam o sută 
de metri, până la un mic golf, în gura căruia se afla o barcă 
foarte simplă din lemn masiv. Nu era legată de nimic, plutea 
pur și simplu pe apă în acel loc, chiar lângă mal, fără a fi 
influenţată de mișcarea valurilor. Gardianul ne-a făcut semn, 
iar noi am urcat primii. Cezar știa despre ce era vorba, el 
doar urma etapele. Am urcat amândoi în barcă, iar Gardianul 
veni și el în urma noastră. Am observat cu mirare că atunci 
când a urcat în barcă, aceasta nu s-a îngreunat și nici nu s-a 
mișcat mai mult decât atunci când am urcat noi în ea. Mă 
așteptam la o puternică înclinare a ei, dar în realitate 
greutatea Gardianului părea să nu fie mai mare decât a 
noastră, chiar dacă el era cam de două ori mai masiv. 

Cu gesturi calme, mereu concentrat, el se așeză într-un 
capăt al bărcii. Mă așteptam să văd niște vâsle, dar în loc de 
asta Gardianul s-a aplecat și a ridicat un lemn lung, ca o suliță, 
pe care l-a afundat în apă, împingând barca spre larg. Mă 
întrebam până când va reuși să facă asta, deoarece sulița nu 
era mai lungă de trei metri, însă am văzut că, deși ieșisem din 


golf, apa rămânea cam la fel de adâncă. Probabil era o zonă cu 
ape de mică adâncime, ca la tropice, deși noi ne aflam, teoretic 
vorbind, în zona cercului arctic. 

În timp ce reflectam la toate acestea, am văzut cum în 
jurul nostru se ridică destul de repede o ceaţă ciudată, care nu 
exista atunci când mă uitam în larg de pe țărm. În câteva 
secunde ceața a devenit așa de densă, încât îl vedeam cu 
greutate chiar și pe Gardian. Brusc am simţit șocul dintre 
barcă și ceva tare. Am crezut că am lovit niște stânci și că apa 
va pătrunde în barcă, dar de fapt într-un mod de neexplicat 
pentru mine în acele momente, ajunsesem pur și simplu la un 
mal. Aparent, nimic nu avea sens, dar păstrasem totuși 
luciditatea și amintirea faptului că în plan subtil și în acele 
condiţii foarte speciale, la care se adăuga prezenţa 
Gardianului, realitatea suferă distorsiuni majore, care nu pot fi 
înţelese logic de mintea noastră, obișnuită doar cu planul 
tridimensional. 

Am pășit în tăcere afară din barcă pe nisip și l-am urmat 
pe Gardian, care a început să urce o potecă îngustă, 
străjuită de vegetaţie bogată. Ceaţa începea să se disipe tot 
mai mult, iar când peste aproximativ 50 de metri am ajuns în 
vârful acelui povârniș, ea dispăruse total, iar priveliștea m-a 
lăsat fără suflare. 

In vale am văzut un oraș de mici dimensiuni, însă foarte 
bine organizat. Impresia asta m-a frapat de la început: felul în 
care erau dispuse clădirile, străzile, formele lor, piaţa centrală, 
totul părea extrem de bine planificat și minuţios realizat. 
Dincolo de acest oraș, în depărtare și cumva pe un nivel mai 
sus am văzut un al doilea oraș, care strălucea orbitor. Era 
uluitor, semăna într-o anumită măsură cu Apellos, dar în mod 
evident se încadra într-o altă categorie de frecvenţă de 
vibraţie. Clădirile erau mai înalte și mai îndrăzneţe în liniile 
arhitecturale, iar materialul din care erau realizate semăna de 
asemenea cu cristalul, dar era mai transparent și mai 
strălucitor decât ceea ce văzusem în Apellos. 

In timp ce căutam să mă acomodez cu ceea ce vedeam, 
am sesizat cum Gardianul și Cezar se priveau și, deși nu 
auzeam nimic, am intuit că ei purtau o conversaţie telepatică. 
Spre deosebire de planul fizic, în planul eteric și în celelalte 
subtile conversațiile se fac aproape numai telepatic și simultan 


cu vocea auzită în minte sunt de asemenea proiectate și 
imagini. 

În clipa în care am observat dialogul telepatic dintre 
Cezar și Gardian, am auzit simultan vocea celui din urmă: 

— Ceea ce vezi în depărtare este intrarea în lumea 
Shambalei. Este dificil de ajuns acolo. Chiar și pentru Cezar a 
fost greu. 

Așteptam și alte explicaţii, însă Gardianul, la fel ca și 
Dryn, părea să nu facă risipă de prea multe vorbe. Am înţeles 
repede că vorbea doar dacă era absolut necesar și când era 
întrebat. 

— Unde ne aflăm, de fapt? am pus eu întrebarea care nu- 
mi dădea pace. 

— Aproape de centrul Pământului. Vizita voastră de acum 
are totuși un sens, chiar dacă nu veţi merge azi în Shambala. 
Tu, însă, nu vei putea să intri nici mai târziu, pentru că e 
necesar să mai treacă un anumit timp până când conștiința ta 
va putea înţelege ce este acolo. 

Recunosc că m-am simţit puţin descurajat, dar aveam 
totuși perspectiva înainte. Am întrebat: 

— Doar ne uităm? 

Gardianul a încuviinţat: 

— Asta va lega mai multe evenimente între ele, însă modul 
în care se va petrece va deveni clar ceva mai târziu. Trebuie 
să ai răbdare și să fii atent. 

Era ciudat: simțeam că aveam o mie de întrebări pe care 
doream să le pun și totuși nu reușeam să mă focalizez așa cum 
trebuie nici măcar asupra uneia. Am întrebat ce mi-a venit 
prima dată în cap, un gând ascuns încă de când eram pe 
plajă, la ieșirea din tunel: 

— Ești Gardianul Shambalei? 

El mă privi cu o imensă bunătate și înţelegere faţă de 
modul oarecum infantil în care puneam problema. După câteva 
clipe i-am auzit în minte vocea caldă și blândă: 

— Sunt unul dintre ei. Oamenii încă mai cred că toate 
acestea sunt legende. 

Într-adevăr, cel mai interesat eram de ceea ce vedeam în 
zare, de Shambala. Deoarece mă aflam la o oarecare înălțime, 
puteam să văd puţin chiar și dincolo de zidurile măreţe care 
înconjurau acel oraș magnific. Clădirile erau înalte, 
semicirculare, strălucind ca diamantul. Deși distanţa era mare 


și nu puteam observa ființele din oraș, totuși acea zonă îmi 
crea o senzaţie de intensă activitate. Vedeam deasupra 
clădirilor felurite obiecte în zbor și chiar jocul luminilor 
reflectate parcă indica viaţa care pulsa acolo. Fără să știu cum, 
aveam înţelegerea faptului că acel oraș era imens și că el 
reprezenta un fel de „centru”, exact așa după cum apare scris 
în numeroasele relatări despre existenţa lui, care sunt luate în 
derâdere cu aroganță de știință și de cei neștiutori. 

De fapt, realitatea este tulburătoare. Măreţia și radiaţia 
benefică pe care acel tărâm le răspândește sunt fascinante, iar 
simplul fapt că îl priveam de la distanţă îmi inunda sufletul de 
o bucurie fără motiv. Înţelegeam totodată de ce „poveștile” 
despre Shambala par neverosimile atunci când sunt spuse de 
unul sau de altul, căci este foarte greu să exprimi ceea ce vezi 
astfel încât cuvintele tale să fie cât mai aproape de adevăr. 
Diferenţa între frecvenţa specifică de vibraţie a tărâmului 
Shambalei și cea a lumii noastre este mare, astfel încât 
omenirea interpretează relatările despre Shambala în cel mai 
bun caz ca fiind basme cu zâne și alţi spiriduși. Totuși, acesta 
nu este decât un produs al neștiinţei ei, din care avem cu toţii 
de pierdut, pentru că blochează sau încetinește posibilitatea de 
a ajunge acolo. Din nefericire, paradigma actuală de gândire 
științifică nu ne este deloc în avantaj, căci Shambala nu este un 
tărâm fizic în momentul actual. 

Vocea Gardianului mă trezi din reverie: 

— Este momentul să vă reîntoarceţi acum. 

L-am privit atunci cu o adâncă stare de detașare și am 
avut senzaţia că el făcea anumite eforturi pentru a se 
exprima în sistemul meu logic de înţelegere a lucrurilor, 
precum și pentru a se racorda la cerinţele și succesiunea 
gândirii mele. Am înclinat din cap, ne-am întors și am început 
să coborâm spre poalele dealului, unde ne aștepta barca. Am 
reintrat în acea misterioasă ceaţă pentru un timp scurt, iar 
când am ieșit din ea am descoperit că eram din nou în micul 
golf de pe insulă. 

Gardianul își luă rămas bun de la noi cu o înclinare 
ușoară a capului și se pierdu din nou în ceaţă. Am rămas 
câteva clipe urmărind cu privirea locul prin care dispăruse 
barca. 

— Mi-a spus că în curând vei avea ocazia să aprofundezi 
experienţa de azi, a vorbit Cezar. 


Nu am crezut că o simplă vizită putea să mă impresioneze 
așa puternic. Căutam și alte motive, precum trecerile „severe” 
între planuri, „ceaţa”, prezenţa uriașului, rapiditatea cu care 
s-au petrecut lucrurile, dar în străfundul ființei mele știam că 
totul se datora impactului de neșters pe care l-a lăsat viziunea 
Shambalei. l-am mărturisit aceste trăiri lui Cezar în timp ce 
ne îndreptam spre gura ca o pâlnie a tunelului „secționat”. 

— Gândește-te că tu simţi astfel, privind doar la intrarea în 
Shambala. Propriu-zis, tu încă nu ai văzut Shambala, ci doar 
zona de pătrundere în ea, mi-a spus Cezar. 

Am înghiţit în sec, dar nu am comentat. Cuprins în 
continuare de acea stare de semitransă am parcurs repede 
drumul prin bifurcaţie, până am ajuns în Sala Proiecţiilor. 
Trecuseră mai puţin de două ore de la momentul plecării 
noastre. Până la urmă, astfel de expediţii se dovedesc a fi 
foarte eficiente. Așa îmi puteam explica mai bine numărul 
mare de deplasări în interiorul Pământului, pe care Cezar le-a 
realizat în ultimii ani, deoarece accesul era destul de rapid și 
facil. Rămânea misterul perioadelor de câteva luni în care ela 
lipsit în unele dintre acele deplasări, dar despre asta Cezar nu 
a spus prea multe, iar eu nu am permisiunea să dezvălui alte 
detalii. 

Ne-am întors la Bază, unde locotenentul Nicoară ne-a 
înștiințat că doi ofiţeri americani au sosit în vederea 
pregătirii expediției prin tunelul spre Irak. 


Cap. 0 - PORIALUL MAGIC 
DIN YOSEMIIE 


Organizarea expediției prin tunelul spre Irak începea să 
întâmpine surprize neplăcute. Noi știam despre venirea 
maiorului Cross, dar am aflat abia la Bază despre faptul că 
el era însoţit de o altă persoană, se pare că un înalt 
demnitar al Guvernului american. Samuel Cross era bun 
prieten cu Cezar și faptul că nu ne-a anunţat nimic despre 
acel personaj putea să aibă doar o singură explicaţie: el 
însuși a fost luat prin surprindere de venirea oficialului 
american. 

Bănuiala noastră s-a adeverit, căci după ce ne-am întors 
la Bază, Cezar a fost sunat în aceeași zi de maior. Au avut o 
convorbire scurtă, de câteva minute, după care Cezar m-a 
anunțat că este necesar să avem o întâlnire cu ei în 
București. Maiorul i-a spus că a fost pus în faţa faptului 
împlinit, dar ordinul a venit de sus și a trebuit să se 
conformeze. 

— Este un Venerabil, mi-a spus Cezar. La ce te așteptai? 
Are acreditări speciale. Nu e însă limpede ce dorește, Samuel 
nu știe nimic. 

Am avut o strângere de inimă. Nu mi-au plăcut niciodată 
surprizele de acest gen, care de obicei  însemnau 
constrângeri. Am plecat amândoi în acea după amiază la 
București și pe la 6 seara ne aflam în lounge-ul de la Marriott. 
Chiar dacă eram perfect conștient de natura acestor activităţi 
și întâlniri, de specificul muncii în Departament și de secretele 
pe care ea le implică, totuși mă încerca uneori o vagă 
senzaţie de „vis” și mă surprindeam gândind dacă chiar este 
real ceea ce trăiesc. Această succesiune foarte rapidă de 
planuri, dimensiuni, frecvenţe, realităţi, lumi și tărâmuri 
diferite, de fiinţe și situaţii adeseori contradictorii poate să 
ducă la anumite derapaje, dacă nu ești ancorat așa cum 
trebuie în ceea ce știi și ce vrei să faci. De exemplu, o simplă 
asociere de evenimente precum cele trăite în cursul acelei zile 
era suficientă să inducă cel puţin germenii unor dubii în 
legătură cu realitatea înconjurătoare: dimineaţa devreme am 


intrat în interiorul munţilor Bucegi, de acolo am trecut printr- 
o distorsiune spaţială și am ajuns în planul eteric, undeva în 
zona ce corespunde cercului arctic în planul fizic; am întâlnit 
un uriaș de peste trei metri, care ne-a condus în centrul 
planetei, am putut vedea Shambala de la depărtare, ne-am 
întors la Bază, am plecat la București, iar acum ne aflăm în 
hotelul Marriott, la una dintre mesele rezervate, așteptându-l 
pe maiorul american și pe demnitarul guvernamental care îl 
însoțea, se pare că un Venerabil important. Găseam că era de 
datoria mea să fiu cumva „îngrijorat”, pentru că mintea îmi 
dicta că toate acestea nu sunt verosimile. M-am uitat la ceas și 
am constatat că evenimentele s-au petrecut într-un interval de 
aproximativ nouă ore și de aceea aveam vaga impresie că e 
posibil să visez. L-am privit pe Cezar, care sorbea calm din 
limonada lui și mi-am mai revenit puţin. l-am spus pe scurt 
temerile mele și cum vedeam situaţia. S-a uitat nedumerit la 
mine preţ de câteva secunde, apoi a izbucnit în râs, foarte 
bine dispus. Cred că aș putea să număr pe degete de câte ori 
l-am văzut râzând în cei aproape douăzeci de ani de când îl 
cunosc; aceea a fost una dintre ocazii, însă de bun augur 
pentru mine, deoarece „m-a trezit”, m-a scuturat din panica 
relativă în care intrasem. Am înţeles atunci ce important este 
să rămân mereu focalizat și atent asupra ceea ce sunt și 
realizez în fiecare clipă. Analiza, evaluarea și asimilarea 
experienţelor poate fi făcută ulterior, în momentele de pauză 
și relaxare. Cezar mi-a explicat atunci semnificaţiile acestui 
lucru, dar am întrerupt discuţia pentru că cei doi americani 
au sosit. 

Pe maiorul Cross îl știam de câţiva ani, deoarece a trebuit 
să colaborăm pentru organizarea unor reuniuni româno- 
americane importante în cadrul Bazei. Au fost schimburi de 
informaţii, discuţii telefonice și două întâlniri-fulger, iar 
impresia a fost pozitivă. Era un ofițer în plină afirmare, cred 
că avea puţin peste patruzeci de ani și ceea ce știam era că 
funcţia lui era mult mai mare și mai importantă decât gradul. 
Nu am deschis niciodată subiectul, dar din unele referinţe pe 
care le-a făcut, mi-am dat seama că are acces la anumite 
informaţii și domenii strict secrete, care nici măcar nu se află 
sub control guvernamental, ci doar militar. 

Cross era bine văzut la Pentagon, iar generalul Roddey l-a 
sprijinit pentru avansare, probabil pentru spiritul lui tânăr, 


deschis și puternic. Chris Roddey încă mai era pe atunci șeful 
părții americane în colaborarea cu Departamentul nostru, iar 
între el și generalul Obadea a existat o prietenie foarte 
strânsă, care s-a reflectat pozitiv în aspectele uneori foarte 
delicate cu privire la locaţia din Bucegi. După moartea 
generalului, Roddey a vrut probabil să-și întărească poziţia 
șubrezită oarecum de nefericitul eveniment, astfel încât l-a 
promovat pe Cross ca fiind protejatul său. Şansa noastră a 
fost că maiorul întrunea unele calități importante: era un tip 
onest și inteligent, pe care te puteai bizui. Menţinerea unui 
anumit echilibru politic-administrativ-informativ în ceea ce 
privește „problema Departamentului Zero” a fost 
întotdeauna un punct sensibil și a depins, între altele, de 
natura celor care au fost investiţi să colaboreze cu noi. 
Instabilitatea relativă ce a urmat după moartea generalului a 
fost repede echilibrată prin conjugarea eforturilor depuse de 
Cezar și de generalul Roddey, care au stopat unele tendinţe 
de „spargere” a protocoalelor de colaborare. Noi, cei care am 
fost aici de la început, știam foarte bine că această colaborare 
a fost echitabilă de ambele părţi, în ciuda intervențiilor de 
diferite naturi și a presiunilor care au existat. 

Totuși, unele decizii și influenţe pur și simplu nu pot fi 
evitate. Ele sunt cu mult deasupra oricărei decizii de natură 
politică. Aparent, nimeni nu știe de unde vine această putere 
și influenţă, dar noi aveam deja o anumită experienţă în 
domeniu. Este foarte greu să eviţi astfel de intervenţii, care 
cad precum un trăsnet. În astfel de cazuri, nici gradul și nici 
funcţia nu contează, ci doar relaţiile și influenţele pe care le 
ai. De obicei, deciziile de această natură se primesc indirect, 
prin mandatari, fără să cunoaștem pe cei care le-au emis. 
Cazurile în care aceștia vin în persoană pentru a discuta sunt 
extrem de rare și arată întotdeauna că problema este foarte 
serioasă și importantă. Personal, știam de trei astfel de cazuri: 
cel al lui Senior Massini, apoi în anul 2010 am primit vizita 
unui înalt reprezentant al CFR (Council of Foreign Relations 
(Consiliul pentru Relaţii Externe - n. ed.), iar acum ne 
pregăteam pentru o discuţie importantă cu un alt Venerabil, 
despre care nu știam altceva, decât că are deschise toate 
porţile puterii. Asta nu suna deloc bine, însă așa după cum 
avea să se dovedească în curând, problema era de fapt mult 
mai simplă. 


Maiorul Cross a făcut prezentările și apoi ne-am așezat cu 
toţii la masă, după ce aceasta fusese verificată în prealabil de 
câtre personalul nostru. Aveam cinci oameni care ne asigurau 
protecţia, doi la etaj pe balustradă, unul la intrare și doi în 
salon. Am fi putut alege imul dintre locurile noastre 
consacrate, una dintre casele pe care Departamentul le are la 
dispoziţie, dar Cezar a preferat să impună acest loc, consacrat 
în general pentru întâlnirile de business, pentru a putea da o 
altă formă discuţiei, dacă presiunile ar fi impus-o. În liniștea și 
solemnitatea unei case conspirative, acest lucru ar fi fost 
foarte greu de făcut. 

Venerabilul era o persoană în vârstă, cred că avea peste 
șaptezeci de ani, cu o prestanţă deosebită. În ciuda vârstei, 
nimic din îmbrăcămintea lui sau în modul de a se comporta nu 
trăda ceva demodat sau conservator. Era îmbrăcat ireproșabil 
și puteam „citi” pe hainele și accesoriile lui mai multe firme 
celebre de modă la cel mai înalt nivel, iar modul în care se 
exprima arăta fără îndoială un om spilcuit și foarte inteligent. 
Cu toate acestea, există mereu la aceste ființe un fel de 
„pecete” pe chipul și în sufletul lor, care poate fi descris prin 
„impietrire, suferință, chin ascuns”. 

Nu voi reda aici discuţia ce a avut loc, deoarece ea a 
implicat mai multe aspecte tehnice pe care nu am permisiunea 
să le prezint, însă voi spune totuși că Venerabilul a „cerut” 
mai puţin decât ne așteptam noi, cel puţin într-o primă fază. 
El dorea să cedăm drepturile de studiu și de cercetare unui 
anumit concern internaţional, după ce vom recupera un 
artefact în apropiata expediţie prin cel de al treilea tunel, 
considerat de la bun început un tunel „cu probleme”. 
Solicitarea nu era prea „gravă”, însă ceva totuși nu se încadra 
în scenariul general, pentru că era greu de crezut ca un 
Venerabil de talia acestuia să se deplaseze până aici, doar 
pentru a se asigura de acceptul nostru într-o chestiune 
aparent simplă, care putea fi negociată și prin intermediari. 
Prin urmare, interesele trebuie să fi fost mult mai profunde și 
cu bătaie mare, însă ele nu puteau fi văzute cu ușurință, 
pentru că nu aveam încă informaţii. 

Partea neplăcută la astfel de întâlniri este că nu prea ai 
voie să spui „nu”. Este o cutumă nescrisă, însă una dintre cele 
mai puternice, care a fost stabilită în protocolul de colaborare 
între noi și americani vizavi de locaţia din Bucegi. Un refuz 


din partea Departamentului Zero ar fi ca o victorie aparentă, 
pentru că el poate să declanșeze după aceea, prin sforile 
incredibil de complexe și sus puse ale Organizaţiei, niște 
consecințe cu mult mai rele decât dacă s-ar fi negociat 
termenii inițiali. Riști în acest fel să dărâmi ceea ce ai 
construit până atunci. De aceea, echilibrul trebuie menţinut 
printr-o diplomaţie bine aleasă și prin negocieri inspirate. 

Sigur, nu se poate cere orice și în această direcţie există 
niște limite stabilite, dar în general vorbind astfel de solicitări 
și întâlniri acţionează precum un „telefon roșu” prezidenţial: 
nu poţi să-l ignori. Ce se poate face, însă, este să se încerce o 
anumită renegociere pe parcurs sau să se obţină anumite 
compensaţii, dar nu poţi încheia întâlnirea printr-un refuz. 
Există un întreg lanţ de dependențe care au fost create de la 
început, implicând fonduri enorme, tehnologie ultra avansată 
și interese politice și de comandă, care sunt manipulate de 
forţele invizibile ale Organizaţiei, ce pot să schimbe raportul 
influențelor dacă jocul nu este bine și inteligent făcut. E ca la 
o mână dificilă de poker: nu știi sigur dacă este cacialma, dar 
nu ai curajul să te hazardezi, pentru că nici tu nu ai cărţi 
puternice. 

Întâlnirea a decurs bine și fără tensiuni. În definitiv, nu 
exista niciun motiv pentru care să-l fi refuzat pe Venerabil, 
căci el solicitase ceva în genul unei „licenţe exclusive de 
folosire”. Asta nu ne deranja prea mult, deoarece interesele 
noastre nu erau în mod direct atinse, dar rămânea totuși 
incertitudinea dată de prezenţa personală a Venerabilului. A 
fost nevoie de un an de zile de cercetări și contrainformaţii 
pentru a descoperi în cele din urmă dedesubturile „afacerii”. 
Nu voi intra în detalii, dar voi spune că ea a avut un 
caracter personal, de intervenţie în familia Venerabilului. 

După ce am părăsit hotelul eu am rămas acasă, Ia vila lui 
Elinor, iar Cezar a plecat cu maiorul american. A doua zi ne- 
am reîntors la Bază, dar pe drum Cezar mi-a relatat pe scurt 
discuţia pe care a avut-o în privat cu Samuel Cross. 

— Mi-a spus că de ceva vreme au înființat și ei un 
departament după modelul nostru, mai bine zis au specializat 
unul dintre departamentele lor în domeniu. Cross a fost pus 
să-l conducă și mi-a cerut părerea în anumite privințe. Apoi 
mi-a spus ceva care ne interesează în mod direct, de fapt 
ne-a făcut o invitaţie. 


L-am privit curios, pentru că nu știam la ce se referea. 
Pentru câteva clipe am crezut este vorba despre alte cursuri 
de specializare, așa cum eu urmasem pregătirea în remote- 
viewing și l-am întrebat dacă acesta era cazul. 

— Nu, este o invitaţie specială pentru noi doi, mi-a 
răspuns Cezar, zâmbind. Un loc aparte și o situaţie delicată. 
Mi-a spus că deocamdată nu au oameni pregătiţi să 
înțeleagă și să documenteze corect ce este acolo și vrea să 
facă apel la experienţa noastră. 

Asta era ceva deosebit. Cezar mi-a spus mai apoi în 
rezumat ce îi relatase maiorul: 

— Au descoperit un loc special în Parcul Yosemite, de fapt 
Serviciul de Contrainformaţii al Marinei îl știa demult. 
Problema este că se află pe teritoriul unei rezervaţii de 
indieni, e o zonă cumva restricţionată. Informaţiile lor par să 
spună că șamanii de acolo au un punct de trecere spre 
interiorul Pământului, însă el nu poate fi folosit în mod 
obișnuit, pentru că e parte a unui fel de ritual. Chiar dacă ar 
interveni cu armata, tot nu ar putea să folosească acea 
„intrare” specială. Se pare că ei nu pot să controleze 
fenomenul și asta îi deranjează; nimeni nu înţelege ce este 
acolo. S-au gândit să ne întrebe și pe noi, să fie ca un 
schimb de experienţă. 

Urma să plecăm împreună cu maiorul Cross, după ce 
încheiam toate celelalte aspecte de colaborare, legate de 
expediţia prin cel de al treilea tunel. Într-adevăr, peste două 
zile ne aflam într-un avion spre Madrid, iar de acolo am fost 
preluaţi până la baza navală Rota, de lângă ocean. Maiorul 
avea de rezolvat unele treburi acolo, așa că așteptând 
momentul îmbarcării pentru America, am petrecut o zi pe 
malul oceanului, relaxându-mă și punându-mi gândurile și 
informaţiile în ordine. 

De acolo am zburat toţi trei cu un avion militar până în 
Norfolk, Virginia, unde am rămas de asemenea o zi. Apoi am 
zburat cu avionul Comandamentului până în Las Vegas, de 
unde am fost preluaţi și duși cu mașina o mică distanță până 
în Parcul Yosemite. În fața noastră mergea o altă mașină cu 
patru militari. Maiorul a justificat că este totuși o operaţiune 
specială, iar locul în care ne deplasam era retras. Într-adevăr, 
un timp am mers pe șoseaua principală, dar la un moment dat 
am virat pe un drum secundar, urcând printre dealuri. 


Am ajuns pe o zonă ca un mic podiș, împrejmuită în 
partea stângă de un gard destul de înalt din lemn, care părea 
că era electrificat. Dincolo de gard se întindea o vale largă, în 
care creștea o pădure foarte frumoasă, intens colorată de 
toamna târzie. În dreapta, în depărtare, puteam să văd munţii 
cu crestele înzăpezite pe fondul unui cer perfect senin. Am 
pătruns pe sub o arcadă mare din lemn, destul de veche, 
deasupra căreia era scris numele rezervației și a satului de 
indieni. Practic, asta era: un sat ce păstra cultura 
amerindiană, însă am remarcat chiar de la început o notă 
aparte în atmosfera generală de acolo. Locul îmi crea senzaţia 
de zona exclusivistă și chiar secretă. L-am întrebat pe maior 
dacă zona era permisă vizitelor. 

— Locul nu este secret, dar este retras, mi-a răspuns el. E 
o zonă pentru cei din neamul lor, care sunt interesaţi în mod 
deosebit de misticism, de șamanism. Ei deţin aici un secret 
extraordinar, dar noi nu putem avea acces la el. E ca un fel de 
„poartă” spre interiorul Pământului, după cum ne-au relatat 
ei. E o tradiţie și este menţinută în cel mai mare secret. 

— Şi aţi rezistat acestui secret? a întrebat Cezar zâmbind. 

— Iniţial a existat intenţia de a strămuta așezarea în altă 
parte, pentru a avea controlul militar asupra zonei și a 
punctului respectiv, dar ne-am dat seama că ar fi fost o 
mișcare gratuită, deoarece nu am fi folosit nimic. Nu putem 
folosi cunoașterea lor, lipsește ceva. Și apoi, au multe 
acorduri guvernamentale, hârtii și contracte încă de pe 
vremea Confederaţiei, care ar complica lucrurile. 

— Sunt efecte neplăcute? Deranjează ceea ce ei cunosc 
aici? am întrebat eu. 

— Nu, sunt liniștiți. E o problemă de menţinere a unei 
tradiţii. Din câte ne-am dat seama, nu putem folosi 
cunoașterea lor, atâta timp cât nu stăpânim procesul. Ei nu 
vor să îl reveleze și cred că nici noi nu suntem pregătiţi să-l 
știm, a admis Cross cu sinceritate. 

Am oprit pe dreapta, la mică distanţă de arcada de la 
intrare, deoarece un grup de bărbaţi își făcuse apariţia în 
drum. Maiorul ne-a spus că vizita fusese aranjată, însă ne-a 
rugat să rămânem deocamdată în mașină. El a coborât și s-a 
îndreptat spre acei oameni, salutându-se cu ei. Se vedea că 
se cunoșteau și că erau în relaţii bune. Erau bărbaţi de 
înălțime medie, iar după chip și îmbrăcăminte îţi puteai da 


seama cu ușurință că păstrau multe caracteristici ale rasei 
indienilor americani. Cei patru militari coborâseră și ei din 
cealaltă mașină, dar aveau o atitudine relaxată și stăteau la o 
oarecare distanţă de grup. 

Profitând de acel interval de timp, Cezar mi-a oferit niște 
informaţii suplimentare, pe care le aflase de la maior: 

— Problema cu acest loc nu este că el reprezintă o 
ameninţare, ci că este o distorsiune puternică în spaţiu și 
timp. Pentru comunitatea de aici este sacru și doar ei știu cum 
să aibă acces, astfel încât indiferent că este vorba despre 
Pentagon, despre noi sau altcineva este același lucru: nu avem 
„cheia” de pătrundere. Asta i-a bulversat cumva pe oficiali, 
dar au decis să nu forţeze lucrurile, ci să păstreze relaţii 
amiabile și de colaborare. 

— Mie mi se pare ciudat că nu au admis până acum pe 
nimeni să treacă prin acea „poartă”, am spus eu. De ce ne-ar 
lăsa tocmai pe noi acum? 

— Au existat câteva persoane care au fost dincolo, așa au 
aflat și ei mai clar despre ce este vorba. Indienii le-au spus că 
e un tărâm din interiorul planetei, însă nu voiau să le spună 
mai mult. Ei respectă directivele celor din interior, care sunt 
mult mai avansați, dar chiar și dacă ar fi forţaţi în vreun fel 
să dezvăluie secretul, acesta nu poate fi folosit practic. E 
aceeași problemă ca și în Marea Galerie sau la accesul în 
planurile subtile: selecţia prin rezonanţă. 

— Bine, dar cum pătrund ei acolo? 

— Nu știu. O să vedem, dacă ni se permite. Se pare că 
„poarta” a fost descoperită încă dinaintea Războiului de 
secesiune și de atunci ea a fost protejată din generaţie în 
generaţie ca un mare secret. 

Cezar s-a oprit, pentru că maiorul a venit la mașină și ne- 
a spus că localnicii sunt de acord cu vizita noastră. 

— Ştiau că trebuie să veniţi, ne-a spus el puţin șovăitor. 
Nici eu nu înţeleg cum e posibil, căci noi i-am anunţat doar de 
prezenţa noastră. Aveam de gând să le explicăm aici despre 
voi, dar ei deja știau. 

Am plecat cu toţii pe acel drum pietruit, trecând pe lângă 
niște bărăci de lemn, care erau destul de mari. La unele dintre 
ele am văzut pus steagul Americii, altele aveau ușa deschisă, 
iar în fața lor se aflau mici grupuri de oameni care discutau. 
Am fost mirat să observ că nu toţi erau de origine indiană, ci 


am văzut de asemenea nativi americani. Condiţia celor din 
acea comunitate nu părea a fi prea evoluată, dar privirea 
oamenilor mi s-a părut inteligentă, iar ţinuta lor demnă. 

După acele bărăci am văzut niște case făcute din piatră 
de munte, care aveau în faţă câte două coloane, precum cele 
de la templele grecești, dar mai mici. Asta m-a pus puţin pe 
gânduri, deoarece nu vedeam legătura și nici nu înțelegeam 
rostul prezenţei în această parte a lumii a influențelor din 
civilizaţia Greciei Antice. Am ajuns apoi la o clădire mai 
impunătoare, probabil un fel de Primărie, pe care flutura de 
asemenea steagul american, însă alături mai era un steag cu 
însemne pe care nu le cunoșteam. Deasupra, în partea de sus 
a acoperișului, puteam să văd printre ramurile copacilor o 
pancardă mare ce menţiona Parcul Yosemite. Pe aceeași 
pancardă am văzut și un blazon cu specific indian, o pană 
mare de corb sub care se aflau reprezentate crestele a trei 
munţi. Nu voi oferi însă mai multe detalii în acest sens, 
deoarece acel loc este totuși retras și foarte important. Cei 
care locuiesc acolo ţin foarte mult la statutul lor de liniște și 
neimplicare. In plus, este și un angajament faţă de forţele 
militare americane, pe care trebuie să îl respect. 

In timp ce mergeam, am văzut că drumul cotea ușor spre 
stânga și atunci unul dintre cei din grup, care părea că este un 
fel de conducător al lor, s-a apropiat de Cezar și de mine și ne- 
a spus fără nicio altă introducere că locul în care vom merge 
este un portal spre centrul Pământului și că ei au fost anunţaţi 
că vor primi această vizită. Ne-am uitat la maiorul Cross, care 
a schiţat un gest de necunoaștere. Acel om, al cărui nume 
era Watuk, a continuat să ne vorbească: 

— Foarte puţini oameni au ajuns să vadă acest loc. Este 
„Moștenirea” noastră și o ţinem în mare secret. Sunt însă 
anumite condiţii de îndeplinit, iar Mezina ne va spune ce au 
hotărât cei din interior. 

Watuk era un demn descendent al înaintașilor săi: nu 
prea înalt, dar surprinzător de agil la cei aproximativ cincizeci 
de ani pe care îi avea, cu părul lung și faţa smeadă, avea un 
chip serios și arâta o mare fermitate. Nu cred că era un 
șaman, dar avea o funcţie importantă în „sfatul bătrânilor” 
din acea comunitate. Vorbea cu hotărâre și ne-a indicat o mică 
alee pe care să mergem spre un loc mai retras, unde am 
văzut trei bărăci din lemn. Ne-am îndreptat spre cea din 


marginea dreaptă, care mi-a atras și mie atenţia. Spaţiul din 
jurul ei era curat și frumos amenajat cu alei și multă verdeață, 
fiind întreţinut foarte bine. Baraca era veche, însă am remarcat 
că ea era construită cumva peste o altă clădire, care era chiar 
mai veche decât ea. Mi-am dat seama că acest lucru fusese 
făcut în special pentru a proteja prima baracă, însă nu 
înțelegeam de ce ar fi fost necesară să se recurgă la acea 
metodă ciudată pentru prezervarea ei. 

Am ajuns în dreptul intrării și maiorul i-a spus lui Cezar: 

— De aici încolo mergeţi doar voi. Noi vom aștepta, am 
vorbit deja cu Watuk. Ei au reguli stricte în această privinţă. E 
un loc sacru și sunt anumite condiţii de îndeplinit. _ 

Indianul a deschis ușa și ne-a făcut loc să intrăm. In 
momentul în care am pășit în acea baracă am avut certa 
impresie că am făcut un salt de 200 de ani înapoi în timp. 

Construcţia inițială de lemn era atât de veche, încât 
scârțâia din toate încheieturile atunci când ușa s-a deschis. 
Lemnul nu era putrezit, dar în schimb parcă „obosise” de la 
trecerea timpului. M-am oprit după câţiva pași de la intrare, 
pentru a mă obișnui cu semiîntunericul de acolo și pentru a 
observa mai bine detaliile. Glasul lui Watuk se făcu din nou 
auzit: 

— Clădirea asta a rămas exact așa cum a fost construită 
m anul 1776. Pământul pe care te afli este un vechi teritoriu 
indian. Străbunii noștri au locuit în aceste zone, iar unii 
dintre noi provenim direct din linia lor genetică. 

Baraca măsura peste douăzeci de metri în lungime, iar 
lăţimea era de aproximativ șapte metri. Pe jos pământul era 
cam sterp, stâncos, contrastând în mod evident cu solul de 
afară, din jurul bărăâcii. Intr-o parte am văzut niște unelte 
foarte vechi, ruginite și de asemenea două buturugi. Totul 
fusese lăsat intact, fără nicio intervenţie, exact așa cum era în 
anul construcţiei. In dreapta mea am văzut un arbust foarte 
uscat și niște scaieţi pe jos, care și ei au fost lăsaţi exact 
așa, fără să se intervină deloc asupra mediului din jur. Totul 
acolo părea a fi ca o „încremenire” în acel timp din trecut, 
când s-a petrecut ceva foarte deosebit. 

După ce ne-a permis un timp să ne acomodăm cu 
atmosfera, Watuk a spus: 

— Sunt două condiţii: trebuie să mergeţi într-un anumit 
loc din această încăpere și să fiți acolo într-un anumit 


moment; a doua condiţie este că nu puteţi trece dincolo decât 
dacă este și o parte feminină. Mezina îndeplinește acest rol 
pentru cei de parte masculină, care merg în interior. 

Ne-am uitat la el întrebători, deoarece noi eram doi 
bărbați. 

— Veţi merge pe rând, a spus Watuk. 

— Cine cunoaște momentul precis în care trebuie să fim 
în acel loc special? a întrebat Cezar. 

— Mezina. Ea este intermediarul și ea deţine cunoașterea 
potrivită pentru asta. 

În timp ce vorbea, pe ușa bărăcii a intrat o fată cam de 20 
de ani, care s-a apropiat de noi cu pași rari. Purta 
îmbrăcămintea tradiţională a indienilor, cu o fustă lungă până 
la pământ și bluză din piele cu franjuri, iar în picioare avea 
mocasini. Nu era înaltă, iar frumuseţea ei nu era cea în stilul 
occidental, ci mai curând venea din forța pe care o emana 
fiinţa ei. Pomeţii erau ușor proeminenţi și avea trăsăturile 
specifice indienilor nativi din America. Părul perfect negru 
și lung era legat în două șuvițe împletite la spate, lăsând în 
faţă un breton lung. 

Fata a ajuns în faţa noastră, și-a înclinat capul cu respect 
spre noi și apoi și-a îndreptat privirea spre Wutak. 

— Ea este cea care vă va însoţi în călătoria voastră, a 
spus el. A făcut de multe ori acest drum și este o cunoscătoare 
a tărâmului din interiorul planetei. Acum trebuie să hotărâți 
cine este primul dintre voi care va pleca. 

Brusc am devenit agitat, pentru că nu înţelegeam câtuși 
de puţin despre ce plecare era vorba. În toată baraca nu 
exista nimic altceva care să mă facă să înțeleg o astfel de 
„plecare”. M-am uitat în mod elocvent la Cezar, care a spus că 
el va pleca primul. 

Fata a venit lângă el și l-a privit intens câteva clipe, a 
zâmbit ușor și apoi a spus ceva într-o limbă necunoscută, 
probabil limba lor autohtonă. 

— Mezina spune că este compatibilă cu tine, a tradus 
Wutak, adresându-se lui Cezar. Ea spune că este o bucurie să 
cunoască un călător spre lumea înţelepţilor. Asta e bine, altfel 
portalul nu s-ar deschide. 

Am înghiţit în sec, sperând să nu rămân pe dinafară. Fata 
a venit apoi în dreptul meu și m-a privit direct. Avea ochii 
negri, migdalaţi, foarte frumoși, dar am avut impresia că, deși 


se uita la mine, totuși privirea ei parcă trecea dincolo, nefiind 
interesată neapărat de forma fizică. Spre deosebire de Cezar, 
în cazul meu a durat mult mai mult, aproape jumătate de 
minut. Începeam să fiu deznădăjduit, când deodată ea a rostit 
din nou câteva cuvinte. 

— Există compatibilitate și în cazul tău, a spus Wutak. 

Am răsuflat ușurat, de parcă mi se luase un bolovan din 
spinare. Am sesizat atunci și un respect mărit din partea lui 
Wutak pentru mine și Cezar și am bănuit că este în legătură 
cu „verdictul” dat de cea căreia i se spunea Mezina. Mai 
târziu am aflat de la maiorul Cross că doar o singură 
persoană, un mediu ce colabora cu Pentagonul, a fost găsită 
compatibilă pentru a realiza călătoria în interiorul Pământului 
împreună cu Mezina. Problema era că ei puteau veni doar cu 
un număr limitat de „candidaţi” pentru a fi verificaţi și doar la 
anumite intervale de timp, în anumite perioade ale anului. 
Şansa noastră a fost că aceea era una dintre perioadele 
respective, însă acceptarea noastră l-a impresionat chiar și pe 
maior. Cezar a explicat atunci că este foarte posibil ca acel 
lucru să se datoreze faptului că el făcuse mai multe călătorii 
până atunci în interiorul planetei și, cumva, aceasta a lăsat o 
impregnare energetică specifică în fiinţa sa. În ceea ce mă 
privea, am avut șansa de a fi impregnat de energia zonei 
magice din interiorul Pământului atunci când am fost în 
prezenţa gardianului Shambalei. Ştiam însă că aceasta nu era 
explicaţia completă, deși ea avea totuși sens; în realitate, ceea 
ce conta, era nivelul de conștiință și de puritate a fiinţei la 
nivel emoţional și mental. 

Ca și în cadrul Serviciilor noastre de acasă, la Pentagon 
existau de asemenea lupte de culise în ceea ce privește 
colaborarea ai Departamentul Zero. Problema care pare să-i 
irite foarte mult pe unii dintre marii șefi este aceea că ei nu 
pot avea controlul asupra unor astfel de fenomene sau locaţii 
în modul în care erau obișnuiți până atunci să o facă peste tot 
în lume. Chiar dacă s-au convins de aceasta, totuși supărarea 
rămânea ca o trenă și provoca anumite efecte, ce puteau fi 
resimţite în anumite detalii ale colaborării. Maiorul Cross ne- 
a spus că nu este tocmai o sarcină ușoară să aplaneze astfel de 
tensiuni sau izbucniri, iar noi l-am înţeles foarte bine, 
deoarece ne-am confruntat de asemenea cu multe situaţii 
asemănătoare. 


Bucuros că am îndeplinit condiţia de compatibilitate și 
puteam realiza trecerea prin portal, acum eram nerăbdător să 
realizez călătoria. Wutak împreună cu fata s-au îndreptat spre 
zona din spatele barăcii, iar noi i-am urmat îndeaproape. Când 
ne-am apropiat de margine, am văzut că în acea zonă 
pământul era reavăn, ca și cum ar fi fost proaspăt săpat. Când 
am ajuns la limita de demarcaţie între pământul bătătorit și 
cel reavăn, ne-am oprit, iar fata l-a luat de mână pe Cezar, 
pășind amândoi în mijlocul porțiunii de pământ afânat. Wutak 
mi-a făcut semn să rămân lângă el. 

Mezina și-a retras atunci mâna din cea a lui Cezar și, 
întorcându-se cu fața spre noi, a făcut un anumit semn cu 
mâna dreaptă. Atunci, Wutak a scos de sub haina lui un 
pumnal destul de lung din lemn, care părea foarte vechi, s-a 
aplecat și l-a pus pe sol. L-am văzut de aproape, era scrijelit 
cu tot felul de semne și inscripţii, iar în zona mânerului era 
crăpat atât de tare, încât ameninţa să se rupă în două. 
Recunosc că am fost puţin decepţionat și neplăcut 
impresionat, zicându-mi că eram martor la o ceremonie 
șamanică și gândindu-mă ce simplu și ușor am trecut prin 
tunelul din Bucegi spre interiorul planetei. Însă mai apoi mi- 
am dat seama că aceea era pur și simplu o altă formă de 
accesare a civilizaţiilor din interiorul planetei, care avea la 
bază un anumit ritual șamanic pentru a activa energia 
necesară deschiderii portalului. 

Nu am avut prea mult timp să reflectez la asta, pentru că 
fata a rostit o incantaţie scurtă pe un ton egal, de fapt mai 
mult ca un sunet prelungit și mai puţin ca un cuvânt sau șir 
de cuvinte. Totuși, mi-am dat seama că ea stăpânea exact 
tonalitatea care era necesară pentru acel sunet, ce activa mai 
mult ca sigur puterea subtilă latentă a pumnalului magic. 
Atunci, imediat, în spatele ei și al lui Cezar am văzut aerul 
„ondulându-se” și devenind semitransparent pe o porţiune ca 
un ecran pătrat cu latura de aproximativ doi metri. Nu mai 
vedeam cu claritate ceea ce era în spatele acelei zone. Fata s- 
a întors cu faţa spre distorsiune, l-a luat de mână pe Cezar și 
au pășit amândoi prin acel ecran, dispărând instantaneu. 

Deși eram obișnuit cu astfel de fenomene pentru că le 
trăisem de mai multe ori eu însumi, totuși mărturisesc că 
atunci am simţit o oarecare strângere de inimă. Mă simţeam 
cumva nesigur, nu în ceea ce privește fenomenul în sine, ci în 


legătură cu metodologia de acces la acel fenomen. Cred că mă 
deranja ideea că ceea ce vedeam nu avea niciun suport stabil 
sau științific. Nu vedeam niciun pasaj, niciun tunel, niciun 
dispozitiv, decât un simplu pumnal din lemn foarte vechi, care 
a dispărut o dată cu trecerea celor doi prin portal. Eram 
cumva inconfortabil la gândul că mă confrunt cu elemente pe 
care le consideram magice și pe care nu le puteam înţelege. 
Totuși, la fel puteam să gândesc și despre ceea ce văzusem și 
trăisem în Sala Proiecţiilor și în călătoriile prin cele două 
tuneluri, din care nu înţelesesem aproape nimic, atâta doar că 
experienţele acolo au avut la bază tehnologii incredibil de 
avansate, iar aceasta mă făcea oarecum mai „încrezător”. 

Stăteam lângă Wutak fără să scot o vorbă, destul de 
stânjenit și în același timp puţin îngrijorat. Indianul rămăsese 
nemișcat ca o stână de piatră, privind fix către ecranul care se 
ondula lent, într-o culoare oarecum sidefie. Nu am îndrăznit 
să întreb nimic, deoarece bănuiam că, într-un fel, el era 
cuplat mental și poate și emoţional la întregul proces. De fapt, 
tot ceea ce se petrecea acolo nu avea nicio legătură cu 
realitatea zilelor noastre, cu știința sau legile fizice. Reflectam 
la faptul că niște fiinţe absolut simple și fără pretenţii sau 
mari năzuinţe, dar pline de modestie și de demnitate, au avut 
totuși acces de sute de ani la o lume extraordinară din 
interiorul planetei noastre, s-au bucurat de binefacerile ei, 
iar acum ne permit și nouă, care ne considerăm „evoluaţi”, să 
pătrundem în acel tărâm. Încă o dată realizam că, pentru a 
avea cunoaștere nu e neapărat necesar să ai bani și nici 
tehnologie. Și că, dimpotrivă, dacă acestea nu sunt utilizate 
corect, te pot îndepărta sau ţine la distanță de adevărata 
cunoaștere. 

Cred că cel mai mult, totuși, mă inhiba simplitatea 
fenomenală a procesului. Te uiţi, aproape că nu îţi vine a 
crede ceea ce vezi și te întrebi dacă nu e o farsă sau n-ai 
înnebunit. Este o așa mare diferenţă între ceea ce suntem 
obișnuiți să vedem și să credem, și ceea ce se întâmplă efectiv, 
încât tendința minţii este să refuze și să respingă totul, chiar 
și ceea ce este evident, sub ochii tăi. Suntem tentaţi să-i 
considerăm primitivi și înapoiaţi exact pe cei care de fapt ne 
pot da adevărate lecţii de iniţiere și cunoaștere. Facem asta 
numai din aroganță și infatuare, pentru că nu putem să 
recunoaștem că alţii au metode uneori mai eficiente și mai 


ușoare decât noi înșine, pentru a cunoaște realitatea. Ne-am 
obișnuit să credem că am descoperit cam tot ce se putea 
descoperi, că deţinem „mari secrete” ale naturii și că ceea ce 
noi nu știm sau nu înţelegem, nu poate fi adevărat, ci este 
demn de dispreţ și zeflemea. Dar, de fapt, știința modernă e 
corigentă la majoritatea capitolelor, cel puţin în mod oficial. 

În timp ce aveam aceste gânduri, Mezina a ieșit brusc 
prin pelicula ondulată a ecranului sidefiu din faţa mea, iar 
pumnalul se materializă și el la fel de brusc în poziţia în care 
fusese pus pe sol de câtre Wutak. După aprecierea mea, fata 
nu lipsise mai mult de un minut. A venit până la linia de 
demarcaţie, m-a prins de mână și am pășit împreună cu ea pe 
acel pământ reavăn. lotul se petrecea fără niciun cuvânt, 
precis, ca în niște etape bine stabilite. Am ajuns în dreptul 
ecranului și atunci am avut o slabă reţinere, pe care fata a 
perceput-o imediat, căci s-a oprit și s-a uitat întrebătoare la 
mine. 

— Ești de acord să treci dincolo? m-a întrebat, uitându-se 
profund în ochii mei. 

Am înclinat capul în sens afirmativ și mi-am îndreptat 
privirea spre ecran. Am închis ochii și, ţinând-o de mână, am 
pășit prin acea „peliculă”. Am simţit imediat cum sunt 
„absorbit” cu o mare viteză și am retrăâit senzaţia de „călătorie 
cu liftul”, pe care o avusesem atunci când am fost în Tomassis, 
însă acum viteza era chiar mai mare. Am văzut straturile 
succesive cum se derulau cu o viteză ameţitoare prin faţa 
mea: roci, lavă, goluri, apă, cristale... eram puţin ameţit, 
totuși într-un mod plăcut, fără să am senzaţie de greață sau 
alt disconfort. 

Apoi, brusc, am deschis ochii și am văzut că Mezina era 
deja la câţiva metri distanţă de mine, privind în față. M-am 
uitat în jos și am văzut că stăteam într-o zonă delimitată de un 
cerc cu raza de vreo trei metri, precis conturat în roca 
muntelui. Spre marea mea uimire, în stânga mea am văzut 
pumnalul așezat cu vârful tangent la suprafaţa interioară a 
cercului, deși înainte de trecere prin portal el era așezat la 
limita de demarcaţie cu pământul reavăn. Mi-am dat seama 
atunci că acel pumnal reprezenta, fără îndoială, „cheia” 
întregului fenomen de activare energetică a portalului, fiind 
un element magic al procesului. 


Mi-am orientat apoi atenţia spre locul în care mă aflam și 
am avut certa senzaţie că am ajuns într-un loc paradisiac, care 
îmi dădea o stare intensă de bine și de bucurie în întreg 
corpul. Ceva asemănător simţisem și în Tomassis, dar aici 
senzaţia era mai rafinată și apăruse imediat ce am devenit 
conștient de acel loc. 

Mă aflam de fapt într-un hol mare, ca o terasă 
semicirculară, care se deschidea în faţă într-o priveliște 
extraordinară. Pe margini, săpate în piatra muntelui, vedeam 
patru guri mari, de asemenea de formă circulară, ale unor 
tuneluri, fiecare dintre ele având diametrul de aproximativ 
patru metri. 

Erau săpate direct în piatra muntelui, iar două dintre ele 
aveau un fel de terasă cu coloane, care dădea spre exteriorul 
muntelui. Sala însăși, în care mă aflam, era precum o „terasă” 
săpată în munte, care se deschidea în faţă, larg, spre în afară. 
Bolta ei era sprijinită de niște coloane care porneau de la bază 
și se arcuiau mai apoi în cupola de deasupra, ele fiind de 
asemenea săpate în munte. Absolut totul acolo era realizat din 
roca acelui munte. Nu am văzut nicio parte mobilă sau 
separată, nimic care să se desprindă sau să fie dintr-un alt 
material. 'Totul era din piatra acelui munte și se vedea că a 
fost „săpat” direct în ea, ca și cum spaţiul respectiv fusese 
„scobit” în munte. 

Uitându-mă în faţă, îmi dădeam seama că ne aflam 
undeva la o oarecare înălțime, pentru că vedeam o vastă 
întindere de vegetaţie verde dedesubtul terasei, o pădure 
bogată, înaintând spre alți munţi ce se vedeau la o oarecare 
depărtare, spre orizont. 

În pardoseala sălii erau gravate niște dale mari din piatră, 
care formau un model în formă de evantai. 

Modelul se continua și pe verticală, pe peretele din 
spate al muntelui. Deși se putea observa că acele dale erau 
șlefuite și se deosebeau prin finisare de restul suprafeţelor 
de rocă, totuși unele dintre ele erau cumva tocite sau 
deteriorate pe la margini, semn că trebuie să fi fost acolo de 
foarte mult timp. Povara timpului se putea vedea și la nivelul 
coloanelor, care probabil au arătat splendid atunci când au 
fost create, dar acum purtau și ele amprenta miilor sau 
zecilor de mii de ani care trecuseră și care atenuaseră din 
strălucirea și finisarea lor iniţială. Unele prezentau crăpături, 


în timp ce simbolurile de pe altele parcă erau tocite, mai ales 
acolo unde am văzut urme de umezeală. Totuși, ele păstrau o 
prestanță și o nobleţe impunătoare, care îmi crea un 
sentiment de sacru. 


Pădure vastă 


Coloane înalte 
de piatră 


Terasa cu vedere 
către exterior 


Intrare pe terasa 

Dalele fuseseră săpate și delimitate între ele direct în 
roca muntelui, având o particularitate în partea de sus, 
acolo unde se îmbinau: fiecare dală prezenta câte un 
model format doar din linii și puncte. Pe dalele care se 
continuau vertical în peretele muntelui, la capetele lor am 
văzut simboluri formate din aceste combinaţii din linii și 
puncte săpate în roca muntelui, iar simpla lor vedere mi-a dat 
niște fiori nebănuiţi în corp. O emoție vie m-a cuprins atunci, 
deși nu înțelegeam nimic din ceea ce reprezentau acele 
semne. Totuși, impactul lor asupra subconștientului meu a fost 
foarte puternic. 

In faţa mea, lângă coloanele impunătoare de la marginea 
sălii, Cezar privea peisajul. Am remarcat că Mezina se uita la 


mine și mi-a făcut un semn discret să merg și eu în faţă, 
lângă el. M-am îndreptat spre coloanele din faţă, călcând cu 
atenţie pe acele dale de piatră foarte vechi. Aproape de 
circumferința sălii, spre exterior, am văzut cele două culoare 
mari cu terasă, la stânga și la dreapta, care mai apoi se 
continuau ca tuneluri în munte. Pereţii lor nu erau finisaţi pe 
interior, totuși cioplirea nu era grosolană. Pe jos, culoarele 
erau sculptate ca un mozaic în piatră, însă chiar pe centru 
ele aveau o linie perfect dreaptă din dale de piatră. Cele două 
tuneluri înaintau primii douăzeci de metri având acea terasă 
cu coloane spre exterior, apoi intrau complet în munte și 
devenea întunecate. Am ajuns lângă Cezar, care privea 
visător tabloul natural ce se desfășura sub noi. De surpriză 
și uimire, am tresărit ușor. Era o priveliște vastă, de o 
frumuseţe arhaică și totodată de o mare bogăţie, care umplea 
sufletul cu o molcomă bucurie. Sub noi, cam la 50-60 de 
metri se întindea în zare o depresiune printre două masive 
muntoase, plină de o vegetaţie verde luxuriantă, care semăna 
foarte mult cu o oază sahariană. Peisajul era răpitor, pentru 
că oferea nu doar o priveliște superbă, ci și o stare de calm 
a spiritului, o reconfortantă senzaţie de mulţumire și de 
încântare. 


sa 


Modelul și simbolurile de pe dalele verticale din piatră 


Era o vegetaţie luxuriantă, dar cu toate acestea nu era 
monotonă și nici foarte deasă; cumva, îmi crea senzaţia unor 
ere demult apuse. Arborii erau precum un fel de palmieri 
hibridizaţi cu ferigi. Frunzele lor erau mari și se răsfirau 
precum ferigile, având la capete flori foarte frumoase. Această 
structură dădea un aer aparte întregului peisaj, îl făcea viu și 
încântător. 


Peisajul luxuriant ce se intindea sub terasă 


Prin mijlocul acelei păduri vaste am văzut un drum nu 
prea larg, care înainta spre munţi, pierzându-se în vegetaţia 
bogată. De o parte și de alta am văzut alte poteci mai înguste, 
dar acela părea să fie drumul principal de acces prin pădurea 
de palmieri. 

Tipul de arbori care predomina în pădure 


În acel loc am văzut pentru prima dată animale în 
interiorul Pământului: specia era un fel de șopârlă, cumva 
asemănătoare cu varanul, însă mai vioaie în mișcări decât 
acesta. Pe lungimea spatelui avea un început de creastă, 
precum iguanele. Am văzut de asemenea insecte, gâze și 
păsări. Viaţa părea să fie foarte bogată acolo și totul părea să 
exprime o senzaţie de adâncă pace și de siguranţă. Asta mă 
liniștea foarte mult și în minte mi-a apărut din nou gândul că, 
dacă mi s-ar oferi posibilitatea, aș rămâne într-un astfel de loc 
pentru un timp mai îndelungat. 

Undeva în fața noastră, puţin spre dreapta, pe una dintre 
stâncile ce apăreau din loc în loc în junglă, am văzut un fel de 
foișor, care părea făcut din lemn, ca o casă mică; de lael 
coborau șerpuind scări din piatră până la sol, iar de acolo am 
văzut o potecă îngustă, pietruită, care se pierdea în pădure. 
Foișorul era complet alb și pe el se încolăcea minunat 
vegetaţia verde, conferind un aer de relaxare și de meditaţie 
întregului ansamblu. Cred că, de fapt, acela era și rostul 


frumoaselor construcţii, care apăreau și pe alte stânci în 
depărtare: odihna trupului și a sufletului, un loc de meditaţie, 
într-o ambianţă plină de pace și de echilibru, așa după cum o 
percepeam eu atunci. 


Specia de șopârle, asemănătoare cu varanul 


Am privit apoi cerul senin și pentru prima dată am văzut 
„soarele” din interiorul Pământului. Avea o mărime un pic mai 
mică faţă de ceea ce vedem noi ca fiind soarele nostru pe cer, 
doar că aici el avea o culoare alb-albăstruie. Cerul era senin, 
însă albastrul lui nu era la fel de intens ca în lumea de la 
suprafaţă, ci puţin mai șters. Am văzut și câţiva nori albi, însă 
ei nu erau la fel de preciși ca formă precum în atmosfera 
supraterestră, ci mai difuzi, ca o „ceaţă orientată”. Soarele 
dădea o lumină blândă, foarte plăcută, poate 60-70% din 
intensitatea luminii cu care suntem noi obișnuiți la suprafaţă. 

In timp ce priveam acel soare și cerul, am simţit deodată 
în spatele nostru o altă prezenţă. Ne-am întors și, într-adevăr, 
în faţa tunelului stâng din interiorul muntelui am văzut-o pe 
Mezină înclinându-se cu mult respect în faţa unui bărbat înalt 
și am auzit-o vorbind ceva cu el, dar nu am înţeles ce anume. 

Apoi acel bărbat s-a îndreptat către noi. Avea cam doi 
metri în înălțime, părul lung și negru, ochii negri și pielea 


ușor măslinie. Era îmbrăcat foarte asemănător cu Dryn, cu un 
fel de sutană albă, elegant prinsă la mijloc cu o curea aurie. 
Trebuie să recunosc că apariţia lui era impresionantă, atât 
prin carisma extraordinară pe care o răspândea, cât și prin 
noblețea mersului său. Era un fel maiestuos de a se purta, iar 
gesturile sale arătau un echilibru și un control perfect al 
fiinţei. 


Casă pe vârf de stâncă 


A ajuns lângă noi și ne-a salutat cu o ușoară înclinare a 
capului. Apoi ne-a vorbit și, precum în cazul Gardianului, îi 
auzeam vocea în minte, în limba română, limpede și foarte 
plăcută. Din când în când, pentru a-și întări spusele, în minte 
îmi apăreau și imagini transmise de asemenea telepatic de 
acel bărbat. 


— Portalul este foarte vechi, cu mult mai vechi decât 
ultimul mare cataclism de la suprafața Pământului. O parte 
dintre înţelepţi au venit aici și au construit această cale de 
comunicare. 

Simultan, el ne-a transmis și anumite imagini cu fiinţe 
umane care au pătruns în acea vale și secvenţe prin care ele 
au realizat terasa de sosire, cu cele patru tuneluri. Atunci am 
știut totodată că este vorba despre fiinţe din vechea Atlantida, 
însă cu mult înainte de dispariţia totală a miticului continent. 

— Noi am aranjat venirea voastră aici pentru că ea face 
parte într-un anumit fel dintr-o succesiune necesară de 
evenimente. 

Parcă auzeam cuvintele repetate ale Gardianului. În 
minte am văzut cu claritate un anumit loc din Argentina de 
sud și o persoană despre care am avut cunoașterea că este un 
șaman. Bărbatul înalt ne-a transmis: 

— El vă așteaptă în acel loc exact peste două săptămâni 
de acum înainte. Este o întâlnire importantă și o nouă 
călătorie spre centrul planetei. 

Eram puţin derutat, pentru că nu înţelegeam cu adevărat 
rostul acestor deplasări și experienţe. Bărbatul m-a privit 
atunci direct și mi-a transmis telepatic că aceste experienţe 
și modalităţi diferite de pătrundere în interiorul Pământului, 
la care noi avem acces, își vor găsi explicaţia mai târziu. Ele 
nu aveau însă un scop individual, ci colectiv. Mi-a arătat că, în 
viitor, această cunoaștere a noastră va fi precum o sămânță 
pentru schimbarea  mentalităţii celorlalți oameni despre 
interiorul planetei. 

Apoi bărbatul ne-a spus că trebuia să ne întoarcem, 
deoarece pentru aceasta există o fereastră de timp care 
trebuie respectată. M-a încercat o ușoară dezamăgire, 
deoarece speram să explorăm măcar unele dintre acele 
tuneluri și să mergem câtre orașele populate, dincolo de 
pădure. La orizont, de pildă, la foarte mare depărtare, puteam 
să văd printre munţi o anumită strălucire, o aparenţă a unor 
clădiri albe, însă era atât de departe și cumva imaginea se 
combina cu culoarea cerului și a ceţii alburii, încât nu sunt 
sigur că era vorba chiar despre un oraș. 

Am respectat însă ceea ce am fost rugaţi și ne-am 
îndreptat spre cercul de transfer. Când am ajuns la el, Mezina 
mi-a făcut semn să intru în acel cerc, a ridicat pumnalul de 


jos, l-a orientat într-un anumit fel și a intonat același sunet ca 
la venire. Aproape imediat după aceea am simţit ca un vârtej 
care m-a aspirat cu putere și am parcurs drumul de 
întoarcere la fel ca la venire. Apoi brusc am devenit conștient 
de faptul că eram pe porţiunea cu pământ reavăn, iar Wutak 
se uita la mine. Mi-a făcut semn să vin lângă el, în timp ce 
Mezina s-a reîntors prin portal și, la puţin timp, a revenit 
împreună cu Cezar. 

Fata a înmânat lui Wutak obiectul magic din lemn, care l- 
a învelit în bucata de piele pe care o avea și l-a pus într-un 
buzunar interior al hainei lui. Ne-am îndreptat cu toţii spre 
ieșire, unde ne așteptau ceilalţi. Ne-am despărţit amiabil de 
indienii din acea rezervaţie și pe drumul de întoarcere i-am 
povestit maiorului aventura noastră. l-am vorbit și despre 
indicaţia bărbatului cu privire la șamanul din Argentina, dar 
nu am precizat locaţia, iar maiorul Cross a fost diplomat și nu 
a întrebat mai mult. La un anumit nivel de pregătire și de 
înțelegere a ofițerilor superiori în funcţie și grad, astfel de 
lucruri sunt percepute în mod corect și cu eleganţă. Ulterior, 
într-o discuţie privată pe care Cezar a avut-o cu maiorul, cred 
că ei au schimbat informaţii și de altă natură sau cel puţin așa 
am putut să deduc din cele ce mi s-a spus. 

La trei zile de la acele evenimente mă aflam din nou în 
camera mea din baza Alpha, reflectând mulţumit la 
minunatele experienţe pe care le trăisem. Simţeam că ceva în 
ființa mea se maturizase și o înţelegere intuitivă profundă 
dădea un sens mai adânc lucrurilor. 

Așteptam cu nerăbdare plecarea în Argentina și întâlnirea 
cu misteriosul șaman. 


Cap. 7 - CENIRUL 
PLANETEI ȘI LUMEA 
SUBLIMA A SHAMBALEI 


Experienţa din Yosemite m-a impresionat în special prin 
simplitatea ei aparentă, dar totodată prin forţele angrenate 
într-un mod neconvențional, ce sunt interpretate în mod 
obișnuit prin termenul de „magie”. Pentru mine ele 
constituiau un mister și cred că nici indienii nativi nu 
înțelegeau foarte mult din semnificaţiile reale ale fenomenului 
care avea loc acolo. In mod evident era un proces inițiatic, 
care era accesibil doar șamanilor din comunitatea lor, dar de 
asemenea el era și o metodă practică și foarte eficientă, care 
reprezenta o adevărată provocare pentru știință. Aș încerca 
totuși o explicaţie corelată, care să îmbine anumite elemente 
evident magice, cu unele aspecte care au sens științific, cum 
ar fi emiterea de către fată, cu o știință precisă, a acelui sunet 
pe o frecvenţă unică și foarte bine stabilită. Probabil că în 
ansamblul acţiunii pumnalul magic a avut rolul unui 
intermediar, iar sunetul emis de fată a jucat rolul unui 
declanșator prin crearea rezonanţei energetice specifice. 

Ceea ce este cu adevărat bulversant pentru o ființă 
raţională care trăiește o astfel de experienţă e că, deși ea nu 
înţelege nimic, lucrurile totuși se întâmplă și sunt năucitoare 
pentru cunoștințele și percepţia obișnuită. Chiar și Cezar era 
preocupat de aventura din Yosemite, însă după câte mi-a spus, 
el era interesat în mod deosebit de prezenţa acelui bărbat 
înțelept care a venit și ne-a transmis acea informaţie, ca o 
sugestie foarte puternică. După ce am ajuns în ţară, noi am 
identificat imediat locul din Argentina care ne-a fost arătat și 
acum așteptam cu nerăbdare ziua plecării, căci toate celelalte 
aranjamente ale călătoriei fuseseră deja făcute. 

Drumul până la Buenos Aires a decurs normal, deși a 
fost cam lung și obositor. Am rămas o noapte în capitală, după 
care am luat avionul către El Calafate în provincia Santa Cruz. 
Din aeroport am închiriat un jeep, deoarece știam că trebuia 
să ajungem în locuri pustii, muntoase. Neam gândit că o 
mașină puternică ar putea fi de mai mare folos. La prima 


firmă pe care am solicitat-o nu aveau jeepuri disponibile; la 
cea de a două aveau, însă fără GPS. Nu a fost totuși o 
problemă, deoarece ne-am ghidat după GPS-ul de pe 
telefonul mobil. 

La douăzeci de minute după ce ne-am ridicat bagajele 
din aeroport ne aflam deja în drum spre punctul indicat de 
înțeleptul din interiorul Pământului, într-o regiune pe care noi 
am localizat-o în munţii Cerro Pinaculo. Aș putea să dau aici 
coordonatele precise, deoarece consider că prin asta nu 
dezvăluim mari secrete, cu atât mai mult cu cât punctul nu 
reprezintă exact „poarta” de intrare în interior. Aceasta se 
găsește la o mică depărtare de acel punct și tocmai pentru 
localizarea ei precisă a fost nevoie să ne întâlnim cu acel 
șaman, despre care ne-a vorbit înțeleptul. Totuși, Cezar a 
spus că furnizarea coordonatelor nu ar aduce nicio lumină în 
plus căutătorilor entuziaști, chiar dacă punctul este aproape 
de zona portalului, ci ar putea fi chiar un motiv de frustrare 
pentru aceștia. În plus, eventualii temerari nu ar vedea în 
acea zonă pustie decât un platou aproape sterp, un drum 
prăfuit cu o staţie părăsită, iar mai încolo niște culturi verzi în 
formă de cerc. 

Deși am insistat, Cezar a rămas totuși inflexibil vizavi de 
revelarea coordonatelor. Acum înclin să-i dau dreptate, pentru 
ca identificarea portalului este practic imposibilă fără ghidare, 
mai ales că acesta se află plasat într-un intrând din munte, 
precum o cavernă îngustă. Acela a fost motivul pentru care 
înțeleptul ne-a furnizat datele de contact cu șamanul din 
Argentina. 

La un moment dat a trebuit să ieșim de pe drumul 
principal, iar peisajul a devenit și mai arid. Parcă străbăteam 
văi și dealuri marţiene: roci, sol roșiatic, munţi la mică 
depărtare, un pustiu desăvârșit. Eram în plină Patagonie și 
remarcam vibrația specială a acelor locuri, precum și o 
misterioasă chemare, ca o forţă ce nu este deloc interesată de 
agitația și tribulaţiile lumii, ci de puritate și de evoluţie. 

Eram singurii prin acele locuri și în cele din urmă GPS-ul 
indica să ieșim chiar și de pe acel drum secundar, care era 
mai mult un fel de potecă foarte puţin umblată, pentru a 
urca o pantă relativ lină, dar plină de roci și pietre. Ici-colo 
vedeam crescând licheni și niște mici arbuști stingheri printre 
bolovanii tăioși; în rest, niciun semn de viață. Nici nu voiam 


să mă gândesc ce-ar fi însemnat ca jeepul să aibă o pană de 
motor acolo, ori să pierdem semnalul GPS. In această 
privință eram totuși avantajaţi, deoarece prerogativele de 
serviciu impuneau să avem telefon mobil prin satelit cu 
acoperire globală și asta ne-a facilitat găsirea directă a 
punctului exact unde ar fi trebuit să ne întâlnim cu șamanul. 

Nu l-am văzut decât în ultima clipă, după ce am cotit pe 
după coasta unuia dintre dealurile mai stâncoase, ce prefațau 
masivul înalt al munţilor. Stătea pur și simplu nemișcat, drept, 
așteptând ai faţa spre direcţia din care ne apropiam, de altfel 
singura posibilă în acea configuraţie a terenului. Nu știu cum 
sau cu ce a putut să ajungă în pustietatea aceea. Era exact 
așa după cum l-am văzut în imaginea mentală ce mi-a fost 
proiectată de înțeleptul din interiorul Pământului, chiar până 
la amănunt. Purta în spate un rucsac ce nu era prea plin, 
peste o geacă de fâș descheiată în faţă într-un mod oarecum 
neglijent. Pe dedesubt avea o cămașă în carouri, iar în jos 
purta o pereche de pantaloni de culoare verde, cam ponosiţi. 
În picioare avea niște bocanci scrijeliţi, însă în timp ce ne 
apropiam cu mașina de el am remarcat intuitiv dezinteresul 
șamanului pentru aceste aspecte. Era înalt, slab, avea cam 60 
de ani, iar părul lung până la jumătatea spatelui îi flutura în 
șuvițe albe și mai închise la culoare. În ele avea prinse 
diverse mici obiecte: mai multe inele, o pană și am văzut chiar 
și un vultur minuscul cioplit în lemn. Pe degetele de la mâini 
am văzut trasate niște dungi roșii și albe, iar pe frunte avea o 
dungă lungă și lată, dintr-o parte în alta a capului, de culoare 
indigo. 

Părea că ne așteaptă, dar privirea era cumva distrasă, ca 
și atenţia lui. Am oprit la câţiva metri depărtare, ne-am dat jos 
și ne-am apropiat de el. Omul nu făcea nimic, nu s-a mișcat 
și nu a schiţat niciun gest. Doar ne privea foarte serios, cu 
ochi negri pătrunzători ce făceau și mai sever chipul deja 
brăzdat de cute adânci, cu pielea arsă de soare. Cezar i-a 
adresat câteva cuvinte de bun venit în limba engleză și l-a 
întrebat ce anume trebuie să facem în continuare. Șamanul nu 
spunea nimic, ci doar ne privea. Nu era ostil, dar nici nu 
deborda de amabilitate. Au fost câteva clipe stânjenitoare, 
până când m-am adresat în limba spaniolă și i-am explicat încă 
o dată ceea ce, de fapt, era evident pentru fiecare dintre noi și 
anume, că suntem cei pe care el îi aștepta. M-a ascultat cu 


atenţie, a făcut un gest scurt de încuviințare, apoi fără 
niciun cuvânt ne-a făcut semn să-l urmăm. 

Am început să urcăm panta aceea stearpă printre 
bolovani și stânci cu pas egal, fără să ne grăbim. Nu era cazul 
să ne facem griji pentru mașină, deoarece pustietatea părea 
să fie desăvârșită. În timp ce mergeam astfel în tăcere, m-am 
întrebat din nou cum ajunsese șamanul la punctul de întâlnire. 
Pentru aceasta, noi am parcurs cam 50 de kilometri de la 
aeroport și o bună bucată de drum a fost străbătută prin 
deșert arid, pe un drum secundar, după care și acela a fost 
părăsit. Nu am văzut, de asemenea, nicio altă mașină, 
presupunând că șamanul a condus până acolo. Am presupus 
așadar că poate el a fost adus de cineva, care mai apoi a 
plecat. 

Intreaga experienţă mi se părea destul de stranie, dar în 
același timp incitantă. Pornind de la modul în care ne-a fost 
sugerată și felul în care informaţia ne-a fost adusă la 
cunoștință, până la întâlnirea efectivă cu acel personaj 
straniu, ca din altă lume, totul părea rupt dintr-un film al lui 
Tim Burton, cu deosebirea că era foarte real. 

Am mers în acel fel printre stânci și pietre, coborând și 
urcând două dealuri, până când panta a devenit destul de 
abruptă și formată doar din roci. Într-o anumită măsură, acea 
preumblare prin pustietatea stearpă și stâncoasă de acolo îmi 
aducea aminte de experienţa din Tibet, trăită în prezenţa lui 
Repa Sundhi, până când să ajungem la intrarea în peștera 
unde am întâlnit-o pe zeița Machandi. Doar că aici întregul 
peisaj era mai roșiatic, iar munţii mai puţin înalţi. 

După ce am ocolit o stâncă mai mare, brusc în faţa 
noastră am văzut un bărbat și o femeie, stând în picioare și 
părând că ne așteaptă. Erau în faţa noastră la o distanţă de 
vreo zece metri, în dreptul unei deschizături în stânca 
muntelui. Dacă priveai acea intrare din unghiul în care mă 
aflam eu, urcând panta, ai fi zis că acolo nu este nimic; dar, 
pe măsură ce poziţia se schimba, am văzut că deschizătura în 
munte apărea mai largă, dar nu atrăgea totuși atenţia în mod 
deosebit. În imaginile pe care le-am văzut mental atunci când 
înțeleptul ni le-a transmis, nu am recunoscut acea zonă, nici 
deschizătura în munte și nici cele două persoane care stăteau 
în dreptul ei, însă bănuiam că informaţia ne-a fost transmisă 


doar pentru ceea ce era necesar în călătoria noastră de 
început, pentru a fi ghidaţi. 

Bărbatul și femeia erau mai puţin înalţi decât șamanul, 
dar păreau să aibă o descendență mai veche decât acesta. 
Hainele pe care ei le purtau erau calitative și îmi evocau 
întrucâtva portul oamenilor din Peru sau Bolivia, cu acele 
șaluri lungi, însă nu purtau pălăriile specifice. După cum am 
apreciat, femeia avea cam patruzeci de ani, iar bărbatul 
patruzeci și cinci. Chipurile lor erau senine și ușor 
zâmbitoare. Ne-am oprit la câţiva metri distanţă de ei și i-am 
salutat de asemenea în spaniolă. Au înclinat capul și, spre 
deosebire de șaman, bărbatul ne-a spus simplu că ne așteptau. 
Vorbea tot în spaniolă, deși cu un anumit accent. Apoi ne-au 
făcut un semn ca o invitaţie să-i urmăm. $Șamanul a rămas pe 
loc. Speram să ne aștepte, deși la întoarcere ne-am fi putut 
descurca și singuri, pentru că aveam coordonatele în care 
am lăsat mașina și ne puteam ghida după GPS-ul telefonului, 
ca și până atunci. 

Am ajuns în spatele celor doi și am intrat după ei în 
mica peșteră din acel versant muntos. Era evident că nu era o 
cale umblată de oameni, dar chiar și dacă ar fi fost, 
dispunerea ei în munte și felul în care era oarecum ascunsă 
privirii de colțurile și liniile celorlalte stânci din jur făceau să 
fie greu identificată. 

În momentul în care am pătruns înăuntru, deși solul 
înainta drept în peșteră, totuși am avut certa impresie că am 
coborât ca pe un plan înclinat, iar acea stranie senzaţie mi-a 
provocat o ușoară ameţeală. Coridorul respectiv nu era prea 
lung, cam 5-6 metri, iar după aceea el se deschidea într-o 
peșteră normală. Când am intrat în sala destul de mică a 
acelei peșteri, senzaţia de ameţeală și de coborâre a dispărut. 
Sala peșterii era destul de îngustă, nu prea înaltă și 
prelungindu-se în interiorul muntelui, totuși pe o distanţă nu 
prea mare. 

Am trăit atunci una dintre cele mai interesante experienţe 
până în acel moment, căci după ce am pătruns în acea 
cavernă din interiorul muntelui și am înaintat câţiva pași, 
părea că străbăteam împreună cu Cezar secţiuni diferite ale 
spaţiului și timpului. La început am crezut că doar mi se pare, 
dar destul de repede m-am convins de realitate. Chiar după 
primii pași am văzut cum pe pereţi apare umezeală și chiar 


mici firișoare de apă scurgându-se de-a lungul lor. Mă aflam 
aparent în aceeași cavitate din munte, dar cu toate acestea 
ceva părea că se schimbase și aceasta s-a petrecut fără să-mi 
dau prea bine seama cum; doar vedeam „efectele”. 

Mergând mai departe am văzut cum sala are deodată 
cristale în interior, care apăreau din toate părţile și erau de 
dimensiuni mari, chiar și de un metru înălțime. Erau orientate 
în toate direcţiile și unele formau mănunchiuri, ca o floare. 
Aveam senzaţia că în aceeași cavitate erau mai multe Săli în 
care ajungeam pe rând, iar peisajul se schimba cumva în mod 
neașteptat. Mi-am dat seama că în realitate noi parcurgeam 
acolo distanţe foarte mari datorită distorsiunii spaţiale prin 
care treceam, ceea ce determina de asemenea și alterarea 
conștiinței noastre. Era clar că acea mică peșteră reprezenta 
un punct de trecere, un portal de acces în dimensiunile subtile 
ale Pământului spre interiorul lui, iar modul în care acest 
lucru se petrecea trecând din planul fizic spre cel subtil era cu 
adevărat uluitor. Cu fiecare pas pe care îl făceam, aveam 
senzaţia că parcurgeam distanţe enorme și astfel realitatea 
înconjurătoare se modifica în funcţie de „zona” prin care 
treceam. 

Am înaintat astfel și mai mult spre ceea ce credeam a fi 
fundul peșterii, mergând în spatele celor doi ghizi și am simţit 
deodată o căldură puternică, ceea ce mi-a indicat faptul că 
probabil treceam printr-o zonă cu magmă topită. Mă simţeam 
ca într-un fel de transă, dar în același timp eram perfect lucid 
și conștient de ceea ce se petrece. După acea senzaţie de 
căldură am văzut din nou o zonă cu cristale, apoi iarăși 
umezeala, chiar mai accentuată decât prima dată și, deodată, 
am avut certa impresie că am trecut printr-o ușă, deși nu am 
văzut nimic de acest gen. Brusc, sala în care ne aflam era 
perfect uscată, iar noi eram la capătul ei. Acolo am văzut 
săpat în stâncă un dreptunghi cu o mică arcada deasupra lui, 
prin care bărbatul și femeia au trecut, dispărând din faţa 
noastră. Fără să-mi mai fac probleme am trecut eu prima dată, 
urmat imediat de Cezar. 

M-am pomenit brusc în interiorul unei case. Era ca și cum 
aș fi ieșit dintr-o cămară în una din camerele acesteia. L-am 
văzut în spatele meu pe bărbat, care a închis ușa după noi și 
am remarcat, cumva straniu, apăsarea mâinii lui pe clanţa 
ușii și felul în care a închis-o, modul lent, încetinit, în care s- 


a petrecut acel lucru. Dar în momentul în care ușa s-a închis 
complet, parcă am tresărit, ieșind din acea stare de transă și 
revenind la condiţia normală. Impresia mea era că atunci am 
fost integrat complet în realitatea planului subtil în care deja 
mă aflam, fără să mai am legătură cu planul fizic. Era ca o 
delimitare clară și o cunoaștere precisă a realităţii din jurul 
meu. Mai târziu, discutând cu Cezar despre experienţa 
noastră și analizând diferitele ei etape, am înţeles că până în 
momentul în care ușa s-a închis spatele meu, în acea casă, eu 
apreciam și judecam ceea ce vedeam asociind totul cu planul 
fizic, cu ceea ce știam din lumea noastră. Trena lungă de 
concepții și idei pe care le aveam întipărite în minte, legate de 
legile și specificul materiei fizice, crea un fel de încetinire a 
percepţiei atunci când pătrundeam în planul eteric și se 
accentua pe măsură ce înaintam spre frecvențele superioare 
ale acestuia, către planul astral. Închiderea ușii în spatele 
nostru a însemnat „ruperea” clară a legăturii cu planul fizic. 
Mi-am orientat apoi atenţia spre locul în care mă aflam. 
Era o cameră spațioasă, cu multe ferestre și scaune foarte 
frumos sculptate în lemn. Mi-am dat seama atunci că felul în 
care percepeam ceea ce mă înconjura acolo era diferit de 
experienţele anterioare, în care lucrurile apăreau într-o 
singură ipostază. Aici, ele erau cumva nuanţate. De 
exemplu, la o primă vedere acele scaune aveau poate un 
aspect de vechi, chiar dacă erau elegant realizate, însă 
atunci când te uitai mai atent perspectiva lor se schimba 
într-un mod fin, făcându-te să le percepi ca niște obiecte 
modeme, realizate cu mult gust și foarte rafinate. Părea să fie 
mai mult o chestiune de detalii: cu cât priveai mai atent, cu 
atât obiectul devenea într-un anumit fel „mai avansat”, 
„pertecţionat”. _ 
Ansamblul camerei era armonios și foarte plăcut. In 
mijloc se afla o masă care părea să fie din sticlă, deoarece era 
transparentă, iar pe ea am văzut un vas cu niște fructe și o 
vază cu flori. Modul ciudat în care percepeam unele lucruri s- 
a extins, pentru că pe un perete al camerei eu știam că este 
o bibliotecă, dar de fapt nu o vedeam acolo. In termeni fizici 
aș fi spus că este invizibilă, însă Cezar mi-a explicat mai 
apoi că unele dintre elemente nu le pot vedea deoarece 
conștiința și simţurile nu îmi sunt încă acordate foarte bine 
cu frecvențele specifice ale planului în care ne aflam, ceea 


ce provoca anumite „neconcordanţe” între ceea ce vedeam și 
ceea ce știam. Totuși, chiar dându-mi seama de toate acele 
relative „ciudăţenii”, nu eram deloc deranjat de ele, ci le 
considerăm cumva normale. 

Incepeam să-mi dau seama că în acea realitate avansată 
din interiorul Pământului cunoașterea se manifesta într-un 
mod superior. De pildă, în partea dreaptă a camerei erau două 
geamuri mari, elegant realizate în perete, care nu aveau 
sticlă, dar cu toate acestea acolo exista „ceva” despre care eu 
știam că nu lasă să pătrundă nimic de afară. Eu puteam să văd 
ce este în exterior, dar în același timp știam că de afară nu se 
poate vedea înăuntru. 

In fața mea era ușa prin care se ieșea din acea casă, 
iar în stânga am văzut o altă ușă care dădea în ceea ce am 
putea numi „bucătărie”. Totuși, nu am văzut acolo nimic din 
ustensilele cu care suntem noi obișnuiți, gen aragaz, cuptor 
sau altele, însă în câmpul conștiinței mele am înţeles că acela 
era spaţiul în care ființele din acea casă își preparau hrana. 
Puteam să văd prin deschizătura ușii multe fructe și un fel de 
aparat, despre care am știut tot atunci, într-un mod în care nu 
mi-l pot explica, că era folosit pentru a extrage direct energia 
subtilă pură din fiecare fruct, la fel cum noi extragem sucul cu 
aparate speciale. Atunci am auzit vocea bărbatului în mintea 
mea, clară, vorbind o limbă pe care nu o cunoșteam, dar cu 
toate acestea înțelegeam foarte bine ceea ce el voia să-mi 
spună: 

— Într-adevăr, noi am ajuns la o fază superioară, în care 
extragem esenţa energetică din fruct, pe care mai apoi o 
consumăm. 

A intrat în acea cameră pe care eu am asociat-o cu o 
bucătărie și a venit înapoi cu acel aparat, ce semăna destul de 
bine cu storcătoarele noastre de fructe. Avea un corp vertical 
mai înalt și apoi un fel de sferă în care probabil se extrăgea 
acea esenţă. A luat un fruct de pe masă, ce mie îmi părea a fi 
un măr, deși era mai mare și cu o coajă mai groasă și l-a 
introdus în aparat. Apoi a făcut o mișcare cu mâna deasupra 
sferei și atunci am auzit un zgomot slab, ca un ţiuit și am 
simţit un miros pătrunzător, ca atunci când facem un ceai de 
esenţă tare, un amestec de scorţișoară cu măr. Bărbatul a 
detașat mai apoi un mic recipient, ca un vas, din acel 


dispozitiv și mi-a arătat conţinutul lui, care era o cantitate 
mică dintr-o substanţă ce părea semilichidă. 

— Aceasta este ceea ce noi consumâăm din fructe, ne-a 
spus bărbatul. Este o hrană foarte pură și energizantă. 

Apoi ne-a arătat cum păstrează ei alimentele, într-un fel 
de aparat pe care l-am văzut într-o nișă, în spatele camerei, 
însă chiar dacă știam că acolo este un fel de dispozitiv, totuși 
nu-l puteam vedea cu claritate, ci îmi apărea ca într-o bulă 
estompată, fără să înțeleg nimic. Se pare că bărbatul știa 
bine ce anume puteam să văd și ce nu, pentru că mi-a explicat: 

— Nu îl poţi distinge deocamdată pentru că mintea ta nu 
are cu ce să-l asocieze în cunoașterea ei. Însă el are funcţia de 
a păstra alimentele într-o condiţie optimă. Nu consumăm 
decât alimente vegetale, însă ele nu sunt nici deshidratate, 
nici uscate, nici puse la o temperatură scăzută. 

Zicând aceasta, el a luat un alt fruct, asemănător cu un 
avocado, apoi a luat de pe un raft ceea ce iniţial mi s-a 
părut a fi o aţă și a trecut acea aţă peste fruct. S-a dovedit 
atunci că „aţa” era de fapt gura unei „pungi energetice”, care 
ținea produsul în condiţia lui prezentă, fără ca energia sa 
specifică să fie în vreun fel pierdută sau alterată din punct de 
vedere calitativ. Abia după ce fructul a intrat în acea „pungă”, 
am putut să văd conturul ei în jurul alimentului, ca un fel de 
câmp energetic foarte fin. Apoi bărbatul a pus alimentul în 
acel aparat, care după explicaţiile ce mi-au fost oferite, îmi 
apărea sub o formă ceva mai clară. 

In partea din stânga a acelei camere mari existau niște 
scări spre un etaj, unde am simţit că era o zonă în care cei 
care locuiesc acolo au camerele în care se odihnesc și dorm. 
Camera de jos mai avea o ușă spre un culoar care ducea la 
mai multe camere mici, ca niște boxe de depozitare, în care se 
puneau diferite obiecte. In mare, funcţionalitatea casei era 
aproximativ aceeași cu ceea ce știm și noi în lumea noastră, cu 
mici deosebiri care ţin de specificul planului subtil în care ea 
există și, bineînţeles, cu o tehnologie mai avansată. De pildă, 
la geamuri aveau și ei un gen de „storuri” care se puteau 
lăsa în jos, diminuând lumina, însă atunci când se făcea asta, 
storurile se „lipeau” parcă de suprafaţa ferestrei, chiar dacă 
acolo aparent nu era nimic. Bărbatul ne-a explicat că ei au 
lumină tot timpul și, pentru perioadele în care se odihnesc 


trebuie să recurgă la această metodă, care permite crearea 
unei anumite obscurităţi în casă. 

Am ieșit apoi cu toţii afară prin ceea ce noi am putea 
numi „ușă”, dar în realitate în acel loc nu era nimic. Spaţiul 
era delimitat ca pentru o ușă, cu specificul că în latura de 
sus nu era dreaptă și nu forma un dreptunghi, ci era puţin 
curbată, ca o mică arcada. Din interiorul casei eu vedeam tot 
ceea ce era afară, pe stradă, însă după ce am ieșit și am privit 
în urma mea, am văzut că spaţiul respectiv destinat ușii era 
opac și avea o culoare indigo închis. M-am oprit și am introdus 
doar capul prin acea „ușă” și imediat am văzut interiorul 
livingului din casă; am scos capul afară și aveam în faţă 
suprafața opacă ce nu îmi permitea să văd înăuntru. M-am mai 
jucat așa de vreo două ori, intrând și ieșind în și din casă chiar 
cu tot trupul. Cel mai probabil acela era un ecran energetic 
protector, programat să aibă acel specific. Ecranul juca rol de 
protecţie nu doar vizuală, ci și al temperaturii, deoarece 
remarcam faptul că atunci când intram în casă, acolo era mai 
cald, iar când ieșeam în stradă temperatura era mai scăzută. 
Cu alte cuvinte, tehnologia ecranului energetic protector, pe 
care ei o foloseau în cazul geamurilor și al ușilor, asigura 
cadrul personal al familiei. 

După ce m-am lămurit în acea privință am revenit lângă 
ceilalţi, care mă așteptau cu răbdare și oarecum amuzaţi. Am 
început să mergem pe acea stradă care era într-o ușoară 
pantă, însă atunci am văzut doar puţini oameni. Ni s-a 
explicat faptul că la ei era „dimineaţă” devreme; cei mai 
mulți dintre locuitorii orașului se aflau în ciclul de odihnă și 
dormeau. 

Străzile erau pavate cu piatră șlefuită, cam la fel cum am 
văzut și în Tomassis. Am mers pe acea stradă până la capătul 
ei și apoi pe alte două străzi mai mici, până când am ajuns 
într-o piață largă, care avea în centru o fântână arteziană 
foarte frumoasă. Apa țâșnea vertical în diferite forme, însă 
interesant era faptul că ea apărea abia de la jumătatea 
distanţei în sus, ca și cum până acolo ar fi fost invizibilă. Era 
ca și cum abia în acel punct ea reușea să se materializeze, 
luând apoi formele frumoase pe care le făcea. 

Oamenii pe care îi vedeam pe stradă nu erau înalţi și nici 
nu emanau o forţă fizică deosebită, în schimb puteam să 
observ la ei rafinamentul și bunătatea sufletului din felul în 


care priveau și de pe chipurile lor mulţumite. Trăsăturile lor 
aveau specificul amerindian, însă într-o formă foarte rafinată. 

— Faptul că noi trăim în lumina acestui soare a adus de-a 
lungul timpului anumite modificări structurii noastre, la toate 
nivelurile, ne-a explicat bărbatul. Este un alt tip de influenţă, 
prin comparaţie cu soarele de la suprafaţă. 

Cezar l-a întrebat atunci care era originea lor. 

— Suntem aici de mii de ani, chiar înainte de ceea ce voi 
cunoașteţi ca fiind civilizația Maya. Înaintașii noștri sunt cei 
care au pus bazele civilizaţiilor olmecă și toltecă de la 
suprafaţă. O parte au rămas acolo, alta a venit aici. 

Bărbatul ne-a explicat că acela nu era singurul oraș în 
care descendenţi pe această linie, mergând până la cei mai 
apropiaţi de timpurile noastre, maiașii și incașii, le-au format 
și locuit în interiorul planetei, dar în zone diferite. 

— Orașul nostru este însă foarte vechi și, în timp, ela 
evoluat spre centrul planetei, unde suntem acum. Aici este 
inima care susţine totul și aici este lumea foarte înaltă despre 
care unii dintre cei de la suprafaţă au auzit. Tu știi foarte 
bine despre ce este vorba, a mai spus bărbatul, întorcându- 
se spre Cezar. Noi am primit însărcinarea să vă arătăm 
această cale de acces. În viitor asta va avea o anumită 
importanţă pentru omenire. 

Am înţeles că bărbatul se referea la lumea Shambalei. Am 
simţit o emoție profundă, deoarece mi-am adus fulgerător 
aminte de ceea ce trăisem în prezenţa Gardianului și ceea ce 
văzusem atunci când el ne-a condus în acel loc. Strălucirea 
extraordinară a  Shambalei și sentimentul de  înălţare 
sufletească pe care l-am avut atunci... mi-am dorit cu putere 
să revăd acea lume mirifică, iar acum primeam confirmarea că 
sunt în locul în care trebuia. Într-o sincronicitate perfectă, 
chiar atunci am ieșit din acea piaţă spre o stradă principală, 
care se deschidea în faţă, către orizont și atunci am putut să 
văd și să recunosc splendoarea lumii Shambalei: în depărtare, 
dincolo de un golf pe care eu atunci l-am asociat cu un lac, 
am văzut zidurile măreţe și construcţiile impunătoare, de o 
albeaţă scânteietoare, ale acelui tărâm feeric. Doar simplul 
fapt că le priveam mă făcea să simt demnitatea și forţa 
extraordinară pe care ele o infuzau în mod subtil în ființa mea, 
creând o stare de sacru și de nostalgie către infinit. O simţeam 
ca pe o forţă foarte profundă a cunoașterii, greutatea de 


neclintit a autorităţii spirituale care oprește orice derapaj sau 
dezechilibru. Am înclinat încet capul, într-un act sincer de 
smerenie și recunoștință faţă de înțelepciunea adâncă ce este 
răspândită de fiinţele din acest tărâm minunat. 

Uitându-mă apoi și mai departe, puteam de asemenea să 
văd, chiar la orizont, curbura ușoară spre în sus a Pământului, 
însă era foarte departe și aveam mai curând o viziune 
înceţoșată, care se pierdea în albastrul lăptos al cerului. 
Intuiţia în privinţa orașului din depărtare mi-a fost confirmată 
atunci de ghidul nostru, care a făcut un gest larg cu mâna, 
arătând spre acele ziduri și a spus: 

— Acolo este una dintre intrările în Shambala. Vom reveni 
puţin mai târziu, pe țărm, pentru a admira priveliștea. 

Am fost contrariat să constat că bărbatul folosea aceeași 
denumire pe care o știam și noi pentru lumea superioară din 
interiorul Pământului, însă el mi-a explicat că tradiţia 
spirituală a omenirii este cea care a preluat această denumire 
ca o memorie din timpuri ancestrale, când lucrurile la 
suprafața pământului erau altfel și a transmis-o peste eoni 
până în zilele noastre. 


Vedere generală asupra Shambalei din orașul Utklaha 


Am rămas un timp admirând cu toţii acel splendid tablou ce 
ni se înfățișa în faţa ochilor, după care bărbatul ne-a invitat 
să mergem mai departe, pe alte străzi ale orașului. Simţeam 
un vânt foarte plăcut, cald, care îmi atingea pielea și îmi crea o 
senzaţie de extraordinar bine în fiinţă. 

Orașul crea impresia de vechi, însă după cum am spus 
aceea era doar o primă impresie „exterioară”, pentru că atunci 
când atenţia devenea focalizată, lucrurile parcă se schimbau, 
căpătând un aspect modern și chiar avansat tehnologic. 
Niciuna dintre construcţii nu depășea un etaj înălțime, iar 
casele erau una lângă cealaltă, fără curte. În spatele caselor și 
a pieţei principale se întindeau păduri luxuriante, căci acolo 
Natura părea să se îmbine foarte bine cu activitatea și prezenţa 
oamenilor. 

După un ocol am ajuns din nou în piaţa centrală, unde am 
văzut de data aceasta câţiva oameni. Portul lor era simplu, dar 
rafinat. Am văzut că cei mai mulţi bărbaţi purtau un fel de robă 
lungă până la călcâie, despicată pe părţi și cu pantaloni pe 
dedesubt. Femeile purtau de asemenea o rochie lungă până jos, 
însă croită pe specificul feminin, strânsă puţin la talie cu o 
curea elegantă și având niște pliuri foarte frumoase pe părţi. În 
picioare purtau un fel de ghetuţe care semănau cu șoșonii, dar 
erau mult mai elegante, cu o clapetă în lateral. Deși părea 
moale, am observat că atunci când dădea de pietrele dalelor, 
talpa se întărea, în schimb atunci când materia pe care călca 
era biologică, cum ar fi pământ sau iarbă, aceasta se mula 
după forma respectivă. 

Admiram rafinamentul îmbrăcăminţii lor, care deși simplă, 
era foarte elegantă și cu bun gust realizată. Un timp am 
studiat aceasta chiar pe cei doi care ne serveau drept ghizi în 
acel loc, mai ales că reprezentau un cuplu foarte reușit. Femeia 
impunea prin armonia formelor și prestanţă, dublată însă de o 
mare bunătate interioară ce emana mai ales din ochii ei mari, 
având o culoare neobișnuită, un amestec între gri și căprui. 
Părul ei șaten închis era lung și ondulat, iar la gât purta un 
medalion fără fir, de formă rotundă. Văzând că sunt interesat de 
simbolul ce era gravat pe el, ea mi-a explicat că acela 
reprezenta un fel de vechi blazon al descendenţei familiei ei. 
Ea mi-a explicat că medalionul rămânea lipit de piele, fără să fie 
susținut de nimic, datorită rezonanţei care era creată între 
vibrația lui specifică și sentimentele din inima ei. Având în 


vedere că mă aflam în planul eteric superior, astfel de 
fenomene îmi păreau a fi perfect explicabile, căci ele aveau o 
natură preponderent energetică și mai puţin materială. 

Costumaţia lor nu reprezenta însă un port generalizat. 
Atunci când am ajuns în piaţa orașului, la fântâna arteziană, am 
văzut persoane purtând și alte costumaţii, de pildă haine 
mulate pe corp. Mi-am dat seama că acele persoane erau 
preocupate de o anumită latură a activităţii, ceea ce la noi fac 
sportivii. De altfel, unul dintre bărbaţi se îndrepta destul de 
repede spre apa mării, care era în fața noastră la o mică 
distanţă, probabil pentru a înota, ori altă activitate de acest 
gen. 

Am privit atunci cu atenţie mai mare în jur și am observat 
că noi ne aflam de fapt într-o margine a acelui oraș, care se 
întindea mult în dreapta noastră. In locul în care ne găseam, 
localitatea părea să se întindă pe o peninsulă ce înainta adânc 
în apa mării, iar spre orizont vedeam tărâmul cu zidurile 
Shambalei și alte construcţii dincolo de el. Privind în dreapta, 
spre oraș, am observat mai multe clădiri înalte ce aveau o 
linie arhitectonică deosebită, deși nu neapărat futuristă. Mi-am 
dat seama atunci că, cu cât se apropiau mai mult de centrul 
orașului, cu atât acele clădiri erau mai înalte. 

Mi-am îndreptat atunci privirea către cer și l-am privit cu 
mai multă atenţie. Soarele lor se afla exact la zenit, deasupra 
capului și nu își schimba poziţia. Puteam să mă uit la el fără 
să mă orbească, chiar dacă cu o anumită greutate, pentru că 
intensitatea luminii lui era cam două treimi din cea a soarelui 
nostru. De asemenea, dimensiunea lui era mai mică, 
aproximativ jumătate din diametrul discului solar ce îl vedem 
pe cerul nostru. Lumina era blândă, iar aerul cald, dar o 
căldură plăcută, ca în luna mai sau iunie. Încă de când am sosit 
în acel loc am remarcat că aerul are în compoziţia lui mai puţin 
oxigen decât la suprafaţa pământului, dar lipsa lui era 
compensată pe deplin de energia subtilă pe care o conţinea. 
Ghidul nostru ne-a explicat că aceasta se datora radiației 
speciale a soarelui lor interior, care de fapt era manifestarea 
eterică a găurii negre din centrul Pământului. 

Cerul nu era albastru, așa cum îl vedem noi la suprafaţă, ci 
mai degrabă o combinaţie între albastru, alb și gri, ceea ce îl 
făcea să apară oarecum difuz. Lumina însăși părea să fie 
„lăptoasă”, astfel încât ea parcă „mângâia” și îmbrăca fiecare 


formă într-o haină protectoare. Am văzut și nori pe cer, care 
aici apăreau cu forme mai clare decât cei de pe cerul din 
Tomassis. 

Bărbatul ne-a spus că noi ne aflam pe o peninsulă care 
intra în ocean. Am fost mirat auzind acest termen, dar el ne-a 
reconfirmat că este vorba despre un ocean imens și că în alte 
zone ale interiorului planetei mai există de asemenea întinderi 
mari de apă, lacuri și chiar mări. Eu aveam deja experienţa din 
Tomassis, unde am văzut acea mare sau, în orice caz, un lac 
de mari dimensiuni. În plus, știam despre bănuielile oamenilor 
de știință și unele dintre măsurătorile lor, care atestă existenţa 
unui ocean interior, deci puteam să înţeleg bine acest lucru, 
însă chiar și așa termenul de „ocean” mi s-a părut atunci 
uluitor, în special pentru că valurile, așa cum le vedeam, erau 
foarte mici. Bărbatul ne-a explicat atunci că asta se 
datorează configurației speciale a uscatului în acea zonă, care 
este precum o peninsulă și formează un golf, protejând astfel 
țărmurile de valuri mai mari. 

Înclin să cred că apa oceanului era dulce, deși nu pot spune 
asta cu certitudine. În general vorbind, mi-am dat seama că 
acolo tu întrebi cam ceea ce ei vor ca tu să afli și chiar dacă mai 
apoi vrei să pui și alte întrebări, ceva parcă te oprește. Cumva, 
situația era asemănătoare cu aceea în care un grup vizitează un 
muzeu și ascultă explicaţiile ghidului: poţi pune două-trei 
întrebări, dar până la urmă tot după indicaţiile ghidului te ţii, 
urmând firul pe care el îl imprimă. Astfel încât nici eu n-am mai 
întrebat nimic despre apa oceanului, dar simțeam și totodată 
aveam un fel de cunoaștere interioară, specifică acelui plan în 
care ne aflam și unde lucrurile se petrec altfel decât la 
suprafaţă: cumva, știam că apa totuși era deosebită de apa unui 
ocean de la suprafaţă, de parcă ar fi fost și dulce și sărată în 
același timp. Ştiam de asemenea că acea calitate specială a 
apei era dată prin acţiunea soarelui de pe cerul lor, așa cum 
încărcarea energetică specială a aerului era și ea tot un efect al 
său remarcabil. 

Intre timp, am coborât pe acea stradă și am ajuns pe plaja 
oceanului, acoperită cu nisip alb, curat. Câteva stânci mici și 
răzlețe contrastau plăcut cu strălucirea slabă a nisipului. La 
capătul drumului pavat cu pietre, dincolo de care era nisipul 
plajei, creșteau câţiva arbuști ce delimitau acea zonă. 


Am privit cu nesaţ dincolo de golf la splendoarea acelor 
construcţii și ziduri albe ce semnificau zona de intrare în 
tărâmul Shambalei. Fiind acum puţin mai aproape de acel 
pământ și având o perspectivă complet liberă și clară, 
neobturată de alte clădiri, am putut să văd mai bine unele 
din caracteristicile acelui sublim tărâm. Construcţiile erau 
înalte, strălucitoare și transparente, părând că sunt făcute din 
diamant. Erau impunătoare și cu forme îndrăzneţe, în care 
predomina spirala. De data asta, însă, am văzut cu mai multă 
claritate că în spatele acelor clădiri maiestuoase erau alte 
construcţii, doar că acestea erau parcă ascunse într-un fel de 
halou, prin care nu puteam să disting prea bine. L-am întrebat 
pe ghid ce reprezintă acel halou și ce ascunde el. 

— Haloul există doar pentru percepţia ta, mi-a răspuns 
bărbatul. El reprezintă limita până la care conștiința ta poate să 
înțeleagă ceea ce vede. Dincolo de această limită, ea nu mai 
poate percepe frecvenţa de vibraţie a ceea ce se află acolo și de 
aceea ţie îți apare ca fiind ocultat. Însă eu văd cu claritate acea 
realitate și la fel și prietenul tău. 

Știam că Cezar fusese de mai multe ori în Shambala, însă 
el nu a deschis niciodată acest subiect, iar eu am simţit că în 
acest caz era o barieră care trebuie respectată și nu am 
insistat. Simţeam o mare bucurie pentru el și în sinea mea 
speram că acum, când experiența mea devenise mai bogată, să 
aflu de la el mai multe, aspirând ca eu însumi să ajung să merg 
în acel tărâm. 

Bărbatul a continuat să-mi explice: 

— Totuși, chiar și dintre locuitorii orașului nostru sunt 
puţini cei care au această capacitate, de a vedea „dincolo de 
halou”. Majoritatea vede așa cum îl percepi tu în momentul 
de faţă. Oamenii văd doar partea de intrare, cu aceste clădiri 
la care te uiţi și tu acum și deseori ei traversează golful și 
merg acolo pentru a primi învățături și a se pregăti spiritual. 
Aceasta este ca o zonă de ucenicie, pentru că ea semnifică 
doar intrarea în tărâmul Shambalei. Ca să ajungi efectiv în 
Shambala trebuie să fii în regiunea pe care tu o vezi în 
depărtare, învelită într-un „halou”. 

Deși înțelegeam în mare parte principiul acelei situaţii, așa 
cum mi-a fost el explicat, totuși în unele aspecte rămâneam 
parcă „atașat” de concepţiile și tendinţele inoculate în 
existența din planul fizic. De pildă, aș fi vrut să știu ce 


anume se întâmpla dacă cineva mergea în zona periferică a 
Shambalei, iar de acolo își continua drumul spre halou, pentru 
a intra în Shambala. Bărbatul m-a privit ușor amuzat, dar a 
apreciat inocenţa cu care am pus acea întrebare și mi-a răspuns: 

— Chiar de ar face asta, s-ar trezi pe munte sau în pădure, 
de exemplu. Nu poţi cunoaște ceva dacă nu ești încă pregătit să 
o faci. Acesta este motivul pentru care mulţi dintre semenii 
noștri merg în această zonă de intrare în Shambala, ca la un 
fel de școală spirituală, prin care ei evoluează și își rafinează 
suficient de mult conștiința. Mai târziu ei devin capabili să 
acceseze planul de conștiință al Shambalei și atunci pot intra 
pe teritoriul ei. 

Totuși, nu îmi era prea clar dacă acolo veneau fiinţe și 
din alte zone și orașe din interiorul Pământului. Mi se părea 
puţin cam complicat cu „naveta” pe care trebuiau să o facă. 

Am întrebat: 

— Poate că pentru cei de aici este ușor să aveţi acest acces, 
dar pentru alți oameni din interior sau chiar de la suprafaţă mi 
se pare dificil să acceseze aceste „cursuri”. Imi imaginez că nu 
se organizează „excursii” colective. 

— Judeci lucrurile în spiritul legilor fizice, dar aici ele sunt 
cu totul altfel, mai ales în ceea ce privește acest tărâm, pe 
care mulţi dintre voi, cei de la suprafaţă, îl consideraţi ca fiind 
„legendar” sau „mitic”. Îl vezi ai ochii tăi, el este cât se poate 
de real, chiar dacă acum tu nu ai acces decât doar la o mică 
parte din el. Ceea ce mulţi oameni nu pot să înţeleagă este 
faptul că Shambala nu e localizată undeva anume; ea este într- 
adevăr o lume de sine stătătoare, însă are ramificații în diverse 
părți, așa încât cei care sunt pregătiţi pot intra în acest 
tărâm fie că sunt de aici, fie că sunt din cealaltă parte a 
cavităţii interioare a Pământului, din alte orașe sau lumi, ori 
chiar de la suprafaţa planetei. 

— Şi cum fac ei asta? am întrebat foarte interesat. 

— Prin anumite „porţi” dimensionale, de felul celei prin 
care aţi venit și voi aici, în Utklaha. 

Am rămas puţin pe gânduri, zicându-mi că oricine ar fi 
putut să nimerească o astfel de „poartă” interdimensională. 
Bărbatul a intuit imediat natura inferenţei mele mentale și m-a 
corijat: 

— Aparent, ai putea spune asta, dar în realitate lucrurile 
stau cu totul altfel. Accesul este foarte strict controlat și nu este 


un proces mecanic sau automat, așa cum te-ai putea gândi tu. 
De exemplu, nu este de ajuns să știi că într-un loc anume există 
o astfel de deschidere spre lumea Shambalei, pentru a avea 
acces acolo. Chiar și dacă ai ajunge în acel loc în care știi că 
există „poarta”, tot nu ai trece, deoarece nu cunoști anumite 
reguli ale ciclicităţii ei, ori a poziţiei ei specifice. Și mai sunt 
gardienii unor astfel de locuri speciale. 

M-au năâpădit atunci brusc amintirile recentei călătorii și a 
întâlnirii cu Gardianul. 

— Ești tu un astfel de gardian? l-am întrebat franc pe 
ghidul nostru. 

— Am primit această însărcinare de la înţelepţi. 
Supraveghez trecerea de la suprafaţă spre lumea Shambalei 
prin acea „poartă” prin care aţi venit și voi. Ei mă anunţă cine 
trebuie să vină aici și cine nu. E o sarcină pe care mi-am 
asumat-o împreună cu familia mea. 

— A fost impusă? E ca un serviciu sau altceva de acest 
gen? am întrebat în continuare, curios să știu cum sunt 
lucrurile în acel loc. 

— Nu este un serviciu, nici un sport sau alt obicei 
ocazional. Este o atitudine firească, ceva care decurge în mod 
natural după gradul de înţelegere al fiecăruia. Nimeni nu 
impune nimic altcuiva aici. 

M-am gândit atunci la condiţia noastră, în lumea de la 
suprafaţă, la manipularea, minciuna și opresiunea care există 
aproape peste tot, manifestate în felurite forme și am comparat 
asta cu liniștea, calmul și înțelepciunea ce domneau aici, în 
interiorul Pământului, aproape de Shambala. Cine s-ar mai 
întoarce în „închisoare”? Și totuși, lucrurile au un rost al lor și 
o anumită succesiune, care trebuie respectată. 

Inainte să avansez mai mult cu „filosofia” mea, bărbatul ne- 
a făcut un semn cu mâna, ca o invitaţie, pentru a ne continua 
drumul înapoi spre oraș. Am mers astfel câteva minute pe 
străzile lui, încă relativ pustii, cu ghidul nostru puţin în faţă și 
soția lui mereu în stânga mea, dar puţin în spate. li percepeam 
prezenţa minunată, suavă și demnă în același timp, o 
delicateţe ce sublinia totuși personalitatea ei puternică. Ea 
aducea duioșia, feminitatea, armonia în grupul nostru și asta 
puteam să simt cu claritate. 

Ne-am apropiat de partea muntoasă a orașului și, având în 
partea stângă plaja și golful, bărbatul ne-a indicat zona din 


depărtare, spre orizont. Privind cu atenţie am putut să observ, 
chiar dacă destul de înceţoșat, ampla curbură interioară a 
Pământului, însă doar pe un arc de cerc relativ redus. Chiar și 
așa, sentimentul era copleșitor... vedeam totul ca o structură 
gigantică în nuanţe de albastru, chiar dacă parcă aerată, 
datorită depărtării foarte mari până acolo. 

— Doar din acest unghi puteţi vedea curbura interioară a 
Pământului și numai dacă e senin și fără nori. Nu se poate 
observa din alte zone, datorită luminii și razei foarte mari pe 
care o are, însă dacă priviţi exact de aici, lumina cade într-un 
anumit fel și puteţi înţelege că sunteţi în interiorul planetei. 

Eu văzusem foarte vag tendinţa de curbură la orizont 
atunci când am privit spre tărâmul Shambalei, când eram 
aproape de plajă, însă aici se vedea mult mai bine și pe o 
înălțime mai mare, chiar dacă de asemenea la mare 
depărtare. Teoretic, curbura ar fi trebuit să se vadă din orice 
punct sau oraș din interiorul giganticei cavităţi din centrul 
planetei, însă acolo practic nu există nicio deosebire faţă de 
felul în care vedem noi la suprafaţă: linia orizontului se 
închide înainte ca ochiul să perceapă cu claritate curbura. La 
suprafață ea este în jos și nu o putem vedea; în interior ea este 
în sus, dar natura luminii și distanța o estompează aproape 
total. 

Atunci când ești acolo, în interiorul Pământului, în cavitatea 
subtilă sau eterică, imensă, din centrul lui, în ființă apare un 
sentiment foarte special, o anumită trăire ce nu poate fi 
confundată. Cea mai adecvată descriere a acelei emoţii este că 
te simţi protejat. Aparent, cineva de la suprafața pământului ar 
putea să aibă senzaţia că o dată ce a pătruns în interiorul 
planetei, devine „constrâns” și „limitat”, „închis”, pentru că nu 
vede stelele pe cer și nu are senzaţia de „spaţiu deschis”. Cu 
toate acestea, la locuitorii din centrul Pământului nu există 
această problemă, pentru că, așa după cum mi-a explicat ghidul 
nostru, nivelul lor spiritual le permite să înțeleagă și să simtă 
într-o anumită măsură că Universul se află în ei înșiși. Cel 
puţin din acest punct de vedere ei nu trebuie să vadă stelele pe 
cer pentru ca să știe sau să simtă că ele există în imensul spaţiu 
cosmic, într-un fel, este precum în cazul fericirii: pe cea 
adevărată nu o găsești în exterior oricât ai căuta, ci doar atunci 
când te îndrepţi spre interiorul fiinţei tale, ajungi la izvoarele 
ei. Un sihastru nu suferă niciodată că rămâne ani de zile 


nemișcat în peștera lui, înconjurat de roca muntelui și nu vede 
stelele pe cer; nici nu suferă de „claustrofobie”, ori de ideea că 
nu are spaţiu. Însăși experienţa lui spirituală interioară foarte 
bogată îi aduce cu mult mai multe cunoștințe și senzaţii decât 
toate stelele de pe cer. 

Fiind acolo, în cavitatea din centrul Pământului, simţeam 
acea senzaţie de protecţie, de bine și de siguranţă. Nu îmi 
era frică și atunci am înţeles mai bine și psihologia 
locuitorilor din interiorul planetei, care se simt foarte liberi și 
mulţumiţi. Ei trăiesc într-o deplină simbioză cu natura, fără să 
intervină asupra ei în modul în care noi o facem la suprafaţă 
și, din câte mi-am dat seama, violenţa nu există. 

Bărbatul s-a întors spre noi și ne-a făcut un gest ca o 
invitaţie de a merge mai departe. De fapt, ne-am întors spre 
piaţă și atunci am văzut pe străzi mai mulţi oameni, precum 
și primele vehicule, care erau antigravitaționale. Semânau cu 
niște mici capsule descoperite, care se deplasau prin aer la o 
înălțime de aproximativ un metru, fără alt zgomot, decât 
foșnetul trecerii lor prin aer. Aparent, puteam să spun că 
persoana care stătea așezată în interior conducea vehiculul, dar 
practic vorbind, nu am văzut niciun volan sau alte manșe. Mai 
degrabă, ceea ce am putut să surprind fugitiv era ca un fel de 
bord computerizat, însă despre acest detaliu nu pot fi sigur, 
deoarece nu m-am apropiat de un astfel de vehicul. 

Ghidul ne-a arătat atunci pe cer și alte vehicule, care 
erau mult mai mari și zburau la o înălțime mare. Aveau o formă 
tubulară, de cilindru și erau folosite probabil la transport de 
mărfuri sau persoane. O dată cu intensificarea activităţii 
aeriene, atmosfera în oraș a căpătat parcă un aer mult mai 
tehnic și în același timp inducea o stare de exaltare sufletească. 
Marile vehicule cilindrice de pe cer aveau diferite rute la 
diferite înălţimi, iar unele dintre ele se îndreptau chiar spre 
Shambala. Printre ele am văzut de asemenea și alte vehicule 
zburătoare mai mici, de forme diferite și toate acele nave 
zburau rectiliniu, dar la niveluri diferite de înălțime. Această 
intensificare a activităţii aeriene, combinată cu vederea 
clădirilor strălucitoare și maiestuoase din Shambala creau în 
mine un sentiment „de viitor” foarte pregnant. Totuși, aproape 
singurele sunete pe care le auzeam erau cele naturale și doar 
uneori sunetele vocilor noastre, atunci când vorbeam, 
deoarece majoritatea  conversaţiei se purta telepatic. In 


schimb, flora și fauna asigurau „fondul sonor” general: auzeam 
și vedeam insecte în zbor, apa oceanului clipocind, foșnetul 
copacilor și ţipătul ascuţit al unor păsări ce semănau cu 
pterodactilii din epocile trecute ale planetei, dar de dimensiuni 
mai mici. 

În timp ce priveam la acea activitate aeriană destul de 
intensă, din zona cerului situat deasupra pădurii de la 
marginea orașului am văzut cum începe să apară și să se 
formeze un vortex vertical uriaș, asemănător în anumite 
privinţe cu vortexul unei tornade, însă piciorul „pâlniei” era 
drept. În jurul pâlniei, pe lungimea ei, erau mai multe alte inele. 
Vortexul era imens și avea o culoare gri mai închis decât restul 
norilor, creând senzaţia de misterios, dar și de forţă teribilă. 

Am văzut cum piciorul pâlniei a ajuns până aproape de sol, 
dar nu l-a atins; atunci, aproape imediat, venind de sus prin 
deschizătura pâlniei și apoi ieșind în atmosfera orașului am 
văzut trei nave, una foarte mare și alte două mai mici, care o 
însoțeau. Aveau formă de lentilă, iar cea mare era ca o dublă 
lentilă. Navele s-au îndreptat spre partea dreaptă, unde era 
centrul orașului, la o mare distanţă de unde ne aflam noi. 

Mă uitam uluit la acele fenomene și l-am auzit pe ghidul 
nostru vorbind, în timp ce indica spre vortex: 

— Acolo este ceea ce voi, la suprafaţa pământului, spuneţi 
că este Polul Sud geografic. Vortexul reprezintă zona de trecere 
și se deschide în momente precise, atunci când se aliniază 
anumite câmpuri magnetice. Noi cunoaștem cu precizie aceste 
momente importante. 

La început am fost surprins să-i aud vocea, care era 
blândă, caldă, dar puternică. Eu înţelegeam perfect ce îmi 
spune, dar auzeam sunetele unei limbi pe care nu o cunoșteam. 
Știam însă despre ea că este limba mayașă, probabil o 
derivație sau o variantă evoluată a acesteia. Mi-am revenit din 
surpriza inițială și m-am focalizat din nou asupra problemei 
vortexului. M-am gândit că numeroasele mistere și ciudăţenii 
care s-au petrecut de-a lungul timpului în Antarctica, printre 
care și memorabila experienţă a amiralului Byrd, nu sunt 
deloc întâmplătoare și că acum își primesc confirmarea. 

— Cu alte cuvinte, noi suntem acum aproximativ sub Polul 
Sud? am întrebat aproape nevenindu-mi să cred. 

— Da, pe o linie aproximativă la verticală. 


— Asta înseamnă că oricine trece pe acolo, ajunge aici 
prin vortex? 

Cezar a intervenit: 

— Doar dacă ei permit asta. Știi, că am mai discutat. 

— Așa este, vortexul se deschide doar la anumite momente 
și doar in anumite condiţii, nu este un fenomen constant, a 
precizat ghidul nostru. 

Într-adevăr, discutasem problema cu Cezar și ea se putea 
aplica în acest caz. La suprafaţă, pe verticală, atunci când 
cineva trece în planul fizic prin acel punct, nu simte nimic 
deosebit dacă nu este făcută conexiunea subtilă. Dar, dacă te 
afli într-o stare mai rafinată de conștiință și dacă înţelepțţii 
Shambalei permit accesul tău, atunci încetul cu încetul intri, 
deși la început nici măcar nu realizezi asta. După un timp, însă, 
vezi cum peisajul începe să se schimbe, zăpada dispare gradat 
și în locul ei apare vegetaţie sau poţi vedea chiar animale. 
Atunci deja te afli în interiorul Pământului. 

Bărbatul mi-a mai spus: 

— Există două posibilităţi: fie noi suntem cei care permitem 
accesul sau îl solicităm, așa cum a fost în cazul vostru; fie cel 
sau cea în discuţie este deja o ființă destul de evoluată 
spiritual, astfel încât poate să „prindă” starea necesară pentru 
a intra în lumea noastră. Este în același timp dreptul și meritul 
ei. 

— Asta e valabil și pentru intrarea direct în tărâmul 
Shambalei? am întrebat eu. 

— Desigur, numai că și aici sunt niște trepte sau etape 
succesive. Lumea Shambalei este ea însăși „ierarhizată pe 
mai multe niveluri, ca niște inele. Are o structură inelară și 
ajungi doar până la inelul ce corespunde conștiinței tale din 
acel moment. 

Eram uluit și în același timp puţin descurajat. Mie nu mi se 
permitea accesul nici măcar dincolo de primul zid, care 
reprezintă intrarea în Shambala până la primul inel, darmite să 
pretind accesul mai departe, spre centrul ei, unde - din câte 
am înţeles de la ghidul nostru - se afla înțelepciunea Supremă. 

— Trebuie să înţelegi aceste inele ca fiind de fapt niște 
„bariere” energetice, pe care nu le poţi depăși dacă nu ai 
pregătirea necesară, a precizat bărbatul, sesizând probabil că 
înțelegerea mea nu era tocmai corectă, ci predispusă la același 


tip de interpretare fizică ca în lumea de la suprafaţă, ceea ce m- 
a făcut să mă gândesc la niște inele ca niște ziduri concentrice. 

— Pătrunzi mai adânc în funcţie de nivelul tău de 
conștiință, mi-a mai precizat bărbatul. În lumea voastră au 
existat totuși unele civilizaţii care au aplicat același sistem de 
structură inelară, ca o construcţie în plan fizic, dar 
semnificaţia ei profundă este de natură subtilă și se referă la 
„bariera” nivelului de conștiință. 

De aici, discuţia s-a extins asupra nivelului de cunoaștere 
și tehnologie pe care îl aveau feluritele comunităţi din 
interiorul Pământului, precum și planul de conștiință la care 
ele aveau acces. 

Era totuși o problemă care mă frământa de ceva vreme și 
pe care am găsit potrivit să o evoc atunci. Ştiam din discuţiile 
cu doctorul Xien și cu Cezar că, mergând spre centrul 
planetei frecvenţa de vibraţie crește, iar planurile de 
manifestare culminează cu planul cauzal în centrul planetei. 
Logic, tărâmul Shambalei este un exponent al frecvenţelor 
cele mai înalte și tocmai de aceea eu îl vedeam chiar în 
centrul Pământului. "Totuși, nu reușeam să-mi explic cum 
este posibil acest lucru, din moment ce Utklaha era doar în 
planul eteric, chiar dacă în frecvențele lui înalte. În viziunea 
mea, nu exista suficient „spaţiu” pentru a păstra o anumită 
proporționalitate de manifestare, pentru a explica saltul de 
la eteric la cauzal. Noi ne aflam acolo în planul eteric, iar 
peste golf vedeam Shambala, simbol al vieţii și iluminării 
spirituale. Mi se părea „prea aproape” și de aceea l-am 
întrebat oarecum în șoaptă pe Cezar, în timp ce ne 
îndreptam agale spre casa familiei: 

— Suntem în centrul planetei și e vorba tot despre planul 
eteric? Unde se mai „comprimă” planurile astral, mental și 
cauzal ale planetei? 

Cezar păru că face un efort pentru a înţelege ce vreau 
de fapt să spun. După câteva secunde s-a lămurit și mi-a 
răspuns, oarecum dojenitor: 

—  Gândești lucrurile prea mecanic. Pătrunderea în 
planurile subtile atunci când înaintezi spre centrul Pământului 
nu poate fi tratată strict dimensional, în kilometri. Tu vezi de 
aici intrarea în Shambala, unde frecvenţa este cu mult mai 
înaltă și totuși aparent te afli la o aruncătură de băț de acest 
tărâm, în planul eteric. Logica îţi spune că Shambala ar trebui 


să fie de asemenea în planul eteric sau cel mult într-un plan 
astral incipient, pentru că este foarte aproape și „nu este 
spaţiu destul, proporţional vorbind, pentru ca să se facă 
trecerea în planurile superioare: astral, mental și cauzal”. Dar 
în realitate este o problemă de manifestare a calităţii, adică a 
frecvenţei de vibraţie și nu o problemă de cantitate, adică de 
dimensiune. Tu gândești cantitativ, când de fapt problema se 
pune din punct de vedere calitativ. Nu măsori cu metrul 
distanţa dintre eteric și cauzal. 

Explicaţiile lui m-au lămurit încă o dată cat este de 
important ca, atunci când reflectăm asupra aspectelor subtile 
și spirituale, să nu lăsăm mintea să aplice legile și 
modalităţile ei de gândire, care sunt ajustate aproape numai 
după legile planului fizic. 

Intre timp, ne îndreptam spre casa familiei, unde am 
ajuns în scurtă vreme. Până acolo, bărbatul a avut timp să ne 
spună că orașele care există la diferite adâncimi și chiar cele 
din cavitatea centrală au fiecare „personalitatea” lor, 
cunoașterea, tradiţia și nivelul lor de conștiință. Chiar dacă 
există legătură și comunicare între ele, totuși fiecare își 
structurează existenţa după specificul și originea lui. 

Am intrat cu toţii în casă, în camera mare și atunci am 
fost atras de zona bibliotecii, lângă unul dintre pereţi. În 
continuare știam că acolo era biblioteca, dar cu toate acestea 
nu vedeam nimic pe perete în acel loc. Văzând că acest 
subiect mă preocupă, femeia s-a apropiat de perete, a făcut un 
gest elegant cu mâna, ca un evantai, și atunci parcă o 
„peliculă” s-a dat la o parte și mi-a permis să văd acea 
bibliotecă. Spaţiul pe care rafturile îl ocupau nu era mare, iar 
cărţile aveau un format deosebit. M-am apropiat cu curiozitate 
și am scos una dintre aceste cărţi, care nu semăna cu ceea ce 
noi suntem obișnuiți. „Foile” erau mult mai groase și, în 
general vorbind, o carte avea aparenţa unei borsete cu discuri 
digitale. 

Fiecare „filă” reprezenta un domeniu sau o istorie pe o 
durată de timp foarte mare. De exemplu, atunci când am luat 
o astfel de carte, o „foaie” din ea acoperea istoria omenirii pe 
aproape o mie de ani. Foile erau de fapt „stări de cunoaștere”, 
ce puteau fi „frunzărite” prin simplă atingere cu mâna. Mi-am 
spus că ceea ce vedeam acolo era chiar mai avansat 
tehnologic decât biblioteca din camera. 


Ocultă, la care am avut acces în călătoria prin primul 
tunel, pentru că aveam direct cunoașterea conţinutului în 
câmpul conștiinței mele. Nu mai era vorba despre proiecții 
holografice, nici despre urmărit imagini; totul era perceput 
de cel care interacţiona cu acea carte direct în conștiință: 
știai și înțelegeai conținutul informaţional din pagina „citită”. 
Mi-am dat repede seama că asta implică și o interactivitate 
extraordinar de eficientă: puteam să intru în conţinutul 
informaţional și să selectez ce doream să cunosc, puteam 
să știu la modul general sau în detaliu despre ceea ce mă 
interesa. 

Toate acestea le-am descoperit doar în câteva secunde de 
manipulare a unei astfel de cărţi din bibliotecă. Era o 
cunoaștere mult avansată, cumva „empatică”, ce permitea 
asimilarea mult mai ușoară a informaţiei. Am simţit că acolo 
existau cărţi despre medicină, despre istorie, despre cultură, 
știință, construcţii și multe alte domenii. 

Prima carte pe care am scos-o din raft era de medicină și 
doar ţinând-o in mână am știut că în aceltratat era vorba 
cu predominanţă de oase și de schelet. Am simţit că aceea 
era o informare generală; dacă doream să intru în amănunt 
sau să caut ceva anume, atunci informaţia devenea mult mai 
detaliată și astfel se putea începe studiul. Am pus cartea la 
loc și am luat altă „borsetă”, care era despre cultura și 
civilizația umană la nivelul întregii planete. Când am 
deschis-o, am înţeles imediat felul în care era structurată 
informaţia, aproape ca într-un proces verbal: dacă alegeam 
un an, îmi apărea cunoașterea sintetică a ceea ce s-a 
petrecut atunci în diferite părţi ale lumii, în China, în 
Europa, în America și in alte zone. Era ca o istorie globală, o 
privire de ansamblu asupra mersului istoric al omenirii. 

Am remarcat că acea istorie nu prezenta evenimentele 
importante care au avut loc doar la suprafaţa planetei, ci și 
pe cele din orașele și comunităţile care există în interiorul 
ei, pentru că acestea își au de asemenea istoria și evoluţia 
lor. Insistând asupra acestui aspect, am fost curios să aflu 
mai multe despre Utklaha. „Fila” respectivă, care cuprindea o 
perioadă de sute de ani de istorie, începea cu anul 1100 
d.Hr. Și ea mi-a dat informaţii cu evenimente din Orient, din 
Spania, din Britania, dar m-am focalizat repede asupra 
istoriei orașului din centrul planetei și am înţeles că pe 


atunci locuitorii din acest oraș experimentau deja tehnologia 
antigravitaţiei cu navele lor, tehnologie care mai apoi a 
evoluat în forma pe care am văzut-o eu. În timp ce soldaţii și 
cavalerii Evului Mediu timpuriu se ocupau cu războaiele și 
Cruciadele specifice istoriei noastre, cei din interiorul 
Pământului aplicau deja levitaţia, realizaseră primele călătorii 
mai lungi cu navele lor și luaseră de asemenea legătura cu 
alte fiinţe superioare. 

Am fost curios să aflu ce a fost mai înainte de asta și am 
dat o filă înapoi, care documenta o istorie dintr-o perioadă mai 
veche. Atunci când atingeam fila respectivă, aveam 
cunoașterea informaţiei, dar în același timp vedeam și imagini 
corelate. Foile aveau un „scris” pe ele, care de fapt erau niște 
semne puţin reliefate; atunci când acestea erau atinse de 
degete, informaţia părea că se „scurge” spre conștiință și de 
asemenea ea era „văzută” de aceasta. Eu trăiam efectiv 
informaţia pe care o primeam, vedeam imaginile corelate cu 
ea și în același timp eram perfect conștient de ambianța 
camerei în care mă aflam, precum și de ceea ce eu făceam 
atunci. Într-un fel foarte plăcut și interesant, conștiința accesa 
niveluri multidimensionale și făcea posibilă o cunoaștere 
deosebită, la care puteam să am acces în acel mod foarte 
special. 

Eram interesat să aflu cum a apărut Utklaha și atunci am 
înțeles, am știut și totodată am văzut că în urmă cu 
aproximativ 2300 de ani, în zona în care mă aflam atunci era 
doar un simplu sat sau cătun, plasat în mijlocul pădurii. 
Aproape totul în jur era numai pădure. Am înţeles de 
asemenea că primii care au locuit acolo din rândul olmecilor 
și toltecilor au fost vracii și înțelepţii acestora, care aveau 
acces la cunoașterea ezoterică și la portalurile ce le-au permis 
să pătrundă in interior și să întemeieze primele case, practic 
prima așezare în acea regiune. Apoi, încetul cu încetul au sosit 
aici și alţii din civilizaţia lor. La un moment dat am văzut o 
pătrundere masivă de populaţie, însă orașul era deja evoluat. 

Atunci când „citeam în acest mod din carte, nu era ca 
și când aș fi citit rând cu rând dintr-o lucrare obișnuită. 
Istoria pe care o aflam în acest mod era destul de dinamică și 
cred că o parcurgeam de fapt din sută în sută de ani, astfel 
încât atunci am avut o percepţie oarecum globală pe o 
perioadă extinsă de timp. Mi-am dat seama că era vorba de 


fapt de dexteritatea mea subtilă de a „citi”, însă fiind prima 
dată când făceam așa ceva și neavând timp la dispoziţie, nu 
am putut să investighez în amănunt. Totuși, aș fi putut să fac 
asta, pentru că de pildă am observat că „scrisul” exista, puţin 
reliefat, dar dacă mă uitam cu mai mare atenţie, atunci 
vedeam că el devenea din ce în ce mai fin și atunci informaţia 
era și ea din ce în ce mai amănunţită. 

Am perceput atunci transmisia telepatică din partea 
bărbatului că se apropia timpul plecării noastre, astfel că am 
închis cartea, am pus-o la loc în raft, iar femeia a făcut de 
asemenea un gest cu mâna și acea peliculă a acoperit 
biblioteca, care a dispărut din vedere. Atunci am văzut 
coborând pe scările de la etaj o fată, pe care femeia ne-a 
prezentat-o ca fiind fiica lor. Avea cam 17 ani și era într- 
adevăr foarte frumoasă, îmbinând totuși parcă mai multe 
trăsături de la mama, decât de la tatăl ei: același păr lung și 
ondulat, aceeași culoare a ochilor, același aer demn și delicat 
pe care îl avea femeia. Trupul era foarte armonios și bine 
proporționat, radiind energia specifică vârstei. Din câte mi-am 
putut da seama, moștenise de la tatăl ei structura nasului și a 
gurii, deoarece aici trăsăturile fizionomice erau asemănătoare. 

Am fost prezentaţi ca venind din „curbura exterioară”, 
ceea ce pentru mine a sunat interesant, căci era prima dată 
când auzeam felul în care se referă ei la lumea noastră. Fata 
ne-a salutat și ne-a privit cu o anumită curiozitate, după care 
și-a continuat drumul și a ieșit din casă, îndreptându-se spre 
piaţă. 

Atunci am știut că trebuia să ne întoarcem la suprafaţă. 
Bărbatul venise lângă ușa din perete, prin care noi am sosit și 
a deschis-o, deoarece aceea era singura ușă din casă care era 
normală, precum ușile din lumea noastră. Dincolo de ea era 
întuneric beznă și asta mi-a provocat în primul moment o 
strângere de inimă. Bărbatul ne-a făcut semn și a intrat în 
acea beznă, apoi Cezar și apoi eu. După mine a venit femeia, 
pe care am auzit-o închizând ușa. 

In clipa în care am pășit in acea beznă, mediul 
înconjurător s-a luminat: am văzut culoarul lung de câţiva 
metri, ca un intrând, apoi peștera, apoi am parcurs în sens 
invers toate etapele ca la venire, traversând diferite zone 
caracterizate fie de umezeală, fie de căldură, ori de cristale. 
Atunci când am ajuns în zona cu temperatură ridicată, 


întocmai ca și la venire am intrat într-o stare ca de transă, în 
care îmi păstram luciditatea, dar cu toate acestea totul în 
jurul meu părea „încetinit”. 

După ce la un moment dat am avut falsa senzaţie că urc, 
deși mă aflam pe sol drept, am ajuns în faţa ieșirii din 
peșteră. Afară erau Cezar și ghidul nostru, iar puţin mai 
încolo, cam în aceeași zonă în care îl lăsasem, ne aștepta 
șamanul. În urma mea a sosit și femeia. Vizita în centrul 
Pământului nu durase mult, dar fusese plină de informaţii și 
momente minunate. 

Cei doi ghizi și-au înclinat ușor capetele către noi m 
semn de rămas bun, după care s-au întors și au intrat m 
peșteră, dispărând din câmpul nostru vizual. $amanul ne-a 
condus la mașină, dar a refuzat să-l ducem noi în oraș, astfel 
că ne-am întors în El Calafate, la hotelul unde rezervasem 
cameră. Mă simţeam în continuare ca într-o stare de transă și 
nu-mi doream decât să dorm, ceea ce am și făcut până a doua 
zi dimineaţă. 

Am remarcat că după fiecare revenire dintr-o călătorie în 
interiorul Pământului, un anumit timp mă simţeam oarecum 
străin de lumea de la suprafaţă. Vorbeam mai puţin și 
dormeam mai mult, însă după două-trei zile totul reintra în 
normal. Cezar mi-a spus că acele senzaţii vor dispărea după 
mai multe călătorii, deoarece corpul meu se va acomoda 
treptat cu vibrația caracteristică interiorului planetei noastre. 
Totuși, zborul îndelungat spre casă a prelungit starea mea, 
dar după ce am ajuns la Bază totul a reintrat în normal. 

Mi-a trebuit o lună de zile pentru a-mi pune în ordine 
notițele, însemnările și schiţele referitoare la călătoriile pe 
care le-am făcut în interiorul Pământului și, de asemenea, 
pentru a stabili cu Cezar ce anume am voie să spun și ce nu. 
În paralel m-am ocupat de ultimele detalii ale organizării 
expediției spre Irak, care era foarte importantă. 

Călătoriile pe care le-am făcut în interiorul planetei au 
adus o transformare majoră pentru cunoștințele și înțelegerea 
mea asupra lumii. Ele au pavat drumul câtre experienţe și 
revelații uluitoare, care mi-au oferit răspunsuri îndelung 
căutate. Tot ceea ce avem de făcut este să renunţăm la 
gândirea dogmatică și să ne urmăm intuiţia din inimă. 

Am rămas un timp admirând cu toţii acel splendid tablou ce 
ni se înfățișa în faţa ochilor, după care bărbatul ne-a invitat 


să mergem mai departe, pe alte străzi ale orașului. Simţeam 
un vânt foarte plăcut, cald, care îmi atingea pielea și îmi crea o 
senzaţie de extraordinar bine în fiinţă. 

Orașul crea impresia de vechi, însă după cum am spus 
aceea era doar o primă impresie „exterioară”, pentru că atunci 
când atenţia devenea focalizată, lucrurile parcă se schimbau, 
căpătând un aspect modern și chiar avansat tehnologic. 
Niciuna dintre construcţii nu depășea un etaj înălţime, iar 
casele erau una lângă cealaltă, fără curte. În spatele caselor și 
a pieţei principale se întindeau păduri luxuriante, căci acolo 
Natura părea să se îmbine foarte bine cu activitatea și prezenţa 
oamenilor. 

După un ocol am ajuns din nou în piaţa centrală, unde am 
văzut de data aceasta câţiva oameni. Portul lor era simplu, dar 
rafinat. Am văzut că cei mai mulţi bărbaţi purtau un fel de robă 
lungă până la călcâie, despicată pe părţi și cu pantaloni pe 
dedesubt. Femeile purtau de asemenea o rochie lungă până jos, 
însă croită pe specificul feminin, strânsă puţin la talie cu o 
curea elegantă și având niște pliuri foarte frumoase pe părți. În 
picioare purtau un fel de ghetuţe care semănau cu șoșonii, dar 
erau mult mai elegante, cu o clapetă în lateral. Deși părea 
moale, am observat că atunci când dădea de pietrele dalelor, 
talpa se întărea, în schimb atunci când materia pe care călca 
era biologică, cum ar fi pământ sau iarbă, aceasta se mula 
după forma respectivă. 

Admiram rafinamentul îmbrăcăminţii lor, care deși simplă, 
era foarte elegantă și cu bun gust realizată. Un timp am 
studiat aceasta chiar pe cei doi care ne serveau drept ghizi în 
acel loc, mai ales că reprezentau un cuplu foarte reușit. Femeia 
impunea prin armonia formelor și prestanță, dublată însă de o 
mare bunătate interioară ce emana mai ales din ochii ei mari, 
având o culoare neobișnuită, un amestec între gri și căprui. 
Părul ei șaten închis era lung și ondulat, iar la gât purta un 
medalion fără fir, de formă rotundă. Văzând că sunt interesat de 
simbolul ce era gravat pe el, ea mi-a explicat că acela 
reprezenta un fel de vechi blazon al descendenţei familiei ei. 
Ea mi-a explicat că medalionul rămânea lipit de piele, fără să fie 
susținut de nimic, datorită rezonanţei care era creată între 
vibrația lui specifică și sentimentele din inima ei. Având în 
vedere că mă aflam în planul eteric superior, astfel de 


fenomene îmi păreau a fi perfect explicabile, căci ele aveau o 
natură preponderent energetică și mai puţin materială. 

Costumaţia lor nu reprezenta însă un port generalizat. 
Atunci când am ajuns în piaţa orașului, la fântâna arteziană, am 
văzut persoane purtând și alte costumaţii, de pildă haine 
mulate pe corp. Mi-am dat seama că acele persoane erau 
preocupate de o anumită latură a activităţii, ceea ce la noi fac 
sportivii. De altfel, unul dintre bărbaţi se îndrepta destul de 
repede spre apa mării, care era în fața noastră la o mică 
distanţă, probabil pentru a înota, ori altă activitate de acest 
gen. 

Am privit atunci cu atenţie mai mare în jur și am observat 
că noi ne aflam de fapt într-o margine a acelui oraș, care se 
întindea mult în dreapta noastră. În locul în care ne găseam, 
localitatea părea să se întindă pe o peninsulă ce înainta adânc 
în apa mării, iar spre orizont vedeam tărâmul cu zidurile 
Shambalei și alte construcţii dincolo de el. Privind în dreapta, 
spre oraș, am observat mai multe clădiri înalte ce aveau o 
linie arhitectonică deosebită, deși nu neapărat futuristă. Mi-am 
dat seama atunci că, cu cât se apropiau mai mult de centrul 
orașului, cu atât acele clădiri erau mai înalte. 

Mi-am îndreptat atunci privirea către cer și l-am privit cu 
mai multă atenţie. Soarele lor se afla exact la zenit, deasupra 
capului și nu își schimba poziţia. Puteam să mă uit la el fără 
să mă orbească, chiar dacă cu o anumită greutate, pentru că 
intensitatea luminii lui era cam două treimi din cea a soarelui 
nostru. De asemenea, dimensiunea lui era mai mică, 
aproximativ jumătate din diametrul discului solar ce îl vedem 
pe cerul nostru. Lumina era blândă, iar aerul cald, dar o 
căldură plăcută, ca în luna mai sau iunie. Încă de când am sosit 
în acel loc am remarcat că aerul are în compoziţia lui mai puţin 
oxigen decât la suprafaţa pământului, dar lipsa lui era 
compensată pe deplin de energia subtilă pe care o conţinea. 
Ghidul nostru ne-a explicat că aceasta se datora radiației 
speciale a soarelui lor interior, care de fapt era manifestarea 
eterică a găurii negre din centrul Pământului. 

Cerul nu era albastru, așa cum îl vedem noi la suprafaţă, ci 
mai degrabă o combinaţie între albastru, alb și gri, ceea ce îl 
făcea să apară oarecum difuz. Lumina însăși părea să fie 
„lăptoasă”, astfel încât ea parcă „mângâia” și îmbrăca fiecare 
formă într-o haină protectoare. Am văzut și nori pe cer, care 


aici apăreau cu forme mai clare decât cei de pe cerul din 
Tomassis. 

Bărbatul ne-a spus că noi ne aflam pe o peninsulă care 
intra în ocean. Am fost mirat auzind acest termen, dar el ne-a 
reconfirmat că este vorba despre un ocean imens și că în alte 
zone ale interiorului planetei mai există de asemenea întinderi 
mari de apă, lacuri și chiar mări. Eu aveam deja experienţa din 
Tomassis, unde am văzut acea mare sau, în orice caz, un lac 
de mari dimensiuni. În plus, știam despre bănuielile oamenilor 
de știință și unele dintre măsurătorile lor, care atestă existenţa 
unui ocean interior, deci puteam să înţeleg bine acest lucru, 
însă chiar și așa termenul de „ocean” mi s-a părut atunci 
uluitor, în special pentru că valurile, așa cum le vedeam, erau 
foarte mici. Bărbatul ne-a explicat atunci că asta se 
datorează configurației speciale a uscatului în acea zonă, care 
este precum o peninsulă și formează un golf, protejând astfel 
țărmurile de valuri mai mari. 

Inclin să cred că apa oceanului era dulce, deși nu pot spune 
asta cu certitudine. În general vorbind, mi-am dat seama că 
acolo tu întrebi cam ceea ce ei vor ca tu să afli și chiar dacă mai 
apoi vrei să pui și alte întrebări, ceva parcă te oprește. Cumva, 
situația era asemănătoare cu aceea în care un grup vizitează un 
muzeu și ascultă explicaţiile ghidului: poţi pune două-trei 
întrebări, dar până la urmă tot după indicaţiile ghidului te ţii, 
urmând firul pe care el îl imprimă. Astfel încât nici eu n-am mai 
întrebat nimic despre apa oceanului, dar simțeam și totodată 
aveam un fel de cunoaștere interioară, specifică acelui plan în 
care ne aflam și unde lucrurile se petrec altfel decât la 
suprafaţă: cumva, știam că apa totuși era deosebită de apa unui 
ocean de la suprafaţă, de parcă ar fi fost și dulce și sărată în 
același timp. Ştiam de asemenea că acea calitate specială a 
apei era dată prin acţiunea soarelui de pe cerul lor, așa cum 
încărcarea energetică specială a aerului era și ea tot un efect al 
său remarcabil. 

Intre timp, am coborât pe acea stradă și am ajuns pe plaja 
oceanului, acoperită cu nisip alb, curat. Câteva stânci mici și 
răzlețe contrastau plăcut cu strălucirea slabă a nisipului. La 
capâtul drumului pavat cu pietre, dincolo de care era nisipul 
plajei, creșteau câţiva arbuști ce delimitau acea zonă. 

Am privit cu nesaţ dincolo de golf la splendoarea acelor 
construcții și ziduri albe ce semnificau zona de intrare în 


tărâmul Shambalei. Fiind acum puţin mai aproape de acel 
pământ și având o perspectivă complet liberă și clară, 
neobturată de alte clădiri, am putut să văd mai bine unele 
din caracteristicile acelui sublim tărâm. Construcţiile erau 
înalte, strălucitoare și transparente, părând că sunt făcute din 
diamant. Erau impunătoare și cu forme îndrăzneţe, în care 
predomina spirala. De data asta, însă, am văzut cu mai multă 
claritate că în spatele acelor clădiri maiestuoase erau alte 
construcţii, doar că acestea erau parcă ascunse într-un fel de 
halou, prin care nu puteam să disting prea bine. L-am întrebat 
pe ghid ce reprezintă acel halou și ce ascunde el. 

— Haloul există doar pentru percepţia ta, mi-a răspuns 
bărbatul. El reprezintă limita până la care conștiința ta poate să 
înțeleagă ceea ce vede. Dincolo de această limită, ea nu mai 
poate percepe frecvenţa de vibraţie a ceea ce se află acolo și de 
aceea ţie îți apare ca fiind ocultat. Însă eu văd cu claritate acea 
realitate și la fel și prietenul tău. 

Știam că Cezar fusese de mai multe ori în Shambala, însă 
el nu a deschis niciodată acest subiect, iar eu am simţit că în 
acest caz era o barieră care trebuie respectată și nu am 
insistat. Simţeam o mare bucurie pentru el și în sinea mea 
speram că acum, când experiența mea devenise mai bogată, să 
aflu de la el mai multe, aspirând ca eu însumi să ajung să merg 
în acel tărâm. 

Bărbatul a continuat să-mi explice: 

— Totuși, chiar și dintre locuitorii orașului nostru sunt 
puţini cei care au această capacitate, de a vedea „dincolo de 
halou”. Majoritatea vede așa cum îl percepi tu în momentul 
de faţă. Oamenii văd doar partea de intrare, cu aceste clădiri 
la care te uiţi și tu acum și deseori ei traversează golful și 
merg acolo pentru a primi învățături și a se pregăti spiritual. 
Aceasta este ca o zonă de ucenicie, pentru că ea semnifică 
doar intrarea în tărâmul Shambalei. Ca să ajungi efectiv în 
Shambala trebuie să fii în regiunea pe care tu o vezi în 
depărtare, învelită într-un „halou”. 

Deși înțelegeam în mare parte principiul acelei situaţii, așa 
cum mi-a fost el explicat, totuși în unele aspecte rămâneam 
parcă „atașat” de concepţiile și tendinţele inoculate în 
existenţa din planul fizic. De pildă, aș fi vrut să știu ce 
anume se întâmpla dacă cineva mergea în zona periferică a 
Shambalei, iar de acolo își continua drumul spre halou, pentru 


a intra în Shambala. Bărbatul m-a privit ușor amuzat, dar a 
apreciat inocenţa cu care am pus acea întrebare și mi-a răspuns: 

— Chiar de ar face asta, s-ar trezi pe munte sau în pădure, 
de exemplu. Nu poţi cunoaște ceva dacă nu ești încă pregătit să 
o faci. Acesta este motivul pentru care mulţi dintre semenii 
noștri merg în această zonă de intrare în Shambala, ca la un 
fel de școală spirituală, prin care ei evoluează și își rafinează 
suficient de mult conștiința. Mai târziu ei devin capabili să 
acceseze planul de conștiință al Shambalei și atunci pot intra 
pe teritoriul ei. 

Totuși, nu îmi era prea clar dacă acolo veneau fiinţe și 
din alte zone și orașe din interiorul Pământului. Mi se părea 
puţin cam complicat cu „naveta” pe care trebuiau să o facă. 

Am întrebat: 

— Poate că pentru cei de aici este ușor să aveţi acest acces, 
dar pentru alți oameni din interior sau chiar de la suprafață mi 
se pare dificil să acceseze aceste „cursuri”. Imi imaginez că nu 
se organizează „excursii” colective. 

— Judeci lucrurile în spiritul legilor fizice, dar aici ele sunt 
cu totul altfel, mai ales în ceea ce privește acest tărâm, pe 
care mulți dintre voi, cei de la suprafaţă, îl consideraţi ca fiind 
„legendar” sau „mitic”. Îl vezi ai ochii tăi, el este cât se poate 
de real, chiar dacă acum tu nu ai acces decât doar la o mică 
parte din el. Ceea ce mulţi oameni nu pot să înţeleagă este 
faptul că Shambala nu e localizată undeva anume; ea este într- 
adevăr o lume de sine stătătoare, însă are ramificații în diverse 
părți, așa încât cei care sunt pregătiţi pot intra în acest 
tărâm fie că sunt de aici, fie că sunt din cealaltă parte a 
cavităţii interioare a Pământului, din alte orașe sau lumi, ori 
chiar de la suprafaţa planetei. 

— Şi cum fac ei asta? am întrebat foarte interesat. 

— Prin anumite „porţi” dimensionale, de felul celei prin 
care aţi venit și voi aici, în Utklaha. 

Am rămas puţin pe gânduri, zicându-mi că oricine ar fi 
putut să nimerească o astfel de „poartă” interdimensională. 
Bărbatul a intuit imediat natura inferenţei mele mentale și m-a 
corijat: 

— Aparent, ai putea spune asta, dar în realitate lucrurile 
stau cu totul altfel. Accesul este foarte strict controlat și nu este 
un proces mecanic sau automat, așa cum te-ai putea gândi tu. 
De exemplu, nu este de ajuns să știi că într-un loc anume există 


o astfel de deschidere spre lumea Shambalei, pentru a avea 
acces acolo. Chiar și dacă ai ajunge în acel loc în care știi că 
există „poarta”, tot nu ai trece, deoarece nu cunoști anumite 
reguli ale ciclicităţii ei, ori a poziţiei ei specifice. Și mai sunt 
gardienii unor astfel de locuri speciale. 

M-au năpădit atunci brusc amintirile recentei călătorii și a 
întâlnirii cu Gardianul. 

— Ești tu un astfel de gardian? l-am întrebat franc pe 
ghidul nostru. 

— Am primit această însărcinare de la înţelepţi. 
Supraveghez trecerea de la suprafaţă spre lumea Shambalei 
prin acea „poartă” prin care aţi venit și voi. Ei mă anunţă cine 
trebuie să vină aici și cine nu. E o sarcină pe care mi-am 
asumat-o împreună cu familia mea. 

— A fost impusă? E ca un serviciu sau altceva de acest 
gen? am întrebat în continuare, curios să știu cum sunt 
lucrurile în acel loc. 

— Nu este un serviciu, nici un sport sau alt obicei 
ocazional. Este o atitudine firească, ceva care decurge în mod 
natural după gradul de înţelegere al fiecăruia. Nimeni nu 
impune nimic altcuiva aici. 

M-am gândit atunci la condiţia noastră, în lumea de la 
suprafaţă, la manipularea, minciuna și opresiunea care există 
aproape peste tot, manifestate în felurite forme și am comparat 
asta cu liniștea, calmul și înțelepciunea ce domneau aici, în 
interiorul Pământului, aproape de Shambala. Cine s-ar mai 
întoarce în „închisoare”? Și totuși, lucrurile au un rost al lor și 
o anumită succesiune, care trebuie respectată. 

Inainte să avansez mai mult cu „filosofia” mea, bărbatul ne- 
a făcut un semn cu mâna, ca o invitaţie, pentru a ne continua 
drumul înapoi spre oraș. Am mers astfel câteva minute pe 
străzile lui, încă relativ pustii, cu ghidul nostru puţin în faţă și 
soţia lui mereu în stânga mea, dar puţin în spate. Îi percepeam 
prezenţa minunată, suavă și demnă în același timp, o 
delicateţe ce sublinia totuși personalitatea ei puternică. Ea 
aducea duioșia, feminitatea, armonia în grupul nostru și asta 
puteam să simt cu claritate. 

Ne-am apropiat de partea muntoasă a orașului și, având în 
partea stângă plaja și golful, bărbatul ne-a indicat zona din 
depărtare, spre orizont. Privind cu atenţie am putut să observ, 
chiar dacă destul de înceţoșat, ampla curbură interioară a 


Pământului, însă doar pe un arc de cerc relativ redus. Chiar și 
așa, sentimentul era copleșitor... vedeam totul ca o structură 
gigantică în nuanţe de albastru, chiar dacă parcă aerată, 
datorită depărtării foarte mari până acolo. 

— Doar din acest unghi puteţi vedea curbura interioară a 
Pământului și numai dacă e senin și fără nori. Nu se poate 
observa din alte zone, datorită luminii și razei foarte mari pe 
care o are, însă dacă priviţi exact de aici, lumina cade într-un 
anumit fel și puteţi înţelege că sunteţi în interiorul planetei. 

Eu văzusem foarte vag tendinţa de curbură la orizont 
atunci când am privit spre tărâmul Shambalei, când eram 
aproape de plajă, însă aici se vedea mult mai bine și pe o 
înălțime mai mare, chiar dacă de asemenea la mare 
depărtare. Teoretic, curbura ar fi trebuit să se vadă din orice 
punct sau oraș din interiorul giganticei cavităţi din centrul 
planetei, însă acolo practic nu există nicio deosebire faţă de 
felul în care vedem noi la suprafaţă: linia orizontului se 
închide înainte ca ochiul să perceapă cu claritate curbura. La 
suprafață ea este în jos și nu o putem vedea; în interior ea este 
în sus, dar natura luminii și distanța o estompează aproape 
total. 

Atunci când ești acolo, în interiorul Pământului, în cavitatea 
subtilă sau eterică, imensă, din centrul lui, în ființă apare un 
sentiment foarte special, o anumită trăire ce nu poate fi 
confundată. Cea mai adecvată descriere a acelei emoţii este că 
te simţi protejat. Aparent, cineva de la suprafața pământului ar 
putea să aibă senzaţia că o dată ce a pătruns în interiorul 
planetei, devine „constrâns” și „limitat”, „închis”, pentru că nu 
vede stelele pe cer și nu are senzaţia de „spaţiu deschis”. Cu 
toate acestea, la locuitorii din centrul Pământului nu există 
această problemă, pentru că, așa după cum mi-a explicat ghidul 
nostru, nivelul lor spiritual le permite să înțeleagă și să simtă 
într-o anumită măsură că Universul se află în ei înșiși. Cel 
puţin din acest punct de vedere ei nu trebuie să vadă stelele pe 
cer pentru ca să știe sau să simtă că ele există în imensul spaţiu 
cosmic, într-un fel, este precum în cazul fericirii: pe cea 
adevărată nu o găsești în exterior oricât ai căuta, ci doar atunci 
când te îndrepţi spre interiorul fiinţei tale, ajungi la izvoarele 
ei. Un sihastru nu suferă niciodată că rămâne ani de zile 
nemișcat în peștera lui, înconjurat de roca muntelui și nu vede 
stelele pe cer; nici nu suferă de „claustrofobie”, ori de ideea că 


nu are spaţiu. Însăși experienţa lui spirituală interioară foarte 
bogată îi aduce cu mult mai multe cunoștințe și senzaţii decât 
toate stelele de pe cer. 

Fiind acolo, în cavitatea din centrul Pământului, simţeam 
acea senzaţie de protecţie, de bine și de siguranţă. Nu îmi 
era frică și atunci am înţeles mai bine și psihologia 
locuitorilor din interiorul planetei, care se simt foarte liberi și 
mulţumiţi. Ei trăiesc într-o deplină simbioză cu natura, fără să 
intervină asupra ei în modul în care noi o facem la suprafaţă 
și, din câte mi-am dat seama, violenţa nu există. 

Bărbatul s-a întors spre noi și ne-a făcut un gest ca o 
invitație de a merge mai departe. De fapt, ne-am întors spre 
piaţă și atunci am văzut pe străzi mai mulţi oameni, precum 
și primele vehicule, care erau antigravitaționale. Semânau cu 
niște mici capsule descoperite, care se deplasau prin aer la o 
înălțime de aproximativ un metru, fără alt zgomot, decât 
foșnetul trecerii lor prin aer. Aparent, puteam să spun că 
persoana care stătea așezată în interior conducea vehiculul, dar 
practic vorbind, nu am văzut niciun volan sau alte manșe. Mai 
degrabă, ceea ce am putut să surprind fugitiv era ca un fel de 
bord computerizat, însă despre acest detaliu nu pot fi sigur, 
deoarece nu m-am apropiat de un astfel de vehicul. 

Ghidul ne-a arătat atunci pe cer și alte vehicule, care 
erau mult mai mari și zburau la o înălțime mare. Aveau o formă 
tubulară, de cilindru și erau folosite probabil la transport de 
mărfuri sau persoane. O dată cu intensificarea activităţii 
aeriene, atmosfera în oraș a căpătat parcă un aer mult mai 
tehnic și în același timp inducea o stare de exaltare sufletească. 
Marile vehicule cilindrice de pe cer aveau diferite rute la 
diferite înălţimi, iar unele dintre ele se îndreptau chiar spre 
Shambala. Printre ele am văzut de asemenea și alte vehicule 
zburătoare mai mici, de forme diferite și toate acele nave 
zburau rectiliniu, dar la niveluri diferite de înălțime. Această 
intensificare a activităţii aeriene, combinată cu vederea 
clădirilor strălucitoare și maiestuoase din Shambala creau în 
mine un sentiment „de viitor” foarte pregnant. Totuși, aproape 
singurele sunete pe care le auzeam erau cele naturale și doar 
uneori sunetele vocilor noastre, atunci când vorbeam, 
deoarece majoritatea  conversaţiei se purta telepatic. In 
schimb, flora și fauna asigurau „fondul sonor” general: auzeam 
și vedeam insecte în zbor, apa oceanului clipocind, foșnetul 


copacilor și ţipătul ascuţit al unor păsări ce semănau cu 
pterodactilii din epocile trecute ale planetei, dar de dimensiuni 
mai mici. 

În timp ce priveam la acea activitate aeriană destul de 
intensă, din zona cerului situat deasupra pădurii de la 
marginea orașului am văzut cum începe să apară și să se 
formeze un vortex vertical uriaș, asemănător în anumite 
privințe cu vortexul unei tornade, însă piciorul „pâlniei” era 
drept. În jurul pâlniei, pe lungimea ei, erau mai multe alte inele. 
Vortexul era imens și avea o culoare gri mai închis decât restul 
norilor, creând senzaţia de misterios, dar și de forţă teribilă. 

Am văzut cum piciorul pâlniei a ajuns până aproape de sol, 
dar nu l-a atins; atunci, aproape imediat, venind de sus prin 
deschizătura pâlniei și apoi ieșind în atmosfera orașului am 
văzut trei nave, una foarte mare și alte două mai mici, care o 
însoțeau. Aveau formă de lentilă, iar cea mare era ca o dublă 
lentilă. Navele s-au îndreptat spre partea dreaptă, unde era 
centrul orașului, la o mare distanţă de unde ne aflam noi. 

Mă uitam uluit la acele fenomene și l-am auzit pe ghidul 
nostru vorbind, în timp ce indica spre vortex: 

— Acolo este ceea ce voi, la suprafaţa pământului, spuneţi 
că este Polul Sud geografic. Vortexul reprezintă zona de trecere 
și se deschide în momente precise, atunci când se aliniază 
anumite câmpuri magnetice. Noi cunoaștem cu precizie aceste 
momente importante. 

La început am fost surprins să-i aud vocea, care era 
blândă, caldă, dar puternică. Eu înţelegeam perfect ce îmi 
spune, dar auzeam sunetele unei limbi pe care nu o cunoșteam. 
Știam însă despre ea că este limba mayașă, probabil o 
derivație sau o variantă evoluată a acesteia. Mi-am revenit din 
surpriza inițială și m-am focalizat din nou asupra problemei 
vortexului. M-am gândit că numeroasele mistere și ciudăţenii 
care s-au petrecut de-a lungul timpului în Antarctica, printre 
care și memorabila experienţă a amiralului Byrd, nu sunt 
deloc întâmplătoare și că acum își primesc confirmarea. 

— Cu alte cuvinte, noi suntem acum aproximativ sub Polul 
Sud? am întrebat aproape nevenindu-mi să cred. 

— Da, pe o linie aproximativă la verticală. 

— Asta înseamnă că oricine trece pe acolo, ajunge aici 
prin vortex? 

Cezar a intervenit: 


— Doar dacă ei permit asta. Știi, că am mai discutat. 

— Așa este, vortexul se deschide doar la anumite momente 
și doar in anumite condiţii, nu este un fenomen constant, a 
precizat ghidul nostru. 

Într-adevăr, discutasem problema cu Cezar și ea se putea 
aplica în acest caz. La suprafaţă, pe verticală, atunci când 
cineva trece în planul fizic prin acel punct, nu simte nimic 
deosebit dacă nu este făcută conexiunea subtilă. Dar, dacă te 
afli într-o stare mai rafinată de conștiință și dacă înţelepțţii 
Shambalei permit accesul tău, atunci încetul cu încetul intri, 
deși la început nici măcar nu realizezi asta. După un timp, însă, 
vezi cum peisajul începe să se schimbe, zăpada dispare gradat 
și în locul ei apare vegetaţie sau poţi vedea chiar animale. 
Atunci deja te afli în interiorul Pământului. 

Bărbatul mi-a mai spus: 

— Există două posibilităţi: fie noi suntem cei care permitem 
accesul sau îl solicităm, așa cum a fost în cazul vostru; fie cel 
sau cea în discuţie este deja o ființă destul de evoluată 
spiritual, astfel încât poate să „prindă” starea necesară pentru 
a intra în lumea noastră. Este în același timp dreptul și meritul 
ei. 

— Asta e valabil și pentru intrarea direct în tărâmul 
Shambalei? am întrebat eu. 

— Desigur, numai că și aici sunt niște trepte sau etape 
succesive. Lumea Shambalei este ea însăși „ierarhizată pe 
mai multe niveluri, ca niște inele. Are o structură inelară și 
ajungi doar până la inelul ce corespunde conștiinței tale din 
acel moment. 

Eram uluit și în același timp puţin descurajat. Mie nu mi se 
permitea accesul nici măcar dincolo de primul zid, care 
reprezintă intrarea în Shambala până la primul inel, darmite să 
pretind accesul mai departe, spre centrul ei, unde - din câte 
am înţeles de la ghidul nostru - se afla înțelepciunea Supremă. 

— Trebuie să înţelegi aceste inele ca fiind de fapt niște 
„bariere” energetice, pe care nu le poţi depăși dacă nu ai 
pregătirea necesară, a precizat bărbatul, sesizând probabil că 
înțelegerea mea nu era tocmai corectă, ci predispusă la același 
tip de interpretare fizică ca în lumea de la suprafaţă, ceea ce m- 
a făcut să mă gândesc la niște inele ca niște ziduri concentrice. 


— Pătrunzi mai adânc în funcţie de nivelul tău de 
conștiință, mi-a mai precizat bărbatul. În lumea voastră au 
existat totuși unele civilizaţii care au aplicat același sistem de 
structură inelară, ca o construcţie în plan fizic, dar 
semnificaţia ei profundă este de natură subtilă și se referă la 
„bariera” nivelului de conștiință. 

De aici, discuţia s-a extins asupra nivelului de cunoaștere 
și tehnologie pe care îl aveau feluritele comunităţi din 
interiorul Pământului, precum și planul de conștiință la care 
ele aveau acces. 

Era totuși o problemă care mă frământa de ceva vreme și 
pe care am găsit potrivit să o evoc atunci. Știam din discuţiile 
cu doctorul Xien și cu Cezar că, mergând spre centrul 
planetei frecvenţa de vibraţie crește, iar planurile de 
manifestare culminează cu planul cauzal în centrul planetei. 
Logic, tărâmul Shambalei este un exponent al frecvenţelor 
cele mai înalte și tocmai de aceea eu îl vedeam chiar în 
centrul Pământului. "Totuși, nu reușeam să-mi explic cum 
este posibil acest lucru, din moment ce Utklaha era doar în 
planul eteric, chiar dacă în frecvențele lui înalte. În viziunea 
mea, nu exista suficient „spaţiu” pentru a păstra o anumită 
proporționalitate de manifestare, pentru a explica saltul de 
la eteric la cauzal. Noi ne aflam acolo în planul eteric, iar 
peste golf vedeam Shambala, simbol al vieţii și iluminării 
spirituale. Mi se părea „prea aproape” și de aceea l-am 
întrebat oarecum în șoaptă pe Cezar, în timp ce ne 
îndreptam agale spre casa familiei: 

— Suntem în centrul planetei și e vorba tot despre planul 
eteric? Unde se mai „comprimă” planurile astral, mental și 
cauzal ale planetei? 

Cezar păru că face un efort pentru a înţelege ce vreau 
de fapt să spun. După câteva secunde s-a lămurit și mi-a 
răspuns, oarecum dojenitor: 

—  Gândești lucrurile prea mecanic. Pătrunderea în 
planurile subtile atunci când înaintezi spre centrul Pământului 
nu poate fi tratată strict dimensional, în kilometri. Tu vezi de 
aici intrarea în Shambala, unde frecvenţa este cu mult mai 
înaltă și totuși aparent te afli la o aruncătură de băț de acest 
tărâm, în planul eteric. Logica îţi spune că Shambala ar trebui 
să fie de asemenea în planul eteric sau cel mult într-un plan 
astral incipient, pentru că este foarte aproape și „nu este 


spaţiu destul, proporţional vorbind, pentru ca să se facă 
trecerea în planurile superioare: astral, mental și cauzal”. Dar 
în realitate este o problemă de manifestare a calităţii, adică a 
frecvenţei de vibraţie și nu o problemă de cantitate, adică de 
dimensiune. Tu gândești cantitativ, când de fapt problema se 
pune din punct de vedere calitativ. Nu măsori cu metrul 
distanţa dintre eteric și cauzal. 

Explicaţiile lui m-au lămurit încă o dată cat este de 
important ca, atunci când reflectăm asupra aspectelor subtile 
și spirituale, să nu lăsăm mintea să aplice legile și 
modalităţile ei de gândire, care sunt ajustate aproape numai 
după legile planului fizic. 

Intre timp, ne îndreptam spre casa familiei, unde am 
ajuns în scurtă vreme. Până acolo, bărbatul a avut timp să ne 
spună că orașele care există la diferite adâncimi și chiar cele 
din cavitatea centrală au fiecare „personalitatea” lor, 
cunoașterea, tradiţia și nivelul lor de conștiință. Chiar dacă 
există legătură și comunicare între ele, totuși fiecare își 
structurează existenţa după specificul și originea lui. 

Am intrat cu toţii în casă, în camera mare și atunci am 
fost atras de zona bibliotecii, lângă unul dintre pereţi. În 
continuare știam că acolo era biblioteca, dar cu toate acestea 
nu vedeam nimic pe perete în acel loc. Văzând că acest 
subiect mă preocupă, femeia s-a apropiat de perete, a făcut un 
gest elegant cu mâna, ca un evantai, și atunci parcă o 
„peliculă” s-a dat la o parte și mi-a permis să văd acea 
bibliotecă. Spaţiul pe care rafturile îl ocupau nu era mare, iar 
cărţile aveau un format deosebit. M-am apropiat cu curiozitate 
și am scos una dintre aceste cărţi, care nu semăna cu ceea ce 
noi suntem obișnuiți. „Foile” erau mult mai groase și, în 
general vorbind, o carte avea aparenţa unei borsete cu discuri 
digitale. 

Fiecare „filă” reprezenta un domeniu sau o istorie pe o 
durată de timp foarte mare. De exemplu, atunci când am luat 
o astfel de carte, o „foaie” din ea acoperea istoria omenirii pe 
aproape o mie de ani. Foile erau de fapt „stări de cunoaștere”, 
ce puteau fi „frunzărite” prin simplă atingere cu mâna. Mi-am 
spus că ceea ce vedeam acolo era chiar mai avansat 
tehnologic decât biblioteca din camera. 

Ocultă, la care am avut acces în călătoria prin primul 
tunel, pentru că aveam direct cunoașterea conţinutului în 


câmpul conștiinței mele. Nu mai era vorba despre proiecţii 
holografice, nici despre urmărit imagini; totul era perceput 
de cel care interacţiona cu acea carte direct în conștiință: 
știai și înţelegeai conţinutul informaţional din pagina „citită”. 
Mi-am dat repede seama că asta implică și o interactivitate 
extraordinar de eficientă: puteam să intru în conţinutul 
informaţional și să selectez ce doream să cunosc, puteam 
să știu la modul general sau în detaliu despre ceea ce mă 
interesa. 

Toate acestea le-am descoperit doar în câteva secunde de 
manipulare a unei astfel de cărţi din bibliotecă. Era o 
cunoaștere mult avansată, cumva „empatică”, ce permitea 
asimilarea mult mai ușoară a informaţiei. Am simţit că acolo 
existau cărți despre medicină, despre istorie, despre cultură, 
știință, construcţii și multe alte domenii. 

Prima carte pe care am scos-o din raft era de medicină și 
doar ţinând-o in mână am știut că în aceltratat era vorba 
cu predominanţă de oase și de schelet. Am simţit că aceea 
era o informare generală; dacă doream să intru în amănunt 
sau să caut ceva anume, atunci informaţia devenea mult mai 
detaliată și astfel se putea începe studiul. Am pus cartea la 
loc și am luat altă „borsetă”, care era despre cultura și 
civilizația umană la nivelul întregii planete. Când am 
deschis-o, am înţeles imediat felul în care era structurată 
informaţia, aproape ca într-un proces verbal: dacă alegeam 
un an, îmi apărea cunoașterea sintetică a ceea ce s-a 
petrecut atunci în diferite părţi ale lumii, în China, în 
Europa, în America și in alte zone. Era ca o istorie globală, o 
privire de ansamblu asupra mersului istoric al omenirii. 

Am remarcat că acea istorie nu prezenta evenimentele 
importante care au avut loc doar la suprafaţa planetei, ci și 
pe cele din orașele și comunităţile care există în interiorul 
ei, pentru că acestea își au de asemenea istoria și evoluţia 
lor. Insistând asupra acestui aspect, am fost curios să aflu 
mai multe despre Utklaha. „Fila” respectivă, care cuprindea o 
perioadă de sute de ani de istorie, începea cu anul 1100 
d.Hr. Și ea mi-a dat informaţii cu evenimente din Orient, din 
Spania, din Britania, dar m-am focalizat repede asupra 
istoriei orașului din centrul planetei și am înţeles că pe 
atunci locuitorii din acest oraș experimentau deja tehnologia 
antigravitaţiei cu navele lor, tehnologie care mai apoi a 


evoluat în forma pe care am văzut-o eu. În timp ce soldaţii și 
cavalerii Evului Mediu timpuriu se ocupau cu războaiele și 
Cruciadele specifice istoriei noastre, cei din interiorul 
pământului aplicau deja levitaţia, realizaseră primele călătorii 
mai lungi cu navele lor și luaseră de asemenea legătura cu 
alte fiinţe superioare. 

Am fost curios să aflu ce a fost mai înainte de asta și am 
dat o filă înapoi, care documenta o istorie dintr-o perioadă mai 
veche. Atunci când atingeam fila respectivă, aveam 
cunoașterea informaţiei, dar în același timp vedeam și imagini 
corelate. Foile aveau un „scris” pe ele, care de fapt erau niște 
semne puţin reliefate; atunci când acestea erau atinse de 
degete, informaţia părea că se „scurge” spre conștiință și de 
asemenea ea era „văzută” de aceasta. Eu trâiam efectiv 
informaţia pe care o primeam, vedeam imaginile corelate cu 
ea și în același timp eram perfect conștient de ambianța 
camerei în care mă aflam, precum și de ceea ce eu făceam 
atunci. Într-un fel foarte plăcut și interesant, conștiința accesa 
niveluri multidimensionale și făcea posibilă o cunoaștere 
deosebită, la care puteam să am acces în acel mod foarte 
special. 

Eram interesat să aflu cum a apărut Utklaha și atunci am 
înțeles, am știut și totodată am văzut că în urmă cu 
aproximativ 2300 de ani, în zona în care mă aflam atunci era 
doar un simplu sat sau cătun, plasat în mijlocul pădurii. 
Aproape totul în jur era numai pădure. Am înţeles de 
asemenea că primii care au locuit acolo din rândul olmecilor 
și toltecilor au fost vracii și înțelepţii acestora, care aveau 
acces la cunoașterea ezoterică și la portalurile ce le-au permis 
să pătrundă in interior și să întemeieze primele case, practic 
prima așezare în acea regiune. Apoi, încetul cu încetul au sosit 
aici și alţii din civilizaţia lor. La un moment dat am văzut o 
pătrundere masivă de populaţie, însă orașul era deja evoluat. 

Atunci când „citeam în acest mod din carte, nu era ca 
și când aș fi citit rând cu rând dintr-o lucrare obișnuită. 
Istoria pe care o aflam în acest mod era destul de dinamică și 
cred că o parcurgeam de fapt din sută în sută de ani, astfel 
încât atunci am avut o percepţie oarecum globală pe o 
perioadă extinsă de timp. Mi-am dat seama că era vorba de 
fapt de dexteritatea mea subtilă de a „citi”, însă fiind prima 
dată când făceam așa ceva și neavând timp la dispoziţie, nu 


am putut să investighez în amănunt. Totuși, aș fi putut să fac 
asta, pentru că de pildă am observat că „scrisul” exista, puţin 
reliefat, dar dacă mă uitam cu mai mare atenţie, atunci 
vedeam că el devenea din ce în ce mai fin și atunci informaţia 
era și ea din ce în ce mai amănunţită. 

Am perceput atunci transmisia telepatică din partea 
bărbatului că se apropia timpul plecării noastre, astfel că am 
închis cartea, am pus-o la loc în raft, iar femeia a făcut de 
asemenea un gest cu mâna și acea peliculă a acoperit 
biblioteca, care a dispărut din vedere. Atunci am văzut 
coborând pe scările de la etaj o fată, pe care femeia ne-a 
prezentat-o ca fiind fiica lor. Avea cam 17 ani și era într- 
adevăr foarte frumoasă, îmbinând totuși parcă mai multe 
trăsături de la mama, decât de la tatăl ei: același păr lung și 
ondulat, aceeași culoare a ochilor, același aer demn și delicat 
pe care îl avea femeia. Trupul era foarte armonios și bine 
proporționat, radiind energia specifică vârstei. Din câte mi-am 
putut da seama, moștenise de la tatăl ei structura nasului și a 
gurii, deoarece aici trăsăturile fizionomice erau asemănătoare. 

Am fost prezentaţi ca venind din „curbura exterioară”, 
ceea ce pentru mine a sunat interesant, căci era prima dată 
când auzeam felul în care se referă ei la lumea noastră. Fata 
ne-a salutat și ne-a privit cu o anumită curiozitate, după care 
și-a continuat drumul și a ieșit din casă, îndreptându-se spre 
piaţă. 

Atunci am știut că trebuia să ne întoarcem la suprafaţă. 
Bărbatul venise lângă ușa din perete, prin care noi am sosit și 
a deschis-o, deoarece aceea era singura ușă din casă care era 
normală, precum ușile din lumea noastră. Dincolo de ea era 
întuneric beznă și asta mi-a provocat în primul moment o 
strângere de inimă. Bărbatul ne-a făcut semn și a intrat în 
acea beznă, apoi Cezar și apoi eu. După mine a venit femeia, 
pe care am auzit-o închizând ușa. 

În clipa în care am pășit in acea beznă, mediul 
înconjurător s-a luminat: am văzut culoarul lung de câţiva 
metri, ca un intrând, apoi peștera, apoi am parcurs în sens 
invers toate etapele ca la venire, traversând diferite zone 
caracterizate fie de umezeală, fie de căldură, ori de cristale. 
Atunci când am ajuns în zona cu temperatură ridicată, 
întocmai ca și la venire am intrat într-o stare ca de transă, în 


care îmi păstram luciditatea, dar cu toate acestea totul în 
jurul meu părea „încetinit”. 

După ce la un moment dat am avut falsa senzaţie că urc, 
deși mă aflam pe sol drept, am ajuns în faţa ieșirii din 
peșteră. Afară erau Cezar și ghidul nostru, iar puţin mai 
încolo, cam în aceeași zonă în care îl lăsasem, ne aștepta 
șamanul. În urma mea a sosit și femeia. Vizita în centrul 
Pământului nu durase mult, dar fusese plină de informaţii și 
momente minunate. 

Cei doi ghizi și-au înclinat ușor capetele către noi m 
semn de rămas bun, după care s-au întors și au intrat m 
peșteră, dispărând din câmpul nostru vizual. $amanul ne-a 
condus la mașină, dar a refuzat să-l ducem noi în oraș, astfel 
că ne-am întors în El Calafate, la hotelul unde rezervasem 
cameră. Mă simţeam în continuare ca într-o stare de transă și 
nu-mi doream decât să dorm, ceea ce am și făcut până a doua 
zi dimineaţă. 

Am remarcat că după fiecare revenire dintr-o călătorie în 
interiorul Pământului, un anumit timp mă simţeam oarecum 
străin de lumea de la suprafaţă. Vorbeam mai puţin și 
dormeam mai mult, însă după două-trei zile totul reintra în 
normal. Cezar mi-a spus că acele senzaţii vor dispărea după 
mai multe călătorii, deoarece corpul meu se va acomoda 
treptat cu vibrația caracteristică interiorului planetei noastre. 
Totuși, zborul îndelungat spre casă a prelungit starea mea, 
dar după ce am ajuns la Bază totul a reintrat în normal. 

Mi-a trebuit o lună de zile pentru a-mi pune în ordine 
notițele, însemnările și schiţele referitoare la călătoriile pe 
care le-am făcut în interiorul Pământului și, de asemenea, 
pentru a stabili cu Cezar ce anume am voie să spun și ce nu. 
În paralel m-am ocupat de ultimele detalii ale organizării 
expediției spre Irak, care era foarte importantă. 

Călătoriile pe care le-am făcut în interiorul planetei au 
adus o transformare majoră pentru cunoștințele și înțelegerea 
mea asupra lumii. Ele au pavat drumul câtre experienţe și 
revelații uluitoare, care mi-au oferit răspunsuri îndelung 
căutate. ot ceea ce avem de făcut este să renunţăm la 
gândirea dogmatică și să ne urmăm intuiţia din inimă.Am 
rămas un timp admirând cu toţii acel splendid tablou ce ni se 
înfățișa în faţa ochilor, după care bărbatul ne-a invitat să 
mergem mai departe, pe alte străzi ale orașului. Simţeam un 


vânt foarte plăcut, cald, care îmi atingea pielea și îmi crea o 
senzaţie de extraordinar bine în fiinţă. 

Orașul crea impresia de vechi, însă după cum am spus 
aceea era doar o primă impresie „exterioară”, pentru că atunci 
când atenţia devenea focalizată, lucrurile parcă se schimbau, 
căpătând un aspect modern și chiar avansat tehnologic. 
Niciuna dintre construcţii nu depășea un etaj înălţime, iar 
casele erau una lângă cealaltă, fără curte. În spatele caselor și 
a pieţei principale se întindeau păduri luxuriante, căci acolo 
Natura părea să se îmbine foarte bine cu activitatea și prezenţa 
oamenilor. 

După un ocol am ajuns din nou în piaţa centrală, unde am 
văzut de data aceasta câţiva oameni. Portul lor era simplu, dar 
rafinat. Am văzut că cei mai mulţi bărbaţi purtau un fel de robă 
lungă până la călcâie, despicată pe părţi și cu pantaloni pe 
dedesubt. Femeile purtau de asemenea o rochie lungă până jos, 
însă croită pe specificul feminin, strânsă puţin la talie cu o 
curea elegantă și având niște pliuri foarte frumoase pe părţi. În 
picioare purtau un fel de ghetuţe care semănau cu șoșonii, dar 
erau mult mai elegante, cu o clapetă în lateral. Deși părea 
moale, am observat că atunci când dădea de pietrele dalelor, 
talpa se întărea, în schimb atunci când materia pe care călca 
era biologică, cum ar fi pământ sau iarbă, aceasta se mula 
după forma respectivă. 

Admiram rafinamentul îmbrăcăminţii lor, care deși simplă, 
era foarte elegantă și cu bun gust realizată. Un timp am 
studiat aceasta chiar pe cei doi care ne serveau drept ghizi în 
acel loc, mai ales că reprezentau un cuplu foarte reușit. Femeia 
impunea prin armonia formelor și prestanţă, dublată însă de o 
mare bunătate interioară ce emana mai ales din ochii ei mari, 
având o culoare neobișnuită, un amestec între gri și căprui. 
Părul ei șaten închis era lung și ondulat, iar la gât purta un 
medalion fără fir, de formă rotundă. Văzând că sunt interesat de 
simbolul ce era gravat pe el, ea mi-a explicat că acela 
reprezenta un fel de vechi blazon al descendenţei familiei ei. 
Ea mi-a explicat că medalionul rămânea lipit de piele, fără să fie 
susținut de nimic, datorită rezonanţei care era creată între 
vibrația lui specifică și sentimentele din inima ei. Având în 
vedere că mă aflam în planul eteric superior, astfel de 
fenomene îmi păreau a fi perfect explicabile, căci ele aveau o 
natură preponderent energetică și mai puţin materială. 


Costumaţia lor nu reprezenta însă un port generalizat. 
Atunci când am ajuns în piaţa orașului, la fântâna arteziană, am 
văzut persoane purtând și alte costumaţii, de pildă haine 
mulate pe corp. Mi-am dat seama că acele persoane erau 
preocupate de o anumită latură a activităţii, ceea ce la noi fac 
sportivii. De altfel, unul dintre bărbaţi se îndrepta destul de 
repede spre apa mării, care era în fața noastră la o mică 
distanţă, probabil pentru a înota, ori altă activitate de acest 
gen. 

Am privit atunci cu atenţie mai mare în jur și am observat 
că noi ne aflam de fapt într-o margine a acelui oraș, care se 
întindea mult în dreapta noastră. În locul în care ne găseam, 
localitatea părea să se întindă pe o peninsulă ce înainta adânc 
în apa mării, iar spre orizont vedeam tărâmul cu zidurile 
Shambalei și alte construcţii dincolo de el. Privind în dreapta, 
spre oraș, am observat mai multe clădiri înalte ce aveau o 
linie arhitectonică deosebită, deși nu neapărat futuristă. Mi-am 
dat seama atunci că, cu cât se apropiau mai mult de centrul 
orașului, cu atât acele clădiri erau mai înalte. 

Mi-am îndreptat atunci privirea către cer și l-am privit cu 
mai multă atenţie. Soarele lor se afla exact la zenit, deasupra 
capului și nu își schimba poziţia. Puteam să mă uit la el fără 
să mă orbească, chiar dacă cu o anumită greutate, pentru că 
intensitatea luminii lui era cam două treimi din cea a soarelui 
nostru. De asemenea, dimensiunea lui era mai mică, 
aproximativ jumătate din diametrul discului solar ce îl vedem 
pe cerul nostru. Lumina era blândă, iar aerul cald, dar o 
căldură plăcută, ca în luna mai sau iunie. Încă de când am sosit 
în acel loc am remarcat că aerul are în compoziţia lui mai puţin 
oxigen decât la suprafaţa pământului, dar lipsa lui era 
compensată pe deplin de energia subtilă pe care o conţinea. 
Ghidul nostru ne-a explicat că aceasta se datora radiației 
speciale a soarelui lor interior, care de fapt era manifestarea 
eterică a găurii negre din centrul Pământului. 

Cerul nu era albastru, așa cum îl vedem noi la suprafaţă, ci 
mai degrabă o combinaţie între albastru, alb și gri, ceea ce îl 
făcea să apară oarecum difuz. Lumina însăși părea să fie 
„lăptoasă”, astfel încât ea parcă „mângâia” și îmbrăca fiecare 
formă într-o haină protectoare. Am văzut și nori pe cer, care 
aici apăreau cu forme mai clare decât cei de pe cerul din 
Tomassis. 


Bărbatul ne-a spus că noi ne aflam pe o peninsulă care 
intra în ocean. Am fost mirat auzind acest termen, dar el ne-a 
reconfirmat că este vorba despre un ocean imens și că în alte 
zone ale interiorului planetei mai există de asemenea întinderi 
mari de apă, lacuri și chiar mări. Eu aveam deja experienţa din 
Tomassis, unde am văzut acea mare sau, în orice caz, un lac 
de mari dimensiuni. În plus, știam despre bănuielile oamenilor 
de știință și unele dintre măsurătorile lor, care atestă existenţa 
unui ocean interior, deci puteam să înţeleg bine acest lucru, 
însă chiar și așa termenul de „ocean” mi s-a părut atunci 
uluitor, în special pentru că valurile, așa cum le vedeam, erau 
foarte mici. Bărbatul ne-a explicat atunci că asta se 
datorează configurației speciale a uscatului în acea zonă, care 
este precum o peninsulă și formează un golf, protejând astfel 
țărmurile de valuri mai mari. 

Înclin să cred că apa oceanului era dulce, deși nu pot spune 
asta cu certitudine. În general vorbind, mi-am dat seama că 
acolo tu întrebi cam ceea ce ei vor ca tu să afli și chiar dacă mai 
apoi vrei să pui și alte întrebări, ceva parcă te oprește. Cumva, 
situația era asemănătoare cu aceea în care un grup vizitează un 
muzeu și ascultă explicaţiile ghidului: poţi pune două-trei 
întrebări, dar până la urmă tot după indicaţiile ghidului te ţii, 
urmând firul pe care el îl imprimă. Astfel încât nici eu n-am mai 
întrebat nimic despre apa oceanului, dar simțeam și totodată 
aveam un fel de cunoaștere interioară, specifică acelui plan în 
care ne aflam și unde lucrurile se petrec altfel decât la 
suprafaţă: cumva, știam că apa totuși era deosebită de apa unui 
ocean de la suprafaţă, de parcă ar fi fost și dulce și sărată în 
același timp. Ştiam de asemenea că acea calitate specială a 
apei era dată prin acţiunea soarelui de pe cerul lor, așa cum 
încărcarea energetică specială a aerului era și ea tot un efect al 
său remarcabil. 

Intre timp, am coborât pe acea stradă și am ajuns pe plaja 
oceanului, acoperită cu nisip alb, curat. Câteva stânci mici și 
răzlețe contrastau plăcut cu strălucirea slabă a nisipului. La 
capătul drumului pavat cu pietre, dincolo de care era nisipul 
plajei, creșteau câţiva arbuști ce delimitau acea zonă. 

Am privit cu nesaţ dincolo de golf la splendoarea acelor 
construcții și ziduri albe ce semnificau zona de intrare în 
tărâmul Shambalei. Fiind acum puţin mai aproape de acel 
pământ și având o perspectivă complet liberă și clară, 


neobturată de alte clădiri, am putut să văd mai bine unele 
din caracteristicile acelui sublim tărâm. Construcţiile erau 
înalte, strălucitoare și transparente, părând că sunt făcute din 
diamant. Erau impunătoare și cu forme îndrăzneţe, în care 
predomina spirala. De data asta, însă, am văzut cu mai multă 
claritate că în spatele acelor clădiri maiestuoase erau alte 
construcţii, doar că acestea erau parcă ascunse într-un fel de 
halou, prin care nu puteam să disting prea bine. L-am întrebat 
pe ghid ce reprezintă acel halou și ce ascunde el. 

— Haloul există doar pentru percepţia ta, mi-a răspuns 
bărbatul. El reprezintă limita până la care conștiința ta poate să 
înțeleagă ceea ce vede. Dincolo de această limită, ea nu mai 
poate percepe frecvenţa de vibraţie a ceea ce se află acolo și de 
aceea ţie îţi apare ca fiind ocultat. Însă eu văd cu claritate acea 
realitate și la fel și prietenul tău. 

Știam că Cezar fusese de mai multe ori în Shambala, însă 
el nu a deschis niciodată acest subiect, iar eu am simţit că în 
acest caz era o barieră care trebuie respectată și nu am 
insistat. Simţeam o mare bucurie pentru el și în sinea mea 
speram că acum, când experiența mea devenise mai bogată, să 
aflu de la el mai multe, aspirând ca eu însumi să ajung să merg 
în acel tărâm. 

Bărbatul a continuat să-mi explice: 

— Totuși, chiar și dintre locuitorii orașului nostru sunt 
puţini cei care au această capacitate, de a vedea „dincolo de 
halou”. Majoritatea vede așa cum îl percepi tu în momentul 
de faţă. Oamenii văd doar partea de intrare, cu aceste clădiri 
la care te uiţi și tu acum și deseori ei traversează golful și 
merg acolo pentru a primi învățături și a se pregăti spiritual. 
Aceasta este ca o zonă de ucenicie, pentru că ea semnifică 
doar intrarea în tărâmul Shambalei. Ca să ajungi efectiv în 
Shambala trebuie să fii în regiunea pe care tu o vezi în 
depărtare, învelită într-un „halou”. 

Deși înțelegeam în mare parte principiul acelei situaţii, așa 
cum mi-a fost el explicat, totuși în unele aspecte rămâneam 
parcă „atașat” de concepţiile și tendinţele inoculate în 
existenţa din planul fizic. De pildă, aș fi vrut să știu ce 
anume se întâmpla dacă cineva mergea în zona periferică a 
Shambalei, iar de acolo își continua drumul spre halou, pentru 
a intra în Shambala. Bărbatul m-a privit ușor amuzat, dar a 
apreciat inocenţa cu care am pus acea întrebare și mi-a răspuns: 


— Chiar de ar face asta, s-ar trezi pe munte sau în pădure, 
de exemplu. Nu poţi cunoaște ceva dacă nu ești încă pregătit să 
o faci. Acesta este motivul pentru care mulţi dintre semenii 
noștri merg în această zonă de intrare în Shambala, ca la un 
fel de școală spirituală, prin care ei evoluează și își rafinează 
suficient de mult conștiința. Mai târziu ei devin capabili să 
acceseze planul de conștiință al Shambalei și atunci pot intra 
pe teritoriul ei. 

Totuși, nu îmi era prea clar dacă acolo veneau fiinţe și 
din alte zone și orașe din interiorul Pământului. Mi se părea 
puţin cam complicat cu „naveta” pe care trebuiau să o facă. 

Am întrebat: 

— Poate că pentru cei de aici este ușor să aveţi acest acces, 
dar pentru alți oameni din interior sau chiar de la suprafaţă mi 
se pare dificil să acceseze aceste „cursuri”. Imi imaginez că nu 
se organizează „excursii” colective. 

— Judeci lucrurile în spiritul legilor fizice, dar aici ele sunt 
cu totul altfel, mai ales în ceea ce privește acest tărâm, pe 
care mulţi dintre voi, cei de la suprafaţă, îl consideraţi ca fiind 
„legendar” sau „mitic”. Îl vezi ai ochii tăi, el este cât se poate 
de real, chiar dacă acum tu nu ai acces decât doar la o mică 
parte din el. Ceea ce mulţi oameni nu pot să înţeleagă este 
faptul că Shambala nu e localizată undeva anume; ea este într- 
adevăr o lume de sine stătătoare, însă are ramificații în diverse 
părți, așa încât cei care sunt pregătiţi pot intra în acest 
tărâm fie că sunt de aici, fie că sunt din cealaltă parte a 
cavităţii interioare a Pământului, din alte orașe sau lumi, ori 
chiar de la suprafaţa planetei. 

— Şi cum fac ei asta? am întrebat foarte interesat. 

— Prin anumite „porţi” dimensionale, de felul celei prin 
care aţi venit și voi aici, în Utklaha. 

Am rămas puţin pe gânduri, zicându-mi că oricine ar fi 
putut să nimerească o astfel de „poartă” interdimensională. 
Bărbatul a intuit imediat natura inferenţei mele mentale și m-a 
corijat: 

— Aparent, ai putea spune asta, dar în realitate lucrurile 
stau cu totul altfel. Accesul este foarte strict controlat și nu este 
un proces mecanic sau automat, așa cum te-ai putea gândi tu. 
De exemplu, nu este de ajuns să știi că într-un loc anume există 
o astfel de deschidere spre lumea Shambalei, pentru a avea 
acces acolo. Chiar și dacă ai ajunge în acel loc în care știi că 


există „poarta”, tot nu ai trece, deoarece nu cunoști anumite 
reguli ale ciclicităţii ei, ori a poziţiei ei specifice. Și mai sunt 
gardienii unor astfel de locuri speciale. 

M-au năâpădit atunci brusc amintirile recentei călătorii și a 
întâlnirii cu Gardianul. 

— Ești tu un astfel de gardian? l-am întrebat franc pe 
ghidul nostru. 

— Am primit această însărcinare de la înţelepţi. 
Supraveghez trecerea de la suprafaţă spre lumea Shambalei 
prin acea „poartă” prin care aţi venit și voi. Ei mă anunţă cine 
trebuie să vină aici și cine nu. E o sarcină pe care mi-am 
asumat-o împreună cu familia mea. 

— A fost impusă? E ca un serviciu sau altceva de acest 
gen? am întrebat în continuare, curios să știu cum sunt 
lucrurile în acel loc. 

— Nu este un serviciu, nici un sport sau alt obicei 
ocazional. Este o atitudine firească, ceva care decurge în mod 
natural după gradul de înţelegere al fiecăruia. Nimeni nu 
impune nimic altcuiva aici. 

M-am gândit atunci la condiţia noastră, în lumea de la 
suprafaţă, la manipularea, minciuna și opresiunea care există 
aproape peste tot, manifestate în felurite forme și am comparat 
asta cu liniștea, calmul și înțelepciunea ce domneau aici, în 
interiorul Pământului, aproape de Shambala. Cine s-ar mai 
întoarce în „închisoare”? Și totuși, lucrurile au un rost al lor și 
o anumită succesiune, care trebuie respectată. 

Inainte să avansez mai mult cu „filosofia” mea, bărbatul ne- 
a făcut un semn cu mâna, ca o invitaţie, pentru a ne continua 
drumul înapoi spre oraș. Am mers astfel câteva minute pe 
străzile lui, încă relativ pustii, cu ghidul nostru puţin în faţă și 
soţia lui mereu în stânga mea, dar puţin în spate. Îi percepeam 
prezenţa minunată, suavă și demnă în același timp, o 
delicateţe ce sublinia totuși personalitatea ei puternică. Ea 
aducea duioșia, feminitatea, armonia în grupul nostru și asta 
puteam să simt cu claritate. 

Ne-am apropiat de partea muntoasă a orașului și, având în 
partea stângă plaja și golful, bărbatul ne-a indicat zona din 
depărtare, spre orizont. Privind cu atenţie am putut să observ, 
chiar dacă destul de înceţoșat, ampla curbură interioară a 
Pământului, însă doar pe un arc de cerc relativ redus. Chiar și 
așa, sentimentul era copleșitor... vedeam totul ca o structură 


gigantică în nuanţe de albastru, chiar dacă parcă aerată, 
datorită depărtării foarte mari până acolo. 

— Doar din acest unghi puteţi vedea curbura interioară a 
Pământului și numai dacă e senin și fără nori. Nu se poate 
observa din alte zone, datorită luminii și razei foarte mari pe 
care o are, însă dacă priviţi exact de aici, lumina cade într-un 
anumit fel și puteţi înţelege că sunteţi în interiorul planetei. 

Eu văzusem foarte vag tendinţa de curbură la orizont 
atunci când am privit spre tărâmul Shambalei, când eram 
aproape de plajă, însă aici se vedea mult mai bine și pe o 
înălțime mai mare, chiar dacă de asemenea la mare 
depărtare. Teoretic, curbura ar fi trebuit să se vadă din orice 
punct sau oraș din interiorul giganticei cavităţi din centrul 
planetei, însă acolo practic nu există nicio deosebire faţă de 
felul în care vedem noi la suprafaţă: linia orizontului se 
închide înainte ca ochiul să perceapă cu claritate curbura. La 
suprafață ea este în jos și nu o putem vedea; în interior ea este 
în sus, dar natura luminii și distanța o estompează aproape 
total. 

Atunci când ești acolo, în interiorul Pământului, în cavitatea 
subtilă sau eterică, imensă, din centrul lui, în fiinţă apare un 
sentiment foarte special, o anumită trăire ce nu poate fi 
confundată. Cea mai adecvată descriere a acelei emoţii este că 
te simţi protejat. Aparent, cineva de la suprafața pământului ar 
putea să aibă senzaţia că o dată ce a pătruns în interiorul 
planetei, devine „constrâns” și „limitat”, „închis”, pentru că nu 
vede stelele pe cer și nu are senzaţia de „spaţiu deschis”. Cu 
toate acestea, la locuitorii din centrul Pământului nu există 
această problemă, pentru că, așa după cum mi-a explicat ghidul 
nostru, nivelul lor spiritual le permite să înțeleagă și să simtă 
într-o anumită măsură că Universul se află în ei înșiși. Cel 
puţin din acest punct de vedere ei nu trebuie să vadă stelele pe 
cer pentru ca să știe sau să simtă că ele există în imensul spaţiu 
cosmic, într-un fel, este precum în cazul fericirii: pe cea 
adevărată nu o găsești în exterior oricât ai căuta, ci doar atunci 
când te îndrepţi spre interiorul fiinţei tale, ajungi la izvoarele 
ei. Un sihastru nu suferă niciodată că rămâne ani de zile 
nemișcat în peștera lui, înconjurat de roca muntelui și nu vede 
stelele pe cer; nici nu suferă de „claustrofobie”, ori de ideea că 
nu are spaţiu. Însăși experienţa lui spirituală interioară foarte 


bogată îi aduce cu mult mai multe cunoștințe și senzaţii decât 
toate stelele de pe cer. 

Fiind acolo, în cavitatea din centrul Pământului, simţeam 
acea senzaţie de protecţie, de bine și de siguranţă. Nu îmi 
era frică și atunci am înţeles mai bine și psihologia 
locuitorilor din interiorul planetei, care se simt foarte liberi și 
mulţumiţi. Ei trăiesc într-o deplină simbioză cu natura, fără să 
intervină asupra ei în modul în care noi o facem la suprafaţă 
și, din câte mi-am dat seama, violenţa nu există. 

Bărbatul s-a întors spre noi și ne-a făcut un gest ca o 
invitație de a merge mai departe. De fapt, ne-am întors spre 
piaţă și atunci am văzut pe străzi mai mulţi oameni, precum 
și primele vehicule, care erau antigravitaţionale. Semănau cu 
niște mici capsule descoperite, care se deplasau prin aer la o 
înălțime de aproximativ un metru, fără alt zgomot, decât 
foșnetul trecerii lor prin aer. Aparent, puteam să spun că 
persoana care stătea așezată în interior conducea vehiculul, dar 
practic vorbind, nu am văzut niciun volan sau alte manșe. Mai 
degrabă, ceea ce am putut să surprind fugitiv era ca un fel de 
bord computerizat, însă despre acest detaliu nu pot fi sigur, 
deoarece nu m-am apropiat de un astfel de vehicul. 

Ghidul ne-a arătat atunci pe cer și alte vehicule, care 
erau mult mai mari și zburau la o înălțime mare. Aveau o formă 
tubulară, de cilindru și erau folosite probabil la transport de 
mărfuri sau persoane. O dată cu intensificarea activităţii 
aeriene, atmosfera în oraș a căpătat parcă un aer mult mai 
tehnic și în același timp inducea o stare de exaltare sufletească. 
Marile vehicule cilindrice de pe cer aveau diferite rute la 
diferite înălţimi, iar unele dintre ele se îndreptau chiar spre 
Shambala. Printre ele am văzut de asemenea și alte vehicule 
zburătoare mai mici, de forme diferite și toate acele nave 
zburau rectiliniu, dar la niveluri diferite de înălțime. Această 
intensificare a activităţii aeriene, combinată cu vederea 
clădirilor strălucitoare și maiestuoase din Shambala creau în 
mine un sentiment „de viitor” foarte pregnant. Totuși, aproape 
singurele sunete pe care le auzeam erau cele naturale și doar 
uneori sunetele vocilor noastre, atunci când vorbeam, 
deoarece majoritatea  conversaţiei se purta telepatic. In 
schimb, flora și fauna asigurau „fondul sonor” general: auzeam 
și vedeam insecte în zbor, apa oceanului clipocind, foșnetul 
copacilor și ţipătul ascuţit al unor păsări ce semănau cu 


pterodactilii din epocile trecute ale planetei, dar de dimensiuni 
mai mici. 

În timp ce priveam la acea activitate aeriană destul de 
intensă, din zona cerului situat deasupra pădurii de la 
marginea orașului am văzut cum începe să apară și să se 
formeze un vortex vertical uriaș, asemănător în anumite 
privinţe cu vortexul unei tornade, însă piciorul „pâlniei” era 
drept. În jurul pâlniei, pe lungimea ei, erau mai multe alte inele. 
Vortexul era imens și avea o culoare gri mai închis decât restul 
norilor, creând senzaţia de misterios, dar și de forţă teribilă. 

Am văzut cum piciorul pâlniei a ajuns până aproape de sol, 
dar nu l-a atins; atunci, aproape imediat, venind de sus prin 
deschizătura pâlniei și apoi ieșind în atmosfera orașului am 
văzut trei nave, una foarte mare și alte două mai mici, care o 
însoțeau. Aveau formă de lentilă, iar cea mare era ca o dublă 
lentilă. Navele s-au îndreptat spre partea dreaptă, unde era 
centrul orașului, la o mare distanţă de unde ne aflam noi. 

Mă uitam uluit la acele fenomene și l-am auzit pe ghidul 
nostru vorbind, în timp ce indica spre vortex: 

— Acolo este ceea ce voi, la suprafaţa pământului, spuneţi 
că este Polul Sud geografic. Vortexul reprezintă zona de trecere 
și se deschide în momente precise, atunci când se aliniază 
anumite câmpuri magnetice. Noi cunoaștem cu precizie aceste 
momente importante. 

La început am fost surprins să-i aud vocea, care era 
blândă, caldă, dar puternică. Eu înţelegeam perfect ce îmi 
spune, dar auzeam sunetele unei limbi pe care nu o cunoșteam. 
Știam însă despre ea că este limba mayașă, probabil o 
derivație sau o variantă evoluată a acesteia. Mi-am revenit din 
surpriza inițială și m-am focalizat din nou asupra problemei 
vortexului. M-am gândit că numeroasele mistere și ciudăţenii 
care s-au petrecut de-a lungul timpului în Antarctica, printre 
care și memorabila experienţă a amiralului Byrd, nu sunt 
deloc întâmplătoare și că acum își primesc confirmarea. 

— Cu alte cuvinte, noi suntem acum aproximativ sub Polul 
Sud? am întrebat aproape nevenindu-mi să cred. 

— Da, pe o linie aproximativă la verticală. 

— Asta înseamnă că oricine trece pe acolo, ajunge aici 
prin vortex? 

Cezar a intervenit: 

— Doar dacă ei permit asta. Știi, că am mai discutat. 


— Așa este, vortexul se deschide doar la anumite momente 
și doar in anumite condiţii, nu este un fenomen constant, a 
precizat ghidul nostru. 

Într-adevăr, discutasem problema cu Cezar și ea se putea 
aplica în acest caz. La suprafaţă, pe verticală, atunci când 
cineva trece în planul fizic prin acel punct, nu simte nimic 
deosebit dacă nu este făcută conexiunea subtilă. Dar, dacă te 
afli într-o stare mai rafinată de conștiință și dacă înţelepțţii 
Shambalei permit accesul tău, atunci încetul cu încetul intri, 
deși la început nici măcar nu realizezi asta. După un timp, însă, 
vezi cum peisajul începe să se schimbe, zăpada dispare gradat 
și în locul ei apare vegetaţie sau poţi vedea chiar animale. 
Atunci deja te afli în interiorul Pământului. 

Bărbatul mi-a mai spus: 

— Există două posibilităţi: fie noi suntem cei care permitem 
accesul sau îl solicităm, așa cum a fost în cazul vostru; fie cel 
sau cea în discuţie este deja o ființă destul de evoluată 
spiritual, astfel încât poate să „prindă” starea necesară pentru 
a intra în lumea noastră. Este în același timp dreptul și meritul 
ei. 

— Asta e valabil și pentru intrarea direct în tărâmul 
Shambalei? am întrebat eu. 

— Desigur, numai că și aici sunt niște trepte sau etape 
succesive. Lumea Shambalei este ea însăși „ierarhizată pe 
mai multe niveluri, ca niște inele. Are o structură inelară și 
ajungi doar până la inelul ce corespunde conștiinței tale din 
acel moment. 

Eram uluit și în același timp puţin descurajat. Mie nu mi se 
permitea accesul nici măcar dincolo de primul zid, care 
reprezintă intrarea în Shambala până la primul inel, darmite să 
pretind accesul mai departe, spre centrul ei, unde - din câte 
am înţeles de la ghidul nostru - se afla înțelepciunea Supremă. 

— Trebuie să înţelegi aceste inele ca fiind de fapt niște 
„bariere” energetice, pe care nu le poţi depăși dacă nu ai 
pregătirea necesară, a precizat bărbatul, sesizând probabil că 
înţelegerea mea nu era tocmai corectă, ci predispusă la același 
tip de interpretare fizică ca în lumea de la suprafaţă, ceea ce m- 
a făcut să mă gândesc la niște inele ca niște ziduri concentrice. 


— Pătrunzi mai adânc în funcţie de nivelul tău de 
conștiință, mi-a mai precizat bărbatul. În lumea voastră au 
existat totuși unele civilizaţii care au aplicat același sistem de 
structură inelară, ca o construcţie în plan fizic, dar 
semnificaţia ei profundă este de natură subtilă și se referă la 
„bariera” nivelului de conștiință. 

De aici, discuţia s-a extins asupra nivelului de cunoaștere 
și tehnologie pe care îl aveau feluritele comunităţi din 
interiorul Pământului, precum și planul de conștiință la care 
ele aveau acces. 

Era totuși o problemă care mă frământa de ceva vreme și 
pe care am găsit potrivit să o evoc atunci. Știam din discuţiile 
cu doctorul Xien și cu Cezar că, mergând spre centrul 
planetei frecvenţa de vibraţie crește, iar planurile de 
manifestare culminează cu planul cauzal în centrul planetei. 
Logic, tărâmul Shambalei este un exponent al frecvenţelor 
cele mai înalte și tocmai de aceea eu îl vedeam chiar în 
centrul Pământului. "Totuși, nu reușeam să-mi explic cum 
este posibil acest lucru, din moment ce Utklaha era doar în 
planul eteric, chiar dacă în frecvențele lui înalte. În viziunea 
mea, nu exista suficient „spaţiu” pentru a păstra o anumită 
proporționalitate de manifestare, pentru a explica saltul de 
la eteric la cauzal. Noi ne aflam acolo în planul eteric, iar 
peste golf vedeam Shambala, simbol al vieţii și iluminării 
spirituale. Mi se părea „prea aproape” și de aceea l-am 
întrebat oarecum în șoaptă pe Cezar, în timp ce ne 
îndreptam agale spre casa familiei: 

— Suntem în centrul planetei și e vorba tot despre planul 
eteric? Unde se mai „comprimă” planurile astral, mental și 
cauzal ale planetei? 

Cezar păru că face un efort pentru a înţelege ce vreau 
de fapt să spun. După câteva secunde s-a lămurit și mi-a 
răspuns, oarecum dojenitor: 

—  Gândești lucrurile prea mecanic. Pătrunderea în 
planurile subtile atunci când înaintezi spre centrul Pământului 
nu poate fi tratată strict dimensional, în kilometri. Tu vezi de 
aici intrarea în Shambala, unde frecvenţa este cu mult mai 
înaltă și totuși aparent te afli la o aruncătură de băț de acest 
tărâm, în planul eteric. Logica îţi spune că Shambala ar trebui 
să fie de asemenea în planul eteric sau cel mult într-un plan 
astral incipient, pentru că este foarte aproape și „nu este 


spaţiu destul, proporţional vorbind, pentru ca să se facă 
trecerea în planurile superioare: astral, mental și cauzal”. Dar 
în realitate este o problemă de manifestare a calităţii, adică a 
frecvenţei de vibraţie și nu o problemă de cantitate, adică de 
dimensiune. Tu gândești cantitativ, când de fapt problema se 
pune din punct de vedere calitativ. Nu măsori cu metrul 
distanţa dintre eteric și cauzal. 

Explicaţiile lui m-au lămurit încă o dată cat este de 
important ca, atunci când reflectăm asupra aspectelor subtile 
și spirituale, să nu lăsăm mintea să aplice legile și 
modalităţile ei de gândire, care sunt ajustate aproape numai 
după legile planului fizic. 

Intre timp, ne îndreptam spre casa familiei, unde am 
ajuns în scurtă vreme. Până acolo, bărbatul a avut timp să ne 
spună că orașele care există la diferite adâncimi și chiar cele 
din cavitatea centrală au fiecare „personalitatea” lor, 
cunoașterea, tradiţia și nivelul lor de conștiință. Chiar dacă 
există legătură și comunicare între ele, totuși fiecare își 
structurează existenţa după specificul și originea lui. 

Am intrat cu toţii în casă, în camera mare și atunci am 
fost atras de zona bibliotecii, lângă unul dintre pereţi. În 
continuare știam că acolo era biblioteca, dar cu toate acestea 
nu vedeam nimic pe perete în acel loc. Văzând că acest 
subiect mă preocupă, femeia s-a apropiat de perete, a făcut un 
gest elegant cu mâna, ca un evantai, și atunci parcă o 
„peliculă” s-a dat la o parte și mi-a permis să văd acea 
bibliotecă. Spaţiul pe care rafturile îl ocupau nu era mare, iar 
cărţile aveau un format deosebit. M-am apropiat cu curiozitate 
și am scos una dintre aceste cărţi, care nu semăna cu ceea ce 
noi suntem obișnuiți. „Foile” erau mult mai groase și, în 
general vorbind, o carte avea aparenţa unei borsete cu discuri 
digitale. 

Fiecare „filă” reprezenta un domeniu sau o istorie pe o 
durată de timp foarte mare. De exemplu, atunci când am luat 
o astfel de carte, o „foaie” din ea acoperea istoria omenirii pe 
aproape o mie de ani. Foile erau de fapt „stări de cunoaștere”, 
ce puteau fi „frunzărite” prin simplă atingere cu mâna. Mi-am 
spus că ceea ce vedeam acolo era chiar mai avansat 
tehnologic decât biblioteca din camera. 

Ocultă, la care am avut acces în călătoria prin primul 
tunel, pentru că aveam direct cunoașterea conţinutului în 


câmpul conștiinței mele. Nu mai era vorba despre proiecţii 
holografice, nici despre urmărit imagini; totul era perceput 
de cel care interacţiona cu acea carte direct în conștiință: 
știai și înţelegeai conţinutul informaţional din pagina „citită”. 
Mi-am dat repede seama că asta implică și o interactivitate 
extraordinar de eficientă: puteam să intru în conţinutul 
informaţional și să selectez ce doream să cunosc, puteam 
să știu la modul general sau în detaliu despre ceea ce mă 
interesa. 

Toate acestea le-am descoperit doar în câteva secunde de 
manipulare a unei astfel de cărţi din bibliotecă. Era o 
cunoaștere mult avansată, cumva „empatică”, ce permitea 
asimilarea mult mai ușoară a informaţiei. Am simţit că acolo 
existau cărți despre medicină, despre istorie, despre cultură, 
știință, construcţii și multe alte domenii. 

Prima carte pe care am scos-o din raft era de medicină și 
doar ţinând-o in mână am știut că în aceltratat era vorba 
cu predominanţă de oase și de schelet. Am simţit că aceea 
era o informare generală; dacă doream să intru în amănunt 
sau să caut ceva anume, atunci informaţia devenea mult mai 
detaliată și astfel se putea începe studiul. Am pus cartea la 
loc și am luat altă „borsetă”, care era despre cultura și 
civilizația umană la nivelul întregii planete. Când am 
deschis-o, am înţeles imediat felul în care era structurată 
informaţia, aproape ca într-un proces verbal: dacă alegeam 
un an, îmi apărea cunoașterea sintetică a ceea ce s-a 
petrecut atunci în diferite părţi ale lumii, în China, în 
Europa, în America și in alte zone. Era ca o istorie globală, o 
privire de ansamblu asupra mersului istoric al omenirii. 

Am remarcat că acea istorie nu prezenta evenimentele 
importante care au avut loc doar la suprafaţa planetei, ci și 
pe cele din orașele și comunităţile care există în interiorul 
ei, pentru că acestea își au de asemenea istoria și evoluţia 
lor. Insistând asupra acestui aspect, am fost curios să aflu 
mai multe despre Utklaha. „Fila” respectivă, care cuprindea o 
perioadă de sute de ani de istorie, începea cu anul 1100 
d.Hr. Și ea mi-a dat informaţii cu evenimente din Orient, din 
Spania, din Britania, dar m-am focalizat repede asupra 
istoriei orașului din centrul planetei și am înţeles că pe 
atunci locuitorii din acest oraș experimentau deja tehnologia 
antigravitaţiei cu navele lor, tehnologie care mai apoi a 


evoluat în forma pe care am văzut-o eu. În timp ce soldaţii și 
cavalerii Evului Mediu timpuriu se ocupau cu războaiele și 
Cruciadele specifice istoriei noastre, cei din interiorul 
Pământului aplicau deja levitaţia, realizaseră primele călătorii 
mai lungi cu navele lor și luaseră de asemenea legătura cu 
alte fiinţe superioare. 

Am fost curios să aflu ce a fost mai înainte de asta și am 
dat o filă înapoi, care documenta o istorie dintr-o perioadă mai 
veche. Atunci când atingeam fila respectivă, aveam 
cunoașterea informaţiei, dar în același timp vedeam și imagini 
corelate. Foile aveau un „scris” pe ele, care de fapt erau niște 
semne puţin reliefate; atunci când acestea erau atinse de 
degete, informaţia părea că se „scurge” spre conștiință și de 
asemenea ea era „văzută” de aceasta. Eu trâiam efectiv 
informaţia pe care o primeam, vedeam imaginile corelate cu 
ea și în același timp eram perfect conștient de ambianța 
camerei în care mă aflam, precum și de ceea ce eu făceam 
atunci. Într-un fel foarte plăcut și interesant, conștiința accesa 
niveluri multidimensionale și făcea posibilă o cunoaștere 
deosebită, la care puteam să am acces în acel mod foarte 
special. 

Eram interesat să aflu cum a apărut Utklaha și atunci am 
înțeles, am știut și totodată am văzut că în urmă cu 
aproximativ 2300 de ani, în zona în care mă aflam atunci era 
doar un simplu sat sau cătun, plasat în mijlocul pădurii. 
Aproape totul în jur era numai pădure. Am înţeles de 
asemenea că primii care au locuit acolo din rândul olmecilor 
și toltecilor au fost vracii și înțelepţii acestora, care aveau 
acces la cunoașterea ezoterică și la portalurile ce le-au permis 
să pătrundă in interior și să întemeieze primele case, practic 
prima așezare în acea regiune. Apoi, încetul cu încetul au sosit 
aici și alţii din civilizaţia lor. La un moment dat am văzut o 
pătrundere masivă de populaţie, însă orașul era deja evoluat. 

Atunci când „citeam în acest mod din carte, nu era ca 
și când aș fi citit rând cu rând dintr-o lucrare obișnuită. 
Istoria pe care o aflam în acest mod era destul de dinamică și 
cred că o parcurgeam de fapt din sută în sută de ani, astfel 
încât atunci am avut o percepţie oarecum globală pe o 
perioadă extinsă de timp. Mi-am dat seama că era vorba de 
fapt de dexteritatea mea subtilă de a „citi”, însă fiind prima 
dată când făceam așa ceva și neavând timp la dispoziţie, nu 


am putut să investighez în amănunt. Totuși, aș fi putut să fac 
asta, pentru că de pildă am observat că „scrisul” exista, puţin 
reliefat, dar dacă mă uitam cu mai mare atenţie, atunci 
vedeam că el devenea din ce în ce mai fin și atunci informaţia 
era și ea din ce în ce mai amănunţită. 

Am perceput atunci transmisia telepatică din partea 
bărbatului că se apropia timpul plecării noastre, astfel că am 
închis cartea, am pus-o la loc în raft, iar femeia a făcut de 
asemenea un gest cu mâna și acea peliculă a acoperit 
biblioteca, care a dispărut din vedere. Atunci am văzut 
coborând pe scările de la etaj o fată, pe care femeia ne-a 
prezentat-o ca fiind fiica lor. Avea cam 17 ani și era într- 
adevăr foarte frumoasă, îmbinând totuși parcă mai multe 
trăsături de la mama, decât de la tatăl ei: același păr lung și 
ondulat, aceeași culoare a ochilor, același aer demn și delicat 
pe care îl avea femeia. Trupul era foarte armonios și bine 
proporționat, radiind energia specifică vârstei. Din câte mi-am 
putut da seama, moștenise de la tatăl ei structura nasului și a 
gurii, deoarece aici trăsăturile fizionomice erau asemănătoare. 

Am fost prezentaţi ca venind din „curbura exterioară”, 
ceea ce pentru mine a sunat interesant, căci era prima dată 
când auzeam felul în care se referă ei la lumea noastră. Fata 
ne-a salutat și ne-a privit cu o anumită curiozitate, după care 
și-a continuat drumul și a ieșit din casă, îndreptându-se spre 
piaţă. 

Atunci am știut că trebuia să ne întoarcem la suprafaţă. 
Bărbatul venise lângă ușa din perete, prin care noi am sosit și 
a deschis-o, deoarece aceea era singura ușă din casă care era 
normală, precum ușile din lumea noastră. Dincolo de ea era 
întuneric beznă și asta mi-a provocat în primul moment o 
strângere de inimă. Bărbatul ne-a făcut semn și a intrat în 
acea beznă, apoi Cezar și apoi eu. După mine a venit femeia, 
pe care am auzit-o închizând ușa. 

În clipa în care am pășit in acea beznă, mediul 
înconjurător s-a luminat: am văzut culoarul lung de câţiva 
metri, ca un intrând, apoi peștera, apoi am parcurs în sens 
invers toate etapele ca la venire, traversând diferite zone 
caracterizate fie de umezeală, fie de căldură, ori de cristale. 
Atunci când am ajuns în zona cu temperatură ridicată, 
întocmai ca și la venire am intrat într-o stare ca de transă, în 


care îmi păstram luciditatea, dar cu toate acestea totul în 
jurul meu părea „încetinit”. 

După ce la un moment dat am avut falsa senzaţie că urc, 
deși mă aflam pe sol drept, am ajuns în faţa ieșirii din 
peșteră. Afară erau Cezar și ghidul nostru, iar puţin mai 
încolo, cam în aceeași zonă în care îl lăsasem, ne aștepta 
șamanul. În urma mea a sosit și femeia. Vizita în centrul 
Pământului nu durase mult, dar fusese plină de informaţii și 
momente minunate. 

Cei doi ghizi și-au înclinat ușor capetele către noi m 
semn de rămas bun, după care s-au întors și au intrat m 
peșteră, dispărând din câmpul nostru vizual. $amanul ne-a 
condus la mașină, dar a refuzat să-l ducem noi în oraș, astfel 
că ne-am întors în El Calafate, la hotelul unde rezervasem 
cameră. Mă simţeam în continuare ca într-o stare de transă și 
nu-mi doream decât să dorm, ceea ce am și făcut până a doua 
zi dimineaţă. 

Am remarcat că după fiecare revenire dintr-o călătorie în 
interiorul Pământului, un anumit timp mă simţeam oarecum 
străin de lumea de la suprafaţă. Vorbeam mai puţin și 
dormeam mai mult, însă după două-trei zile totul reintra în 
normal. Cezar mi-a spus că acele senzaţii vor dispărea după 
mai multe călătorii, deoarece corpul meu se va acomoda 
treptat cu vibrația caracteristică interiorului planetei noastre. 
Totuși, zborul îndelungat spre casă a prelungit starea mea, 
dar după ce am ajuns la Bază totul a reintrat în normal. 

Mi-a trebuit o lună de zile pentru a-mi pune în ordine 
notițele, însemnările și schiţele referitoare la călătoriile pe 
care le-am făcut în interiorul Pământului și, de asemenea, 
pentru a stabili cu Cezar ce anume am voie să spun și ce nu. 
In paralel m-am ocupat de ultimele detalii ale organizării 
expediției spre Irak, care era foarte importantă. 

Călătoriile pe care le-am făcut în interiorul planetei au 
adus o transformare majoră pentru cunoștințele și înțelegerea 
mea asupra lumii. Ele au pavat drumul câtre experienţe și 
revelații uluitoare, care mi-au oferit răspunsuri îndelung 
căutate. Tot ceea ce avem de făcut este să renunţăm la 
gândirea dogmatică și să ne urmăm intuiţia din inimă. 

Am rămas un timp admirând cu toţii acel splendid tablou ce 
ni se înfățișa în faţa ochilor, după care bărbatul ne-a invitat 
să mergem mai departe, pe alte străzi ale orașului. Simţeam 


un vânt foarte plăcut, cald, care îmi atingea pielea și îmi crea o 
senzaţie de extraordinar bine în fiinţă. 

Orașul crea impresia de vechi, însă după cum am spus 
aceea era doar o primă impresie „exterioară”, pentru că atunci 
când atenţia devenea focalizată, lucrurile parcă se schimbau, 
căpătând un aspect modern și chiar avansat tehnologic. 
Niciuna dintre construcţii nu depășea un etaj înălţime, iar 
casele erau una lângă cealaltă, fără curte. În spatele caselor și 
a pieţei principale se întindeau păduri luxuriante, căci acolo 
Natura părea să se îmbine foarte bine cu activitatea și prezenţa 
oamenilor. 

După un ocol am ajuns din nou în piaţa centrală, unde am 
văzut de data aceasta câţiva oameni. Portul lor era simplu, dar 
rafinat. Am văzut că cei mai mulţi bărbaţi purtau un fel de robă 
lungă până la călcâie, despicată pe părţi și cu pantaloni pe 
dedesubt. Femeile purtau de asemenea o rochie lungă până jos, 
însă croită pe specificul feminin, strânsă puţin la talie cu o 
curea elegantă și având niște pliuri foarte frumoase pe părţi. În 
picioare purtau un fel de ghetuţe care semănau cu șoșonii, dar 
erau mult mai elegante, cu o clapetă în lateral. Deși părea 
moale, am observat că atunci când dădea de pietrele dalelor, 
talpa se întărea, în schimb atunci când materia pe care călca 
era biologică, cum ar fi pământ sau iarbă, aceasta se mula 
după forma respectivă. 

Admiram rafinamentul îmbrăcăminţii lor, care deși simplă, 
era foarte elegantă și cu bun gust realizată. Un timp am 
studiat aceasta chiar pe cei doi care ne serveau drept ghizi în 
acel loc, mai ales că reprezentau un cuplu foarte reușit. Femeia 
impunea prin armonia formelor și prestanţă, dublată însă de o 
mare bunătate interioară ce emana mai ales din ochii ei mari, 
având o culoare neobișnuită, un amestec între gri și căprui. 
Părul ei șaten închis era lung și ondulat, iar la gât purta un 
medalion fără fir, de formă rotundă. Văzând că sunt interesat de 
simbolul ce era gravat pe el, ea mi-a explicat că acela 
reprezenta un fel de vechi blazon al descendenţei familiei ei. 
Ea mi-a explicat că medalionul rămânea lipit de piele, fără să fie 
susținut de nimic, datorită rezonanţei care era creată între 
vibrația lui specifică și sentimentele din inima ei. Având în 
vedere că mă aflam în planul eteric superior, astfel de 
fenomene îmi păreau a fi perfect explicabile, căci ele aveau o 
natură preponderent energetică și mai puţin materială. 


Costumaţia lor nu reprezenta însă un port generalizat. 
Atunci când am ajuns în piaţa orașului, la fântâna arteziană, am 
văzut persoane purtând și alte costumaţii, de pildă haine 
mulate pe corp. Mi-am dat seama că acele persoane erau 
preocupate de o anumită latură a activităţii, ceea ce la noi fac 
sportivii. De altfel, unul dintre bărbaţi se îndrepta destul de 
repede spre apa mării, care era în fața noastră la o mică 
distanţă, probabil pentru a înota, ori altă activitate de acest 
gen. 

Am privit atunci cu atenţie mai mare în jur și am observat 
că noi ne aflam de fapt într-o margine a acelui oraș, care se 
întindea mult în dreapta noastră. În locul în care ne găseam, 
localitatea părea să se întindă pe o peninsulă ce înainta adânc 
în apa mării, iar spre orizont vedeam tărâmul cu zidurile 
Shambalei și alte construcţii dincolo de el. Privind în dreapta, 
spre oraș, am observat mai multe clădiri înalte ce aveau o 
linie arhitectonică deosebită, deși nu neapărat futuristă. Mi-am 
dat seama atunci că, cu cât se apropiau mai mult de centrul 
orașului, cu atât acele clădiri erau mai înalte. 

Mi-am îndreptat atunci privirea către cer și l-am privit cu 
mai multă atenţie. Soarele lor se afla exact la zenit, deasupra 
capului și nu își schimba poziţia. Puteam să mă uit la el fără 
să mă orbească, chiar dacă cu o anumită greutate, pentru că 
intensitatea luminii lui era cam două treimi din cea a soarelui 
nostru. De asemenea, dimensiunea lui era mai mică, 
aproximativ jumătate din diametrul discului solar ce îl vedem 
pe cerul nostru. Lumina era blândă, iar aerul cald, dar o 
căldură plăcută, ca în luna mai sau iunie. Încă de când am sosit 
în acel loc am remarcat că aerul are în compoziţia lui mai puţin 
oxigen decât la suprafaţa pământului, dar lipsa lui era 
compensată pe deplin de energia subtilă pe care o conţinea. 
Ghidul nostru ne-a explicat că aceasta se datora radiației 
speciale a soarelui lor interior, care de fapt era manifestarea 
eterică a găurii negre din centrul Pământului. 

Cerul nu era albastru, așa cum îl vedem noi la suprafaţă, ci 
mai degrabă o combinaţie între albastru, alb și gri, ceea ce îl 
făcea să apară oarecum difuz. Lumina însăși părea să fie 
„lăptoasă”, astfel încât ea parcă „mângâia” și îmbrăca fiecare 
formă într-o haină protectoare. Am văzut și nori pe cer, care 
aici apăreau cu forme mai clare decât cei de pe cerul din 
Tomassis. 


Bărbatul ne-a spus că noi ne aflam pe o peninsulă care 
intra în ocean. Am fost mirat auzind acest termen, dar el ne-a 
reconfirmat că este vorba despre un ocean imens și că în alte 
zone ale interiorului planetei mai există de asemenea întinderi 
mari de apă, lacuri și chiar mări. Eu aveam deja experienţa din 
Tomassis, unde am văzut acea mare sau, în orice caz, un lac 
de mari dimensiuni. În plus, știam despre bănuielile oamenilor 
de știință și unele dintre măsurătorile lor, care atestă existenţa 
unui ocean interior, deci puteam să înţeleg bine acest lucru, 
însă chiar și așa termenul de „ocean” mi s-a părut atunci 
uluitor, în special pentru că valurile, așa cum le vedeam, erau 
foarte mici. Bărbatul ne-a explicat atunci că asta se 
datorează configurației speciale a uscatului în acea zonă, care 
este precum o peninsulă și formează un golf, protejând astfel 
țărmurile de valuri mai mari. 

Înclin să cred că apa oceanului era dulce, deși nu pot spune 
asta cu certitudine. În general vorbind, mi-am dat seama că 
acolo tu întrebi cam ceea ce ei vor ca tu să afli și chiar dacă mai 
apoi vrei să pui și alte întrebări, ceva parcă te oprește. Cumva, 
situația era asemănătoare cu aceea în care un grup vizitează un 
muzeu și ascultă explicaţiile ghidului: poţi pune două-trei 
întrebări, dar până la urmă tot după indicaţiile ghidului te ţii, 
urmând firul pe care el îl imprimă. Astfel încât nici eu n-am mai 
întrebat nimic despre apa oceanului, dar simțeam și totodată 
aveam un fel de cunoaștere interioară, specifică acelui plan în 
care ne aflam și unde lucrurile se petrec altfel decât la 
suprafaţă: cumva, știam că apa totuși era deosebită de apa unui 
ocean de la suprafaţă, de parcă ar fi fost și dulce și sărată în 
același timp. Ştiam de asemenea că acea calitate specială a 
apei era dată prin acţiunea soarelui de pe cerul lor, așa cum 
încărcarea energetică specială a aerului era și ea tot un efect al 
său remarcabil. 

Intre timp, am coborât pe acea stradă și am ajuns pe plaja 
oceanului, acoperită cu nisip alb, curat. Câteva stânci mici și 
răzlețe contrastau plăcut cu strălucirea slabă a nisipului. La 
capătul drumului pavat cu pietre, dincolo de care era nisipul 
plajei, creșteau câţiva arbuști ce delimitau acea zonă. 

Am privit cu nesaţ dincolo de golf la splendoarea acelor 
construcții și ziduri albe ce semnificau zona de intrare în 
tărâmul Shambalei. Fiind acum puţin mai aproape de acel 
pământ și având o perspectivă complet liberă și clară, 


neobturată de alte clădiri, am putut să văd mai bine unele 
din caracteristicile acelui sublim tărâm. Construcţiile erau 
înalte, strălucitoare și transparente, părând că sunt făcute din 
diamant. Erau impunătoare și cu forme îndrăzneţe, în care 
predomina spirala. De data asta, însă, am văzut cu mai multă 
claritate că în spatele acelor clădiri maiestuoase erau alte 
construcţii, doar că acestea erau parcă ascunse într-un fel de 
halou, prin care nu puteam să disting prea bine. L-am întrebat 
pe ghid ce reprezintă acel halou și ce ascunde el. 

— Haloul există doar pentru percepţia ta, mi-a răspuns 
bărbatul. El reprezintă limita până la care conștiința ta poate să 
înțeleagă ceea ce vede. Dincolo de această limită, ea nu mai 
poate percepe frecvenţa de vibraţie a ceea ce se află acolo și de 
aceea ţie îţi apare ca fiind ocultat. Însă eu văd cu claritate acea 
realitate și la fel și prietenul tău. 

Știam că Cezar fusese de mai multe ori în Shambala, însă 
el nu a deschis niciodată acest subiect, iar eu am simţit că în 
acest caz era o barieră care trebuie respectată și nu am 
insistat. Simţeam o mare bucurie pentru el și în sinea mea 
speram că acum, când experiența mea devenise mai bogată, să 
aflu de la el mai multe, aspirând ca eu însumi să ajung să merg 
în acel tărâm. 

Bărbatul a continuat să-mi explice: 

— Totuși, chiar și dintre locuitorii orașului nostru sunt 
puţini cei care au această capacitate, de a vedea „dincolo de 
halou”. Majoritatea vede așa cum îl percepi tu în momentul 
de faţă. Oamenii văd doar partea de intrare, cu aceste clădiri 
la care te uiţi și tu acum și deseori ei traversează golful și 
merg acolo pentru a primi învățături și a se pregăti spiritual. 
Aceasta este ca o zonă de ucenicie, pentru că ea semnifică 
doar intrarea în tărâmul Shambalei. Ca să ajungi efectiv în 
Shambala trebuie să fii în regiunea pe care tu o vezi în 
depărtare, învelită într-un „halou”. 

Deși înțelegeam în mare parte principiul acelei situaţii, așa 
cum mi-a fost el explicat, totuși în unele aspecte rămâneam 
parcă „atașat” de concepţiile și tendinţele inoculate în 
existenţa din planul fizic. De pildă, aș fi vrut să știu ce 
anume se întâmpla dacă cineva mergea în zona periferică a 
Shambalei, iar de acolo își continua drumul spre halou, pentru 
a intra în Shambala. Bărbatul m-a privit ușor amuzat, dar a 
apreciat inocenţa cu care am pus acea întrebare și mi-a răspuns: 


— Chiar de ar face asta, s-ar trezi pe munte sau în pădure, 
de exemplu. Nu poţi cunoaște ceva dacă nu ești încă pregătit să 
o faci. Acesta este motivul pentru care mulţi dintre semenii 
noștri merg în această zonă de intrare în Shambala, ca la un 
fel de școală spirituală, prin care ei evoluează și își rafinează 
suficient de mult conștiința. Mai târziu ei devin capabili să 
acceseze planul de conștiință al Shambalei și atunci pot intra 
pe teritoriul ei. 

Totuși, nu îmi era prea clar dacă acolo veneau fiinţe și 
din alte zone și orașe din interiorul Pământului. Mi se părea 
puţin cam complicat cu „naveta” pe care trebuiau să o facă. 

Am întrebat: 

— Poate că pentru cei de aici este ușor să aveţi acest acces, 
dar pentru alți oameni din interior sau chiar de la suprafaţă mi 
se pare dificil să acceseze aceste „cursuri”. Imi imaginez că nu 
se organizează „excursii” colective. 

— Judeci lucrurile în spiritul legilor fizice, dar aici ele sunt 
cu totul altfel, mai ales în ceea ce privește acest tărâm, pe 
care mulţi dintre voi, cei de la suprafaţă, îl consideraţi ca fiind 
„legendar” sau „mitic”. Îl vezi ai ochii tăi, el este cât se poate 
de real, chiar dacă acum tu nu ai acces decât doar la o mică 
parte din el. Ceea ce mulţi oameni nu pot să înţeleagă este 
faptul că Shambala nu e localizată undeva anume; ea este într- 
adevăr o lume de sine stătătoare, însă are ramificații în diverse 
părți, așa încât cei care sunt pregătiţi pot intra în acest 
tărâm fie că sunt de aici, fie că sunt din cealaltă parte a 
cavităţii interioare a Pământului, din alte orașe sau lumi, ori 
chiar de la suprafaţa planetei. 

— Şi cum fac ei asta? am întrebat foarte interesat. 

— Prin anumite „porţi” dimensionale, de felul celei prin 
care aţi venit și voi aici, în Utklaha. 

Am rămas puţin pe gânduri, zicându-mi că oricine ar fi 
putut să nimerească o astfel de „poartă” interdimensională. 
Bărbatul a intuit imediat natura inferenţei mele mentale și m-a 
corijat: 

— Aparent, ai putea spune asta, dar în realitate lucrurile 
stau cu totul altfel. Accesul este foarte strict controlat și nu este 
un proces mecanic sau automat, așa cum te-ai putea gândi tu. 
De exemplu, nu este de ajuns să știi că într-un loc anume există 
o astfel de deschidere spre lumea Shambalei, pentru a avea 
acces acolo. Chiar și dacă ai ajunge în acel loc în care știi că 


există „poarta”, tot nu ai trece, deoarece nu cunoști anumite 
reguli ale ciclicităţii ei, ori a poziţiei ei specifice. Și mai sunt 
gardienii unor astfel de locuri speciale. 

M-au năâpădit atunci brusc amintirile recentei călătorii și a 
întâlnirii cu Gardianul. 

— Ești tu un astfel de gardian? l-am întrebat franc pe 
ghidul nostru. 

— Am primit această însărcinare de la înţelepţi. 
Supraveghez trecerea de la suprafaţă spre lumea Shambalei 
prin acea „poartă” prin care aţi venit și voi. Ei mă anunţă cine 
trebuie să vină aici și cine nu. E o sarcină pe care mi-am 
asumat-o împreună cu familia mea. 

— A fost impusă? E ca un serviciu sau altceva de acest 
gen? am întrebat în continuare, curios să știu cum sunt 
lucrurile în acel loc. 

— Nu este un serviciu, nici un sport sau alt obicei 
ocazional. Este o atitudine firească, ceva care decurge în mod 
natural după gradul de înţelegere al fiecăruia. Nimeni nu 
impune nimic altcuiva aici. 

M-am gândit atunci la condiţia noastră, în lumea de la 
suprafaţă, la manipularea, minciuna și opresiunea care există 
aproape peste tot, manifestate în felurite forme și am comparat 
asta cu liniștea, calmul și înțelepciunea ce domneau aici, în 
interiorul Pământului, aproape de Shambala. Cine s-ar mai 
întoarce în „închisoare”? Și totuși, lucrurile au un rost al lor și 
o anumită succesiune, care trebuie respectată. 

Inainte să avansez mai mult cu „filosofia” mea, bărbatul ne- 
a făcut un semn cu mâna, ca o invitaţie, pentru a ne continua 
drumul înapoi spre oraș. Am mers astfel câteva minute pe 
străzile lui, încă relativ pustii, cu ghidul nostru puţin în faţă și 
soţia lui mereu în stânga mea, dar puţin în spate. Îi percepeam 
prezenţa minunată, suavă și demnă în același timp, o 
delicateţe ce sublinia totuși personalitatea ei puternică. Ea 
aducea duioșia, feminitatea, armonia în grupul nostru și asta 
puteam să simt cu claritate. 

Ne-am apropiat de partea muntoasă a orașului și, având în 
partea stângă plaja și golful, bărbatul ne-a indicat zona din 
depărtare, spre orizont. Privind cu atenţie am putut să observ, 
chiar dacă destul de înceţoșat, ampla curbură interioară a 
Pământului, însă doar pe un arc de cerc relativ redus. Chiar și 
așa, sentimentul era copleșitor... vedeam totul ca o structură 


gigantică în nuanţe de albastru, chiar dacă parcă aerată, 
datorită depărtării foarte mari până acolo. 

— Doar din acest unghi puteţi vedea curbura interioară a 
Pământului și numai dacă e senin și fără nori. Nu se poate 
observa din alte zone, datorită luminii și razei foarte mari pe 
care o are, însă dacă priviţi exact de aici, lumina cade într-un 
anumit fel și puteţi înţelege că sunteţi în interiorul planetei. 

Eu văzusem foarte vag tendinţa de curbură la orizont 
atunci când am privit spre tărâmul Shambalei, când eram 
aproape de plajă, însă aici se vedea mult mai bine și pe o 
înălțime mai mare, chiar dacă de asemenea la mare 
depărtare. Teoretic, curbura ar fi trebuit să se vadă din orice 
punct sau oraș din interiorul giganticei cavităţi din centrul 
planetei, însă acolo practic nu există nicio deosebire faţă de 
felul în care vedem noi la suprafaţă: linia orizontului se 
închide înainte ca ochiul să perceapă cu claritate curbura. La 
suprafață ea este în jos și nu o putem vedea; în interior ea este 
în sus, dar natura luminii și distanța o estompează aproape 
total. 

Atunci când ești acolo, în interiorul Pământului, în cavitatea 
subtilă sau eterică, imensă, din centrul lui, în fiinţă apare un 
sentiment foarte special, o anumită trăire ce nu poate fi 
confundată. Cea mai adecvată descriere a acelei emoţii este că 
te simţi protejat. Aparent, cineva de la suprafața pământului ar 
putea să aibă senzaţia că o dată ce a pătruns în interiorul 
planetei, devine „constrâns” și „limitat”, „închis”, pentru că nu 
vede stelele pe cer și nu are senzaţia de „spaţiu deschis”. Cu 
toate acestea, la locuitorii din centrul Pământului nu există 
această problemă, pentru că, așa după cum mi-a explicat ghidul 
nostru, nivelul lor spiritual le permite să înțeleagă și să simtă 
într-o anumită măsură că Universul se află în ei înșiși. Cel 
puţin din acest punct de vedere ei nu trebuie să vadă stelele pe 
cer pentru ca să știe sau să simtă că ele există în imensul spaţiu 
cosmic, într-un fel, este precum în cazul fericirii: pe cea 
adevărată nu o găsești în exterior oricât ai căuta, ci doar atunci 
când te îndrepţi spre interiorul fiinţei tale, ajungi la izvoarele 
ei. Un sihastru nu suferă niciodată că rămâne ani de zile 
nemișcat în peștera lui, înconjurat de roca muntelui și nu vede 
stelele pe cer; nici nu suferă de „claustrofobie”, ori de ideea că 
nu are spaţiu. Însăși experienţa lui spirituală interioară foarte 


bogată îi aduce cu mult mai multe cunoștințe și senzaţii decât 
toate stelele de pe cer. 

Fiind acolo, în cavitatea din centrul Pământului, simţeam 
acea senzaţie de protecţie, de bine și de siguranţă. Nu îmi 
era frică și atunci am înţeles mai bine și psihologia 
locuitorilor din interiorul planetei, care se simt foarte liberi și 
mulţumiţi. Ei trăiesc într-o deplină simbioză cu natura, fără să 
intervină asupra ei în modul în care noi o facem la suprafaţă 
și, din câte mi-am dat seama, violenţa nu există. 

Bărbatul s-a întors spre noi și ne-a făcut un gest ca o 
invitație de a merge mai departe. De fapt, ne-am întors spre 
piaţă și atunci am văzut pe străzi mai mulţi oameni, precum 
și primele vehicule, care erau antigravitaţionale. Semănau cu 
niște mici capsule descoperite, care se deplasau prin aer la o 
înălțime de aproximativ un metru, fără alt zgomot, decât 
foșnetul trecerii lor prin aer. Aparent, puteam să spun că 
persoana care stătea așezată în interior conducea vehiculul, dar 
practic vorbind, nu am văzut niciun volan sau alte manșe. Mai 
degrabă, ceea ce am putut să surprind fugitiv era ca un fel de 
bord computerizat, însă despre acest detaliu nu pot fi sigur, 
deoarece nu m-am apropiat de un astfel de vehicul. 

Ghidul ne-a arătat atunci pe cer și alte vehicule, care 
erau mult mai mari și zburau la o înălțime mare. Aveau o formă 
tubulară, de cilindru și erau folosite probabil la transport de 
mărfuri sau persoane. O dată cu intensificarea activităţii 
aeriene, atmosfera în oraș a căpătat parcă un aer mult mai 
tehnic și în același timp inducea o stare de exaltare sufletească. 
Marile vehicule cilindrice de pe cer aveau diferite rute la 
diferite înălţimi, iar unele dintre ele se îndreptau chiar spre 
Shambala. Printre ele am văzut de asemenea și alte vehicule 
zburătoare mai mici, de forme diferite și toate acele nave 
zburau rectiliniu, dar la niveluri diferite de înălțime. Această 
intensificare a activităţii aeriene, combinată cu vederea 
clădirilor strălucitoare și maiestuoase din Shambala creau în 
mine un sentiment „de viitor” foarte pregnant. Totuși, aproape 
singurele sunete pe care le auzeam erau cele naturale și doar 
uneori sunetele vocilor noastre, atunci când vorbeam, 
deoarece majoritatea  conversaţiei se purta telepatic. In 
schimb, flora și fauna asigurau „fondul sonor” general: auzeam 
și vedeam insecte în zbor, apa oceanului clipocind, foșnetul 
copacilor și ţipătul ascuţit al unor păsări ce semănau cu 


pterodactilii din epocile trecute ale planetei, dar de dimensiuni 
mai mici. 

În timp ce priveam la acea activitate aeriană destul de 
intensă, din zona cerului situat deasupra pădurii de la 
marginea orașului am văzut cum începe să apară și să se 
formeze un vortex vertical uriaș, asemănător în anumite 
privinţe cu vortexul unei tornade, însă piciorul „pâlniei” era 
drept. În jurul pâlniei, pe lungimea ei, erau mai multe alte inele. 
Vortexul era imens și avea o culoare gri mai închis decât restul 
norilor, creând senzaţia de misterios, dar și de forţă teribilă. 

Am văzut cum piciorul pâlniei a ajuns până aproape de sol, 
dar nu l-a atins; atunci, aproape imediat, venind de sus prin 
deschizătura pâlniei și apoi ieșind în atmosfera orașului am 
văzut trei nave, una foarte mare și alte două mai mici, care o 
însoțeau. Aveau formă de lentilă, iar cea mare era ca o dublă 
lentilă. Navele s-au îndreptat spre partea dreaptă, unde era 
centrul orașului, la o mare distanţă de unde ne aflam noi. 

Mă uitam uluit la acele fenomene și l-am auzit pe ghidul 
nostru vorbind, în timp ce indica spre vortex: 

— Acolo este ceea ce voi, la suprafaţa pământului, spuneţi 
că este Polul Sud geografic. Vortexul reprezintă zona de trecere 
și se deschide în momente precise, atunci când se aliniază 
anumite câmpuri magnetice. Noi cunoaștem cu precizie aceste 
momente importante. 

La început am fost surprins să-i aud vocea, care era 
blândă, caldă, dar puternică. Eu înţelegeam perfect ce îmi 
spune, dar auzeam sunetele unei limbi pe care nu o cunoșteam. 
Știam însă despre ea că este limba mayașă, probabil o 
derivație sau o variantă evoluată a acesteia. Mi-am revenit din 
surpriza inițială și m-am focalizat din nou asupra problemei 
vortexului. M-am gândit că numeroasele mistere și ciudăţenii 
care s-au petrecut de-a lungul timpului în Antarctica, printre 
care și memorabila experienţă a amiralului Byrd, nu sunt 
deloc întâmplătoare și că acum își primesc confirmarea. 

— Cu alte cuvinte, noi suntem acum aproximativ sub Polul 
Sud? am întrebat aproape nevenindu-mi să cred. 

— Da, pe o linie aproximativă la verticală. 

— Asta înseamnă că oricine trece pe acolo, ajunge aici 
prin vortex? 

Cezar a intervenit: 

— Doar dacă ei permit asta. Știi, că am mai discutat. 


— Așa este, vortexul se deschide doar la anumite momente 
și doar in anumite condiţii, nu este un fenomen constant, a 
precizat ghidul nostru. 

Într-adevăr, discutasem problema cu Cezar și ea se putea 
aplica în acest caz. La suprafaţă, pe verticală, atunci când 
cineva trece în planul fizic prin acel punct, nu simte nimic 
deosebit dacă nu este făcută conexiunea subtilă. Dar, dacă te 
afli într-o stare mai rafinată de conștiință și dacă înţelepțţii 
Shambalei permit accesul tău, atunci încetul cu încetul intri, 
deși la început nici măcar nu realizezi asta. După un timp, însă, 
vezi cum peisajul începe să se schimbe, zăpada dispare gradat 
și în locul ei apare vegetaţie sau poţi vedea chiar animale. 
Atunci deja te afli în interiorul Pământului. 

Bărbatul mi-a mai spus: 

— Există două posibilităţi: fie noi suntem cei care permitem 
accesul sau îl solicităm, așa cum a fost în cazul vostru; fie cel 
sau cea în discuţie este deja o ființă destul de evoluată 
spiritual, astfel încât poate să „prindă” starea necesară pentru 
a intra în lumea noastră. Este în același timp dreptul și meritul 
ei. 

— Asta e valabil și pentru intrarea direct în tărâmul 
Shambalei? am întrebat eu. 

— Desigur, numai că și aici sunt niște trepte sau etape 
succesive. Lumea Shambalei este ea însăși „ierarhizată pe 
mai multe niveluri, ca niște inele. Are o structură inelară și 
ajungi doar până la inelul ce corespunde conștiinței tale din 
acel moment. 

Eram uluit și în același timp puţin descurajat. Mie nu mi se 
permitea accesul nici măcar dincolo de primul zid, care 
reprezintă intrarea în Shambala până la primul inel, darmite să 
pretind accesul mai departe, spre centrul ei, unde - din câte 
am înţeles de la ghidul nostru - se afla înțelepciunea Supremă. 

— Trebuie să înţelegi aceste inele ca fiind de fapt niște 
„bariere” energetice, pe care nu le poţi depăși dacă nu ai 
pregătirea necesară, a precizat bărbatul, sesizând probabil că 
înţelegerea mea nu era tocmai corectă, ci predispusă la același 
tip de interpretare fizică ca în lumea de la suprafaţă, ceea ce m- 
a făcut să mă gândesc la niște inele ca niște ziduri concentrice. 


— Pătrunzi mai adânc în funcţie de nivelul tău de 
conștiință, mi-a mai precizat bărbatul. În lumea voastră au 
existat totuși unele civilizaţii care au aplicat același sistem de 
structură inelară, ca o construcţie în plan fizic, dar 
semnificaţia ei profundă este de natură subtilă și se referă la 
„bariera” nivelului de conștiință. 

De aici, discuţia s-a extins asupra nivelului de cunoaștere 
și tehnologie pe care îl aveau feluritele comunităţi din 
interiorul Pământului, precum și planul de conștiință la care 
ele aveau acces. 

Era totuși o problemă care mă frământa de ceva vreme și 
pe care am găsit potrivit să o evoc atunci. Știam din discuţiile 
cu doctorul Xien și cu Cezar că, mergând spre centrul 
planetei frecvenţa de vibraţie crește, iar planurile de 
manifestare culminează cu planul cauzal în centrul planetei. 
Logic, tărâmul Shambalei este un exponent al frecvenţelor 
cele mai înalte și tocmai de aceea eu îl vedeam chiar în 
centrul Pământului. "Totuși, nu reușeam să-mi explic cum 
este posibil acest lucru, din moment ce Utklaha era doar în 
planul eteric, chiar dacă în frecvențele lui înalte. În viziunea 
mea, nu exista suficient „spaţiu” pentru a păstra o anumită 
proporționalitate de manifestare, pentru a explica saltul de 
la eteric la cauzal. Noi ne aflam acolo în planul eteric, iar 
peste golf vedeam Shambala, simbol al vieţii și iluminării 
spirituale. Mi se părea „prea aproape” și de aceea l-am 
întrebat oarecum în șoaptă pe Cezar, în timp ce ne 
îndreptam agale spre casa familiei: 

— Suntem în centrul planetei și e vorba tot despre planul 
eteric? Unde se mai „comprimă” planurile astral, mental și 
cauzal ale planetei? 

Cezar păru că face un efort pentru a înţelege ce vreau 
de fapt să spun. După câteva secunde s-a lămurit și mi-a 
răspuns, oarecum dojenitor: 

—  Gândești lucrurile prea mecanic. Pătrunderea în 
planurile subtile atunci când înaintezi spre centrul Pământului 
nu poate fi tratată strict dimensional, în kilometri. Tu vezi de 
aici intrarea în Shambala, unde frecvenţa este cu mult mai 
înaltă și totuși aparent te afli la o aruncătură de băț de acest 
tărâm, în planul eteric. Logica îţi spune că Shambala ar trebui 
să fie de asemenea în planul eteric sau cel mult într-un plan 
astral incipient, pentru că este foarte aproape și „nu este 


spaţiu destul, proporţional vorbind, pentru ca să se facă 
trecerea în planurile superioare: astral, mental și cauzal”. Dar 
în realitate este o problemă de manifestare a calităţii, adică a 
frecvenţei de vibraţie și nu o problemă de cantitate, adică de 
dimensiune. Tu gândești cantitativ, când de fapt problema se 
pune din punct de vedere calitativ. Nu măsori cu metrul 
distanţa dintre eteric și cauzal. 

Explicaţiile lui m-au lămurit încă o dată cat este de 
important ca, atunci când reflectăm asupra aspectelor subtile 
și spirituale, să nu lăsăm mintea să aplice legile și 
modalităţile ei de gândire, care sunt ajustate aproape numai 
după legile planului fizic. 

Intre timp, ne îndreptam spre casa familiei, unde am 
ajuns în scurtă vreme. Până acolo, bărbatul a avut timp să ne 
spună că orașele care există la diferite adâncimi și chiar cele 
din cavitatea centrală au fiecare „personalitatea” lor, 
cunoașterea, tradiţia și nivelul lor de conștiință. Chiar dacă 
există legătură și comunicare între ele, totuși fiecare își 
structurează existenţa după specificul și originea lui. 

Am intrat cu toţii în casă, în camera mare și atunci am 
fost atras de zona bibliotecii, lângă unul dintre pereţi. În 
continuare știam că acolo era biblioteca, dar cu toate acestea 
nu vedeam nimic pe perete în acel loc. Văzând că acest 
subiect mă preocupă, femeia s-a apropiat de perete, a făcut un 
gest elegant cu mâna, ca un evantai, și atunci parcă o 
„peliculă” s-a dat la o parte și mi-a permis să văd acea 
bibliotecă. Spaţiul pe care rafturile îl ocupau nu era mare, iar 
cărţile aveau un format deosebit. M-am apropiat cu curiozitate 
și am scos una dintre aceste cărţi, care nu semăna cu ceea ce 
noi suntem obișnuiți. „Foile” erau mult mai groase și, în 
general vorbind, o carte avea aparenţa unei borsete cu discuri 
digitale. 

Fiecare „filă” reprezenta un domeniu sau o istorie pe o 
durată de timp foarte mare. De exemplu, atunci când am luat 
o astfel de carte, o „foaie” din ea acoperea istoria omenirii pe 
aproape o mie de ani. Foile erau de fapt „stări de cunoaștere”, 
ce puteau fi „frunzărite” prin simplă atingere cu mâna. Mi-am 
spus că ceea ce vedeam acolo era chiar mai avansat 
tehnologic decât biblioteca din camera. 

Ocultă, la care am avut acces în călătoria prin primul 
tunel, pentru că aveam direct cunoașterea conţinutului în 


câmpul conștiinței mele. Nu mai era vorba despre proiecţii 
holografice, nici despre urmărit imagini; totul era perceput 
de cel care interacţiona cu acea carte direct în conștiință: 
știai și înţelegeai conţinutul informaţional din pagina „citită”. 
Mi-am dat repede seama că asta implică și o interactivitate 
extraordinar de eficientă: puteam să intru în conţinutul 
informaţional și să selectez ce doream să cunosc, puteam 
să știu la modul general sau în detaliu despre ceea ce mă 
interesa. 

Toate acestea le-am descoperit doar în câteva secunde de 
manipulare a unei astfel de cărţi din bibliotecă. Era o 
cunoaștere mult avansată, cumva „empatică”, ce permitea 
asimilarea mult mai ușoară a informaţiei. Am simţit că acolo 
existau cărți despre medicină, despre istorie, despre cultură, 
știință, construcţii și multe alte domenii. 

Prima carte pe care am scos-o din raft era de medicină și 
doar ţinând-o in mână am știut că în aceltratat era vorba 
cu predominanţă de oase și de schelet. Am simţit că aceea 
era o informare generală; dacă doream să intru în amănunt 
sau să caut ceva anume, atunci informaţia devenea mult mai 
detaliată și astfel se putea începe studiul. Am pus cartea la 
loc și am luat altă „borsetă”, care era despre cultura și 
civilizația umană la nivelul întregii planete. Când am 
deschis-o, am înţeles imediat felul în care era structurată 
informaţia, aproape ca într-un proces verbal: dacă alegeam 
un an, îmi apărea cunoașterea sintetică a ceea ce s-a 
petrecut atunci în diferite părţi ale lumii, în China, în 
Europa, în America și in alte zone. Era ca o istorie globală, o 
privire de ansamblu asupra mersului istoric al omenirii. 

Am remarcat că acea istorie nu prezenta evenimentele 
importante care au avut loc doar la suprafaţa planetei, ci și 
pe cele din orașele și comunităţile care există în interiorul 
ei, pentru că acestea își au de asemenea istoria și evoluţia 
lor. Insistând asupra acestui aspect, am fost curios să aflu 
mai multe despre Utklaha. „Fila” respectivă, care cuprindea o 
perioadă de sute de ani de istorie, începea cu anul 1100 
d.Hr. Și ea mi-a dat informaţii cu evenimente din Orient, din 
Spania, din Britania, dar m-am focalizat repede asupra 
istoriei orașului din centrul planetei și am înţeles că pe 
atunci locuitorii din acest oraș experimentau deja tehnologia 
antigravitaţiei cu navele lor, tehnologie care mai apoi a 


evoluat în forma pe care am văzut-o eu. În timp ce soldaţii și 
cavalerii Evului Mediu timpuriu se ocupau cu războaiele și 
Cruciadele specifice istoriei noastre, cei din interiorul 
pământului aplicau deja levitaţia, realizaseră primele călătorii 
mai lungi cu navele lor și luaseră de asemenea legătura cu 
alte fiinţe superioare. 

Am fost curios să aflu ce a fost mai înainte de asta și am 
dat o filă înapoi, care documenta o istorie dintr-o perioadă mai 
veche. Atunci când atingeam fila respectivă, aveam 
cunoașterea informaţiei, dar în același timp vedeam și imagini 
corelate. Foile aveau un „scris” pe ele, care de fapt erau niște 
semne puţin reliefate; atunci când acestea erau atinse de 
degete, informaţia părea că se „scurge” spre conștiință și de 
asemenea ea era „văzută” de aceasta. Eu trâiam efectiv 
informaţia pe care o primeam, vedeam imaginile corelate cu 
ea și în același timp eram perfect conștient de ambianța 
camerei în care mă aflam, precum și de ceea ce eu făceam 
atunci. Într-un fel foarte plăcut și interesant, conștiința accesa 
niveluri multidimensionale și făcea posibilă o cunoaștere 
deosebită, la care puteam să am acces în acel mod foarte 
special. 

Eram interesat să aflu cum a apărut Utklaha și atunci am 
înțeles, am știut și totodată am văzut că în urmă cu 
aproximativ 2300 de ani, în zona în care mă aflam atunci era 
doar un simplu sat sau cătun, plasat în mijlocul pădurii. 
Aproape totul în jur era numai pădure. Am înţeles de 
asemenea că primii care au locuit acolo din rândul olmecilor 
și toltecilor au fost vracii și înțelepţii acestora, care aveau 
acces la cunoașterea ezoterică și la portalurile ce le-au permis 
să pătrundă in interior și să întemeieze primele case, practic 
prima așezare în acea regiune. Apoi, încetul cu încetul au sosit 
aici și alţii din civilizaţia lor. La un moment dat am văzut o 
pătrundere masivă de populaţie, însă orașul era deja evoluat. 

Atunci când „citeam în acest mod din carte, nu era ca 
și când aș fi citit rând cu rând dintr-o lucrare obișnuită. 
Istoria pe care o aflam în acest mod era destul de dinamică și 
cred că o parcurgeam de fapt din sută în sută de ani, astfel 
încât atunci am avut o percepţie oarecum globală pe o 
perioadă extinsă de timp. Mi-am dat seama că era vorba de 
fapt de dexteritatea mea subtilă de a „citi”, însă fiind prima 
dată când făceam așa ceva și neavând timp la dispoziţie, nu 


am putut să investighez în amănunt. Totuși, aș fi putut să fac 
asta, pentru că de pildă am observat că „scrisul” exista, puţin 
reliefat, dar dacă mă uitam cu mai mare atenţie, atunci 
vedeam că el devenea din ce în ce mai fin și atunci informaţia 
era și ea din ce în ce mai amănunţită. 

Am perceput atunci transmisia telepatică din partea 
bărbatului că se apropia timpul plecării noastre, astfel că am 
închis cartea, am pus-o la loc în raft, iar femeia a făcut de 
asemenea un gest cu mâna și acea peliculă a acoperit 
biblioteca, care a dispărut din vedere. Atunci am văzut 
coborând pe scările de la etaj o fată, pe care femeia ne-a 
prezentat-o ca fiind fiica lor. Avea cam 17 ani și era într- 
adevăr foarte frumoasă, îmbinând totuși parcă mai multe 
trăsături de la mama, decât de la tatăl ei: același păr lung și 
ondulat, aceeași culoare a ochilor, același aer demn și delicat 
pe care îl avea femeia. Trupul era foarte armonios și bine 
proporționat, radiind energia specifică vârstei. Din câte mi-am 
putut da seama, moștenise de la tatăl ei structura nasului și a 
gurii, deoarece aici trăsăturile fizionomice erau asemănătoare. 

Am fost prezentaţi ca venind din „curbura exterioară”, 
ceea ce pentru mine a sunat interesant, căci era prima dată 
când auzeam felul în care se referă ei la lumea noastră. Fata 
ne-a salutat și ne-a privit cu o anumită curiozitate, după care 
și-a continuat drumul și a ieșit din casă, îndreptându-se spre 
piaţă. 

Atunci am știut că trebuia să ne întoarcem la suprafaţă. 
Bărbatul venise lângă ușa din perete, prin care noi am sosit și 
a deschis-o, deoarece aceea era singura ușă din casă care era 
normală, precum ușile din lumea noastră. Dincolo de ea era 
întuneric beznă și asta mi-a provocat în primul moment o 
strângere de inimă. Bărbatul ne-a făcut semn și a intrat în 
acea beznă, apoi Cezar și apoi eu. După mine a venit femeia, 
pe care am auzit-o închizând ușa. 

În clipa în care am pășit in acea beznă, mediul 
înconjurător s-a luminat: am văzut culoarul lung de câţiva 
metri, ca un intrând, apoi peștera, apoi am parcurs în sens 
invers toate etapele ca la venire, traversând diferite zone 
caracterizate fie de umezeală, fie de căldură, ori de cristale. 
Atunci când am ajuns în zona cu temperatură ridicată, 
întocmai ca și la venire am intrat într-o stare ca de transă, în 


care îmi păstram luciditatea, dar cu toate acestea totul în 
jurul meu părea „încetinit”. 

După ce la un moment dat am avut falsa senzaţie că urc, 
deși mă aflam pe sol drept, am ajuns în faţa ieșirii din 
peșteră. Afară erau Cezar și ghidul nostru, iar puţin mai 
încolo, cam în aceeași zonă în care îl lăsasem, ne aștepta 
șamanul. În urma mea a sosit și femeia. Vizita în centrul 
Pământului nu durase mult, dar fusese plină de informaţii și 
momente minunate. 

Cei doi ghizi și-au înclinat ușor capetele către noi m 
semn de rămas bun, după care s-au întors și au intrat m 
peșteră, dispărând din câmpul nostru vizual. $amanul ne-a 
condus la mașină, dar a refuzat să-l ducem noi în oraș, astfel 
că ne-am întors în El Calafate, la hotelul unde rezervasem 
cameră. Mă simţeam în continuare ca într-o stare de transă și 
nu-mi doream decât să dorm, ceea ce am și făcut până a doua 
zi dimineaţă. 

Am remarcat că după fiecare revenire dintr-o călătorie în 
interiorul Pământului, un anumit timp mă simţeam oarecum 
străin de lumea de la suprafaţă. Vorbeam mai puţin și 
dormeam mai mult, însă după două-trei zile totul reintra în 
normal. Cezar mi-a spus că acele senzaţii vor dispărea după 
mai multe călătorii, deoarece corpul meu se va acomoda 
treptat cu vibrația caracteristică interiorului planetei noastre. 
Totuși, zborul îndelungat spre casă a prelungit starea mea, 
dar după ce am ajuns la Bază totul a reintrat în normal. 

Mi-a trebuit o lună de zile pentru a-mi pune în ordine 
notițele, însemnările și schiţele referitoare la călătoriile pe 
care le-am făcut în interiorul Pământului și, de asemenea, 
pentru a stabili cu Cezar ce anume am voie să spun și ce nu. 
In paralel m-am ocupat de ultimele detalii ale organizării 
expediției spre Irak, care era foarte importantă. 

Călătoriile pe care le-am făcut în interiorul planetei au 
adus o transformare majoră pentru cunoștințele și înțelegerea 
mea asupra lumii. Ele au pavat drumul câtre experienţe și 
revelații uluitoare, care mi-au oferit răspunsuri îndelung 
căutate. ot ceea ce avem de făcut este să renunţăm la 
gândirea dogmatică și să ne urmăm intuiţia din inimă. 


SFÂRȘIT 


